ΚΕΝΤΡΙΚΗ ΕΝΩΣΗ ΔΗΜΩΝ ΕΛΛΑΔΑΣ


ΠΑΡΑΣΚΕΥΗ 1η ΝΟΕΜΒΡΙΟΥ 2013

1η ΕΝΟΤΗΤΑ

ΠΡΟΕΔΡΕΙΟ (Ι. ΘΕΟΔΩΡΑΚΟΠΟΥΛΟΣ): Σας ευχαριστούμε όλους για την παρουσία σας σε αυτό το Συνέδριο της ΚΕΔΕ που έχει τίτλο «Αθλητισμός και Πολιτισμός, Παράγοντες Κοινωνικής Συνοχής».

Θα ήθελα να δώσω τον λόγο στον οικοδεσπότη του Συνεδρίου, στο Δήμαρχο της πόλης, τον Κώστα τον Σιμιτσή.

Κ. ΣΙΜΙΤΣΗΣ: Αιδεσιμότατε, κυρίες και κύριοι, αγαπητοί συνάδελφοι, σας καλωσορίζω στην πόλη μας, σας καλωσορίζω στην Καβάλα με την πλούσια αθλητική ιστορία. Την πόλη που έχει αναδείξει σημαντικούς αθλητές στο διάβα της ιστορίας και καθιέρωσε αξιόλογες αθλητικές εκδηλώσεις. 


Σας υποδέχομαι με αισθήματα χαράς στην πόλη που γέννησε την Άννα Βερούλη και την ανέδειξε αθλητικά, την Ανθή Καραγιάννη, την Αλεξάνδρα Δήμογλου, τον Θοδωρή Ζαγοράκη, τον Ζήση Βρύζα, τους προπονητές Βασίλη Δανιήλ, τον Καραγεωργίου, αλλά και τους αείμνηστους Ευθύμη Δαβιτζόγλου και Γρηγόρη Χατζηγεωργίου.

Η πόλη μας έχει να επιδείξει σημαντικές διακρίσεις σε όλα τα αθλήματα, καθώς ο αθλητισμός είναι άρρηκτα συνδεδεμένος με την καθημερινότητα όλων σχεδόν των κατοίκων της πόλης. Είναι ένα στοιχείο που ως Δημοτική Αρχή προσπαθούμε να το ενισχύσουμε με κάθε μέσο και με κάθε τρόπο, προτρέποντας κυρίως τους νέους ανθρώπους να ασχοληθούν με τον αθλητισμό, αποκομίζοντας πολλαπλά οφέλη. 


Στη δύσκολη εποχή που περνά σήμερα η κοινωνία μας, θεσμοί όπως ο αθλητισμός μπορούν να αποτελέσουν πυλώνες στήριξης και εμψύχωσης των συνανθρώπων μας, αναδεικνύοντας τα θετικά στοιχεία, τα στοιχεία εκείνα που θα τους επιτρέψουν να αντλήσουν δύναμη και ελπίδα για το μέλλον. 


Η πολιτιστική ταυτότητα κάθε κοινωνίας βασίζεται και στην αθλητική της επάρκεια, όχι μόνο σε υποδομές, αλλά και σε ανθρώπινο δυναμικό.


Το πολιτιστικό υπόβαθρο κάθε σύγχρονης κοινωνίας στηρίζεται στην προσπάθεια των νέων αθλητών να δίνουν πάντα τον καλό αγώνα, πασχίζοντας για την κατάκτηση της κορυφής. 


Σήμερα ο αθλητισμός αποτελεί ένα από τα πιο σπουδαία ίσως ενοποιητικά στοιχεία της ελληνικής κοινωνίας. Προσφέρει δυνατές συγκινήσεις και υψηλά συναισθήματα. Προάγει τη συνεργασία, το ομαδικό πνεύμα, την ομοψυχία. Και όλα αυτά είναι ουσιώδη για κάθε κοινωνία με υψηλό πολιτιστικό επίπεδο.


Ήρθατε σε μια πόλη και σε μια περιφέρεια  που ιστορικά και παραδοσιακά διακρίνεται για το πολυπολιτισμικό της χαρακτηριστικό. Έχουμε καταφέρει στην περιφέρειά μας να συμβιώνουμε με άλλες θρησκείες, με άλλα δόγματα, με άλλες αντιλήψεις. Σε αυτήν εδώ την πόλη πριν από 120 περίπου χρόνια, έγινε η πρώτη απεργία εργαζομένων στην τότε Οθωμανική Αυτοκρατορία. Φανταστείτε πώς ήταν το 1890 η περιοχή. Η πρώτη κοινή απεργία των εργαζομένων στα καπνά, οι οποίοι εργαζόμενοι στα καπνά αργότερα έκαναν ένα Σωματείο κοινό, το 1897, τη χρονιά της μεγάλης μας ήττας, της πανωλεθρίας του ελληνικού κράτους στο γνωστό πόλεμο. Την ίδια χρονιά οι εργαζόμενοι εδώ και των τριών θρησκευτικών δογμάτων, οι ορθόδοξοι χριστιανοί, οι μουσουλμάνοι και οι ιουδαίοι που ζούσαν τότε εδώ, έκαναν ένα κοινό σύλλογο, με καταστατικό το οποίο υπάρχει ακόμα και σήμερα το πρωτότυπό του, φυλασσόμενο στο Δημοτικό Μουσείο Καπνού, το οποίο σας καλώ να επισκεφτείτε μόλις μπορέσετε, είτε το βράδυ σήμερα, είτε αύριο το πρωί.


Έτσι λοιπόν, θεωρούμε ότι είμαστε μια περιοχή με πολλά ακούσματα, πληθώρα εικόνων, που μας έρχονται και από το παρελθόν, χάρη στον τουρισμό, τις πολιτιστικές και αθλητικές ανταλλαγές, με τις γύρω μας χώρες και περιοχές όλης της Βαλκανικής, αλλά και ανατολικότερα. Οι ανταλλαγές αυτές και η φιλοξενία αθλητικών διοργανώσεων και πολιτιστικών εκδηλώσεων, δεν προσφέρουν μόνο τεχνογνωσία και πολύτιμες οργανωτικές εμπειρίες, αλλά και την ευκαιρία να γνωριστούν οι συμμετέχοντες, να έχουν ο ένας για τον άλλον αλληλοκατανόηση και συνεργασία. 


Προσφέρει τη δυνατότητα να αντιληφθούμε τη ζωή, την καθημερινότητα, τα ήθη, τα έθιμα και τις παραδόσεις των συναθλητών μας. 


Ο αθλητισμός και ο πολιτισμός λοιπόν είναι συγκοινωνούντα δοχεία, σε μια κοινωνία που έχει τόσο μεγάλη ανάγκη από υγιείς θεσμούς, οι οποίοι στηρίζονται στην ανθρώπινη θέληση και την προσπάθεια.


Την ευχή και την ελπίδα οι θεσμοί αυτοί να εξελίσσονται προς όφελος όλων, την εκφράζει το Συνέδριο το σημερινό. Ευχαριστώ την Κεντρική Ένωση Δήμων Ελλάδας που αποφάσισε να γίνει εδώ το Συνέδριο και ιδιαίτερα και προσωπικά τον Γιάννη τον Θεοδωρακόπουλο. Σας καλώ να απολαύσετε τη διαμονή σας στην Καβάλα. Για όσους κολυμπούν ακόμα, να ξέρετε ότι οι θάλασσές μας είναι ακόμα ζεστές και δίπλα μάλιστα, πεντακάθαρες, ωραίες.

Σας εύχομαι το Συνέδριο να είναι γόνιμο και ωφέλιμο για όλους μας.

Θα μου επιτρέψετε να αποδώσω μια ιδιαίτερη τιμή στον Γιάννη τον Θεοδωρακόπουλο, στο πρόσωπο του οποίου βεβαίως η τιμή αποδίδεται σε ολόκληρη την Κεντρική Ένωση Δήμων Ελλάδας. Για μια ακόμα φορά ευχαριστώ τον Γιάννη όχι μόνο για την ιδέα να διοργανώσει το Συνέδριο στην Καβάλα, αλλά και για την άψογη διοργάνωσή του σήμερα εδώ στον τόπο μας. Γιάννη, σε ευχαριστώ πολύ.

ΠΡΟΕΔΡΕΙΟ: Δήμαρχε, ευχαριστούμε. 


Θα παρακαλούσα τώρα τον εκπρόσωπο του Μητροπολίτη, τον Αιδεσιμότατο Πατέρα Σάββα, για ένα σύντομο χαιρετισμό. Έτσι και αλλιώς οι ιερείς πάντα μιλάνε λίγο, είναι γνωστό.

ΠΑΤΕΡΑΣ ΣΑΒΒΑΣ (ΕΚΠΡ. ΜΗΤΡΟΠΟΛΙΤΗ): Πριν λίγες ημέρες, 26 και 27 Οκτωβρίου, γιορτάσαμε δύο μεγάλους Αγίους της Εκκλησίας, τον Άγιο Δημήτριο και τον Άγιο Νέστορα. Γενναίους αθλητές τους ονομάζουν τα βιβλία της Εκκλησίας, τα Συναξάρια και τέτοιους γενναίους αθλητές έχουμε εκατομμύρια στην Εκκλησία, μυριάδες.  


Στην Εκκλησία λοιπόν, ο  αθλητισμός είναι συνυφασμένος με την αγιότητα. Στην κοινωνία, στην πολιτεία, ο αθλητισμός είναι συνυφασμένος με τον πολιτισμό. Και τα δύο, και αγιότητα και πολιτισμός, είναι θεάρεστα. 


Μεταφέροντας λοιπόν τις ευχές του Σεβασμιότατου  Μητροπολίτη μας κυρίου κυρίου Προκοπίου, εύχομαι και το Συνέδριό σας να ευλογήσει ο Κύριος ημών Ιησούς Χριστός το Συνέδριό σας, όπως ευλόγησε και την πρώτη συνεργασία και κοινωνία των μαθητών με πνεύμα συνεργασίας και αδελφοσύνης και τα αποτελέσματα του οποίου να είναι επ’ αγαθώ του πολιτισμού και των τοπικών κοινωνιών και του έθνους γενικότερα. 

Καλή συνέχεια, καλά αποτελέσματα. 

ΠΡΟΕΔΡΕΙΟ: Ευχαριστούμε πολύ. 

Θα παρακαλούσα τώρα τον Αντιπεριφερειάρχη Καβάλας, τον κύριο Αρχέλαο Κρανά.

Α. ΚΡΑΝΑΣ: Καλημέρα σε όλους. Πρόεδρε, να σας καλωσορίσω και να σας ευχαριστήσω για την επιλογή σας να διοργανώσετε το Συνέδριο στην πόλη μας και στην περιοχή μας, σε μια πολύ φθινοπωρινή ωραία διημερίδα. 


Αυτό που ήθελα να πω σε εσάς, είναι ότι τα συμπεράσματα αυτά τα αναμένουμε όλοι με μεγάλη αγωνία διότι πλέον η Πολιτεία έχει αποφασίσει να μη στηρίζει τα δύο θεματικά αντικείμενα τα οποία θα δείτε και έχει δώσει πολλές μικρές δυνατότητες στην Τοπική Αυτοδιοίκηση, και στους Δήμους αλλά και στις Περιφέρειες, να χρηματοδοτούν τέτοιες διοργανώσεις όπως είναι ο αθλητισμός και ο πολιτισμός, αλλά βρίσκοντας τοίχους μπροστά στο Υπουργείο Οικονομικών και κυρίως με τις Υπηρεσίες, τις κατά τόπους Υπηρεσίες δημοσιονομικού ελέγχου.


Φαίνεται ότι δεν έχουν καταλάβει πόσο σημαντικοί παράγοντες κοινωνικής συνοχής είναι αυτά τα δύο θέματα και θα πρέπει εμείς και μέσα από τα συμπεράσματά σας του Συνεδρίου να φτάσουν εκεί που πρέπει ώστε να αλλάξουν πολιτικές. 


Σίγουρα και ο αθλητισμός και ο πολιτισμός σε μια περίοδο όπου υπάρχουν σοβαρά οικονομικά προβλήματα στη χώρα, δεν μπορεί να παραμερίζονται διότι είναι σοβαροί παράγοντες κοινωνικής συνοχής. 

Ελπίζω οι τοποθετήσεις να είναι τέτοιες που να μπορέσουμε να εξάγουμε ασφαλή συμπεράσματα και σοβαρά, ώστε οι ιθύνοντες να αλλάξουν αντίληψη για αυτά τα δύο θέματα.

Σας εύχομαι καλή διαμονή και καλή επιτυχία στο Συνέδριό σας.

ΠΡΟΕΔΡΕΙΟ (Ι. ΘΕΟΔΩΡΑΚΟΠΟΥΛΟΣ): Σας ευχαριστούμε και πάλι για την παρουσία σας. Ιδιαιτέρως ευχαριστούμε τον Δήμαρχο της πόλης, τον Κώστα τον Σιμιτσή, για τη βοήθεια στο να γίνει αυτό το Συνέδριο στη φιλόξενη Καβάλα, γιατί όλοι περνάμε απέξω πολλές φορές, αλλά έχουμε χρόνια να μπούμε μέσα. 


Τα τελευταία χρόνια βιώνουμε όλοι μια πρωτοφανή οικονομική κρίση, με την ανεργία να αγγίζει το 30%, ποσοστό που στους νέους φτάνει το 60%, με τα εισοδήματα να εξαφανίζονται, με τις κοινωνικές παροχές να πετσοκόβονται και με τα νοικοκυριά να έχουν σηκώσει τα χέρια ψηλά. 


Μέσα σε αυτό το κλίμα λοιπόν, καλείται τα τρία τελευταία χρόνια να λειτουργήσει η Τοπική Αυτοδιοίκηση. Όμως πώς να ανταποκριθεί στις αυξημένες απαιτήσεις της εποχής όταν οι πόροι έχουν μειωθεί και τα προβλήματα της γραφειοκρατίας και της πολυνομίας μπλοκάρουν κάθε δημιουργική πρωτοβουλία και δράση; 

Τα Συνέδρια της ΚΕΔΕ αυτής της διετίας, που ήταν περισσότερα από κάθε άλλη φορά, λόγω κρίσης έγινε αυτό, τα απασχόλησαν αποκλειστικά θα λέγαμε μόνο τα προβλήματα που δημιούργησε η οικονομική κρίση και ήταν φυσιολογικό να πάνε σε αυτή την κατεύθυνση όταν τα οικονομικά παίζουν ρόλο ακόμα και επιβίωσης της Τοπικής Αυτοδιοίκησης. 

Γίνεται λοιπόν φανερό ότι ο αθλητισμός και ο πολιτισμός πέρασαν σε δεύτερη μοίρα από πλευράς ενδιαφέροντος γιατί άλλα θέματα είχαν προτεραιότητα και έτσι οι εκδηλώσεις του αθλητισμού και του πολιτισμού έμοιαζαν και μοιάζουν ακόμα να αποτελούν είδη πολυτελείας. 

Φυσικά έχουν αλλάξει όλα από το 2009, όμως άλλο πράγμα είναι να μειώνεις τα κόστη και άλλο να καταργείς ολόκληρες δομές. Έτσι κάπως σκεφτήκαμε στην Επιτροπή Πολιτισμού, Παιδείας, Νεολαίας και Αθλητισμού της ΚΕΔΕ, που οι περισσότεροι συνάδελφοι είναι εδώ, ο Γιώργος ο Ιωακειμίδης είναι ο Αντιπρόεδρος, μπροστά μου βλέπω και τα υπόλοιπα μέλη με τον Δήμαρχο της Αμαλιάδας, τον Γιάννη τον Λυμπέρη και είπαμε πριν από κάμποσους μήνες να εισηγηθούμε στο κεντρικό Συμβούλιο της ΚΕΔΕ τη διοργάνωση αυτού του Συνεδρίου, που είναι το πρώτο θεματικό Συνέδριο της ΚΕΔΕ μετά από πολλά χρόνια. Για κανένα άλλο κομμάτι δράσεων της Τοπικής Αυτοδιοίκησης δεν έχει γίνει Συνέδριο εδώ και πολλά χρόνια και η απόφαση του Συμβουλίου της ΚΕΔΕ ήταν ομόφωνη και θέλω να ευχαριστήσω τα μέλη του Διοικητικού Συμβουλίου που μας άναψαν πράσινο φως.

Η επιδίωξή μας αυτό το διήμερο είναι να αναδείξουμε όλα τα θέματα που υπάρχουν στον αθλητισμό και τον πολιτισμό, έτσι ώστε όχι μόνο να περιγράψουμε μια κατάσταση, είμαστε πολύ καλοί στις περιγραφές, αλλά κυρίως να βρούμε λύσεις και να δημιουργήσουμε μεταξύ των φορέων της Τοπικής Αυτοδιοίκησης ένα δίκτυο επικοινωνίας και συνεργασίας, γιατί δεν χρειάζεται να ανακαλύπτουμε όλοι τον τροχό. Να δούμε καινοτόμες δράσεις, να δούμε πράγματα τα οποία μπορεί να βοηθήσουν πολλές πλευρές. 


Θα περιοριστώ στα υπόλοιπα λεπτά που μου δίνει το Προεδρείο, να καλύψω τα θέματα του αθλητισμού, αφού τα θέματα πολιτισμού θα τα καλύψει αμέσως μετά ο Γιώργος ο Ιωακειμίδης. 


Θα αρχίσουμε λοιπόν το Συνέδριο με τον ρόλο που παίζουν οι Αθλητικές Υπηρεσίες των Δήμων, κάτω βεβαίως από τις νέες συνθήκες. Εισηγητής θα είναι ο Γιώργος ο Γκανάτσιος, τον ευχαριστώ πάρα πολύ και για τη συνεργασία σε αυτή τη διοργάνωση. Είναι από το Δήμο Κορδελιού-Ευόσμου, πολλά χρόνια στην Τοπική Αυτοδιοίκηση, πολλά χρόνια στα θέματα οργάνωσης της Τοπικής Αυτοδιοίκησης, στον αθλητισμό.


Έχουμε λοιπόν τα θέματα οργάνωσης, χρηματοδοτήσεων, κόστους και πολλά άλλα. Θα πει πολλά  θέματα και θα θίξουμε και το θέμα εδώ της ανταποδοτικότητας, που παίζει πάρα πολύ στον αθλητισμό. 


Θα συνεχίσουμε με τον σχολικό αθλητισμό, ο οποίος κακά τα ψέματα, είναι συνδεδεμένος με την Τοπική Αυτοδιοίκηση. Είναι ένα θέμα που το εισηγείται ο Διευθυντής Φυσικής Αγωγής του Υπουργείου Παιδείας, ο Στέλιος ο Δασκαλάκης, που έρχεται μάλιστα να μας προτείνει και κάποιες συνεργασίες. Θα δούμε, θα έχουμε μαζί του συνεργασία για να οργανώσουμε πολλές σχολικές εκδηλώσεις στην περιοχή μας. Το λέω για τον καθένα από εμάς.


Ακολουθούν τα προγράμματα Άθλησης για Όλους, με εισηγητή τον Γιώργο Πίγκο, από το Τμήμα το αρμόδιο της Γενικής Γραμματείας Αθλητισμού. Είναι ένα Τμήμα το οποίο το κυνηγάγαμε τον τελευταίο καιρό όλοι σε όλους τους Δήμους. Περιμέναμε να γίνουν οι εγκρίσεις, περιμέναμε να δούμε πώς θα γίνουν, αν θα έχουμε διπλές εγκρίσεις μετά. Από τη μια μεριά μας έδιναν καθηγητές φυσικής αγωγής, αλλά από την άλλη περιμέναμε και έξι Υπουργούς να αποφασίσουν. Όλα αυτά τα θέματα θα τα δούμε σε λίγο.


Αμέσως μετά θα ακούσουμε τον Θανάση Κουστέλιο, που είναι Αντιπρύτανης του Πανεπιστημίου Θεσσαλίας, που θα μας δώσει έναν Οδηγό διαχείρισης αυτών των προγραμμάτων και το πρώτο μέρος θα κλείσει με τον Γιώργο Τζέτζη, τον Πρόεδρο της Ελληνικής Επιστημονικής Εταιρείας Διοίκησης Αθλητισμού και Αναψυχής, γίνεται και συνέδριο τον Δεκέμβρη στην Αθήνα, με τον οποίο θα συζητήσουμε τις καλές πρακτικές διοργανώσεων και εκδηλώσεων. Υπάρχουν είπαμε σε πολλούς Δήμους πολλά καλά που γίνονται και πρέπει να τα μαθαίνουμε όλοι, να τα παίρνουμε και να μην ψάχνουμε πολλές φορές να βρούμε κάτι εντυπωσιακό, την ώρα που κάποιος άλλος το έχει κάνει και μπορεί να το κάνουμε και εμείς έτοιμο και με μικρό κόστος.

Στο απογευματινό πρόγραμμα θα ασχοληθούμε με την αδειοδότηση και διαχείριση των αθλητικών εγκαταστάσεων, με εισηγητή τον Βασίλη τον Κάκκο, που είναι Γενικός Διευθυντής του ΟΑΚΑ. Πρέπει να ξέρετε, οι εισηγητές είναι και επιστήμονες, αλλά και άνθρωποι της Τοπικής Αυτοδιοίκησης. Το 95% των εισηγητών έχουν ενεργή δράση σήμερα σε Δήμους. 


Το θέμα λοιπόν των αδειοδοτήσεων απασχόλησε και απασχολεί τον τελευταίο καιρό σχεδόν όλους τους Δήμους της χώρας. Αγώνες, εκδηλώσεις έχουν ακυρωθεί, η Αστυνομία μπαίνει και σφραγίζει και πρέπει να δούμε λοιπόν πώς δεν θα αιφνιδιαστούμε και πώς οι εγκαταστάσεις μας θα αποκτήσουν άδεια λειτουργίας. 


Θα συνεχίσει ο Θανάσης  Παπαγεωργίου παρουσιάζοντας χρηματοδοτικά εργαλεία για τον αθλητισμό. Θέλω να πω ότι το περιμένουμε με μεγάλη αγωνία. Μπορεί να μας βγάλει τίποτα μαγικά και να φύγουμε από εδώ με λεφτά. 


Θα κλείσουμε με ένα ακανθώδες πραγματικά ζήτημα, που είναι οι σχέσεις Δήμων και Αθλητικών Συλλόγων. Θα συζητήσουμε πιστεύω πολύ πάνω σε αυτό το θέμα. Και δεν θέλω να πω περισσότερα,  γιατί εδώ θα είμαστε όλοι εισηγητές. Ξέρετε τι σημαίνει να μπλοκάρονται αθλητικές εγκαταστάσεις από συλλόγους και ξέρετε τι σημαίνει να έχεις πίεση, να μην μπαίνουν δημότες και λοιπά. 


Το Συνέδριο είναι ανοιχτό στο διάλογο και αυτός είναι ο σκοπός του. Άρα θα παρακαλούσα τους πολύ έμπειρους εισηγητές να μην ξεφύγουν από το χρόνο τους. Εγώ όσο θα είμαι στο Προεδρείο θα το επιδιώξω με φανατισμό, ώστε να μπορούν οι συμμετέχοντες να πάρουν μέρος, να κάνουν ερωτήσεις και να πουν και τις απόψεις  τους, να είναι και αυτοί σύντομοι. Αυτό είναι πολύ βασικό. Πάρα πολλοί έχουν έρθει από την άλλη άκρη της Ελλάδας και θα είναι κρίμα να το χάσουμε τον χρόνο στις εισηγήσεις. Όχι να τον χάσουμε, ο χρόνος δεν είναι χαμένος, αλλά θα είναι κρίμα να μην έχουν ενεργή συμμετοχή.


Θα έχετε παρατηρήσει ότι ανάμεσά μας είναι μια μεγάλη προσωπικότητα του αθλητισμού, ο Δημοσθένης Ταμπάκος. Χρυσός Ολυμπιονίκης της Ενόργανης Γυμναστικής και Πρόεδρος των Ελλήνων Ολυμπιονικών. Θα μας μιλήσει σε αυτή την ενότητα με θέμα «Ολυμπιονίκες και Τοπική Αυτοδιοίκηση». Θέλω να εκμεταλλευτείτε την ευκαιρία όλοι να έχετε επαφή μαζί του, γιατί  πολλές φορές κάνετε διοργανώσεις, θέλετε μια προσωπικότητα, δεν ξέρετε πώς να φτάσετε και ένας Ολυμπιονίκης σήμερα μπορεί να δώσει αίγλη σε κάτι που κάνετε στο Δήμο σας. Κάντε λοιπόν την επικοινωνία μαζί του, είναι εδώ, ώστε να φύγετε με κάποιο τηλέφωνο στην τσέπη σας τουλάχιστον.


Είναι λοιπόν τιμή που είναι  που είναι μαζί μας, τον ευχαριστούμε. 


Τώρα θα ήθελα να παρακαλέσω τον Γιώργο τον Ιωακειμίδη, τον Δήμαρχο Νίκαιας – Ρέντη, συμμέτοχο σε όλη αυτή την προσπάθεια, Αντιπρόεδρος της Επιτροπής, να έρθει στο βήμα.

Γ. ΙΩΑΚΕΙΜΙΔΗΣ: Είχαμε από την αρχή την απορία αν αξίζει τον κόπο να κάνουμε Συνέδριο ή όχι, διότι αυτή η 4ετία, τα 3,5 χρόνια εν πάση περιπτώσει που είναι η θητεία μας, είναι μια τελείως ιδιόμορφη θητεία σε σχέση με όλες τις προηγούμενες. 


Εγώ πρωτοεκλέχθηκα το ’82, έχω 31 χρόνια στην Αυτοδιοίκηση συνεχόμενα, τα τελευταία 19 Δήμαρχος, άρα έχω δει όλες τις αλλαγές τις μεταπολιτευτικές. Νομίζω ότι πραγματικά είναι μια πάρα πολύ ιδιαίτερη και διαφορετική στιγμή.


Άρα λοιπόν το ερώτημα ήταν, η ίδια η Επιτροπή έχει ρόλο ύπαρξης ή από συνήθεια επειδή η ΚΕΔΕ έχει κάποιες Επιτροπές, κρατάμε και εμείς την Επιτροπή Πολιτισμού, Αθλητισμού και λοιπά; Σε μια εποχή που ήρθαν τα πάνω, κάτω, που έχουν αντιστραφεί όλα, μπορούμε να μιλάμε για πολιτισμό ή για αθλητισμό ή για οτιδήποτε; Διότι η υποβάθμιση που έχουμε υποστεί αυτά τα 2,5 χρόνια, είναι πρωτοφανής, καινούργια για όλους μας, κανείς δεν έχει ζήσει κάτι παρόμοιο και σε μια κοινωνία γεμάτη από άνεργους, νεόπτωχους, άστεγους, υποσιτιζόμενους, ανασφάλιστους, ενήλικες και παιδιά, μπορείς εσύ να μιλάς για πολιτισμό ή πρέπει το βάρος να είναι τελείως αλλού; 


Δεν έχει εύκολες απαντήσεις. Θα μπορούσε ο καθένας να υποστηρίξει και το ένα και το άλλο. Όλες οι ασφάλειες και οι βεβαιότητες που συντηρούσαμε για χρόνια, έχουν τελειώσει και το ζούμε καλά, είτε σε προσωπικό, είτε σε αυτοδιοικητικό, είτε σε πολιτικό επίπεδο. Είμαστε λοιπόν σε μια τελείως καινούργια κατάσταση και όλοι προσπαθούμε να ανιχνεύσουμε την πραγματικότητα την καινούργια έτσι όπως διαμορφώνονται τα πράγματα, για να δούμε πώς θα περπατήσουμε. 


Οι Δημοτικές Αρχές προσπαθούν με πόρους μειωμένους κατά 60% και με προσωπικό μειωμένο κατά 30%, αυτός είναι ο μέσος όρος του προσωπικού που έχουμε χάσει τα τρία αυτά χρόνια σε όλους τους Δήμους, λόγω συνταξιοδοτήσεων και λόγω αδυναμίας να προσλάβουμε καινούργιο προσωπικό, εμείς προσπαθούμε να συντηρήσουμε τις ίδιες δομές που είχαμε στις πόλεις μας, σε όλα τα επίπεδα. Μείον 60% πόροι, μείον 30% προσωπικό. Είναι δυνατόν; 


Και βέβαια προφανώς για να συντηρήσουμε αυτά που έχουμε, όλοι κάνουμε ιεραρχήσεις και αξιολογήσεις. Πώς μειώνουμε το κόστος, είναι ένα ζητούμενο. Φαντάζομαι ότι όλοι το έχουμε φτάσει στα όριά του και στα άκρα του. Το δεύτερο ζητούμενο είναι τι ιεραρχούμε ότι πρέπει να κρατήσουμε και αν πρέπει να κόψουμε κάτι, από πού θα είναι αυτό το κάτι που θα κόψουμε; Είναι δηλαδή σήμερα ο πολιτισμός όσο αναγκαίο είναι η καθαριότητα; Όσο αναγκαίος είναι ο ηλεκτροφωτισμός; Τα τεχνικά έργα; Ή όσο αναγκαία είναι η κοινωνική πρόνοια αυτή ιδιαίτερα την εποχή; Διότι είναι σαφές ότι εμείς έχουμε μία πίτα που έχει μικρύνει, όπως είπα και πριν, κατά 60%, άρα έχει μείνει το 40% της, την οποία πρέπει να μοιράσουμε προσπαθώντας να συντηρήσουμε το 100% αυτών που είχαμε. Δεν γίνεται. Αναγκαστικά λοιπόν θα κάνεις ιεραρχήσεις, αναγκαστικά θα κάνεις επιλογές, ανάλογα με τις δικές σου προσωπικές ή πολιτικές ιεραρχήσεις κατά κανόνα, γιατί δεν είναι ξεχωριστό αυτό. Εγώ μπορεί να ιεραρχώ αυτό σαν πολύ σπουδαίο, κάποιος Δήμος δίπλα να ιεραρχεί κάτι διαφορετικό ή το Δημοτικό Συμβούλιο μιας πόλης. 

Εδώ λοιπόν καλούμαστε να απαντήσουμε και βέβαια φαντάζομαι ότι όσοι είμαστε εδώ απαντάμε κατά κανόνα ότι ο πολιτισμός είναι πάρα πολύ αναγκαίος και είναι πάρα πολύ αναγκαίος και κατά τη δική μου άποψη και κατά τη δική μας άποψη, μια και για τον πολιτισμό θα μιλήσω κυρίως εγώ εδώ, όχι ότι δεν με ενδιαφέρει ο αθλητισμός ή όλα τα υπόλοιπα. Τους Δημάρχους μας ενδιαφέρουν όλα, αλλά κάναμε μια κατανομή εδώ με τον Γιάννη για το ποιο κομμάτι θα δει ο καθένας. Ο πολιτισμός είναι ένας σημαντικός παράγοντας συνοχής, κοινωνικής συνοχής, για αυτό και το βάλαμε και στον τίτλο και είναι κάτι που μέχρι τώρα δεν μας ενδιέφερε. Μέχρι το 2010 η συνοχή στην πόλη υπήρχε από μόνη της και εν πάση περιπτώσει και αν χανόταν, χανόταν σε πολύ μικρό βαθμό. Ξαφνικά αυτό που συνέβη την τελευταία 3ετία, η κοινωνική συνοχή χάθηκε. Όλοι είναι εναντίον όλων. Ο καθένας είναι μόνος του. Αυτό νιώθει, αυτό εισπράττει. Ο καθένας προσπαθεί να επιβιώσει, αυτός και τα παιδιά του, στηριγμένος μόνο στον εαυτό του. 


Έχουμε χρέος λοιπόν εμείς εδώ να είμαστε παντού, εδώ να είμαστε κοντά στον πολίτη μας και ο πολιτισμός είναι τέτοια ιστορία. Πραγματικά ο πολιτισμός μπορεί να είναι παράγοντας συνοχής των τοπικών κοινωνιών μας, διότι αν εμείς καταφέρουμε να κρατήσουμε αυτές τις δομές που δίνουν ανάσα σε μικρούς και μεγάλους σήμερα, βοηθάμε την κοινωνία να κρατηθεί. 

Δεν είναι λοιπόν εκ του περισσού, δεν είναι πολυτέλεια οι πολιτιστικές μας δράσεις. Είναι αναγκαίο, όσο αναγκαίο είναι το να βρούμε τρόφιμα για τους φτωχούς, όσο αναγκαίο είναι να βρούμε φάρμακα για τους φτωχούς, για τους ανασφάλιστους και λοιπά, εξίσου αναγκαίο είναι να κρατήσουμε τις δομές μας, διότι αν δεν υπάρξουν και αυτά στην κοινωνία για να μπει λίγος φρέσκος αέρας για να αναπνεύσει ο πολίτης μας, θεωρούμε ότι όλα είναι χαμένα. 

Σε αυτή την έννοια λοιπόν, εμείς επιλέξαμε ότι ο πολιτισμός θα πρέπει να συνεχίσει, ως Επιτροπή θα πρέπει να κάνουμε αυτό το Συνέδριο και είναι μάλιστα μια κατάλληλη στιγμή να το κάνουμε, γιατί πια η κρίση έχει παγιοποιηθεί. Δεν είμαστε στην αρχή της κρίσης που δεν ξέραμε τι θα βγει, που κάθε μήνα ή κάθε δυο μήνες είχαμε και καινούργια στοιχεία, τρέχαμε και δεν προλαβαίναμε. Τώρα έχει παγιοποιηθεί, προς τα κάτω μεν, αλλά κατά κανόνα έχει παγιοποιηθεί η κατάσταση. Άρα ξέρουμε τι έχουμε να αντιμετωπίσουμε και ξέρουμε πάρα πολύ καλά ότι αυτό που αντιμετωπίζουμε, ότι και αν γίνει δεν θα αντιστραφεί ούτε σε ένα, ούτε σε δύο, ούτε σε τρία χρόνια. Σύμφωνα με τις εκτιμήσεις που υπάρχουν, η ανεργία θα πέσει σε μονοψήφια νούμερα ίσως το 2020. Δεν είναι λοιπόν κάτι που θα τελειώσει. 

Αυτό σημαίνει λοιπόν ότι θα έχουμε μια καινούργια θητεία όσοι συνεχίσουμε, από το 2014 μέχρι το 2019, που ακόμα δεν θα έχει αποκατασταθεί η ανεργία στα επίπεδα που ήταν πριν από το 2009. Άρα λοιπόν θα τα έχουμε μπροστά μας. Άρα λοιπόν καλό είναι τώρα πια που ξέρουμε, να ξεκινήσουμε να κουβεντιάζουμε με ποιον τρόπο θα αντιμετωπίσουμε αυτά που έχουμε μπροστά μας. 

Τα προηγούμενα χρόνια, αυτά που ζήσαμε μέχρι το 2010, η ευμάρεια και η γκλαμουριά που υπήρχαν και είχαν αγγίξει και πάρα πολλούς από εμάς και τους Δήμους μας και προσωπικά και λοιπά, μας έδινε τη δυνατότητα να κάνουμε σχεδόν ότι θέλαμε σε πολιτιστικές πρωτοβουλίες, με πάρα πολλά υπερβολικά κομμάτια. Να θυμίσω, γιατί τα ξεχνάμε και γρήγορα, ότι είχαμε εκδηλώσεις στους τρεις μεγάλους Δήμους και όχι μόνο, που κόστιζε η πρωτοχρονιάτικη γιορτή, η χριστουγεννιάτικη, 100.000 € και θεωρούσε η κοινωνία απόλυτα φυσικό να συμβαίνει αυτό γιατί θα έρθει ο Ρέμος ή η Βίσση ή δεν ξέρω ποιος άλλος, να τραγουδήσει, για να γυρίσουμε μαζί τον χρόνο. Ή τα πυροτεχνήματα και τα λοιπά.  Και βέβαια οι μικρότεροι Δήμοι δεν ξοδεύαμε εκατό, ξοδεύαμε δέκα, είκοσι, τριάντα, για πολιτιστικές εκδηλώσεις, είτε ήταν τραγουδιστές, είτε ήταν θεατρικά σχήματα, είτε, είτε. 


Αυτή η υπερβολή προφανώς έχει τελειώσει. Αυτές οι δυνατότητες έχουν χαθεί. Άρα είμαστε μπροστά σε μια καινούργια κατάσταση. Σήμερα το να αγοράσεις σχήμα που κάνει τρία ή πέντε χιλιάρικα, είναι πολλά λεφτά. Οι περισσότεροι από εμάς δεν τα έχουμε.  Εγώ είμαι Δήμαρχος σε ένα Δήμο 150.000 κατοίκων, δεν έχω δώσει ούτε τρία, ούτε τέσσερα, ούτε πέντε χιλιάρικα τα τελευταία χρόνια, την τελευταία μου τριετία, για να αγοράσω εκδήλωση, όταν παλιότερα ως Δήμαρχος του Ρέντη, πριν το 2010, μπορούσα να αγοράζω εκδηλώσεις και των δεκαπέντε και των είκοσι χιλιάδων ευρώ. Διότι η κατάσταση είναι άλλη. Και φαντάζομαι ότι αντίστοιχα ζούμε όλοι. 


Πρέπει λοιπόν να δούμε σε αυτή την κατάσταση την καινούργια πώς θα λειτουργήσουμε. Άντε δεν αγοράζουμε εκδηλώσεις γιατί δεν έχουμε λεφτά, που δεν είναι κατ’ ανάγκη και πολύ κακό, γιατί συντηρηθήκανε σχήματα και σχήματα, έφυγε το χρήμα σε υπόγειες διαδρομές και με δική μας ευθύνη πάρα πολλές φορές χωρίς λόγο. Εν πάση περιπτώσει, έκλεισε αυτή η ιστορία, ας μην το κουβεντιάζουμε. Ας βγάλει ο καθένας τα συμπεράσματά του και να δούμε πώς θα πάμε μπρος. 


Έχουμε αυτή τη στιγμή μπροστά μας ένα άλλο κομμάτι όμως. Ποιο είναι αυτό το κομμάτι; Εμείς πρέπει να συντηρήσουμε τα τμήματα δημοτικών χορών, ρυθμικής, γυμναστικής, μουσικής, εικαστικών, ωδεία, θεατρικά εργαστήρια και τα λοιπά. Τι θα τα κάνουμε  αυτά τα τμήματα; Θα τα κλείσουμε; Διότι το άλλο μεγάλο κομμάτι μας, στην ουσία το πρώτο μεγάλο κομμάτι μας, η προσφορά μας στην κοινωνία, είναι αυτό. Αυτό κάναμε όλα αυτά τα χρόνια, αυτό οφείλουμε να συνεχίσουμε να κάνουμε. Με αυτό το κομμάτι τι θα γίνει; Πώς θα μπορέσουμε να το κρατήσουμε; Διότι αν κάτι πραγματικά φωτίζει τη ζωή των δημοτών μας, είναι αυτό το κομμάτι, το οποίο δεν πρέπει με τίποτα να χαθεί. 

Ο πολιτισμός, όπως είπα και πριν, κατά την άποψή μου είναι το ίδιο αναγκαίες με τις υπόλοιπες δράσεις της Αυτοδιοίκησης. Άρα  λοιπόν πρέπει πάση θυσία να κρατηθεί. Με νύχια και δόντια πρέπει να παλέψουμε να κρατήσουμε όλη την πολιτιστική υποδομή που είχαμε μέχρι το 2010. Όσο αναγκαία είναι τα ΚΑΠΗ και οι δομές της φτώχειας, είναι αναγκαίο να κρατηθούν και αυτές οι πολιτιστικές δραστηριότητες. 


Θεωρώ ότι η Αυτοδιοίκηση στο σύνολό της κατανόησε αυτή την πραγματικότητα, εκτός εξαιρέσεων. Κατά κανόνα δηλαδή προσπάθησε η Αυτοδιοίκηση, αυτό είναι που έρχεται από όλη την Ελλάδα, να κρατήσει όλες τις δομές της. Σε κάποιες λίγες περιπτώσεις προσπάθησε να φτιάξει και κάποιες καινούργιες, αλλά κατά κανόνα κράτησε αυτές. Αυτό δεν σημαίνει ότι δεν είχαμε πάρα πολλές απώλειες. Εγώ στη γειτονιά που ζω, στη Β’ Πειραιά, τα κολυμβητήρια γύρω-γύρω έκλεισαν όλα. Και βέβαια ένα κολυμβητήριο κλειστό σήμερα κοστίζει από πεντακόσιες μέχρι επτακόσιες χιλιάδες ευρώ τον χρόνο η συντήρησή του, χωρίς να εισπράττεις φράγκο. Είναι τεράστιο το κόστος για να το κρατήσεις. Αυτό λοιπόν σημαίνει ότι μια σειρά μικρών ή μεγάλων που αθλούνταν κολυμβητικά, έχασαν τη δυνατότητά τους. Αντίστοιχα έκλεισαν διάφορες δομές Δήμων. Λίγες ευτυχώς, όχι πολλές.


Σημασία λοιπόν έχει να κουβεντιάσουμε και αυτό είναι το νόημα του Συνεδρίου αυτού, για να δούμε με ποιον τρόπο θα συνεχίσουμε αυτά που θεωρώ όλοι μας θεωρούμε αναγκαία, τη συνέχιση των δομών μας. Γιατί το ερωτηματικό είναι, πες ότι βρήκαμε τα χρήματα, που δεν τα έχουμε, αλλά εν πάση περιπτώσει, με ποιο προσωπικό θα το κάνουμε; Και οι ωρομίσθιοι που παίρναμε είναι κάθε χρόνο και λιγότεροι, οι εγκρίσεις που έχουμε. Πια φέτος για να πάρουμε εγκρίσεις έπρεπε να αποδείξουμε ότι είναι ανταποδοτικά για να μας δώσουν γυμναστές και όλα τα υπόλοιπα. Και ακόμα και αν έχουμε χρήματα είπα πριν, με ποιον τρόπο θα προσλάβουμε τους δασκάλους που έχουμε ανάγκη, είτε στον αθλητισμό, είτε στον πολιτισμό; Ένα μεγάλο θέμα.


Εδώ λοιπόν τι ακούμε; Κοινωνικές συνεταιριστικές επιχειρήσεις. Γεμίζει γύρω-γύρω. Είμαστε υπέρ; Είμαστε κατά; Υπάρχει ενιαίος τρόπος αντιμετώπισης; Έχει μόνο θετικά η έχει μόνο αρνητικά η χρήση τους; Ή απλά είναι ένα εργαλείο και όπως όλα τα εργαλεία έχει και καλή και κακή χρήση; Το σφυρί μας βοηθά να καρφώνουμε, αλλά σπάει και κεφάλια. Εξαρτάται τι χρήση θα κάνεις εσύ.

Επειδή θεωρούμε λοιπόν ότι αυτό είναι ένα ανοιχτό θέμα και επίκαιρο, το Σάββατο θα έχουμε την ευκαιρία, πέρα και έξω από την εισήγηση, για αυτό την κάνουμε την κουβέντα, να κουβεντιάσουμε και το γεγονός ως γεγονός πώς έχει αναπτυχθεί, και τα θετικά και τα αρνητικά του, ώστε όλοι να φύγουμε σοφότεροι σε αυτό το κομμάτι, είτε έχουμε, είτε δεν έχουμε κοινωνικές συνεταιριστικές επιχειρήσεις. 


Η κοινωνική εταιρική ευθύνη. Το ακούμε σαν όρο. Θεωρώ ότι οι περισσότεροι από εμάς δεν ξέρουμε τι ακριβώς είναι. Είναι η διαδικασία που μία εταιρεία έρχεται να προτείνει συνέργιες στο Δήμο, πληρώνει ένα μέρος ή το σύνολο αυτών των συνεργιών και θεωρητικά πρέπει και οι δύο να είναι κερδισμένοι. Η εταιρεία γιατί κερδίζει στη διαφήμισή της, ο Δήμος γιατί κερδίζει δράσεις που τις θέλει. Ούτε αυτό είναι εξοβελιστέο στο καλημέρα. Προφανώς μας νοιάζει, προφανώς μας ενδιαφέρει. Με ποιον τρόπο, πώς μπορεί να γίνει; Είναι ένα στοιχείο ανοιχτό. 


Πάω στο τελευταίο και πιο σημαντικό. Οι Δήμοι θα συνεχίσουμε να καλύπτουμε την ερασιτεχνική δημιουργία έτσι όπως την καλύπταμε μέχρι τώρα; Υπάρχει άλλη χώρα στην Ευρώπη ή στον κόσμο που να το κάνει; Διότι ξέρετε ότι οι καμπάνες βαράνε ότι δεν γίνεται πουθενά στον κόσμο αυτό που κάνουμε εμείς, στην ουσία να επιδοτούμε, γιατί αυτό κάνουμε, με ένα πολύ μικρό αντίτιμο ή καθόλου αντίτιμο, τμήματα όπως αυτά που είπαμε πριν, δημοτικό χορό, ρυθμικής, γυμναστικής, ωδεία και εκείνο και το άλλο και το παρά άλλο. Αυτό λοιπόν είναι ένα φαινόμενο ελληνικό, που θεωρούμε ότι στήριξε πάρα πολύ τις κοινωνίες μας και στηρίζει και το παλεύουμε, αλλά πρέπει να έχουμε και μια εικόνα ότι κάποιοι θέλουν να το τελειώσουν ή εν πάση περιπτώσει το ότι δεν υπάρχει πουθενά αλλού αυτό, δεν είναι και το πιο ευοίωνο μήνυμα που έρχεται για το πώς μπορεί να συνεχίσει και πώς θα είναι το αύριο. 

Άρα λοιπόν όλα αυτά τα θέματα είναι ανοιχτά και εδώ είναι ένας χώρος διαλόγου, αυτό θα προσπαθήσουμε τουλάχιστον να είναι αυτό το Συνέδριο εδώ, ώστε να μπορέσουμε πραγματικά να φύγουμε λίγο σοφότεροι όλοι.

Έτσι λοιπόν, όλα αυτά τα κομμάτια που έθιξα πριν και τον προβληματισμό, ελπίζουμε να αναπτυχθούν στην Καβάλα σε αυτό το Συνέδριο του 2013. Η Αυτοδιοίκηση από το ’74 μέχρι τώρα και αξίζει να κάνουμε μια αναφορά και να κλείσω, έχει κάνει μόλις δύο Συνέδρια για τον πολιτισμό. Θα μου πεις για τον αθλητισμό μπορεί να μην έχει κάνει κανέναν. Εγώ για τον πολιτισμό μιλάω. Και είναι σημαντικότατη έλλειψη. Δηλαδή η Αυτοδιοίκηση μίλησε για τον πολιτισμό για πρώτη φορά το ’93, αν θυμάμαι, στην Ύδρα και ξανά μίλησε το 2002 στη Ζάκυνθο, που ήμουν διοργανωτής τότε και το έζησα το Συνέδριο, στα 40 χρόνια και αυτό είναι το τρίτο. Και βέβαια αν δει κανείς, γιατί από εκεί ξεκινήσαμε, τι κουβέντα κάναμε το 2002 στη Ζάκυνθο, δεν υπάρχει θέμα που μπορεί να μεταφερθεί στο σήμερα. Δέκα χρόνια πριν είναι όλα και όλα, αλλά δέκα χρόνια που έχουν αλλάξει τα πάντα από αυτά που ξέραμε στην Αυτοδιοίκηση στον πολιτισμό. Είναι τελείως καινούργια η σημερινή κουβέντα. 

Ελπίζω λοιπόν αυτό το Συνέδριο να δικαιώσει τις προσδοκίες μας και πραγματικά να φύγουμε όλοι σοφότεροι τελειώνοντας το Συνέδριο. 
ΠΡΟΕΔΡΕΙΟ: Ευχαριστούμε πολύ, Γιώργο. Πραγματικά περιμένουμε να γίνει διάλογος.


Θα ολοκληρώσουμε το πρώτο μέρος καλώντας τον Κυριάκο τον Βιρβιδάκη, ο οποίος είναι μέλος του Διοικητικού Συμβουλίου της ΚΕΔΕ. Ήταν Δήμαρχος Χανίων και τώρα είναι Βουλευτής Χανίων. Εγώ τον έχω γνωρίσει από τα μικρά μου χρόνια ως πρωταθλητή του μήκους, που είχε αγωνιστεί και στην Καβάλα. Τα μικρά του χρόνια, όχι τα μικρά μου. Λάθος.


Ευχαριστώ.

Κ. ΒΙΡΒΙΔΑΚΗΣ: Δεν έχω πρόβλημα, είμαι γεννηθείς το ’48.  


Αιδεσιμότατε, εκλεκτοί προσκεκλημένοι, κυρίες και κύριοι. Θέλω να αιτιολογήσω κατά κάποιον τρόπο, την παρουσία μου εδώ. Δεν είμαι μέλος της Επιτροπής Πολιτισμού και Αθλητισμού της ΚΕΔΕ. Είμαι μέλος της Επιτροπής της Πολιτικής Συνοχής και Ανάπτυξης που έχει αρμοδιότητα τις προβληματικές περιοχές, τις νησιωτικές και τις ορεινές περιοχές και μέχρι πρόσφατα ήμουν Πρόεδρος, αλλά θεώρησα καθήκον μου να είμαι εδώ διότι θέλω και αν ακούσω, αλλά και αν μπορώ κάπου, με την όποια μικρή εμπειρία έχω,  να συμβάλλω σε προτάσεις και λύσεις. 


Το λέω αυτό διότι έχω υπηρετήσει τον αθλητισμό και τον πολιτισμό, αλλά ιδιαίτερα τον αθλητισμό σε όλα τα επίπεδα. Επειδή ρωτήσατε ποιο ήταν το ρεκόρ μου, ήταν 7 μέτρα και 56 εκατοστά στο άλμα εις μήκος, που ήταν η δεύτερη καλύτερη όλων των εποχών τότε. Έχω αγωνιστεί στην Καβάλα ως αθλητής, όπως επίσης ως εκπρόσωπος Παγκόσμιας Ομοσπονδίας ήμουν υπεύθυνος για τον έλεγχο ντόπινγκ των αθλητών σε Πανευρωπαϊκό Πρωτάθλημα. Και μια και μου θυμίσατε τον αείμνηστο και φίλο μου, τον Δαβιτζόγλου, μαζί μπήκαμε στην Εθνική Ομάδα τότε. Δυστυχώς έφυγε πρόωρα. 


Έτσι λοιπόν, έχοντας και την εμπειρία στην Τοπική Αυτοδιοίκηση, αλλά και στον αθλητισμό, θέλω να ακούσω, αλλά και να συμβάλλω αν μπορώ κάπου σε προτάσεις και λύσεις, οι οποίες θα βοηθήσουν και θα μου επιτρέψετε να πω ότι για εμένα αυτό το οποίο γράφεται στο πρόγραμμα «Αθλητισμός και Πολιτισμός, Παράγοντες Κοινωνικής Συνοχής», είναι πάρα πολύ σημαντικό και συμφωνώ απόλυτα με τις εκτιμήσεις οι οποίες έγιναν, διότι θεωρώ ότι και ο αθλητισμός και ο πολιτισμός μπορούν να παίξουν κυρίαρχο ρόλο στα θέματα κοινωνικής συνοχής σε μια πολύ κρίσιμη και δύσκολη περίοδο που βρισκόμαστε. 


Σαφέστατα σε κάποιες περιπτώσεις μπορούν να υπάρχουν λύσεις, αλλά όπως το έθεσε ο Αντιπρόεδρος, εκεί είναι το μεγάλο πρόβλημα, είναι οι δομές της Αυτοδιοίκησης, οι πολιτιστικές αλλά και οι αθλητικές, οι οποίες πρέπει να παραμείνουν, διότι παραδείγματος χάριν μπορείς να αλλάξεις τις εκδηλώσεις, να τις κάνεις να γίνονται χωρίς δαπάνη και να έχουν το ίδιο αποτέλεσμα, αλλά δεν μπορείς να αλλάξεις, ούτε να εξαφανίσεις τις πολιτιστικές και αθλητικές δομές, τις υποδομές, τις οποίες συντηρούμε και πραγματικά εκεί είναι ένα θέμα που πρέπει να το δούμε με ιδιαίτερη προσοχή. 

Θα έλεγα λοιπόν ότι με αυτό το κριτήριο, με το κριτήριο της σημαντικής συμβολής στην κοινωνική συνοχή, θα πρέπει να ιεραρχηθεί και ο αθλητισμός και ο πολιτισμός. 


Εθίχθη το θέμα της καινοτομίας, που είναι ένα από τα ζητούμενα της εποχής μας και πάρα πολλά άλλα θέματα τα οποία πιστεύω ότι θα προκαλέσουν σημαντικές συζητήσεις.


Θέλω όμως να τονίσω το εξής και με αυτό θα τελειώσω. Ο διάλογος αποτελεί θεμέλιο της δημοκρατίας, αλλά πρέπει να θυμόμαστε ότι θεμέλιο της δημοκρατίας αποτελεί και η σύνθεση των απόψεων. Δεν μιλάμε και δεν απεραντολογούμε για να μην καταλήγουμε. Πρέπει να καταλήγουμε, να συμφωνούμε μεταξύ μας. Πολλές φορές, ιδιαίτερα στα θέματα Αυτοδιοίκησης, αλλά και στον συνδικαλισμό τον οποίο έχω υπηρετήσει από το χώρο των νοσοκομειακών γιατρών, πάρα πολλές φορές ξεκινούσαμε από τελείως διαφορετικές αφετηρίες, αλλά καταλήγαμε σε μια κοινή πρόταση, κάνοντας αν θέλετε υποχωρήσεις εκατέρωθεν και αγωνιζόμαστε με όλες μας τις δυνάμεις ενωμένοι για να πετύχουμε αυτό το αποτέλεσμα. 


Έτσι λοιπόν, με την ευχή το Συνέδριο να έχει απόλυτη επιτυχία, εύχομαι παράλληλα ο σημαντικός διάλογος ο οποίος θα αναπτυχθεί να καταλήξει σε σύνθεση των απόψεων και αυτές τις απόψεις, αυτές τις θέσεις, να αγωνιστούμε όλοι να τις υπερασπιστούμε και τις προωθήσουμε εκεί που πρέπει. 

Να είστε καλά, καλή επιτυχία. 

ΠΡΟΕΔΡΕΙΟ: Θα ήθελα να σας πω ότι το διάλειμμα δεν θα είναι όσο μεγάλο φαίνεται στο πρόγραμμα. Θα πάρουμε έναν καφέ πέντε λεπτά και συνεχίζουμε αμέσως. Το λέω αυτό για να μην πάμε προς τα πίσω, από την ώρα που οι εισηγήσεις του κομματιού αυτού, της έναρξης, ήταν μικρότερες από τον προγραμματισμένο χρόνο. 


Ευχαριστώ.

ΔΙΑΛΕΙΜΜΑ 

ΠΡΟΕΔΡΕΙΟ: Ξεκινάμε την πρώτη ενότητα που έχει τίτλο «Σχολικός Αθλητισμός, Άθληση για Όλους και Αθλητικές Εκδηλώσεις». Στο Προεδρείο Είναι δύο μέλη της Επιτροπής μας, ο Δήμαρχος Ήλιδας, ο γιατρός, ο Γιάννης ο Λυμπέρης, ο οποίος είναι Δήμαρχος 16 χρόνια, στην περιοχή Αμαλιάδας πρώτα και λοιπά, και είναι και μέλος του Διοικητικού Συμβουλίου της ΚΕΔΕ και ο Κυριάκος ο Αμούτζας, ο οποίος ήταν Δήμαρχος στον Ίασμο στην Κομοτηνή απέξω και είναι Επίκουρος Καθηγητής στο Πανεπιστήμιο στην Κομοτηνή.

ΠΡΟΕΔΡΕΙΟ (Ι. ΛΥΜΠΕΡΗΣ): Καλημέρα και από εμένα. Να συνεχίσουμε αμέσως. 


Ο ρόλος των Αθλητικών Υπηρεσιών των ΟΤΑ στις νέες κοινωνικοοικονομικές συνθήκες. 


Γιώργος Γκανάτσιος. Τον καλούμε στο βήμα. Είναι Προϊστάμενος της Διεύθυνσης Παιδείας και Κοινωνικής Προστασίας του Δήμου Κορδελιού-Ευόσμου, Αντιπρόεδρος της Ελληνικής Επιστημονικής Εταιρείας Διοίκηση Αθλητισμού και Αναψυχής. 

Γ. ΓΚΑΝΑΤΣΙΟΣ: Καλησπέρα και από εμένα. Ευχαριστώ πολύ το Διοικητικό Συμβούλιο της Επιτροπής Αθλητισμού και Πολιτισμού για την πρόσκληση. Έστω και αργά, μετά από οκτώ χρόνια, η ΚΕΔΕ διοργανώνει θεματικό Συνέδριο για τον αθλητισμό και είναι σημαντικό γιατί σε αυτές τις δύσκολες κοινωνικοοικονομικές συνθήκες και τα νέα δεδομένα που συνεχώς αντιμετωπίζει η Τοπική Αυτοδιοίκηση, θα πρέπει όλοι να βρούμε λύσεις και κοινά εργαλεία για να μπορέσουμε να αντιμετωπίσουμε την κατάσταση και να συνεχίσουν οι Οργανισμοί Τοπικής Αυτοδιοίκησης να παίζουν τον ρόλο τους.

Το θέμα μου, η αθλητική πολιτική των Οργανισμών Τοπικής Αυτοδιοίκησης στις νέες κοινωνικοοικονομικές συνθήκες, στην ουσία εισαγάγει και τις ομιλίες όλων των επόμενων ομιλητών και προσπαθεί να προσεγγίσει και να ανιχνεύσει όλα τα θέματα που μια τοπική αθλητική πολιτική πρέπει να έχει στην ανάπτυξη στον χώρο του αθλητισμού.


Έχουμε τη νέα αρχιτεκτονική στον χώρο της Τοπικής Αυτοδιοίκησης με τον Καλλικράτη, που σχεδόν το ένα τρίτο των Δήμων έχει μείνει. Δίνει βέβαια πολλές περισσότερες δυνατότητες για την καλύτερη οργάνωση, αλλά από την άλλη υπάρχουν Δήμοι που αντιμετωπίζουν τεράστιες δυσκολίες, με πάρα πολλά Δημοτικά Διαμερίσματα και Κοινότητες που έχουν πια στην διαχείρισή τους και θα πρέπει να βρούμε και κοινές λύσεις για όλα αυτά.


Μέσα από τις αρμοδιότητες, όπως όλοι γνωρίζετε πολύ καλύτερα, μέσα σε όλες τις άλλες αρμοδιότητες των ΟΤΑ που ασκούν, είναι η παιδεία, ο αθλητισμός και ο πολιτισμός. Ο αθλητισμός κυρίαρχος για τον δικό μας χώρο, όσοι δραστηριοποιούμαστε στον χώρο του αθλητισμού και είναι αναγκαιότητα, υποχρεούνται στην ουσία οι Οργανισμοί Τοπικής Αυτοδιοίκησης να δημιουργήσουν μια τοπική αθλητική πολιτική, με όλες τις ιδιαιτερότητες, με όλες τις στρεβλώσεις που αντιμετωπίζει κάθε Οργανισμός Τοπικής Αυτοδιοίκησης. 

Οι Οργανισμοί Τοπικής Αυτοδιοίκησης αναπτύσσουν δραστηριότητα σε τομείς κοινωνικού χαρακτήρα, που στοχεύουν στη βελτίωση της ποιότητας ζωής των πολιτών τους. Δεν θα μπορούσε λοιπόν να λείψει ο αθλητισμός μέσα σε αυτή την πολιτική, στον κοινωνικό χαρακτήρα και ο αθλητισμός συμβάλλει μαζί με τον πολιτισμό κυρίαρχα στην ποιότητα ζωής των πολιτών.


Είναι καθοριστικός παράγοντας στην κατεύθυνση αυτή και υλοποιούν δράσεις που σχετίζονται με την οργάνωση και τη διοίκηση τοπικών αθλητικών θεμάτων και όχι μόνο. Όλοι πολύ καλά γνωρίζετε ότι οι Δήμοι πέρα από τα τοπικά θέματα, διαχειρίζονται και θέματα υπερτοπικής σημασίας μέσα από τις αθλητικές δραστηριότητες, τα προγράμματα και τις εκδηλώσεις που κατά καιρούς διοργανώνουν.


Σε αυτή την τοπική αθλητική πολιτική που πρέπει να δημιουργήσουν οι Οργανισμοί Τοπικής Αυτοδιοίκησης, υπάρχει ένα πολύ ρευστό περιβάλλον, ιδιαίτερα τα τρία τελευταία χρόνια, που συνεχώς πολιτικές ανατρέπονται, νέα νομοθετήματα, εγκύκλιοι και σχεδιασμός και οργάνωση ολόκληρων φορέων, τμημάτων και διευθύνσεων, ανατρέπονται μέσα από τις συνεχείς αλλαγές. 


Έχουμε μείωση της ευελιξίας των Οργανισμών μέσα από τη μείωση των Νομικών Προσώπων και Δημοσίου Δικαίου και Ιδιωτικού Δικαίου. Αναγκαστήκαμε να βάλουμε αντικείμενα τα οποία δεν έχουν καμία συγγένεια μεταξύ τους, αλλά από τον περιορισμό δημιουργίας των Νομικών Προσώπων πήγαμε σε αυτή την κατεύθυνση. Έχουμε συγχώνευση λοιπόν των Νομικών Προσώπων, διαφορετικά αντικείμενα, πολλά προβλήματα. Εντάχθηκε ο προληπτικός έλεγχος δαπανών στις Δημοτικές Επιχειρήσεις, στα Νομικά Πρόσωπα Ιδιωτικού Δικαίου, δυσκόλεψε ακόμα περισσότερο τις διαδικασίες. Έχουμε την επιτροπεία για τους ελέγχους των οικονομικών, οπότε απαιτείται ακόμα καλύτερος προγραμματισμός και οργάνωση. Έχουμε διαφορετικές διαδικασίες στην πρόσληψη του προσωπικού. Δυσκολία τεράστια να ανταποκριθούμε στα μέχρι σήμερα δεδομένα. Και μέσα σε όλα αυτά έχουμε και νέες κοινωνικές και οικονομικές συνθήκες. 


Μεγάλες περικοπές προσωπικού. Αντιμετωπίσαμε μέχρι σήμερα, όλοι ζήσαμε πρόσφατα την κατάργηση δομών μέσα σε μια νύχτα, οι Σχολικοί Φύλακες, η Δημοτική Αστυνομία, έπονται ίσως και άλλες ειδικότητες τις οποίες δεν ξέρουμε. Γενικώς υπάρχει μια τάση μείωσης του προσωπικού στους Οργανισμούς Τοπικής Αυτοδιοίκησης. Άρα λοιπόν θα πρέπει να πάμε σε άλλες λύσεις. 


Έχουμε μείωση των τακτικών επιχορηγήσεων. Οι αιρετοί τα βιώνετε πολύ περισσότερο, αλλά και όλοι μας, όσοι είμαστε μέσα σε αυτή την διαδικασία, όσοι εργαζόμαστε στο χώρο της Τοπικής Αυτοδιοίκησης το αντιμετωπίζουμε.


Έχουμε μεγάλη αύξηση του «ανταγωνισμού». Εγώ λέω ότι η αθλητική δραστηριότητα, είναι μια δραστηριότητα που παρέχεται με κοινωνικά χαρακτηριστικά από τους Δήμους, αλλά υπάρχουν και οι ανταγωνιστές, είτε οι αθλητικοί σύλλογοι, που πολλές φορές με στρέβλωση αναπτύσσουν τη δραστηριότητά τους, είτε τα ιδιωτικά γυμναστήρια και άλλοι φορείς.

Μέσα όμως σε αυτή την κρίση, πάντα οι οικονομολόγοι λένε ότι στις κρίσεις δημιουργούνται  ευκαιρίες. Για τους Οργανισμούς Τοπικής Αυτοδιοίκησης σε αυτή την κρίση ευκαιρία είναι ότι οι πολίτες στρέφονται πια στις υπηρεσίες που προσφέρουν οι Οργανισμοί Τοπικής Αυτοδιοίκησης και είναι υποχρεωμένοι να τις παρέχουν με τα κοινωνικά χαρακτηριστικά και τα κοινωνικά δεδομένα για κάθε κατηγορία πολιτών.


Θα πρέπει να παρέχουμε υπηρεσίες με διαφορετικό κόστος για τους ανέργους, διαφορετικό κόστος για τα άτομα με αναπηρίες, δωρεάν προφανώς, για την τρίτη ηλικία και ούτω καθεξής. 


Αυτή λοιπόν την τάση των πολιτών λίγο ή πολύ τη βλέπουμε όλοι, από την αδυναμία που έχουν να απευθυνθούν στους ιδιωτικούς φορείς, κατευθύνονται στους ΟΤΑ και οι ΟΤΑ καλούνται σε αυτό όλο το δύσκολο τοπίο, είπαμε πριν περικοπές προσωπικού, οικονομικών και τα λοιπά, θα πρέπει να ανταποκριθούν με τον ίδιο ή και περισσότερο βαθμό. 


Όλα αυτά τα δεδομένα στην ουσία του δημιουργεί την αδυναμία οι Οργανισμοί Τοπικής Αυτοδιοίκησης να αναπτύξουν τον αθλητισμό και να χρηματοδοτήσουν επαρκώς. Άρα λοιπόν θα πρέπει να πάμε σε άλλες λύσεις. 


Στους Οργανισμούς Τοπικής Αυτοδιοίκησης γνωρίζουμε όλοι ότι υπάρχουν Δήμοι πολλαπλών ταχυτήτων πια. Είναι οι μεγάλοι Δήμοι που έχουν μεγάλους Οργανισμούς, Νομικά Πρόσωπα, Διευθύνσεις Αθλητισμού, Τμήματα Αθλητισμού ή του μεσαίου μεγέθους Δήμοι που επίσης αναπτύσσουν δραστηριότητα αλλά χαμηλότερης σε έκταση και σε βαθμό και οι μικροί Δήμοι με πολύ χαμηλή δραστηριότητα, που έχουν πέρα από τα άλλα προβλήματα και εγγενείς αδυναμίες οργανωτικές και οργανωσιακές. 


Ποιοι είναι οι βασικοί άξονες μιας τοπικής αθλητικής πολιτικής. Το πρώτο πράγμα που πρέπει να κάνουμε είναι να οργανώσουμε μια Αθλητική Υπηρεσία με σωστά χαρακτηριστικά και δομές. Είτε Οργανισμό Νομικό Πρόσωπο Ιδιωτικού Δικαίου, είτε Δημοσίου Δικαίου θα είναι αυτό, είτε Διεύθυνση ή Τμήμα μέσα στον Οργανισμό Εσωτερικής Υπηρεσίας μέσα στο Δήμο. 


Θα πρέπει να βελτιώσουμε την οργανωτική δομή των Υπηρεσιών. Να διαχειριστούμε κατάλληλα το ανθρώπινο δυναμικό. Να προετοιμάσουμε τις Υπηρεσίες μας για άμεση προσαρμογή στις νέες συνθήκες και ανάγκες. Είπαμε πριν ότι έχουμε μεγαλύτερη αύξηση του ενδιαφέροντος των πολιτών, άρα πρέπει και εμείς να προσπαθήσουμε να ανταποκριθούμε σε αυτά. 

Να ενσωματώσουμε και να βελτιώσουμε τις νέες τεχνολογίες. Είναι πολύ σημαντικό κομμάτι που πρέπει και διευκολύνει τους Οργανισμούς Τοπικής Αυτοδιοίκησης και όλους πια τους φορείς και όλο το δημόσιο τομέα. 


Να αυξήσουμε την αποδοτικότητα και πια και την αποτελεσματικότητα. Δεν φτάνει μόνο η αποδοτικότητα. Οι δαπάνες συνεχώς μειώνονται, άρα θα πρέπει εμείς να παράγουμε το ίδιο έργο με λιγότερα χρήματα. 


Το δεύτερο κομμάτι που πρέπει να εντάξουμε σε μια τοπική αθλητική πολιτική για να αναπτύξουμε τον αθλητισμό, έχει να κάνει με τις υποδομές. Το πρώτο και κυρίαρχο και ιδιαίτερα φέτος για πρώτη φορά μπαίνει επιτακτικά πια, είναι οι αδειοδοτήσεις των αθλητικών εγκαταστάσεων. Για χρόνια σέρνεται νομοθεσία η οποία μας υποχρεώνει να αδειοδοτήσουμε, να βγάλουμε άδειες για τις εγκαταστάσεις. Απειλούσε το Υπουργείο Δημοσίας Τάξης ότι δεν θα άφηνε να γίνουν οι αγώνες. Τελικά φέτος εφαρμόστηκε σε πάρα πολλά Δημοτικά Γυμναστήρια να αναβάλλονται παιχνίδια γιατί τα γυμναστήρια πια δεν είχαν άδειες λειτουργίας.

Για το θέμα αυτό και για όλα όσα προσεγγίζουμε σε αυτή την πρώτη ομιλία, θα υπάρχουν αναλυτικότερες ομιλίες, όπου ο κύριος Κάκκος θα σας μιλήσει για τη διαδικασία ακριβώς της αδειοδότησης. 


Το δεύτερο κομμάτι είναι η βέλτιστη αξιοποίηση της λειτουργίας των εγκαταστάσεων άσκησης και αναψυχής. Πάρα πολλές εγκαταστάσεις δεν χρησιμοποιούνται σε όλο το χρόνο και σε όλο το εύρος του χρόνου κατά τη διάρκεια της ημέρας και της εβδομάδας, οπότε υπάρχουν δυνατότητες να χρησιμοποιήσουμε καλύτερα τις εγκαταστάσεις. 


Να κάνουμε ένα σχεδιασμό συντήρησης και επισκευής των εγκαταστάσεων άσκησης και αναψυχής. Δυστυχώς, γενικότερα, δεν αφορά μόνο τον χώρο του αθλητισμού και τις αθλητικές εγκαταστάσεις, υπάρχει ένα έλλειμμα στη διαδικασία συντήρησης. Φτιάχνουμε πολύ ωραία κτίρια, πανάκριβα κτίρια και στην πορεία τα κτίρια αυτά εγκαταλείπονται στο έλεός τους και το κόστος μετά που θα κληθούμε να πληρώσουμε εφόσον πάθουμε μια ζημιά, θα είναι δεκαπλάσιο από το αν θα είχαμε έναν προγραμματισμό για την οργάνωση συντήρησης και επισκευής τους.


Προληπτικά μέτρα ασφάλειας και υγιεινής. Επίσης ένα σημαντικό κομμάτι που πολλοί λίγοι Οργανισμοί Τοπικής Αυτοδιοίκησης προσεγγίζουν με τον βαθμό και αν θέλετε τη σοβαρότητα που του πρέπει. Όταν θα γίνει ένα ατύχημα, από το Δήμαρχο μέχρι τον τελευταίο υπάλληλο που ασχολείται εκεί, θα τρέχουμε στα δικαστήρια και στους εισαγγελείς, αλλά δεν έχουμε προβλέψει πριν να πάρουμε μέτρα για την ασφάλεια και την υγιεινή των χώρων μας, που πιστέψτε με το κόστος τους είναι πάρα πολύ μικρό σε μια διαδικασία τέτοιου προγραμματισμού.


Επίσης λείπει ο ολοκληρωμένος σχεδιασμός δημιουργίας εγκαταστάσεων άσκησης – αναψυχής. Θα δούμε σε Δήμους να υπάρχει ένα κλειστό γυμναστήριο, στήνουμε ακόμα ένα δίπλα γιατί ο Πρόεδρος του ενός Σωματείου που έχει μπάσκετ θέλει και αυτός τη δική του έδρα, χωριστά, να αναπτύξει και τις δικές του ακαδημίες, φτιάχνουμε ακόμα και ένα τρίτο, για πολλούς Οργανισμούς Τοπικής Αυτοδιοίκησης, αλλά δεν φροντίζουμε να κάνουμε και μια άλλη εγκατάσταση που μπορεί να είναι και σε κόστος ακόμα πιο μικρό και να καλύψει ανάγκες των πολιτών διαφορετικού ενδιαφέροντος. 


Σε όλα αυτά θα πρέπει να βάλουμε αλλαγή φιλοσοφίας στην κατασκευή των εγκαταστάσεων. Βέβαια αυτό το έλεγα από παλαιότερα για την αλλαγή φιλοσοφίας στην κατασκευή των εγκαταστάσεων, γιατί τώρα έρχεται πια από πάνω, από την Πολιτεία, λόγω έλλειψης δαπανών, δεν κτίζουμε πια μεγαθήρια, γιατί είχαμε ζήσει την προηγούμενη τουλάχιστον δεκαετία να «επιβάλλεται» στους Δημάρχους των τοπικών κοινωνιών, μεγαθήρια, κλειστά κολυμβητήρια των 50 μέτρων και δύο και τριών χιλιάδων κερκίδων, σε Δήμους οι οποίοι δεν θα μπορούσαν ούτε για ένα μήνα να τη λειτουργήσουν, το καλοκαίρι, γιατί υπάρχει ένας τύπος στην κατασκευή των αθλητικών εγκαταστάσεων. Η συντήρηση είναι περίπου το 8 με 12% της κατασκευής τους και ένα κτίριο λοιπόν, εκείνα τα μεγαθήρια κολυμβητήρια στοίχιζαν γύρω στα 7 εκατομμύρια αν θυμάμαι καλά, 7,5, από την Πολιτεία, πήγαινε στα 700-800 χιλιάρικα τον χρόνο η συντήρηση και λειτουργία τους. Καταλαβαίνετε ότι αυτά τα ποσά είναι αδύνατον, όσο καλύτερα και αν αξιοποιήσει ένας Δήμος μια πισίνα, δεν υπάρχει περίπτωση να προσεγγίσει ούτε το μισό. Άρα στην ουσία τα φτιάχναμε και τα κλείναμε και τα λειτουργούσαμε δύο μήνες το καλοκαίρι. Αυτό είναι. Βέβαια στο δικό μας Δήμο έγινε το άλλο. Μας επέβαλλαν μια τέτοια πισίνα, παρ’ όλο που ήταν διαφορετική η πρότασή μας, και αφού επενδύσαμε γύρω στα 2,5 εκατομμύρια στα θεμέλια, τώρα έχουν μείνει τα θεμέλια και έχουν πεταχτεί 2,5 εκατομμύρια. 


Επίσης πρέπει να πάμε στη μεγιστοποίηση της χρήσης με ανταποδοτικότητα. Τα ψέματα έχουν τελειώσει, λεφτά δεν υπάρχουν και όποιος το είπε διαψεύστηκε, άρα λοιπόν πρέπει να βρούμε χρήματα για να μπορέσουμε να λειτουργήσουμε, πρέπει να συνεχίσουμε να παρέχουμε υπηρεσίες προς τους πολίτες,  να βοηθήσουμε τον ερασιτεχνικό αθλητισμό, τον αγωνιστικό αθλητισμό.


Άρα λοιπόν ανταποδοτικότητα. Υπάρχουν Δήμοι που έχουν προσεγγίσει πολύ σωστά το θέμα. Αύριο υπάρχει μια παρουσίαση από το Δήμο Ηρακλείου, που έχει φτιάξει μια επιχείρηση αθλητική. Είναι πάρα πολύ καλή δουλειά. Θα δείτε πόσο εύκολα μπορείς να υιοθετήσεις μια τέτοια διαδικασία. Αυτό που είπε πριν ο Πρόεδρος, ότι εδώ είναι και ένα Συνέδριο ανταλλαγής απόψεων και προτάσεων και έχουμε όλοι κάτι να πάρουμε. 


Επίσης, Πρόεδρε, θα ήθελα να κάνω μια πρόταση προς όλους τους Συνέδρους και δεν ξέρω πώς κεντρικά εσείς θα το υιοθετήσετε. Το συζητούσα με τον κύριο Τζέτζη πριν και για τις εκδηλώσεις. Αν θα πρέπει, από μόνοι μας δηλαδή, με αφορμή αυτό το Συνέδριο, να στέλνουμε όλοι οι Δήμοι σημαντικά γεγονότα ή αν θέλετε τεχνικές προς την ΚΕΔΕ και να υπάρχει μια τράπεζα δεδομένων εκεί που θα μπορούν οι Δήμοι να αντλήσουν. Για παράδειγμα, οργανώνει ο Δήμος Μενεμένης μια πολύ ωραία εκδήλωση. Θα μπορούμε να στείλουμε εμείς αυτή την εκδήλωση περιληπτικά, να υπάρχει η ιδέα και στους άλλους Δήμους, γιατί δεν χρειάζεται κάθε φορά να ανακαλύπτουμε όλοι τον τροχό. Ο τροχός υπάρχει, ας τον δει και ο άλλος και να συνεχίσει παραπέρα. 

Άρα λοιπόν, ανταποδοτικότητα. Γιατί; Γιατί δεν χρηματοδοτείται ικανοποιητικά η συντήρηση και λειτουργία τους. Το ξέρουμε όλοι πάρα πολύ καλά. Μπασκέτες σκουριασμένες, αλλού δεν δουλεύουν πίνακες, τα κολυμβητήρια κλειστά. Πρέπει όμως να είναι ανοιχτά προς τους πολίτες και την κοινωνία οι εγκαταστάσεις, γιατί η Πολιτεία έχει πληρώσει χρήματα, ο Δήμος έχει πληρώσει πάρα πολλά χρήματα και είναι κρίμα πια αυτά να είναι κλειστά.


Πρέπει να αλλάξει και η πολιτική της κεντρικής διοίκησης με τις παλινδρομήσεις που έχει. Είχε τιμολογήσει υπηρεσίες σε ΕΑΚ, σε κολυμβητήρια και στην πορεία τα άλλαξε, τα πήρε πίσω. Μείωσε, έβαλε άλλα ποσά, μείωσε. Θα πρέπει να έχει μια σταθερότητα στην άσκηση αυτής της πολιτικής, για να μπορέσουμε να πάμε και εμείς οι Δήμοι μετά παράλληλα με την ίδια λογική και φιλοσοφία να λειτουργήσουμε. Μπορούμε και πρέπει να υπολογίζουμε το κόστος της χρήσης των εγκαταστάσεων. Πρέπει να τελειώσει αυτό, ότι δεν ξέρουμε πόσο κοστίζει μια εγκατάσταση. Μπορούμε να το βρούμε και είναι εύκολο πια να το βρούμε και πρέπει να θεσπίσουμε κριτήρια για την τιμολόγηση μιας εγκατάστασης με βάση το λειτουργικό τους κόστος. 


Έτσι μεταξύ άλλων κάποια κριτήρια θα μπορούσε να είναι το κόστος λειτουργίας της εγκατάστασης. Τα κοινωνικά κριτήρια. Εννοείται ότι τα άτομα με αναπηρίες δεν πληρώνουν. Η τρίτη ηλικία, οι άνεργοι, μπορούμε να βγάλουμε μικρότερο κόστος. Ο χρόνος χρήσης στις εγκαταστάσεις. Πόση ώρα θα το χρησιμοποιήσει ένας Σύλλογος για παράδειγμα. Ο αριθμός των χρηστών. Είναι ομαδική η χρήση; Είναι μικρός ο αριθμός; Είναι μεγάλος; Και η χρονική ζώνη απασχόλησης των εγκαταστάσεων. Εννοείται ότι το πρωί που έχουμε μεγαλύτερη δυνατότητα να παραχωρήσουμε τις εγκαταστάσεις, η παραχώρηση  θα γίνεται με φτηνότερο τιμολόγιο. 


Τα προγράμματα Άθλησης για Όλους. Είναι ο τρίτος άξονας της δημιουργίας μιας τοπικής αθλητικής πολιτικής για τον αθλητισμό. Έχουμε, όλοι γνωρίζετε, νέο οργανωτικό πλαίσιο, νέα δεδομένα. Τέσσερις φορές, αν θυμάμαι καλά, από τον Απρίλιο μέχρι τώρα άλλαξε το οργανωτικό πλαίσιο με μικροπαρεμβάσεις. Δεν είναι δυνατόν να συνεχίζουμε έτσι. Ένα οργανωτικό πλαίσιο σημαίνει ότι έχω ένα οργανωτικό πλαίσιο από την άνοιξη, όταν υποβάλλουμε την πρόταση, συνεχίζεται μέχρι το τελικό στάδιο της υλοποίησής του. Δεν είναι δυνατόν κάθε εβδομάδα να αντιμετωπίζουμε καινούργια δεδομένα.


Βέβαια βάζει δύο σημαντικά δεδομένα. Χορηγίες και δωρεές, που δωρεές νομίζω ότι μας κάνει λίγο πλάκα η Πολιτεία γιατί δεν θα τρελαθούν όλοι οι Έλληνες αύριο να δίνουν στους Δήμους δωρεές για να αναπτύξουν το μαζικό αθλητισμό. Η χορηγία όμως είναι ένα εργαλείο το οποίο μπορούμε να το αξιοποιήσουμε. Πώς; Να κάνουμε πακέτα και να απευθυνθούμε σε αντίστοιχους ανθρώπους τους οποίους θα τους ενδιέφερε. Για παράδειγμα στην προσχολική ηλικία, αν έχουμε μεγάλα τμήματα που θα αναπτύξουμε στον μαζικό αθλητισμό για προσχολική ηλικία, μπορούμε να πάμε σε αντίστοιχα καταστήματα και να κατευθυνθούμε εκεί. Τρίτης ηλικίας αντίστοιχα, γυναίκες και λοιπά. Να διαμορφώσουμε έτσι, να κάνουμε ένα πλάνο μάρκετινγκ και να απευθυνθούμε στην αγορά, στην τοπική κοινωνία. Μικρά ποσά. Δεν σημαίνει ότι θα βγάλουμε μεγάλα ποσά, αλλά μπορούμε για παράδειγμα να βγάλουμε τον εξοπλισμό αυτών των προγραμμάτων. Το καταθέτω σαν μια μικρή πρόταση για να συζητηθεί αργότερα.


Επίσης, είναι η συγχρηματοδότηση. Πάντα ήταν συγχρηματοδοτούμενα τα προγράμματα. Με άλλο ποσοστό όμως. Φαίνεται τώρα να αλλάζει το ποσοστό και πολύ φοβάμαι ότι του χρόνου το ποσοστό από 50-50 που από ότι φαίνεται θα πάει φέτος, του χρόνου θα είναι 80-20. Θα πάμε ανάποδα τώρα. Οι Δήμοι θα βάλουν τα 80 ευρώ και 20 θα βάζει η Γενική Γραμματεία. 


Βέβαια και αυτό είναι εικονικό το ποσό. Δεν είναι 80% η λειτουργία των προγραμμάτων, γιατί στη λειτουργία ενός προγράμματος δεν είναι μόνο η αμοιβή ενός γυμναστή. Είναι η καθαριότητα, είναι η συντήρηση, είναι τα υλικά, είναι ο εξοπλισμός, είναι το ρεύμα, είναι μια σειρά από άλλους παράγοντες. Μια-δύο έρευνες που είχαν γίνει, να ξέρετε, δεν ξεπερνά το 15-20% το κόστος των χρημάτων που δίνει η Γενική Γραμματεία Αθλητισμού στης λειτουργία μιας ώρας οργάνωσης ενός προγράμματος. Περίπου εκεί είναι.


Η γραφειοκρατία αναπτύσσεται. Δεν θέλω να σταθώ περισσότερα στα προγράμματα. Ανεξόφλητες υποχρεώσεις από την Πολιτεία προς τους ΟΤΑ. Στο χιόνι κάποια χρέη τεράστια προς τους Δήμους. Και εδώ δεν ξέρω αν η ΚΕΔΕ… Όχι δεν ξέρω. Πρέπει η ΚΕΔΕ να παρέμβει οργανωμένα, δεν ξέρω ακόμα κα με αγωγές αν προβλέπεται. Δεν είναι δυνατόν να υπάρχουν χρήματα τα οποία δεν έχουν δοθεί, με υποχρεώσεις, με αποφάσεις Δημοτικών Συμβουλίων, η Γενική Γραμματεία Αθλητισμού δεσμεύονταν ότι θα τα καταβάλλει και έχουν περάσει πόσα χρόνια και δεν έχουν καταβληθεί. Ένα μέρος τουλάχιστον αυτών. 


Τη δυσκολία χρηματοδότησης, το είδαμε. Και μέσα από το οργανωτικό πλαίσιο φαίνεται πια ότι δεν επιθυμεί η Γενική Γραμματεία. 


Στα αθλητικά προγράμματα και δραστηριότητες. Επίσης πρέπει να βελτιώσουμε τη λειτουργία των δράσεων και προγραμμάτων, να εντάξουμε νέα καινοτόμα προγράμματα. Το Αθλητικό Καλοκαίρι είναι από αυτά που υλοποιούν κάποιοι Δήμοι, όπως ο Δήμος Βόλου για παράδειγμα. 


Στοχευμένες δράσεις σε συγκεκριμένες ομάδες πολιτών, τρίτη ηλικία. Είπαμε πριν, η τρίτη ηλικία είναι η κατηγορία των πολιτών που έχει και πολύ χρόνο, έχει και πολύ πια χρήμα. Το χρήμα δεν μας ενδιαφέρει για τις υπηρεσίες θα τις παρέχουμε δωρεάν. Όμως τον χρόνο τους πρέπει να τον αξιοποιήσουμε. Για αυτό πρέπει να αναπτύξουμε πολλά προγράμματα. Το πρωί τα γυμναστήριά μας είναι άδεια. 


Ισόρροπη ανάπτυξη των αθλητικών προγραμμάτων και δραστηριοτήτων στις Δημοτικές Κοινότητες. Θα πρέπει να ισορροπήσουμε σε Δήμους που είχαμε άλλου τύπου δραστηριότητα και για πολιτικούς, αλλά και για λόγους αρχής, ισορροπίας απέναντι στις δικές μας Κοινότητες. 


Οργάνωση εκδηλώσεων και γεγονότων. Ο τέταρτος πυλώνας. Να στηρίξουμε και να βελτιώσουμε τις καθιερωμένες εκδηλώσεις και θεσμούς που έχουμε. Δεν είναι πάντα το χρήμα αυτό το οποίο δημιουργεί την επιτυχία μιας εκδήλωσης. Να οργανώσουμε και να καθιερώσουμε νέους αθλητικούς θεσμούς, ο κύριος Τζέτζης θα σας μιλήσει για αυτό, και να εισάγουμε καινοτόμα γεγονότα.  


Οικονομική αυτάρκεια. Μην ξεκινάτε να κάνετε κάτι αν δεν έχετε εξασφαλίσει τη χρηματοδότηση. 


Να διερευνήσουμε τη δυνατότητα συμμετοχής των πολιτών σε αθλητικά γεγονότα. Προτάσεις των πολιτών. Να πάρουμε υπόψη. Εμείς μπορεί να σχεδιάζουμε πολύ καλές εκδηλώσεις, αλλά να μην έρχεται ο κόσμος τελικά. Μήπως πρέπει να τους δώσουμε ένα ερωτηματολόγιο σε κάποιες εκδηλώσεις να συμπληρώσουν τι θα ήθελαν, μέσα από το διαδίκτυο να μας κάνουν προτάσεις, για να είμαστε και εμείς… η δική μας η πολιτική να ταυτίζεται με τα θέλω των πολιτών μας; 


Να αξιοποιήσουμε τη συνεργασία με τις ομοσπονδίες και τους φορείς. Είναι εδώ εκπρόσωπος  φορέα, ο κύριος Ταμπάκος, ο οποίος μπορούμε, έτσι είπε και ο κύριος Πρόεδρος, να αξιοποιήσουμε πολύ καλά τους Έλληνες Ολυμπιονίκες. Και να υπάρχει ισόρροπη ανάπτυξη των εκδηλώσεων, είπαμε πριν και για τις δύο Δημοτικές Κοινότητες, τρεις, τέσσερις, πόσες είναι.


Τελευταίο κομμάτι του πυλώνα ανάπτυξης είναι η δικτύωση και η σχέση με φορείς. Να δημιουργήσουμε διαδικτύωση και να διαμορφώσουμε πολιτικές με φορείς, τοπικούς, εθνικούς και διεθνείς. Θα μειώσουμε πάρα πολύ τα κόστη μέσα σε αυτή τη διαδικασία. 


Είναι σημαντικός ο ρόλος της Αθλητικής Επιτροπής της ΚΕΔΕ, που μέχρι τώρα, επιτρέψτε μου κύριε Θεοδωρακόπουλε, τα 30 χρόνια που εργάζομαι στο χώρο της Τοπικής Αυτοδιοίκησης, έχει πολύ μικρή παρέμβαση και όχι ουσιαστική. Ελπίζω να είναι αφορμή το Συνέδριο να αναπτύξει νέες πολιτικές και να είναι πολύ πιο κοντά μας. 


Να βελτιώσει και να ενισχύσει το υπάρχον δίκτυο σχέσεων και συνεργασιών και να αναζητήσουμε νέες διαδημοτικές και πανελλαδικές συνεργασίες. Ας είναι λοιπόν το Συνέδριο αυτό μια αφορμή.


Στη δικτύωση σχέση με φορείς. Έχω ένα… Θα το αφήσω και μετά έχει  σχέση πιο πολύ με τους συλλόγους, για τη σχέση των συλλόγων και  επειδή υπάρχει θεματολογία, να το παρουσιάσω μετά αν θέλετε και σαν εισήγηση στο κομμάτι των... στις σχέσεις των συλλόγων. 


Ποιες είναι οι βασικές προϋποθέσεις για την υλοποίηση μιας τέτοιας αθλητικής πολιτικής τοπικής. Να αξιοποιήσουμε όλα τα επιστημονικά εργαλεία του management. Να είναι διαρκώς ο δημότης στο επίκεντρο του ενδιαφέροντος των πολιτικών που θα αναπτυχθούν και όχι μόνο οι σύλλογοι. Η συνοχή και η αφοσίωση των υπηρεσιών στο στόχο, να στηρίζονται αποτελεσματικά τα στελέχη και οι υπηρεσίες από τη διοίκηση, πραγματικά να στηρίζονται και όχι άλλο σχεδιασμό η Υπηρεσία, άλλο ο Αντιδήμαρχος. Και οικονομική επάρκεια για την υλοποίηση των πολιτικών και της αντιμετώπισης των προβλημάτων. 


Βασική προϋπόθεση όμως είναι η αλλαγή της φιλοσοφίας στη δημιουργία και υλοποίηση των πολιτικών που θα εφαρμοστούν για τον αθλητισμό. Να ξεχάσουμε τι κάναμε μέχρι σήμερα, να πάμε σε μια άλλη φιλοσοφία, γιατί είπαμε τα λεφτά τελειώσανε. Οι Υπηρεσίες και οι Οργανισμοί χρειάζεται να αναπτύξουν οργανωσιακή κουλτούρα που θα χαρακτηρίζεται από τον προσανατολισμό στις επιστημονικές αρχές του management χωρίς μικροπολιτικά συμφέροντα. Αν συνεχίσουμε να λειτουργούμε με βάση το ποιος Πρόεδρος είναι στην τάδε ομάδα, τι συμφέρον έχω από τον άλλον, έχουμε χάσει το τρένο και δυστυχώς η απόσταση αυξάνεται και άλλο.


Σας ευχαριστώ πάρα πολύ. Απλά να σας ενημερώσω ότι το 14ο Συνέδριο της ΕΛΕΔΑ θα γίνει στο Ολυμπιακό Στάδιο στις 13-15 Δεκεμβρίου, με πολύ περισσότερη ανάλυση σε κάποιες θεματολογίες. 


Σας ευχαριστώ πάρα πολύ για την προσοχή σας. 

ΠΡΟΕΔΡΕΙΟ: Ευχαριστούμε πάρα πολύ τον κύριο Γκανάτσιο. 


Να συνεχίζουμε με τη δεύτερη εισήγηση «Σχολικός Αθλητισμός και Τοπική Αυτοδιοίκηση – Η κρίση ως ευκαιρία για την αναβάθμιση του σχολικού αθλητισμού». 


Ο κύριος Στέλιος Δασκαλάκης παρακαλούμε πολύ να έρθει. Είναι Διευθυντής Φυσικής Αγωγής του Υπουργείου Υγείας. 

Σ. ΔΑΣΚΑΛΑΚΗΣ: Καλησπέρα και από εμένα. Θέλω να ευχαριστήσω ιδιαίτερα την ΚΕΔΕ, την Επιτροπή Αθλητισμού, Πολιτισμού και Νεολαίας και τον Πρόεδρό της, τον φίλο τον Γιάννη τον Θεοδωρακόπουλο, για την πρόσκληση. Είναι ιδιαίτερα τιμητική, καθώς είχα ξεκινήσει όλη μου την ενασχόληση, που συνεχίζεται μέχρι σήμερα με την οργάνωση και τη διοίκηση του αθλητισμού, από την Τοπική Αυτοδιοίκηση. Συγκεκριμένα από το Δήμο, από το 1995. Για αυτό είναι και ιδιαίτερη χαρά που βλέπω τον γιατρό μας, τον Δήμαρχό μας, Βουλευτή μας, Υπουργό, τον κύριο Βιρβιδάκη, εδώ, που είναι ένας άνθρωπος που προσφέρει πολλά χρόνια στην Αυτοδιοίκηση και στον αθλητισμό και σε πολλά άλλα. 


Θα γίνει μια προσπάθεια εδώ προσέγγισης της Τοπικής Αυτοδιοίκησης με τον σχολικό αθλητισμό, πράγμα που ήδη γίνεται. Θα προσπαθήσουμε λίγο να το κωδικοποιήσουμε, να δούμε τι περισσότερο μπορεί να γίνει, πώς επηρεάζει η μία οντότητα την άλλη και πιστεύω ότι θα υπάρξουν και ερωτήσεις στη συνέχεια για το πώς μπορούμε να δέσουμε περισσότερα, καλύτερα και αποδοτικότερα για την κοινωνία, για τους ανθρώπους των τοπικών κοινωνιών,  τα δύο θέματα. 


Ξεκινήσαμε λοιπόν πριν από τρία-τέσσερα χρόνια, μέσα στην κρίση, με ένα βασικό ερώτημα. Είναι πρόβλημα ή ευκαιρία; Έχει γίνει μεγάλη συζήτηση για αυτό. Εμείς το είδαμε ως ένα θέμα που εμπεριέχει και τα δύο, αλλά πρέπει να πάμε προς την ευκαιρία. 


Η πρώτη μας ανάλυση ήταν ότι πρέπει να ξεφύγουμε από αυτή την εντύπωση ότι ο σχολικός αθλητισμός είναι η αντιγραφή του αγωνιστικού αθλητισμού. Τι κάναμε; Αγώνες με τους καλύτερους, βγάζαμε νικητές και δίναμε και μετάλλια στα παιδάκια, στους δασκάλους, στους προπονητές. 

Το κάνουν πολύ καλύτερα τα σωματεία και είναι και η δουλειά τους και έχουν και συνέχεια. Εμείς έχουμε έναν άλλο ρόλο. Αυτόν τον ρόλο λοιπόν προσπαθήσαμε να ανακαλύψουμε και να τον αναβαθμίσουμε, να τον προωθήσουμε και σε συνεργασία με όλους τους τοπικούς φορείς, με την υπόλοιπη Πολιτεία και τους θεσμικούς φορείς της, να τον καταξιώσουμε, γιατί και οι Δήμοι σε μεγάλο ποσοστό κάνουν το ίδιο λάθος. Κάνουν σχολικούς αγώνες για να βγάλουν πρώτους. 

Είπαμε λοιπόν ότι πρώτα από όλα αποτελεί τη συνέχεια ενός μαθήματος που υπάρχει στα σχολεία και το έχουμε ξεχάσει. Αυτό το μάθημα απευθύνεται σε όλους. Πρέπει να παρέχει παιδεία πάνω από όλα και κυρίως να ετοιμάζει τους μαθητές για το υπόλοιπο της ζωής τους, που θα είναι πολίτες για πάρα πολλά χρόνια και θα θέλαμε να τους ετοιμάζουμε να προσεγγίσουν τη δια βίου άσκηση, όπως βλέπετε εδώ στο τέλος της διαφάνειας. 

Είπαμε το βασικό μέρος αυτής της φιλοσοφίας. Δεν είμαστε συνέχεια του αγωνιστικού αθλητισμού. Το κάνουν άλλοι καλύτερα και δεν έχουμε κανένα λόγο να το κάνουμε και ανταγωνιστικά. 

Αυτό που θέλουμε είναι να μην συμμετέχουν στους αγώνες μας ή στις εκδηλώσεις μας, γιατί δεν έχουμε μόνο πρωταθλήματα, μόνο οι καλύτεροι. Οι καλύτεροι και τίποτα να μην τους κάνουμε και να καταργηθεί η φυσική αγωγή και να καταργηθεί το σχολείο, θα έρθει ένας σύλλογος, θυμάστε  τα παλιότερα χρόνια οι μεγαλύτεροι. Οι καλοί ήταν οι πρωταθλητές, της γειτονιάς, της πόλης, της Ελλάδας καταλήγανε. Τους έβρισκε το σύστημα το πρωταθλητικό. Έκανε την αναγνώρισή του και έπαιρνε τους…

Εμείς θέλουμε όλοι, μαζί με τους καλούς, να ασχοληθούν με την άθληση και την άσκηση κυρίως και όταν δεν μπορούν στην προχωρημένου τους ηλικία, να ασκούνται ακόμα και περπατώντας, κάνοντας τη βόλτα τους. Να τους έχει γίνει συνήθεια. 
Όλα αυτά έχουν αποτυπωθεί και σε εγκυκλίους και σε Υπουργικές αποφάσεις. Βλέπετε εδώ το όραμα και το σκοπό, τη νέα φιλοσοφία του σχολικού αθλητισμού. Μια στάση ζωής που θα εστιάζει στην καλή υγεία. Αυτό είναι το δεύτερο κομμάτι που μπήκε μέσα στον σχολικό αθλητισμό. Μάλιστα, επειδή χθες το απόγευμα έγινε, λίγο πριν φύγω από το γραφείο, μια μεγάλη συνάντηση μεταξύ του δικού μας Υπουργείου, του Υπουργείου Υγείας και του Υπουργείου Αθλητισμού, με τις Υπηρεσίες Γενικής Γραμματείας, για έναν συντονισμό που θα προωθεί την υγεία του γενικότερου πληθυσμού μέσα από αθλητικές δράσεις, δράσεις για καλή διατροφή και για υγιεινό τρόπο ζωής.

Πρέπει να σας πω ότι μια από τις βασικές παραμέτρους, από τα βασικά «οχήματα» μεταφοράς αυτού του προγράμματος, που θα αναπτυχθεί πολύ γρήγορα, πιστεύω στο Συνέδριο της ΕΛΕΔΑ, που είπε και ο φίλος ο Γιώργος ο Γκανάτσιος, θα έχουμε περισσότερη ανάπτυξη, είναι η Τοπική Αυτοδιοίκηση, γιατί είναι βασικός μοχλός διασποράς όλων αυτών των δράσεων και της φιλοσοφίας στην κοινωνία. 

Τώρα ερχόμαστε να απαντήσουμε και σε ένα ερώτημα. Το έβαλε ο Πρόεδρος πολύ σωστά προηγουμένως. Είναι πολυτέλεια; Εξαρτάται πώς θα το δει κανείς. Αυτό που βλέπετε εδώ έχει γραφτεί στο Harvard Business Review πριν από δύο χρόνια περίπου. Αυτός ο William Weldon είναι ο Πρόεδρος και Διευθύνων Σύμβουλος της Johnson & Johnson. Ο άνθρωπος έγραψε αυτή την επιστημονική εργασία και τη δημοσίευσε, διότι είδε ότι γλίτωσαν γύρω στα σαράντα εκατομμύρια δολάρια στα γραφεία του στην Αμερική, επειδή επενδύσανε γύρω στα δέκα σε άσκηση και γενικότερα wellness, διατροφή, υγιεινό τρόπο ζωής και τα λοιπά. 

Άρα δεν είμαστε πολυτέλεια. Είμαστε στην ουσία στην καρδιά της δράσης, είμαστε πολύ περισσότερο από αναγκαιότητα. Ειδικά σε αυτές τις εποχές που αναφερόμαστε και στην κοινωνική συνοχή και αυτή τη σχέση του πολίτη θέλουμε να την εμπεδώσουμε, να την δώσουμε και να την κάνουν κτήμα τους τα παιδιά από το σχολείο. 

Βλέπετε συνεχώς οι αναφορές είναι στην υγεία και τη δια βίου άσκηση. Δεν είναι τυχαίο ότι μέχρι τώρα άλλη αντίληψη είχαν όλοι για τον αθλητισμό και γενικότερα όταν αναφερόμαστε σε αθλητισμό, πηγαίνει το μυαλό μας στον πρωταθλητισμό. Αυτό πρέπει όλοι μαζί να το αλλάξουμε στην ελληνική κοινωνία. Όχι μόνο μέσα στα σχολεία. Έχουμε κάνει διάφορες αλλαγές τα τελευταία τρία-τέσσερα χρόνια, ιδιαίτερα με την ένταξη των μαθητών και μαθητριών ΑΜΕΑ μέσα στο τακτικό πλαίσιο του σχολικού αθλητισμού, θα το δούμε και παρακάτω, αλλά και κάτι ξεχασμένο, που κακώς είχε ξεχαστεί. Το γυναικείο ποδόσφαιρο το βάλαμε πέρσι πρώτη φορά, στείλαμε και μια ομάδα, την πρωταθλήτρια, στο Παγκόσμιο Σχολικό Πρωτάθλημα. Βλέπετε ένα στιγμιότυπο εδώ από τη Γαλλία.

Αυτό που μπορούμε και έχουμε αναπτύξει πάρα πολύ καλά μέχρι τώρα  με τους Δήμους, είναι αυτοί οι αγώνες που βλέπετε εδώ, οι Αγώνες ΑθλοΠαιδείας. Είναι επίτηδες τονισμένο και με κεφαλαία. Δεν είναι αθλοπαιδιές. ΑθλοΠαιδεία, η παιδεία που βγαίνει  μέσα από τον αθλητισμό. 
Τι κάνουμε. Τέσσερις-πέντε φορές τον χρόνο, είναι η στόχευσή μας, σε διάφορα αθλήματα ή άλλα θεματικά πεδία, π.χ. χορός από δημοτικό μέχρι μοντέρνο, οι μαθητές και οι μαθήτριες, Δημοτικών, Γυμνασίων και Λυκείων, Λυκείων από φέτος, γιατί τα δοκιμάσαμε τρία χρόνια και έχουμε πια μια σταθερή βάση ανάπτυξης, να συμμετέχουν σε ημερίδες ή διημερίδες, κυρίως ημερίδες, αυτό έχει γίνει σε συνεργασία με την Τοπική Αυτοδιοίκηση, έχουμε συντονιστεί σε πολλές περιοχές, αντί να κάνουμε έναν αγώνα εμείς την Τετάρτη και έναν αγώνα η αντίστοιχη Δημοτική Αρχή το Σάββατο, τα κάναμε μαζί και μας βγήκαν πολλές παραπάνω διοργανώσεις. 

Εκεί λοιπόν έχουμε όχι τους καλούς, όχι μια ομάδα του κάθε σχολείου, όχι μια συμμετοχή, αλλά όσο περισσότερα παιδιά γίνεται. Ελεύθερες συμμετοχές. Τα παιδιά φτιάχνουν τα ίδια τις ομάδες τους. Συμμετέχουν, κερδίζουν, χάνουν τον αγώνα, ξεκουράζονται λίγο, ξανά παίζουν μετά από μισή ώρα – τρία τέταρτα. Δεν έχουμε πρώτο, δεύτερο, τρίτο. Έχουμε όμως δίπλωμα στο τέλος σε όλους και την αναμονή της επόμενης διοργάνωσης μετά από ενάμιση με δύο μήνες. Φανταστείτε τη διαφορά του να παίζουν έντεκα παιδιά από ένα Δημοτικό Σχολείο ποδόσφαιρο και να χάνουν στον πρώτο αγώνα και να φεύγουν, από το να παίζουν πενήντα, που μεταξύ τους δεν τους νοιάζει αν έχασαν ή αν κέρδισαν, αλλά πότε θα ξανά γίνει η επόμενη διοργάνωση. 

Εδώ είναι διάφορα τεχνικά χαρακτηριστικά που είναι αυτά που σας είπα εν πολλοίς. Οι Υπηρεσίες του Υπουργείου Παιδείας μπορούν να προγραμματίσουν σε συνεργασία με τον τοπικό κοινωνικό ιστό, είτε Τοπική Αυτοδιοίκηση, είτε αθλητικούς συλλόγους ακόμα, είτε και Περιφερειακή Αυτοδιοίκηση και έχουμε εντάξει και τους μαθητές και τις μαθήτριες ΑΜΕΑ στο τακτικό πλαίσιο αυτού του ιστού. «Υποχρεώνουμε» τα γραφεία φυσικής αγωγής, τις ομάδες όπως τις λέμε τώρα, μέχρι να επανέλθουμε πιστεύω, να οργανώνουν μαζί, είτε αμιγώς, είτε ενταξιακούς αγώνες για άτομα με αναπηρίες. 

Άλλο ένα πεδίο συνεργασίας, θα το περάσω λίγο γρήγορα γιατί είναι το κομμάτι μας το αγωνιστικό, το οποίο όμως δεν είναι πρωταθληματικό μόνο. Προσπαθούμε να περάσουμε διάφορες παραμέτρους ευρύτερης παιδείας και το έχουμε καταφέρει, στα πανελλήνια πρωταθλήματα των Λυκείων, που συμμετέχουν και οι ομάδες από την Κύπρο. Πρέπει να σας πω ότι πέρσι ας πούμε, είχαμε σε όλη την Ελλάδα μηδενικά επεισόδια. Θα μου πείτε επεισόδια σε σχολικό αθλητισμό; Ναι, είχαμε φτάσει σε σημείο να κάνουν αγώνες κεκλεισμένων των θυρών, σχολικού αθλητισμού. Είπαμε δεν το θέλουμε, καλύτερα να μην κάνουμε. Φτάσαμε στο σημείο να μην έχουμε κανένα παρατράγουδο  και αυτό δείχνει μια διαφορετική αντίληψη στους μαθητές και τις μαθήτριες. Είναι στοιχείο παιδείας και πολιτισμού. Φανταστείτε τώρα τι έχουμε να τραβήξουμε φέτος, αγαπητέ Πρόεδρε, που θα τα τραβήξουμε μαζί, έχουμε γύρω στους 6.500 με 7.000 αγώνες. Πριν από δύο εβδομάδες κάναμε για πρώτη φορά Πανελλήνιο Πρωτάθλημα σε Ενόργανη και Ρυθμική.  Παραλίγο να μην γίνει για την άδεια του αγώνα.  Θα υποφέρουμε μαζί.

Εδώ βλέπετε τελικούς Πανελληνίου Πρωταθλήματος, φέτος τον Απρίλη στο ΟΑΚΑ, σε συνεργασία και με το ΟΑΚΑ, εδώ θα μας πει ο κύριος Κάκκος αργότερα μερικά πράγματα, και με το Δήμο Αθηναίων. Όλη η φιλοξενία έγινε στις εγκαταστάσεις του Δήμου Αθηναίων στον Άγιο Ανδρέα. Κυρίως αυτό απόλαυσαν οι αθλητές και οι αθλήτριες που ήρθαν από όλη την Ελλάδα, γιατί εδώ πρέπει να σας πω όταν μπήκαν στο Ολυμπιακό Στάδιο λίγο τα έχασαν, οι επιδόσεις δεν ήταν και πολύ καλές λόγω κομπλαρίσματος εκεί στο Ολυμπιακό Στάδιο. 
Δημογραφικά. Βλέπετε ότι γύρω στους 60.000 με 65.000 μαθητές και μαθήτριες κάθε χρόνο λαμβάνουν μέρος σε αυτά τα πρωταθλήματα, τα αγωνιστικά ας πούμε, μόνο των Λυκείων. Μην πάμε σε λεπτομέρειες. Βλέπετε  εδώ στιγμιότυπα από τους αγώνες. 

Στους Αγώνες ΑθλοΠαιδείας φέτος είχαμε γύρω στους 85.000 μαθητές. Βλέπετε αγώνες μπροστά στο Ζάππειο. Ξεκινήσαμε πρώτη χρονιά το 2010 με 5.000 παιδιά, μόνο στα Δημοτικά. Φέτος είδατε φτάσαμε στις 85.000-90.000. 

Αυτές οι εικόνες μπορούν να γίνονται πολύ συχνά σε κάθε γειτονιά,  σε κάθε Δήμο, σε κάθε Δημοτικό Διαμέρισμα και οι πέντε διοργανώσεις τον χρόνο δεν είναι ανάγκη να γίνονται σε κεντρικό επίπεδο. Ενότητες σχολείων, Δημοτικά Διαμερίσματα, γειτονιές, Δήμοι και μια κεντρική στο τέλος που να μπορεί να περιλαμβάνει όλο το  Δήμο. Δεν θα πάω σε λεπτομέρειες. Εδώ βλέπετε από τέτοιους αγώνες στο Φωκιανό και από τους αγώνες ΑΜΕΑ που σας έλεγα.
Πάμε στο δια ταύτα. Έγιναν όλα αυτά. Φέτος βλέπετε τα τελικά στοιχεία του 2012. Φέτος, το 2013, είμαστε γύρω στις 850.000-900.000 τελικό κόστος. Πιο  κάτω δεν πάει, αλλά έχουμε κόψει 80% μέσα σε τρία χρόνια. Νομίζω ότι η πολυτέλεια έφυγε. 

Δείτε μέσο όρο κόστους. 2011- 2012, όλα τα πρωταθλήματα των Λυκείων, περίπου 15 € το άτομο. Μέχρι τότε 40 € το άτομο. Για να κάνουμε τι; Αυτό που κάνουν και οι Ομοσπονδίες πολύ καλύτερα. Φέτος στους Αγώνες ΑθλοΠαιδείας η συμμετοχή που αυξάνεται, ενώ τα κόστη με τη βοήθεια των Δήμων μειώνονται, έχουμε φτάσει σε 2 € κόστος ανά παιδί. 

Δεν γίνονται αυτά χωρίς συνεργασίες. Η Τοπική Αυτοδιοίκηση, όπως σας είπα, είναι από τους πρώτους που ήδη είμαστε πολύ κοντά σε αυτές τις συνεργασίες και με αποδοτικότητα, όπως είδατε, πολύ υψηλή. 

Τι κάνουμε μέχρι σήμερα. Πολύ συνοπτική αναφορά. Εμείς έχουμε στείλει σε όλες μας τις Υπηρεσίες, με την Υπουργική Απόφαση που καθορίζει τους Αγώνες ΑθλοΠαιδείας και με διάφορε εγκυκλίους, την ανάγκη συντονισμού. Όπως σας είπα και προηγουμένως, έχει ήδη γίνει σε πολλές τοπικές κοινωνίες. Εξαρτάται και από τους ανθρώπους πολλές φορές πώς δένει  η χημεία. Κυρίως η διάθεση των γιατρών, των αθλητικών χώρων, που τώρα που πολύ σωστά είπε και ο Γιώργος ο Γκανάτσιος προηγουμένως, δεν έχουμε αντίρρηση σε μια τέτοια κοστολόγηση για να υπάρχει ο αθλητικός χώρος, να είναι καθαρός και ασφαλής, να συμβάλλουμε ως χρήστες. 

Και, όπως σας είπα προηγουμένως, και τη συνεργασία που είναι ένα πολύ καλό παράδειγμα με το Δήμο Αθηναίων, για το Πανελλήνιο Πρωτάθλημα του Στίβου. 

Προτάσεις τώρα προς την Επιτροπή, προς την ΚΕΔΕ και νομίζω και σε κάθε τοπικό Δήμο. Μια διαμόρφωση οδικού χάρτη, κεντρικών οδηγιών, συντονισμού και προγραμματισμού και συνεργασίας μεταξύ ημών και υμών, όπου μπορεί πολύ εύκολα να συντονίζεται και με την πρόταση που έκανε ο Γιώργος ο Γκανάτσιος για το κεντρικό site και μια ηλεκτρονική διασύνδεση που μπορεί να υπάρχει και να ενημερώνεται καθημερινά από όλους τους ας πούμε εν δυνάμει χρήστες. 

Διαμόρφωση κοινών προτάσεων, διότι το ξεχάσαμε, ότι πρέπει να βρούμε και νέα χρηματοδότηση. Αυτό δεν φτάνει. Είπαμε προηγουμένως τι δεν έχουμε. Τι κόψαμε μέχρι τώρα. Το ΕΣΠΑ 2014-2020 νομίζω ότι περιλαμβάνει ως επιλέξιμες δαπάνες πρώτη φορά και αθλητικές αμιγώς δαπάνες. Θέλει λίγο ψάξιμο. Και όλα αυτά να τα βάλουμε σε ένα πρωτόκολλο συνεργασίας και να το δούμε όλοι μαζί υπογεγραμμένο και στη συνέχεια να εφαρμόζεται. 

Κλείνοντας, δεν ξέρω πόσο μπορεί να επηρεαστεί η Τοπική Αυτοδιοίκηση από την ποίηση. Εγώ πιστεύω πάντα ότι οι ποιητές ξέρουν την αλήθεια. Αυτό είναι λοιπόν ένα ποίημα που όταν το πρωτοδιάβασα είπα ότι είναι για τον σχολικό αθλητισμό και για τη φυσική αγωγή. Θα σας πω γιατί. Λέει ο Καββαδίας ότι τρία πράγματα στον κόσμο αυτό πολύ να μοιάζουν είδα, τα ολόλευκα μα πένθιμα – προσέξτε – σχολεία των Δυτικών, το ’70, των φορτηγών οι βρώμικες σκοτεινιασμένες πλώρες και οι κατοικίες των κοινών χαμένων γυναικών. 

Έχουν μια παράξενη συγγένεια και τα τρία, παρ’ όλη τη μεγάλη τους στο βάθος διαφορά. Μα μεταξύ τους μοιάζουν πολύ για τι τους λείπει η κίνηση, η άνεση του χώρου και η χαρά. 

Στο σχολικό αθλητισμό έχουμε και πολλή κίνηση και πολλή άνεση, όχι μόνο του χώρου, και κυρίως πάρα, μα πάρα πολλή χαρά. 

Ευχαριστώ πολύ. 

ΠΡΟΕΔΡΕΙΟ: Καλούμε στο βήμα τον κύριο Γιώργο Πίγκο. «Προγράμματα Άθλησης για Όλους – Οι προοπτικές για την Τοπική

Αυτοδιοίκηση». Ειδικός Επιστήμονας στη Φυσική Αγωγή, της Γενικής Γραμματείας Αθλητισμού. 

Γ. ΠΙΓΚΟΣ: Κύριε Πρόεδρε, αγαπητοί φίλοι, νομίζω ότι έχουν τεθεί δύο  ζητήματα τα οποία θεωρούσα και εγώ σαν κυρίαρχα θέματα της αποψινής συνάντησης, ημερίδας, και νομίζω ότι είναι πολύ σημαντικό το γεγονός ότι τελικά και από τους προλαλήσαντες, αλλά και από τον Πρόεδρο και τον Αντιπρόεδρο και τα μέλη της Επιτροπής έχουν τεθεί. 

Το βασικό για εμένα, ίσως επειδή φοράω δύο καπέλα, το ένα είναι το καπέλο του ειδικού επιστήμονα στη Γενική Γραμματεία και το άλλο είναι του Γενικού Γραμματέα της Ευρωπαϊκής Ομοσπονδίας Άθλησης για όλους και μέλος της Παγκόσμιας Ομοσπονδίας, νομίζω ότι τελικά το θέμα δεν είναι μόνο ελληνικό. Είναι ένα παγκόσμιο θέμα, το οποίο τελικά θα πρέπει να απαντήσουμε αν όχι χθες, σήμερα.

Το πρώτο πράγμα είναι να δούμε αν, μια και μιλάμε για τα προγράμματα Άθλησης για Όλους, αν αυτά τα προγράμματα για όλους και η υλοποίησή τους για τόσο μακρό χρονικό διάστημα, πού ωφέλησαν, πού διαφοροποιήθηκαν, πού άλλαξαν στην πορεία και πού θα πρέπει να αναμορφωθούν, με τεκμηριωμένες απαντήσεις επιστημονικές. Φυσικά πάντα, γιατί θεωρώ ότι ο ανθρωποκεντρικός ρόλος των προγραμμάτων Άθλησης για Όλους και δεν είναι απλά για φιλοσοφικούς λόγους, αλλά είναι βασική κεντρική πολιτική. 


Θα πρέπει λοιπόν η μετεξέλιξή τους σε κοινωνικό φαινόμενο, όχι κάποιο το οποίο έρχεται από μια κεντρική εξουσία ή από μία τοπική εξουσία, αλλά από τους ίδιους τους πολίτες και να αναφέρεται στους ίδιους τους πολίτες. Όταν ξεκινήσουμε με αυτή τη φιλοσοφία, τότε πολλά από αυτά τα οποία σκεφτόμαστε, είτε λέγεται οικονομικά, είτε λέγεται οργανωτικά, είτε λέγεται ουσιαστικά ενημέρωσης και αγκάλιασμα αυτή της διαδικασίας, νομίζω ότι τελικά μπορούν να λυθούν.


Καταρχήν αυτή η διαδικασία, επειδή αποτελεί τρόπο ζωής και πολύ ορθά μπήκε και από τους προλαλήσαντες, θεωρώ ότι θα πρέπει να απαντά στην ανάγκη του πολίτη για φυσική δραστηριότητα. 


Δεύτερον, στον μειωμένο ελεύθερο χρόνο που πραγματικά έχουμε σήμερα ή αν θέλετε λόγω της ανεργίας έχουμε πάρα πολύ χρόνο, αλλά λόγω της οικονομικής κρίσης δεν μας δίνεται η δυνατότητα. 

Το τρίτο είναι στην ανάγκη και αναφέρθηκε πάρα πολύ σωστά και νομίζω ότι είναι σωστός και ορθός ο λόγος και ο τόπος και ο χρόνος μέσα στον οποίο γίνεται, για την ανάγκη κοινωνικής συνοχής και συνεύρεσης. Ο αθλητισμός δεν είναι μόνο για λόγους υγείας, δεν είναι ένας τρόπος ο οποίος μπορεί να αλλάξει τα δεδομένα στην υγεία ή να βελτιώσει τις παρεχόμενες υπηρεσίες ή μείωση των δαπανών για την υγεία, αλλά έχει κάτι πολύ σημαντικότερο. Έχει τη συνεύρεση, την ψυχολογική αναβάθμιση και κάποια στιγμή και τον βλέπω σήμερα εδώ τον αγαπητό φίλο κύριο Τζέτση, σαν Πρόεδρο της ΕΛΕΔΑ, είχα την ευκαιρία να παρουσιάσω μια εργασία, η οποία τελικά έδειχνε διαφοροποίηση τόσο στον επαγγελματικό χώρο, όσο επίσης και στο χώρο της οικογενειακής συνοχής. Η δυνατότητα να αθλούμαι και να αθλούμαι για περισσότερο χρονικό διάστημα, για μακρύτερο χρονικό διάστημα.


Επίσης, αυτό που λέμε ο συγκερασμός της ψυχαγωγίας με την ενίσχυση των οικογενειακών δεσμών και φυσικά και αυτό είναι το πολύ σημαντικό, η πολυθεματική διάσταση του αθλητισμού, και αναφέρθηκα σε αυτό, είτε λέγεται ψυχολογική, είτε λέγεται φυσικής κατάστασης, είτε λέγεται διάθεσης, είτε λέγεται υγείας. 


Άρα λοιπόν το βασικό θέμα είναι ο αθλητισμός στα χρόνια της κρίσης, έτσι παραφράζοντας κάποιες παλιές. Είναι πρόκληση (…). Νομίζω ότι τελικά έχουμε απαντήσει όλοι και θα πρέπει να απαντήσουμε θετικά. Το θέμα είναι τι κάνουμε από εδώ και στο εξής, πώς αλλάζουμε τα δεδομένα αυτά. 


Είναι πολύ σημαντικό να κάνουμε έναν επανακαθορισμό του σχεδιασμού των προγραμμάτων Άθληση για Όλους. Φυσικά ο δυναμικός επανακαθορισμός και ο σχεδιασμός, θα πρέπει να βασίζεται εκτός από τον ανθρωποκεντρικό χαρακτήρα, στην συνεχή αξιολόγηση των παραμέτρων υλοποίησης. 


Ο έλεγχος του γιατί κάνουμε αυτό που κάνουμε και μάλιστα υπάρχει και μια διαφημιστική καμπάνια και τη θεωρώ από τις  πολύ δυνατές, είναι μια τράπεζα τέλος πάντων, είναι λέει σταθερή γιατί κινείται, που σημαίνει ότι θα πρέπει να αλλάζουμε και εμείς τα δεδομένα.


Επίσης, τον ποιοτικό έλεγχο της υλοποίησης. Ένα πρόγραμμα παραδείγματος χάριν, το οποίο αναφέρεται και στο καινούργιο οργανωτικό πλαίσιο, είναι γυναίκα και αθλητισμός. Τι είναι η ποιότητα των παρεχόμενων υπηρεσιών σε αυτό εδώ πέρα; Είναι το ίδιο  με αυτό που ξεκίνησε παραδείγματος χάριν το ’82 ή το ’96, που κάποιοι μαζί, εδώ βλέπω και τον συνάδελφό μου, τον φίλο μου, τον Βασίλη τον Κάκκο, και μαζί με κάποιους άλλους είχαμε αναμορφώσει ή είναι κάτι διαφορετικό; 


Πρόσφατα πήρα ένα e mail το οποίο μου ζητούσε να συνεισφέρω για το Nordic Walking. Μια καινούργια διαδικασία. Είναι καινοτόμα προγράμματα, τα οποία μια και είμαι βιοκινητικός, έχουν πολύ μεγάλη σημασία και για την άθληση, τη σωστή άθληση, αλλά είναι και ένα καινοτόμο πρόγραμμα. 


Άρα λοιπόν, ο ποιοτικός έλεγχος της υλοποίησης και πώς  υλοποιούμε και η αναβάθμιση επίσης του γνωστικού αντικειμένου και των γνώσεων των καθηγητών φυσικής αγωγής ή αν θέλετε των ανθρώπων των ανιματέρ έτσι όπως λέμε, τους ανθρώπους οι οποίοι συνεισφέρουν στην υλοποίηση αυτών των προγραμμάτων, έχει μεγάλη σημασία. Τα τελευταία χρόνια το έχουμε αφήσει λίγο έξω. 


Και όμως, η ενημέρωση. Δεν φτάνουν μόνο τα ΤΕΦΑΑ. Αγαπητέ φίλε Σάκη, μια και είσαι εδώ. Τα ΤΕΦΑΑ θα πρέπει να  αρχίσουν να αναμορφώνουν ακόμα και τα προγράμματά τους, αλλά το κυρίαρχο είναι είτε λέγεται Γενική Γραμματεία Αθλητισμού, είτε λέγεται Τοπική Αυτοδιοίκηση, θα πρέπει να ενημερώνει, να βοηθά στην επιμόρφωση των στελεχών, γιατί είναι σημαντικό να μπορέσουν να ξέρουν πώς και με ποιο τρόπο θα μπορούν να βοηθήσουν τους συμμετέχοντες.


Επίσης, εξάλειψη των δυσλειτουργιών υλοποίησης και φυσικά την μετεξέλιξη του σχεδιασμού στα διαφορετικά υλοποιούμενα προγράμματα. Αναφέρθηκαν προηγουμένως και ο Στέλιος ο Δασκαλάκης, αναφέρθηκε στην ενοποίηση διαφορετικών προγραμμάτων, που τελικά εν πάση περιπτώσει και η Τοπική Αυτοδιοίκηση θα πρέπει να ενοποιήσει ώστε να μπορέσουμε να έχουμε όχι υπερπροπόνηση των ίδιων των αθλητών ή των αθλούμενων, των συμμετεχόντων, αλλά και την κατανάλωση (…) δαπάνες, οι οποίες τελικά μπορούν να μειωθούν μέσα σε αυτόν τον τρόπο, χωρίς να μειωθεί καθόλου η παρεχόμενη υπηρεσία.

Επιτρέψτε μου λιγάκι, γιατί αυτός είναι ο λόγος ο οποίος είμαι εδώ, να σας πω τις διαφοροποιήσεις, σύντομα, τις διαφοροποιήσεις στις υλοποιήσεις των προγραμμάτων Άθλησης για Όλους.


Καταρχήν υπάρχει μια καθοριστική αλλαγή στον καινούργιο νόμο, στον 4153, ο οποίος δίνει τη δυνατότητα, κατά παρέκκλιση  της ΠΥΣ η οποία υπήρχε, να υπάρχει απλούστερη διαδικασία πρόσληψης πτυχιούχων φυσικής αγωγής. Ένας από τους βασικούς λόγους τους οποίους και ήταν τροχοπέδη, ήταν και η πρόσληψη των καθηγητών φυσικής αγωγής. Αυτή τη στιγμή εκλείπει, γίνεται κατά παρέκκλιση και ευτυχώς οι νομοθέτες ή και η διοίκηση και η ιεραρχία της Γενικής Γραμματείας Αθλητισμού και η Διεύθυνση Άθλησης για Όλους και η Διευθύντριά της, η κυρία Μωραΐτη, μπόρεσαν να βοηθήσουν σε αυτή την κατεύθυνση. Άρα λοιπόν δεν είναι ο λόγος ότι τελικά μόνο η υλοποίηση ήταν τροχοπέδη. Φυσικά μιλάμε στην κρίσιμη αυτή εποχή για καταπολέμηση της ανεργίας και φυσικά αναβάθμιση των υπηρεσιών.



Δεύτερον, ότι υπάρχει με αυτόν τον τρόπο ένας αποδοτικότερος, ποιοτικότερος θεωρώ εγώ, έλεγχος στο σύνολο των διαδικασιών που ελέγχουν τα προγράμματα και συνεισφέρουν και θα το πω και στη συνέχεια, που συνεισφέρει και η Τοπική Αυτοδιοίκηση και φυσικά η επίτευξη της μείωσης των κρατικών  δαπανών μέσω του ανταποδοτικού τρόπου χρηματοδότησης των προγραμμάτων. 


Φυσικά θα μου πείτε και νομίζω το συζητούσαμε γιατί νομίζω ότι οι πιο ωραίες συζητήσεις γίνονται στα διαλείμματα, συζητούσαμε με κάποιους συναδέλφους ότι τελικά αυτή τη στιγμή  η ανταποδοτική διάθεση, δυνατότητα των πολιτών, είναι μειωμένη. Όμως δεν είναι μόνο αυτός ο τρόπος. Θεωρώ ότι ένα πρόγραμμα της Ευρωπαϊκής Ένωσης και ευτυχώς η Ευρωπαϊκή Ένωση αρχίζει πια να βλέπει τον αθλητισμό σαν επιλέξιμη δαπάνη για αυτή τη διαδικασία, έχει ξεκινήσει ένα πρώτο στάδιο για το 2012-2013 και από το 2014 μέχρι το 2020 υπάρχουν συγκεκριμένα προγράμματα, τα οποία τελικά και οι Δήμοι και οι ΜΚΟ μπορούν να χρησιμοποιήσουν, ώστε να μπορούν να χρηματοδοτούνται τέτοιες δράσεις. 


Για το τρέχον έτος ποιο είναι το διαφοροποιημένο της όλης υπόθεσης. Καταρχήν ύστερα από πολλά χρόνια παρατηρείται και αυτό είναι πολύ θετικό, αύξηση των φορέων υλοποίησης, καθώς και αύξηση των συμμετεχόντων σε αυτά.


Δεύτερον, ότι η στελέχωση των τμημάτων γίνεται γρήγορα και βάσει με την κατάταξη που έχει ήδη δημοσιευτεί στις 8/10 με το συγκεκριμένο ΦΕΚ, το 2577 και επίσης η διαδικασία της ανεργίας, ναι μεν δεν θα μπορούσε άλλωστε να είναι ένα από τα κριτήρια, αλλά επίσης και οι εξειδικευμένες γνώσεις και η εμπειρία. 
Φυσικά εδώ θα πρέπει να προσεχτεί αυτό που συζητούσαμε και πάλι με κάποιους συναδέλφους, ότι ο φορέας δύναται να προσλάβει πτυχιούχους φυσικής αγωγής που δεν είναι άνεργοι, όταν δεν επαρκεί ο χρόνος ή το εξειδικευμένο αντικείμενο δεν μπορεί να καλυφθεί μέσα από τέτοιες διαδικασίες. 
Επίσης, στην περίπτωση που η ειδικότητα δεν προβλέπεται στο πρόγραμμα σπουδών των ΤΕΦΑΑ, λαμβάνονται υπόψη οι βεβαιώσεις σπουδών, τα εκπαιδευτικά σεμινάρια ή οποιεσδήποτε επιμορφώσεις στο συγκεκριμένο αντικείμενο. 

Τελειώνοντας, θα ήθελα να σας πω ότι τα προγράμματα βρίσκονται σε διαδικασία έναρξής τους. Έχει εκδοθεί επιτέλους η ΚΥΑ πρόσφατα, 16/10, που σημαίνει ότι τελικά όλοι γνωρίζουμε πόσους γυμναστές και ποιοι φορείς συμμετέχουν σε αυτή  τη διαδικασία. Υπάρχει η διαδικασία της πρόσληψης, της άμεσης διαδικασίας της πρόσληψης των ΟΤΑ και φυσικά άμεσα αναμένεται η αποστολή των εγκριτικών με το ποσό, και εδώ είναι, επειδή το άκουσα και δεν θα κρυφτώ πίσω από το δάχτυλό μου, ναι όντως τα 2,5 εκατομμύρια πιθανά να μην είναι αυτά τα οποία θα μπορούσαν να εξυπηρετήσουν περισσότερο τις ανάγκες οι οποίες υπάρχουν. 

Όμως σε αντιπαράθεση και αντιπαραβολή με τα περσινά και τα προπέρσινα, αυτή τη στιγμή οι πόροι είναι διαθέσιμοι, είναι σε συγκεκριμένο ΚΑΕ και μπορούν να δοθούν και φυσικά με τα ανταποδοτικά φτάνει στο ύψος των 5,5 εκατομμυρίων που θα δοθούν για την Άθληση για Όλους.

Τώρα επιτρέψτε μου, είπαν οι προλαλήσαντες, εγώ απλά και μόνο θα κάνω μια γρήγορη αναφορά, γιατί όλοι μας προερχόμαστε ή συμμετέχουμε στα κοινά και στις Δημοτικές Επιχειρήσεις, της Άθλησης για Όλους. Εκείνο που θα έλεγα σαν συμβολή των ΟΤΑ, είναι αυτό που είπαν προηγουμένως και κάποιοι άλλοι, τι μπορούμε να προσφέρουμε. 

Φυσικά η έμφαση είναι στο διαφορετικό και το πρωτότυπο, έχει σημασία αυτό. Η διαδικασία του έχω αυτό το πρόγραμμα, συνεχίζω να το έχω, στις ίδιες δομές, με τα ίδια άτομα, με το ίδιο αν θέλετε τρόπο υλοποίησης, νομίζω δεν είναι αυτό που θα ήθελαν οι πολίτες και για αυτό κιόλας πολλές φορές εγκαταλείπουν και πάνε στην ιδιωτική πρωτοβουλία.

Εδώ θα ήθελα να πω κάτι, το οποίο πιστεύω ότι τελικά ίσως να είναι ρηξικέλευθο, αλλά δεν νομίζω ότι τελικά θα υπάρχει λόγος. Θα μπορούν και οι ίδιοι οι Δήμοι μέσα από διάφορες συνέργιες, μέσα από διάφορες συνέργιες ακόμα και των ίδιων των…  κάποιων ιδιωτικών εταιρειών, με την εταιρική ευθύνη, θα μπορούν να κάνουν υλοποίηση και να βοηθούν αν θέλετε συμπολίτες μας σε εγκαταστάσεις ιδιωτικού τομέα.
Επίσης, τη διεύρυνση της κοινωνικής συμμετοχής μακράς πνοής. Αυτό είναι το ζητούμενο για εμένα και εδώ θα πρέπει να το δούμε  όλοι. Δεν θα μπορούμε να σκεφτούμε τα προγράμματα για πολύ χρονικό διάστημα έτσι όπως υφίστανται σήμερα. Για εμένα, η διαμόρφωση παραδείγματος χάριν, από τους ΟΤΑ των υποδομών αθλητικής δραστηριότητας, ενός δρόμου, ενός χώρου που με το ποδήλατο θα μπορεί ο κάθε ένας και το οποίο αφού κάνουμε μια εκδήλωση και το γνωρίσει και ξέρει πού, πώς και τα λοιπά και μπορεί να ξέρει ότι τελικά υπάρχει ασφαλής τρόπος να πάρει την οικογένειά του και να πάει, να το κάνει μόνο του. 

Εκείνο που στοχεύω λοιπόν, είναι πώς θα το προσφέρουμε. Και εδώ μιλάμε για έναν στρατηγικό σχεδιασμό. Στρατηγικό σχεδιασμό όχι που αναλώνεται αν πήρα σήμερα τα λεφτά ή όχι, αλλά έναν στρατηγικό σχεδιασμό που θα περιλαμβάνει όλο το φάσμα. Το πόσους θέλω να αθλήσω, πώς θα πρέπει να τους αθλήσω, τι θέλουν αυτοί οι πολίτες. Επίσης, το πιο σημαντικό για εμένα είναι πού θα βρω τα χρήματα αν δεν υπάρξει κρατική οντότητα ή αν υπάρξει κρατική οντότητα πόσα από αυτά θα χρειαστώ για τα επόμενα χρόνια. 

Είπαμε για τις μεθόδους που πρέπει να ακολουθήσουμε. Είναι πολύ σημαντικό και όπως επίσης θα πρέπει να διασφαλιστεί η διάρκεια στην ενημέρωση των πολιτών, πού ακριβώς πρέπει να βρω, στην προσέλκυση περισσότερων αθλουμένων και αυτό είναι το σημαντικό, όπως επίσης στην έμφαση στην αυτενέργεια, γιατί σας είπα και πάλι ότι η σημασία για εμένα είναι να μπορέσει ο κάθε αθλούμενος όταν θέλει, όποτε μπορεί, να ξέρει ότι υπάρχει υποδομή που θα μπορώ να τη χρησιμοποιήσω σαν αθλητική διαδικασία. 

Επίσης θα ήθελα πολύ σύντομα, απλά και μόνο θα ήθελα να πω ότι υπάρχει ένας ολοκληρωμένος σχεδιασμός. Αυτή η καταγραφή, σας τη δίνω  πολύ γρήγορα, είναι η καταγραφή των αδυναμιών ή των δυνατοτήτων, αυτή η SWOT ανάλυση όπως λέγεται. Πρέπει να υπάρχει αυτός ο σχεδιασμός αν θέλετε ο σχεδιασμός της μεθόδου και γενικότερα της διαδικασίας που θα πρέπει να ασχοληθούμε. Μιλήσαμε για τα προγράμματα, το στελεχιακό δυναμικό. Έχει μεγάλη σημασία η δημιουργία υποδομών, αλλά και ελαχιστοποίηση των αρνητικών συνεπειών και υλοποίηση, προβολή και ενημέρωση, καθώς και ανατροφοδότηση για τον επανασχεδιασμό. 

Πολύ γρήγορα, τελειώνω, θα ήθελα να πω ότι τελικά ένας από τους βασικούς λόγους που θεωρώ ότι τα προγράμματα αυτά θα πρέπει να εξεταστούν, είναι ο μηχανισμός αξιολόγησης και ελέγχου. Πρώτον, η αξιολόγηση, γιατί, πώς και με ποια διαδικασία, τακτικά αναβαθμιζόμενη υλοποίηση των προγραμμάτων. Δεύτερον, ότι θα πρέπει να βασίζεται σε ποιοτικές αξιολογήσεις και αναβάθμιση των παρεχόμενων υπηρεσιών. 

Επίσης, θεωρώ ότι αυτό είναι ένα κανάλι τριμερούς διαλόγου μεταξύ εκπροσώπων της Γενικής Γραμματείας, οι επιτόπιοι έλεγχοι, οι ελεγκτικοί μηχανισμοί, μεταξύ της Γενικής Γραμματείας Αθλητισμού, είναι η ομάδα ελέγχου που θα πρέπει να υλοποιεί τον έλεγχο αυτό, ο φορέας υλοποίησης και οι αθλούμενοι, οι οποίοι τελικά πρέπει να ενημερώνονται και θα πρέπει να ενημερώνουν για το τι θέλουν για την διαφοροποίηση των αντίστοιχων προγραμμάτων. 

Τελειώνοντας, θεωρώ ότι τελικά η δημιουργία βάσης δεδομένων, ακούστηκε προηγουμένως, αλλά είναι σημαντικό, τόσο για τη Γενική Γραμματεία, όσο και την Τοπική Αυτοδιοίκηση, για τη συγκριτική αξιολόγηση και τη διαχρονική υλοποίηση των προγραμμάτων. Η βελτίωση φυσικά του επιπέδου ελέγχου και η παράλληλη μείωση του χρόνου έγκρισης προγραμμάτων της Γενικής Γραμματείας και η αναβάθμιση του επιπέδου των τυπικών και ουσιαστικών προσόντων. Νομίζω αναφέρθηκα για το στελεχιακό δυναμικό των πτυχιούχων φυσικής αγωγής. 
Ο μακροχρόνιος σχεδιασμός θεωρώ ότι είναι δεδομένο και θα πρέπει να έχει στοχοποίηση σε όλο το φάσμα του αθλητικού γίγνεσθαι, καθώς και την κάθε εξειδικευμένη ομάδα-στόχο, ΑΜΕΑ, τρίτη ηλικία, παιδιά, γυναίκες, με συγκεκριμένα προγράμματα.

Θα ήθελα λοιπόν επίσης, είναι ένα παράπονο ή ένας πόνος χρόνων, ότι θα πρέπει να υπάρχει μια σύσταση επιστημονικής ερευνητικής ομάδας από τη Γενική Γραμματεία, για την υλοποίηση της διαδικασίας όλων αυτών και της καταγραφής τόσο του στελεχιακού, αλλά και των προγραμμάτων, της λειτουργίας των προγραμμάτων, ώστε τουλάχιστον να έχουμε διαχρονικά το τι ακριβώς θέλουμε για τα επόμενα χρόνια.

Τελειώνοντας και κλείνοντας και ευχαριστώντας όλους για την προσοχή σας, θα ήθελα να κλείσω με κάτι, με τη θετική ματιά ή το θετικό βλέμμα. Πιστεύω λοιπόν ότι απέναντι στην κάθε κρίση θα πρέπει να αλλάξουμε την παθητική στάση ματαιοδοξίας, σε μια δημιουργική πολλαπλασιαστική σκέψης, προοπτικής και βιώσιμης λύσης.

Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε και εμείς τον κύριο Πίγκο για τα τόσο ενδιαφέροντα πράγματα. Επίσης πρέπει να ευχαριστήσουμε το χρονοδιάγραμμα που πρέπει να κρατούν οι ομιλητές στις εισηγήσεις τους για να τελειώνουμε και να έχουμε δυνατότητα ερωτήσεων και συζήτησης.


Θα καλέσουμε τον καθηγητή του ΤΕΦΑΑ, τον κύριο Αθανάσιο Κουστέλιο. «Οδηγός Διαχείρισης Προγραμμάτων Άθλησης για  Όλους.» Είναι καθηγητής στο ΤΕΦΑΑ, στο Πανεπιστήμιο της Θεσσαλίας και Αναπληρωτής Πρύτανης. 

Α. ΚΟΥΣΤΕΛΙΟΣ: Να ευχαριστήσω και εγώ με τη σειρά μου την ΚΕΔΕ και τον Πρόεδρο της Επιτροπής Πολιτισμού, Αθλητισμού και Παιδείας, τον κύριο Θεοδωρακόπουλο, για την πρόσκληση. 


Εγώ θα σας παρουσιάσω ένα πρόγραμμα που υλοποίησε το Πανεπιστήμιο Θεσσαλίας. Προτού όμως ξεκινήσω την εισήγησή μου, θα ήθελα στο ερέθισμα που μου έδωσε ο Γιώργος ο Πίγκος, να πω ότι είναι βασική προϋπόθεση και σε ευχαριστώ, είναι βασικός στόχος όχι πια των ΤΕΦΑΑ, αλλά μπορώ να μιλήσω για τα πανεπιστήμια, ότι θέλουμε να αλλάζουμε τα προγράμματα σπουδών, αλλά θέλουμε να τα κάνουμε με σωστό τρόπο. Δυστυχώς τα πανεπιστήμια αυτή τη στιγμή, αυτή την περίοδο, όπως είπαν και οι προηγούμενοι το τι συμβαίνει στους Δήμους, τα ίδια πράγματα συμβαίνουν και στα πανεπιστήμια. Αναγκαζόμαστε να αλλάξουμε προγράμματα σπουδών με βίαιο τρόπο, να προσαρμοστούμε στα νέα δεδομένα. Υπάρχει μεγάλη έλλειψη πόρων και οικονομικών και προσωπικού. Οπότε δυστυχώς η προσαρμογή των προγραμμάτων γίνεται όχι με σωστό τρόπο, αλλά με βίαιο τρόπο. 


Όλοι οι προηγούμενοι έχουν τονίσει τα θετικά οφέλη που έχει ο αθλητισμός. Άλλωστε το αναφέρουν και οι σχετικοί νόμοι, οι οποίοι λένε ότι η δημόσια υγεία είναι επένδυση. Είναι επένδυση για τη διατήρηση και βελτίωση του ανθρώπινου κεφαλαίου της χώρας. 


Για αυτό το λόγο αναπτύχθηκαν και διάφορες στρατηγικές, τόσο σε ευρωπαϊκό επίπεδο, όσο και σε παγκόσμιο επίπεδο. Ενδεικτικά μπορώ να αναφέρω από το 2004 κάποιες αποφάσεις της Συνέλευσης του Παγκόσμιου Οργανισμού Υγείας, που συνέδεσε την άσκηση και τα οφέλη της άσκησης και της διατροφής σε σχέση με την υγεία, την Πράσινη Βίβλο το 2005, τη Λευκή Βίβλο για τον αθλητισμό, που μας αφορά ιδιαίτερα. Λευκή Βίβλο για τον Αθλητισμό, που βγήκε από την Ευρωπαϊκή Ένωση και μιλάει πάλι για άσκηση, διατροφή και υγεία. Και τελευταία την πλατφόρμα δράσης της Ευρωπαϊκής Ένωσης, πάλι για τη σωματική άσκηση και υγεία. 


Μοιραία λοιπόν, μετά τις ευρωπαϊκές στρατηγικές, και η χώρα μας ανέπτυξε ένα εθνικό σχέδιο δράσης για την υγεία. Εκεί αναφέρεται χαρακτηριστικά στο κομμάτι της πρόληψης ο σημαντικός ρόλος της άσκησης. Μας λέει ότι η άσκηση… Μάλλον η κατανάλωση αλκοόλ, το κάπνισμα, οι κακές διατροφικές συνήθειες, η έλλειψη άσκησης, όλα αυτά είναι μερικοί από τους παράγοντες οι οποίοι μπορούν να προκαλέσουν διάφορες νόσους, ατυχήματα και ευθύνονται για τον μεγαλύτερο αριθμό θανάτων. 

Για αυτό τον λόγο υπήρξαν κάποια προγράμματα, προγράμματα σε εθνικό, περιφερειακό και τοπικό επίπεδο. Υπήρξε μια ανοιχτή πρόσκληση για υποβολή προτάσεων στο κομμάτι αυτό. 


Τι αφορούσε αυτή η πρόσκληση. Σε θεματικά προγράμματα και εφαρμογή σχεδίων δράσης για την πρόληψη και προαγωγή της δημόσιας υγείας. Εδώ να μην σας αναφέρω αναλυτικά τις ενδεικτικές δράσεις του κάθε προγράμματος. Οι κατηγορίες των δικαιούχων ήταν από υπηρεσίες του Υπουργείου Υγείας, οι ΟΤΑ Α΄ και Β’ Βαθμού και τα ΑΕΙ και τα ΤΕΙ της χώρας. 


Ξανά τονίζω πάλι τον ιδιαίτερο ρόλο της άσκησης σε θέματα υγείας. Όλοι ξέρουμε ότι η άσκηση συνεισφέρει τόσο στη σωματική, όσο και στην ψυχική υγεία μας. Αυτή την περίοδο θεωρείται ίσως η καταλληλότερη μη φαρμακευτική παρέμβαση για την αντιμετώπιση χρόνιων παθήσεων. Ξέρουμε ότι βελτιώνει την ποιότητα ζωής, την παραγωγικότητα των πολιτών, ενισχύει τις διαπροσωπικές σχέσεις. Εδώ έρχομαι να πω ότι πέρα από τον εκπαιδευτικό ρόλο, και στη Λευκή Βίβλο αναφέρεται έντονα ο κοινωνικός ρόλος, που είπε και ο Γιώργος πριν, ο κοινωνικός ρόλος της άσκησης. Επίσης φυσικά βοηθά για μια καλύτερη επαφή των ανθρώπων με το φυσικό περιβάλλον. 


Η Τοπική Αυτοδιοίκηση, οι ΟΤΑ ειδικά του Α’ Βαθμού που μας ενδιαφέρει άμεσα, ξέρουμε ότι αποτελούν προνομιακούς φορείς ανάπτυξης αθλητικής συμπεριφοράς. Και πώς γίνεται αυτό; Μέσα από την προσφορά διαφόρων υπηρεσιών άθλησης και αναψυχής. 


Χαρακτηριστικό παράδειγμα είναι τα προγράμματα Άθλησης για Όλους, τα οποία υλοποιούνται από εσάς, από τους Δήμους, από το 1983, εδώ και πολλές δεκαετίες. Μέσα από το Υπουργείο βέβαια, Πολιτισμού και Αθλητισμού και μέσω της Γενικής Γραμματείας Αθλητισμού. 


Εμείς πριν καταθέσουμε την πρότασή μας για αυτό το πρόγραμμα, όπως ειπώθηκε και πριν, κάναμε κάποια ανάλυση. Αναλύσαμε το εσωτερικό περιβάλλον και το εξωτερικό περιβάλλον στο οποίο ουσιαστικά λειτουργείτε ως ΟΤΑ. Τι βρέθηκε από αυτή την ανάλυση. Κάποια δυνατά σημεία, το εσωτερικό περιβάλλον και κάποια αδύναμα. Τα δυνατά σημεία που βρέθηκαν σχετικά με τα προγράμματα άσκησης στους ΟΤΑ, πολύ γρήγορα, ήταν η ευελιξία που είχαν οι Δήμοι στο να δημιουργούν διάφορα προγράμματα, παίρνοντας υπόψη τις ιδιαιτερότητες κάθε περιοχής. Ότι μπορούσαν να δημιουργήσουν προγράμματα που δεν υπήρχαν στην αγορά. Ότι είχαν τη δυνατότητα να κοστολογήσουν με χαμηλό αντίτιμο ή καθόλου σε κάποιες περιπτώσεις. Ότι υπήρχαν και χρησιμοποιούνταν στα προγράμματα και εργάζονταν καθηγητές φυσικής αγωγής που είχαν εξειδικευμένες γνώσεις και υπήρχε και η δυνατότητα συνεργασίας με άλλους φορείς της περιοχής. 


Υπήρξαν όμως και αδύνατα σημεία. Ποια ήταν αυτά. Τα κυριότερα αφορούσαν την έλλειψη καταρτισμένων στελεχών στους ΟΤΑ. Την αδυναμία παρακολούθησης των αλλαγών στο οργανωτικό πλαίσιο. Ειπώθηκε και από τον κύριο Γκανάτσιο. Εμείς όταν ξεκινήσαμε το πρόγραμμα, μέχρι να το υλοποιήσουμε, άλλαξε τρεις φορές το οργανωτικό πλαίσιο.


Υπάρχει πρόβλημα στο κεφάλαιο κίνησης, στα οικονομικά. Η αδυναμία πολλές φορές, ενώ έμπαινε ένα αντίτιμο, αδυναμία είσπραξής τους. Η μη υιοθέτηση πρακτικών marketing και γενικά αρχών διοίκησης στην εφαρμογή των προγραμμάτων. Και γενικά διάφορα προβλήματα υλοποίησης των προγραμμάτων.


Τώρα, τι συνέβαινε στο εξωτερικό περιβάλλον, τι βρήκαμε. Βρήκαμε ότι υπάρχουν πολλές ευκαιρίες από τους Δήμους. Ποιες είναι αυτές οι ευκαιρίες. Ότι οι Δήμοι έχουν πολλές αθλητικές εγκαταστάσεις και υποδομές, τις οποίες μπορούν να χρησιμοποιήσουν. 

Ότι γενικά υπήρχαν κάποια κενά σε προγράμματα χαμηλού κόστους. Υπήρχαν  προγράμματα από γυμναστήρια και από άλλους φορείς, αλλά είχαν μεγάλα κόστη. 

Υπάρχει ανάγκη και υπήρχε αυξανόμενη ανάγκη του κόσμου για να αθληθεί. Αυτό που είπα πριν είναι πολύ σημαντικό, η στροφή των επαγγελματιών υγείας στη συνταγογράφηση. Μπορώ να σας πω ότι εκτός από το πρόγραμμα που ήμουν επιστημονικός υπεύθυνος εγώ, το Τμήμα μας πήρε και ένα άλλο δεύτερο πρόγραμμα ΕΣΠΑ, τα πήραμε μαζί και είχε ως τίτλο «Η άσκηση ως μέσο αντιμετώπισης χρόνιων παθήσεων.» Ένα πάρα πολύ σημαντικό πρόγραμμα. ειδικά για εμάς τους καθηγητές φυσικής αγωγής, ήταν η πρώτη φορά που το Υπουργείο Υγείας, που μπήκαμε στο Υπουργείο Υγείας. Δεν ήταν εύκολο. Σας πληροφορώ ότι ήταν πάρα πολύ δύσκολο. Για πρώτη φορά τα Τμήματα Φυσικής Αγωγής… Βέβαια όταν λέμε το υλοποιήσαμε, είχαμε την ευθύνη εμείς, αλλά εντάξαμε όλα τα ΤΕΦΑΑ της χώρας και όλους τους συναδέλφους. Για πρώτη φορά μπήκαμε στο χώρο της υγείας. 
Τώρα, απειλές από το εξωτερικό περιβάλλον υπήρχαν και οι πιο σημαντικές ήταν οι συνεχείς αλλαγές, που λέμε συνέχεια, στο οργανωτικό πλαίσιο. Οι καθυστερήσεις στη χρηματοδότηση. Αυτό είναι ένα μόνιμο πρόβλημα που το θέτουν οι Δήμοι συνέχεια. 

Η έλλειψη ανατροφοδότησης πολλές φορές από τις κεντρικές υπηρεσίες όσον αφορά με την αξιολόγηση προγραμμάτων. Η οικονομική κρίση που μας μαστίζει όλους τελευταία. 

Είχαμε την περίοδο 2010-2011, εκείνη την περίοδο, μικρό αριθμό προτάσεων και χαίρομαι που άκουσα τώρα από τον Γιώργο, ότι αυξήθηκε ο αριθμός των προτάσεων. 

Για αυτό το λόγο εμείς υποβάλλαμε αυτό το πρόγραμμα που σας παρουσιάζω σήμερα και έχει τον συγκεκριμένο τίτλο. 
Αυτό είναι ένα logic map που δεν σας ενδιαφέρει. Εμείς είδαμε το πρόβλημα, αναλύσαμε τις αιτίες, προτείναμε λύσεις και για κάθε λύση  συγκεκριμένες δράσεις.

Ποιος ήταν ο ωφελούμενος πληθυσμός, πού στοχεύαμε; Ουσιαστικά απευθύνεται το συγκεκριμένο πρόγραμμα σε στελέχη των Οργανισμών Τοπικής Αυτοδιοίκησης που υλοποιούν, που σχεδιάζουν και υλοποιούν προγράμματα. 

Ποιες ήταν οι κύριες δράσεις του έργου. Η πρώτη δράση είναι να δούμε, προσπαθήσαμε να βρούμε κάποια στατιστικά στοιχεία. Ποιοι Δήμοι, πόσοι Δήμοι κάνουν προγράμματα, τι είδους προγράμματα. 

Η δεύτερη και ίσως πιο σημαντική δράση και εκεί ήταν η μεγάλη έλλειψη και ήρθαμε να καλύψουμε αυτό το κενό, με τη συγγραφή δύο βιβλίων οδηγών. Το ένα αφορά την υλοποίηση των προγραμμάτων. Είναι ένα τεχνικό θέμα, που ίσως το ξέρετε καλύτερα, αλλά το πρόβλημά μας είναι ότι είναι η δεύτερη φορά που μπορεί να αποσύρουμε το υλικό από το τυπογραφείο γιατί είναι προς εκτύπωση, γιατί άλλαξε στη διάρκεια του προγράμματος δύο φορές το οργανωτικό πλαίσιο και αυτό είναι ένα πρόβλημα. 

Το δεύτερο βιβλίο είναι το πιο σημαντικό. Πολλοί συνάδελφοι, γιατί και εγώ έτυχε να δουλέψω από τα πρώτα χρόνια, από το ’83, στα προγράμματα, δεν είχαμε κάτι στα χέρια μας. Δηλαδή πολλοί συνάδελφοί μας διαμαρτύρονταν και έλεγαν ότι δεν ξέρω πώς να τρέξω ένα πρόγραμμα για τις γυναίκες, για την τάδε ηλικιακή κατηγορία, για τους ενήλικες και λοιπά. 

Το εγχειρίδιο αυτό έχει πέντε-έξι ενότητες. Η πρώτη ενότητα και είναι γραμμένο όπως σας είπα, έχουμε εντάξει όλους τους συναδέλφους από όλα τα ΤΕΦΑΑ της χώρας, αφορά σε όλες τις ηλικιακές κατηγορίες. Δηλαδή από τα νήπια μέχρι τους ενήλικες δίνει τους τρόπους άσκησης, δίνει τις επιβαρύνσεις. Μάλιστα υπάρχουν προτεινόμενα προγράμματα και υπάρχει και φωτογραφικό υλικό.

Το δεύτερο κεφάλαιο του εγχειριδίου αφορά την άσκηση ατόμων με αναπηρίες. Είναι μια πολύ σημαντική καινοτομία και έχουμε επιλέξει συγκεκριμένες χαρακτηριστικές αναπηρίες, ή σωματικές ή ψυχικές, και προτείνονται τρόποι άσκησης. Είναι ένα θέμα που δυστυχώς οι συνάδελφοι δεν θέλουν να το αγγίξουν γιατί δεν έχουν ίσως την κατάρτιση. Ούτε οι ίδιοι οι Δήμοι δεν θέλουν να το ανοίξουν. Πάντως είναι πολύ επίκαιρο. Εμείς ως ΤΕΦΑΑ στα Τρίκαλα, όχι ο Δήμος, το ΤΕΦΑΑ συνεργάζεται και κάνει τέτοια προγράμματα και υπάρχει μεγάλη αναγκαιότητα. 

Το τρίτο κεφάλαιο αυτού του βιβλίου αφορά καλές πρακτικές. Θα σας μιλήσει ο κύριος Τζέτζης. Έχουμε επιλέξει κυρίως από την Ευρώπη, αλλά και από όλο τον κόσμο, καλές πρακτικές που αφορούν προγράμματα Άθλησης για Όλους, τόσο σε Δήμους, κυρίως σε Δήμους, που αφορά και μικρές ηλικίες και ενήλικες και άτομα τρίτης ηλικίας.

Επίσης μέσα εκεί παρουσιάζουμε καλές πρακτικές που αφορούν προγράμματα Άσκησης για Όλους σε εργασιακούς χώρους, αλλά και σε πανεπιστήμια.

Η τέταρτη ενότητα, αναλύουμε δραστηριότητες και χωρίζονται στις δραστηριότητες αθλητισμού, παίρνουμε χαρακτηριστικά δέκα-δεκαπέντε δραστηριότητες που μπορούν να κάνουν οι Δήμοι και έχουν μια ενιαία δομή. Δηλαδή λέμε, κάνουμε μια σύντομη περιγραφή της κάθε δραστηριότητας, αναφέρουμε τις βασικές απαιτήσεις που πρέπει να έχει στις εγκαταστάσεις, μάλλον τις βασικές υποδομές που πρέπει να έχει ο Δήμος σε εγκαταστάσεις για να υλοποιήσει το πρόγραμμα, τι προβλήματα, τι αντενδείξεις, ποιοι δεν πρέπει να αθληθούν, τι υλικό πρέπει να έχει ο δημότης, τι να του παρέχει ο Δήμος και ποιοι είναι οι κατάλληλοι για να δουλέψουν, να προσληφθούν για να υλοποιήσουν το πρόγραμμα. Αυτά είναι ενιαία.
Στη δεύτερη υποενότητα αναφέρουμε δραστηριότητες που μπορεί να γίνουν έξω, δραστηριότητες αναψυχής που μπορούν να γίνουν σε βουνά, σε λίμνες, σε ποτάμια και μπορούν να τις υλοποιήσουν οι Δήμοι.

Η τρίτη υποενότητα αφορά δραστηριότητες που μπορούν να κάνουν μέσα σε κλειστούς χώρους.

Η πέμπτη ενότητα αυτού του βιβλίου, θα σας μιλήσει ίσως ο κύριος Τζέτζης πιο αναλυτικά, αφορά το πώς θα διοργανώσει ένας Δήμος μια δραστηριότητα, μια αθλητική εκδήλωση. Έχουμε τις βασικές αρχές, το θεωρητικό πλαίσιο, αλλά για πρώτη φορά παρουσιάζουμε δραστηριότητες και εκδηλώσεις από Δήμους, έχουμε μαζέψει δέκα πολύ καλές εκδηλώσεις, λόγω χώρου ίσως… αναφέρουμε στο βιβλίο τρεις ή τέσσερις πιο χαρακτηριστικές. Όμως είναι πραγματικά γεγονότα. Δηλαδή θα δείτε πέρα από τον τίτλο και την περιγραφή, έχουμε το marketing plan, το business plan, πώς έγινε διαφήμιση, ποιο ήταν το κόστος, πραγματικά κόστη, την αξιολόγηση του προγράμματος, οπότε θα μπορείτε να προσαρμόσετε και εσείς αν θέλετε μια μελλοντική σας εκδήλωση σε αυτό το πλάνο. 

Έχουμε και μια μικρή ενότητα στην οποία παρουσιάζουμε κάποιους όρους που χρησιμοποιούμε  στα προγράμματα και τους αντίστοιχους αγγλικούς όρους.

Η τρίτη δράση αυτού του προγράμματος αφορούσε στην επιμόρφωση εργαζομένων. Υπήρχαν τρία επίπεδα επιμόρφωσης. Επιμορφώσαμε κάποιους ανθρώπους, γύρω στα 15 άτομα,  που έπαιξαν τον ρόλο του περιφερειακού υπευθύνου. Στη συνέχεια επιλέξαμε έξι μεγάλες πόλεις της χώρας, από την Κομοτηνή μέχρι την Κρήτη, που κάναμε επιμορφώσεις ανά περιφέρεια. Και τέλος, αυτή την περίοδο επιλέξαμε να πάμε στο… Να επιλέξουμε περίπου 30 Δήμους, τους έχουμε ξεπεράσει και συνεχίζουμε, σε τοπικό επίπεδο, Δήμους οι οποίοι δεν είχαν πολλά προγράμματα ή μάλλον είχαν μηδαμινά ή πολύ λίγα προγράμματα. 

Τελευταία δράση του προγράμματος αυτού, ήταν η κατασκευή ιστοσελίδας. Σε αυτή την ιστοσελίδα μπορείτε να βρείτε το υλικό του προγράμματος. Ότι κάναμε και ότι θα κάνουμε. 

Για να προλάβω, τα βιβλία αυτά είναι, όπως σας είπα και προηγουμένως, στο τυπογραφείο για εκτύπωση. Θα τα στείλουμε σε όλους τους Δήμους. Αυτά θα σταλούν από εμάς και στους 330 Δήμους. Σκοπεύουμε να στείλουμε δύο αντίγραφα. Ένα να το έχετε στο αρχείο και ένα να το έχετε για καθημερινή χρήση. Βέβαια αυτό θα είναι και σε ηλεκτρονική μορφή, σε μορφή flipping book, οπότε ανά πάσα στιγμή θα μπορείτε να το βλέπετε ηλεκτρονικά. 

Εμείς θέλουμε αυτή την ιστοσελίδα να είναι μια δυναμική ιστοσελίδα, οπότε να την κρατήσουμε και να μπορούμε να έχουμε επικοινωνία με όποιον θέλει από εσάς. 

Εδώ είναι κάποια χαρακτηριστικά παραδείγματα του βιβλίου. 

Να σας ευχαριστήσω εγώ για την προσοχή σας και να κάνω μια πρόταση, αγαπητέ Πρόεδρε, ότι ίσως είναι ευκαιρία πια η ΚΕΔΕ να συνεργαστεί και με τα πανεπιστήμια, με τα ΤΕΦΑΑ της χώρας. Ειπώθηκε πριν, το ΕΣΠΑ 2014-2020 είναι μια πρόκληση στο χώρο του αθλητισμού. Εμείς ως Πανεπιστήμιο, όχι ως ΤΕΦΑΑ, ως Πανεπιστήμιο Θεσσαλίας έχουμε ήδη ξεκινήσει τις δράσεις μας με την Περιφέρεια Θεσσαλίας για τον τομέα πολιτισμού και αθλητισμού.
Ευχαριστώ πολύ.

ΠΡΟΕΔΡΕΙΟ: Στο πρόγραμμά σας έχετε ερωτήσεις – τοποθετήσεις. Θα κάνουμε μια μικρή αλλαγή για να μας πει ο κύριος Γιώργος Τζέτζης το θέμα του «Καλές πρακτικές εκδηλώσεων που διοργανώνουν οι ΟΤΑ» και μετά να κάνουμε τη συζήτησή μας.

Γ. ΤΖΕΤΖΗΣ: Σας ευχαριστώ πολύ όλους που είστε παρόντες και παρούσες σε αυτήν την αίθουσα, σε αυτή τη δύσκολη ώρα. Ευχαριστώ πολύ την Οργανωτική Επιτροπή και τον κύριο Γιώργο Γκανάτσιο που με προσκάλεσε και με ενέταξε στο πρόγραμμα. 


Χαίρομαι πολύ που βλέπω αρκετούς φίλους συναδέλφους και πάρα πολύ έμπειρους, που είναι για πολλά χρόνια μέσα στην Τοπική Αυτοδιοίκηση και οργανώνουν επιτυχημένα προγράμματα και είμαι στην πολύ δύσκολη θέση να προσπαθήσω να σας πω και εγώ μερικά πράγματα για το πώς να οργανώνουμε επιτυχημένα προγράμματα, που αυτό που σίγουρα βλέπω στο πίσω μέρος του μυαλού σας «Τι έχει να μας πει και αυτός; Εμείς τα ξέρουμε, τα τρέχουμε τόσα χρόνια». Ίσως και ο δικός μου προβληματισμός ήταν αυτός, τι θα μπορούσα εγώ να σας πω. 


Η απάντηση μου δόθηκε μέσα από τον χώρο του αθλητισμού, σκεπτόμενος ότι η φιλοσοφία του αθλητισμού είναι ότι για κάθε καλό υπάρχει και καλύτερο. Άρα λοιπόν ας ακούσουμε και κάποια πράγματα. Πιθανά ίσως αυτά να τα σκεφτούμε όλοι μαζί, τότε μπορεί να βγει κάτι κοινό, κάτι καλύτερο από όλα αυτά που ο καθένας έχει στο μυαλό του. 


Ο προβληματισμός μας λοιπόν είναι πώς θα κάνουμε καλύτερες αθλητικές διοργανώσεις και όλα αυτά που πρέπει να περιγραφούν μέσα σε 15 λεπτά ή 10 λεπτά. Ως τελευταίος ομιλητής θα προσπαθήσω να είμαι και πιο σύντομος. 


Σκεπτόμενος λοιπόν αυτό, θα λέγαμε ότι συνήθως αυτό που κάνουμε από τη φύση μας, είναι ότι γνωρίζουμε αρκετά πράγματα, έχουμε μάθει αρκετά πράγματα, πολλές φορές στην αρχή ως μαθητευόμενοι μάγοι, δηλαδή κάνοντας λάθη και μαθαίνοντας από τα λάθη μας, αλλά έχουμε φτάσει σε ένα επίπεδο που τα κάνουμε πάρα πολύ καλά πια και συνήθως το management λέει ότι κάνουμε αυτά που κάναμε πέρσι ή αυτά που γνωρίζουμε πολύ καλά να κάνουμε. Υπάρχουν όμως και κάποια άλλα τα οποία ούτε τα γνωρίζουμε, ούτε τα κάναμε πέρσι, αλλά ίσως θα έπρεπε να σκεφτούμε να τα κάνουμε. 


Το πρώτο πράγμα που χρειάζεται να κάνουμε για να βελτιώσουμε λίγο τα πράγματα, για να τα κάνουμε ακόμα καλύτερα, είναι να αυτοαναιρεθούμε. Δηλαδή να αξιολογήσουμε τον εαυτό μας. Κάθε φορά να προβληματιστούμε και να πούμε: είμαστε κοντά σε αυτό που πρέπει να κάνουμε; Και ποιο είναι αυτό που πρέπει να κάνουμε; 


Χαίρομαι πολύ που είναι μαζί μας και πολιτικοί, αλλά και άνθρωποι στελέχη που τρέχουν τα προγράμματα, γιατί σίγουρα αυτοί και οι δύο οι κατηγορίες θα πρέπει να συντονίζονται προκειμένου να τρέξουν ορισμένα προγράμματα. 


Ο ρόλος λοιπόν, σύμφωνα με έναν ορισμό που είχε δώσει ο κύριος Κάκκος πριν από πολλά χρόνια όταν ήταν στη Γενική Γραμματεία Αθλητισμού, είναι ότι η άσκηση με τη συστηματική καθοδήγηση αποτελεί ουσιαστική κοινωνική επένδυση. 


Αυτά τα προγράμματα που τρέχουμε, είναι κοινωνική επένδυση; Και πώς το ξέρουμε; Βελτιώνει την ποιότητα ζωής. Τη βελτιώνει; Ξέρουμε αν τη βελτιώνει; Κάναμε καμία αξιολόγηση, ερωτηματολόγια ας πούμε που λέμε εμείς οι επιστήμονες, βελτίωσης της ποιότητας ζωής, να δούμε αν τελικά βελτιώθηκε, μάλλον βελτιώνεται όμως, του ανθρώπου. Συμβάλλει στην πρόληψη εκφυλιστικών τάσεων. Ξέρουμε αν προλαμβάνουμε αυτές εκφυλιστικές τάσεις; Ανάπτυξη διαπροσωπικών σχέσεων. Βελτιώνουμε τις διαπροσωπικές μας σχέσεις; Είναι αυτός ο στόχος μας και η κατεύθυνσή μας; Σε μια καλύτερη σχέση ανθρώπου και φυσικού περιβάλλοντος. Πόσο από αυτά βελτιώνονται; Το 60%; Το 70% του προγράμματός μας είναι προσανατολισμένο σε αυτή την κατεύθυνση; Ναι, ίσως το δικό μου το 60, του διπλανού Δήμου 70 και ούτω καθεξής.

Άρα λοιπόν θα πρέπει να αυτοαναιρούμαστε, να προβληματιζόμαστε συνεχώς αν πετυχαίνουμε αυτούς τους στόχους. 


Όλοι μας πρέπει να έχουμε μια αποστολή. Συνήθως η αποστολή ορίζεται από τους πολιτικούς, από τους Δημάρχους και τα αιρετά  στελέχη, τα οποία καθορίζουν την πολιτική. Η αποστολή λοιπόν των προγραμμάτων των Οργανισμών Τοπικής Αυτοδιοίκησης, είναι η παροχή υψηλής ποιότητας και ποικιλία στις αθλητικές υπηρεσίες. Έχουμε αξιολογήσει την ποιότητα των υπηρεσιών μας; 


Εγκαταστάσεις, προσβάσιμα σε όλους, που θα προάγουν την ποιότητα ζωής των δημοτών όλων των ηλικιών, των εθνικοτήτων, των πολιτισμών και των ικανοτήτων. Ικανοτήτων και αυτών που δεν έχουν τις ικανότητες, των ατόμων που έχουν προβλήματα. 


Η ελληνική κοινωνία έχει αλλάξει πια. Ένα μεγάλο ποσοστό σε σχέση με το παρελθόν έχει πληθυσμούς διαφορετικών εθνικοτήτων. Πόσο τα προγράμματά μας ανταποκρίνονται στην κάλυψη των αναγκών αυτών των εθνικοτήτων; 


Οι διοργανώσεις χωρίζονται σε δύο, σε μεγάλες και μικρές. Οι μεγάλες διοργανώσεις οι οποίες έχουν ορισμένα χαρακτηριστικά, τα γνωρίζουμε, τα έχουμε τρέξει στην Ελλάδα, έχουμε πληγωθεί πολλές φορές οικονομικά και δεν γνωρίζουμε σίγουρα αν τα αποτελέσματα ήταν θετικά, όπως είναι οι Ολυμπιακοί Αγώνες, όπως είναι οι διεθνείς διοργανώσεις. Έχουν και ορισμένα αρνητικά όμως, γιατί για τις τοπικές κοινωνίες που μας ενδιαφέρει αυτό σήμερα, έχουν μικρή διάρκεια, πολύ μεγάλη προετοιμασία, πάρα πολλές δαπάνες για τη μικρή διάρκεια, που στο Δήμο μας, μας ωφέλησε ελάχιστα. Μεγάλες επιπτώσεις και θετικές, αλλά και πάρα πολλές αρνητικές. Οικονομικά κόστη, κτίσιμο εγκαταστάσεων που δεν μπορούν να αξιοποιηθούν στο μέλλον και μία ενόχληση γενικά της κοινωνίας μας και του κοινού μας στις καθημερινές μας δραστηριότητες. 


Υπάρχουν όμως και τα μικρά αθλητικά γεγονότα, έτσι χωρίζονται από τη βιβλιογραφία, τα οποία έχουν πολύ ενδιαφέρον. Είναι η τάση του μέλλοντος, άρα είμαστε καλά σε αυτό το χώρο που βρισκόμαστε και έχουν πάρα πολλά θετικά. Δεν απαιτούν νέες εγκαταστάσεις. Οι δαπάνες για τη διοργάνωση αυτών των γεγονότων είναι μικρές. Είναι πιο εύκολη η διαχείριση και η εξυπηρέτηση του κοινού. Αντιμετωπίζουνε θέματα εποχικότητας, άρα κάποιος Δήμος μπορεί να αξιοποιήσει τέτοια θέματα όταν υπάρχει κοινό, όλες τις εποχές του χρόνου. Νιώθουμε καλύτερα ότι είμαστε μία κοινότητα που οργανώνουμε προγράμματα καλά προς όλους και υπάρχουν και αρκετές ευκαιρίες αξιοποίησης για την ντόπια αγορά, για την ντόπια κοινωνία. 

Άρα λοιπόν μεγάλα και μικρά αθλητικά γεγονότα, από την εμπειρία μου που έχω από τη διοργάνωση αθλητικών εκδηλώσεων, που έχω από τη διοργάνωση των Ολυμπιακών Αγώνων με 200 άτομα προσωπικό και 800 εθελοντές, σε μικρότερης κλίμακας με συμμετοχές 30.000, 20.000 ανθρώπων, σε δρομικούς αγώνες που τελευταία ασχολούμαι με τους Μαραθωνίους, με 15.000 κόσμο, αλλά και μικρότερες, διοργάνωση τουρνουά διήμερων, τριήμερων, ως και εκδρομές που κάνουμε εκπαιδευτικές με τους φοιτητές μας για επίσκεψη σε ένα χώρο ενδιαφέροντος περιβαλλοντικού και αθλητικού ενδιαφέροντος, σε μια λίμνη και σε ένα ποτάμι για δραστηριότητες αθλητικές, έχω καταλάβει ένα πράγμα. Ότι όλα αυτά έχουν τους ίδιους τίτλους. Αυτό που αλλάζει από μέσα είναι η έμφαση ή το ποσοστό που χρειάζεται να δώσουμε λιγότερο ή περισσότερο σημασία σε όλα αυτά. 
Άρα ποιοι είναι αυτοί οι τίτλοι που αφορούν όλες τις αθλητικές διοργανώσεις. Οι περιοχές είναι η αθλητική διοργάνωση, η χρηματοδότηση, τα ΜΜΕ, τα απρόβλεπτα γεγονότα. Οι τίτλοι λοιπόν είναι ο σχεδιασμός ή προγραμματισμός, η στελέχωση προσωπικού, η οργάνωση προσωπικού, τα οικονομικά μας, το να βγει αυτό προς τα έξω μέσω των ΜΜΕ, το marketing που είναι η αξιοποίηση της διοργάνωσης, διαχείριση των απρόβλεπτων γεγονότων και η αξιολόγηση του θέματος. 

Ας δούμε το καθένα από αυτά πολύ σύντομα. Πρώτα από όλα ο σχεδιασμός και προγραμματισμός. Πόσοι από εμάς έχουν γραπτά πλάνα που αφορούν τους διαφορετικούς τομείς της διοργάνωσης; Γραπτά πλάνα, όχι στο μυαλό μας, γιατί αν τα έχουμε στο μυαλό μας, με τον Γιάννη θα τα εξηγήσω μια φορά, θα τα εξηγήσω και με τον Λευτέρη, θα τα εξηγήσω και με τον Σωτήρη και με τη Μαρία. Ο καθένας όμως μπορεί να καταλάβει διαφορετικά πράγματα. Όταν σας πω φανταστείτε ένα τραπέζι, ο καθένας στο μυαλό του θα βάλει ένα τραπέζι τετράγωνο, ο άλλος μακρόστενο, ο άλλος στρογγυλό, με δύο, τρία ή τέσσερα πόδια. 

Άρα για τον καθένα μας μια λέξη μπορεί να έχει πολλές διαστάσεις. Άρα λοιπόν, χρειάζονται πλάνα γραπτά. Στρατηγικά, προς τα πού πηγαίνουμε, σύμφωνα με την αποστολή των ΟΤΑ και τη φιλοσοφία των ΟΤΑ, αυτό που είπαμε στην αρχή, λειτουργικά πλάνα, το τι θα κάνει ο κάθε τομέας και πλάνα τα οποία θα πρέπει να είναι τεχνικά, αν διοργανώνουμε κάποιο άθλημα τεχνικό και σύμφωνα με τις νομικές υποχρεώσεις. 

Αυτό που προσπάθησα εγώ να κάνω, είναι να μην περιγράψω το τι γίνεται στους Δήμους. Αυτό μπορείτε να το βρείτε μέσα στο βιβλίο που ανέφερε ο κύριος Κουστέλιος προηγουμένως. Υπάρχουν καλές πρακτικές, πραγματικά χρήσιμες για όλους. Οδηγοί που μπορούμε να τους ακολουθήσουμε βήμα-βήμα και να φτάσουμε σε ένα πολύ καλό αποτέλεσμα. Όμως έψαξα να βρω και πρακτικές που εφαρμόζονται από μεγάλους Οργανισμούς, σε 46 διαφορετικές χώρες, μεγάλες διοργανώσεις, και βρήκαμε ότι περίπου τα πράγματα είναι ίδια. 

Όταν ρωτήθηκαν λοιπόν όλοι αυτοί που διοργανώνουν εκδηλώσεις, ποιον παράγοντα θεωρείτε πιο σημαντικό, πιο σημαντικός παράγοντας λοιπόν ήταν ο σχεδιασμός και ο προγραμματισμός, δηλαδή να γράψουμε τα πλάνα το τι έχουμε να κάνουμε στο μέλλον, κατά ένα πολύ μεγάλο ποσοστό. Και πλάνα οικονομικά, πού θέλουμε να φτάσουμε στο τέλος της διοργάνωσης, πλάνα marketing, πού θέλουμε το marketing να φτάσει και τι να μας αποδώσει. Σχέδια, πλάνα, δεν τα έχουμε υλοποιήσει ακόμα. Τεχνικά, πώς πρέπει να οργανώσουμε το άθλημα. Υπηρεσίες διαχείρισης κοινού. Πώς θα αξιοποιήσουμε το κοινό, αν είναι 5.000, 10.000, 15.000 ή 1.000. Χρειάζεται να διαχειριστούμε αυτές τις αλλαγές. Το χρονοδιάγραμμα, τις ανθρώπινες πηγές. Πόσο προσωπικό θα χρειαστούμε, σε ποιες θέσεις, με ποιον τρόπο. Πώς θα αντιμετωπίσουμε τις κρίσεις.
Με αυτή τη σειρά αξιολογήθηκαν ότι ήταν πιο σημαντικά τα πλάνα που αναφέρω, τον έλεγχο και την αξιολόγηση. Αυτά λοιπόν τα πλάνα ήταν τα πιο σημαντικά από τους 46 διεθνείς Οργανισμούς στον κόσμο που κάνουν τα περισσότερα και τα μεγαλύτερα και καλύτερα προγράμματα αθλητικών δραστηριοτήτων.

Ο σχεδιασμός λοιπόν, από μια μικρότερη έρευνα που έγινε σε αυτό, φάνηκε ότι το 64% των στόχων που είχαν τεθεί από την αρχή στα πλάνα που υπήρχαν γραπτά, όχι στο μυαλό μας, γραπτά, οι στόχοι ήταν ασαφείς, χωρίς κατεύθυνση, χωρίς λεπτομέρεια. Άρα δεν έχουν κανένα νόημα. Μόνο το 5% των στόχων ήταν μετρήσιμοι. Γράφουμε τους στόχους για να δούμε τι καταφέραμε στο τέλος. Αν δεν είναι μετρήσιμοι, δεν έχει κανένα νόημα να γράφουμε  στόχους. Εφικτοί, ρεαλιστικοί και με χρονικό προσδιορισμό, που είναι τα ελάχιστα που απαιτούνται κατά τη βιβλιογραφία. Άρα λοιπόν χρειάζεται πολύ καλά να σχεδιάσουμε. 


Ορισμένοι πάρα πολύ έμπειροι θεωρητικά ή και πρακτικά, το 16% λοιπόν, πίστευαν ότι υπήρχαν αρκετά πλάνα και περισσότερα ίσως από αυτά που έπρεπε. Οικονομικά πλάνα, θέματα marketing, τεχνικά πλάνα, πλάνα πρότασης για να αναλάβουμε μια διοργάνωση και πλάνα κόστους – αξίας. 


Η αναγκαιότητα του σχεδιασμού, να γράψουμε λοιπόν τι πρέπει να κάνουμε και να το περιγράψουμε με μετρήσιμους όρους, είναι μεγάλη. Δίνεται σημασία όμως κυρίως στα οικονομικά και στην εποχή που ζούμε, στην εποχή της οικονομικής κρίσης, το πρόβλημα είναι ακόμα μεγαλύτερο. Συνήθως οι στόχοι της διοργάνωσης είναι ασαφείς. Ποιος είναι ο στόχος της διοργάνωσης ενός προγράμματος; Να έχουμε πολύ κόσμο; Οι περισσότεροι θα πούνε ίσως ναι. Και όμως δεν είναι αυτός. Με τα προγράμματα άσκησης για όλους ίσως ο (…) δεν είναι η συμμετοχή, είναι η μαζικότητα. Ίσως ο στόχος μας να είναι η ποιότητα υπηρεσιών και η ικανοποίηση και η πρόθεσή τους να ξανά γυρίσουν. Αν ο στόχος μας είναι η δια βίου άσκηση. Δηλαδή το να μαζέψουμε σε ένα μικρό χώρο πάρα πολλά άτομα, πετυχαίνουμε τη μαζικότητα, αλλά αν η μαζικότητα δεν συνοδεύεται με ικανοποίηση και ποιότητα υπηρεσιών, την επόμενη φορά δεν θα ξανά έρθουν. Άρα τι κάναμε; Κάναμε μια ωραία διοργάνωση, πολύ κόσμο, που δεν έχει μέλλον. Δεν είναι αυτός ο στόχος μας όμως. Άρα λοιπόν χρειάζεται να γράφουμε, να περιγράφουμε τους στόχους μας επακριβώς. 


Αφήνουμε τον σχεδιασμό και τον προγραμματισμό και πάμε σε ένα άλλο πολύ μεγάλο και σημαντικό κομμάτι, εξίσου σημαντικό, που είναι το προσωπικό. Το προσωπικό συνήθως, η γνώση και η εμπειρία του προσωπικού είναι πολύτιμη και είναι οι μόνιμοι έμμισθοι που εργάζονται για τη διοργάνωση, οι οποίοι είναι δύο κατηγοριών, αυτοί που γνωρίζουν και το κάνουν κάθε χρόνο και είναι πολύ έμπειροι, και είναι και οι λιγότερο έμπειροι, οι πιο άπειροι ας πούμε. Είναι το έκτακτο έμμισθο προσωπικό που παίρνουμε για τη διοργάνωση, το οποίο δεν είναι πολύ καλά εκπαιδευμένο, ίσως και καθόλου. Είναι οι εθελοντές μας, οι οποίοι δεν ξέρουν ποια είναι τα κίνητρά τους, για ποιο λόγο έρχονται και τι θέλουν να πάρουν πίσω από αυτό. Και έχουμε και τους εξωτερικούς συνεργάτες, που παίρνουμε μια εταιρεία να μας βοηθήσει να στήσουμε, να φτιάξουμε, να φυλάξουμε ένα χώρο και ούτω καθεξής.


Και όμως, μια λάθος αντίδραση από έναν από το προσωπικό, αν μιλήσει ένας αρνητικά απέναντι σε έναν συμμετέχοντα, μπορεί να έχει εντελώς αντίθετα αποτελέσματα. Να έχουμε προσέξει τα πάντα, αλλά μια λάθος συμπεριφορά ενός ανθρώπου που δεν είναι συντεταγμένος στη δική μας λογική και φιλοσοφία, μπορεί να έχει τη δυσαρέσκεια του κόσμου και εντελώς αρνητική εντύπωση. 


Άρα λοιπόν το προσωπικό παίζει πολύ σημαντικό ρόλο. Οι δεξιότητες που χρειάζονται για την καλή διοργάνωση των εκδηλώσεων για το προσωπικό, όπως βρέθηκαν από αυτούς τους Οργανισμούς, ήταν η δεξιότητα συντονισμού, δεξιότητες ηγεσίας, διαπροσωπικές σχέσεις, δηλαδή να τα έχω καλά με τους ανθρώπους και να μπορώ να συνεργάζομαι. Διοίκησης, marketing, πληροφορικής, τεχνολογίας. 


Αλλάζουν οι άνθρωποι; Μπορώ να αλλάξω το τμήμα μου; Όχι, το ξέρω ότι έχω ένα τμήμα με συγκεκριμένους ανθρώπους. Δεν μπορώ να το αλλάξω. Τι μπορώ να κάνω; Μπορώ να τους επιμορφώσω, μπορώ να τους εκπαιδεύσω, λίγο να αλλάξουν. Μπορώ να επιλέξω αυτούς που έχουν αυτά τα προσόντα. 

Άλλες δεξιότητες; Δημιουργικότητα, καινοτομία. Πρέπει να βρίσκω λύσεις γρήγορες σε προβλήματα που αντιμετωπίζω. Να είμαι ευέλικτος. Να λαμβάνω γρήγορες αποφάσεις και σωστές αποφάσεις. Να μπορώ να διαπραγματεύομαι. Δεν έρχονται τα πράγματα σε μια διοργάνωση, τα ξέρετε καλύτερα από εμένα, όπως τα έχω σχεδιάσει. 


Επικοινωνία, ομαδικότητα, να μπορώ να ακολουθώ τα πρωτόκολλα και όχι έτσι όπως το ξέρω εγώ. Η γνώση άλλων πολιτισμών και κουλτούρας. Όπως βλέπετε είναι με κίτρινο τονισμένο, που σημαίνει ότι είναι μια καινούργια ανάγκη. Και σίγουρα χρειάζεται δια βίου ανάπτυξη των δεξιοτήτων και περισσότερη εξειδίκευση. Δηλαδή εδώ είμαι χαρούμενος που μιλάω μετά από τον κύριο Κουστέλιο. Φαίνεται ότι η προσπάθεια είναι στο να γίνουμε περισσότερο επαγγελματίες, να εκπαιδεύσουμε περισσότερο το προσωπικό και να κάνουμε τα πράγματα πιο επαγγελματικά και πιο επιστημονικά. Δεν γίνεται πια, δεν φτάνει πια μόνο η εμπειρία και το μεράκι. 


Άρα λοιπόν χρειάζεται να προγραμματίσω τι προσωπικό χρειάζομαι, να προσελκύσω το προσωπικό, να το επιλέξω, να το περιγράψω τι ακριβώς πρέπει να κάνει, να το βάλω σε ένα οργανόγραμμα και τέλος να το αξιολογήσω. Πόσοι από εμάς κάνουν αξιολόγηση προσωπικού μετά από μια διοργάνωση; Συνήθως αυτό που συμβαίνει είναι ότι όταν έχουμε κάποιοι πρόβλημα, παίρνουμε τηλέφωνο τον υπεύθυνο της διοργάνωσης. Δεν θα έπρεπε ίσως να είναι έτσι. Θα έπρεπε ο καθένας να ξέρει σε ποιον θα μιλάει. 


Πολλούς εθελοντές. Υπάρχει δυνατότητα ανάμιξης εθελοντών. Για ποιο λόγο όμως θα έρθουν οι εθελοντές; Να λοιπόν τα κίνητρα των εθελοντών. Η αγάπη για την αθλητική δραστηριότητα, η ανάπτυξη δικτύου γνωριμιών, απόκτηση εργασιακής εμπειρίας, πατριωτισμός, είναι δική διοργάνωση, γίνεται στην περιοχή μου, στο Δήμο μου, προσωπική ανάπτυξη, να μπορέσω να μάθω και εγώ μέσα από αυτό, τα προσωπικά μου κίνητρα και οι προσωπικές μου αξίες, θα μπορέσουν να επενδυθούν καλύτερα μέσα από αυτή τη διοργάνωση. 

ΟΜΙΛΗΤΗΣ: (εκτός μικροφώνου)

Γ. ΤΖΕΤΖΗΣ: Αυτό είναι ένα από αυτά.


Χρειάζεται να φτιάξουμε ένα οργανόγραμμα, να δούμε ποιος μιλάει με ποιον, να μην ψάχνουμε όλοι τον υπεύθυνο, που συνήθως αυτό συμβαίνει και αυτό δεν είναι καλή οργάνωση. Πρέπει όλοι μας να έχουμε κάποιον  στον οποίο απευθυνόμαστε και να παίρνονται αποφάσεις σε χαμηλότερο επίπεδο για να μην φτάνουμε να μπλέκουμε τα πράγματα. 


Χρηματοδότηση. Εξίσου σημαντικός παράγοντας. Σωστή διαχείριση των οικονομικών.



Τα ΜΜΕ που χρησιμοποιούμε, τοπικής εμβέλειας, εθνικής εμβέλειας αν είναι δυνατόν, αλλά χρειαζόμαστε τα ΜΜΕ, είναι ένα απαραίτητο κομμάτι του παζλ για να έχουμε επιτυχημένα αποτελέσματα και όχι μόνο ΜΜΕ υπό την έννοια της τηλεόρασης ή του ραδιοφώνου. Μπορούμε να έχουμε το διαδίκτυο, μπορεί να έχουμε τα κομμάτια της κοινωνικής δικτύωσης, τα οποία μπορούν να μας βοηθήσουν πάρα πολύ. 


Το marketing, την αξιοποίηση της αθλητικής διοργάνωσης με έννοιες ποιότητας υπηρεσιών. Ποιες είναι οι έννοιες της διάστασης της ποιότητας υπηρεσιών; Να τες. Εγκαταστάσεις. Αυτό αξιολογεί κάποιος σαν ποιοτικό. Όταν οι εγκαταστάσεις είναι καλές, υπάρχει αξιοπιστία του προσωπικού, ανταπόκριση, εμπιστοσύνη και προσωπική φροντίδα.

Εμπλουτίζουμε το περιεχόμενο της διοργάνωσης με τη βοήθεια των μέσων κοινωνικής δικτύωσης, που είναι μια πραγματική ανάγκη σήμερα και όλοι ασχολούμαστε λίγο-πολύ με αυτό. Ας δούμε μερικές φωτογραφίες έτσι για να θυμηθούμε τι μπορούμε να κάνουμε. 


Η διοργάνωση δεν ξεκινά την ημέρα που ξεκινά ο αγώνας. Η διοργάνωση ξεκινά πολλές μέρες πριν μέσω των μέσων κοινωνικής δικτύωσης. Πρέπει να βάζουμε τον κόσμο να μπαίνει, να συμμετέχει, να παίρνει μέρος σε διαγωνισμούς, να λέει τη γνώμη του, να κάνει φίλους, να βρίσκεται μέσα στον χώρο και να στέλνει τα μηνύματα, να βγάζει φωτογραφίες και να τις ανεβάζει  στη διοργάνωση, να συνδέει τους ανθρώπους μεταξύ τους και να θυμόμαστε πάντα ότι πρέπει αυτά που υποσχόμαστε, να υπάρχει ικανοποίηση μετά το τέλος της συμμετοχής. 


Απρόβλεπτα γεγονότα, διαχείριση απρόβλεπτων γεγονότων. 


Και φτάνουμε στο τέλος που έχει να κάνει με την αξιολόγηση, το πώς καταφέραμε όλα αυτά τα οποία είχαμε σαν στόχο να κάνουμε. Οικονομική αξιολόγηση, αξιολόγηση αποδοτικότητας, αποτελεσματικότητας, ποιότητας. Όλα αυτά υπάρχουν εργαλεία να μετρηθούν. Ικανοποίησης, προθέσεων επανάληψης της συμμετοχής.


Να δούμε σε 30 δευτερόλεπτα κάποιες τάσεις του μέλλοντος, για να δούμε και πού πάμε. Λοιπόν, από το να ξοδεύουμε χρήματα για κοινωνική πολιτική, θα πάμε στο να ξοδεύουμε χρήματα για να έχουμε ανταπόδοση. Όχι μόνο κοινωνική πολιτική, αλλά να υπάρχει επιστροφή της επένδυσης. 


Από τη μαζικότητα, στην ικανοποίηση μικρότερων στοχευμένων ομάδων, αλλά πρέπει να καταλάβουμε ποιες είναι αυτές οι ομάδες.

 
Από τη συμμετοχή με παρουσία, στην πολυδιάστατη συμμετοχή με τη βοήθεια της τεχνολογίας. 


Επαγγελματικό προσωπικό, συνεργασία μεταξύ των τμημάτων, νομική ευθύνη, αρκετές μικρότερες διοργανώσεις, εξάρτηση από την τεχνολογία, αναγνώριση διαφορετικών αναγκών των ανθρώπων. Τα πιο δημοφιλή σπορ θα γίνουν μεγαλύτερα. Οι μεγάλοι Οργανισμοί θα αναλάβουν να κάνουν μεγαλύτερες διοργανώσεις. Αυτό όμως δεν μας ενδιαφέρει εμάς. Οι εγκαταστάσεις και οι υπηρεσίες θα αναβαθμιστούν ακόμη περισσότερο. Η τεχνολογία θα κάνει την εμπειρία πιο απολαυστική και τρισδιάστατη. Μεγάλη συμμετοχή των γυναικών. Αύξηση των ατόμων τρίτης ηλικίας. Ενεργή συμμετοχή και επαφή με τη φύση. Διαφοροποιημένες και εξατομικευμένες απαιτήσεις. Έμφαση στην υγεία και στην ευρωστία. Έμφαση στα σπορ περιπέτειας και ρίσκου. Συμμετοχή του κόσμου, του κοινού, να ρωτήσουμε το κοινό μας τι προγράμματα θέλει να τρέξουμε. Με ποιον να τα κάνει. Με την οικογένειά του; Με τους φίλους του; Πότε πρέπει να τα κάνει; Πότε θέλει να τα κάνει; Με ποιον τρόπο, με ποια σειρά. Να σχεδιάσει ο ίδιος, το κοινό μας, τα προγράμματα που θέλει να τρέξει και όχι εμείς. Επιστροφή στα πολιτιστικά και παραδοσιακά παιχνίδια. 


Το συμπέρασμά μου είναι ότι η αποτελεσματικότητα των προγραμμάτων οφείλεται στη σχέση μεταξύ της αθλητικής διοργάνωσης, των ΜΜΕ, των οικονομικών αποτελεσμάτων, της αντιμετώπισης κρίσεων και απρόβλεπτων γεγονότων. Η τεχνολογία μπορεί να μας βοηθήσει, η γνώση της κουλτούρας και η επαγγελματική κατάρτιση των στελεχών, θα οδηγήσει με ασφάλεια στην επιτυχία. 


Ευχαριστώ πολύ και εύχομαι καλή επιτυχία στις μελλοντικές προσπάθειες.

ΠΡΟΕΔΡΕΙΟ: Ευχαριστούμε πολύ, κύριε Τζέτζη. 

Είναι γεγονός ότι όλοι οι ομιλητές δεν ξέφυγαν. Καλά πήγαμε σε αυτό. 

Τώρα, θα παρακαλέσω όλους τους εισηγητές να ανέβουν πάνω. Εμείς θα κατέβουμε κάτω. Θα μείνει ο Κυριάκος ο Αμούτζας να συντονίσει τυχόν ερωτήσεις. Κάποια πράγματα και τοποθετήσεις ενός-δύο λεπτών στα θέματα που είπαμε. Μετά θα πάμε πάνω στον ημιώροφο για φαγητό και στις πέντε θα γυρίσουμε. Αν κάνει κάποιος τοποθέτηση, θα ήθελα να σεβαστεί τον χρόνο. Το ένα.

Το δεύτερο είναι ότι κάποιες ειδικές ερωτήσεις στους εισηγητές, μπορείτε να τις κάνετε, να τους ρωτήσετε ή έτσι στην ώρα που λειτουργούμε εδώ πέρα, ότι θέλετε.
Λοιπόν, το μικρόφωνο στον Κυριάκο. Όποιος κάνει ερώτηση να ανεβαίνει όμως, γιατί καταγράφονται. Υπάρχει live streaming εδώ, μεταδίδεται όλο το Συνέδριο από το διαδίκτυο της ΚΕΔΕ και όπως και τα πρακτικά όλα είναι ήδη στο διαδίκτυο, όσοι έχουν μιλήσει. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Νομίζω ότι θα τελειώσουμε γρήγορα αν οργανωθούμε σωστά. Ας ανέβουν οι εισηγητές πάνω. Δεν θα κρατήσουμε σειρά. Αυτοί που έχουν έτοιμες τις ερωτήσεις, θα σηκώνουν το χέρι. Θα έρχονται όμως, παρακαλώ πολύ, γιατί μαγνητοφωνούνται και τα πρακτικά θα σας δοθούν, θα σας σταλούν, θα είναι στη διάθεσή σας. Θα ήθελα να λέτε το όνομά σας μόνο για να ξέρουμε ποιος κάνει την ερώτηση και σε ποιον από τους εισηγητές απευθύνεται. 

Είμαστε έτοιμοι να αρχίσουμε νομίζω. Παρακαλώ πολύ, υπάρχει ερώτηση; Παρακαλώ ελάτε. Επαναλαμβάνω, να αναφέρετε το όνομά σας. 

Κ. ΚΩΝΣΤΑΝΤΙΝΙΔΗΣ: Κώστας Κωνσταντινίδης, Αντιδήμαρχος Παιδείας και Αθλητισμού Καισαριανής. 


Η ερώτησή μου απευθύνεται στον φίλο, τον Διευθυντή Φυσικής Αγωγής του Υπουργείου Παιδείας. 


Συμφωνώ απόλυτα με όσα λέει και όσα είπε ακριβώς στην εισήγησή του. Θα ήθελα να ρωτήσω ποιες είναι οι ώρες φυσικής αγωγής στο σχολείο και τι γίνεται με τα Γραφεία Φυσικής Αγωγής που υπήρχαν σε όλες τις Νομαρχίες. 


Ευχαριστώ πολύ.

Σ. ΔΑΣΚΑΛΑΚΗΣ: Οι ώρες φυσικής αγωγής στο σχολείο από φέτος είναι μειωμένες κατά μία στην Α’ Γυμνασίου και κατά μισή, διότι συνήθως άλλαζε το μάθημα στο δεύτερο εξάμηνο, στην Α’ Λυκείου. 


Εδώ και τρία χρόνια όμως είναι αυξημένες κατά 80% σε όλο το Δημοτικό, κυρίως στις πρώτες τέσσερις τάξεις. Τι σημαίνει αυτό; Ότι είμαστε καλά; Όχι, δεν είμαστε καλά.  Για να δέσει όλο αυτό το πλέγμα του σχολικού αθλητισμού με αντίστοιχες γνώσεις,  προετοιμασία, δεξιότητες, στο μάθημα της φυσικής αγωγής, στο Λύκειο ιδιαίτερα και στο Γυμνάσιο, αρχίζουμε να έχουμε σοβαρό πρόβλημα. 


Αυτό που εμείς προσπαθούμε να κάνουμε είναι να υπάρξει τουλάχιστον τρεις ώρες την εβδομάδα αθλητική δραστηριότητα για κάθε μαθήτρια και κάθε μαθητή, αν είναι δυνατόν και από την έναρξη του Νηπιαγωγείου. 


Ως φυσική αγωγή, για να το πούμε και λίγο εστιαζόμενοι στο αντικείμενο, υποστήκαμε μια «ήττα» με τα νέα προγράμματα τα φετινά του Γυμνασίου και του Λυκείου και μετά από 35 χρόνια συνεχιζόμενων «νικών», όλα αυτά σε εισαγωγικά, οι ήττες και οι νίκες, γιατί τα υπόλοιπα αντικείμενα δεν είναι κάτι που μπορούμε να παραβλέψουμε και να πούμε ότι το σπουδαιότερο όλων είναι η φυσική αγωγή. Όμως επειδή τα μετράμε έτσι με το καντάρι ώρα με ώρα, δεν μας πήγε καλά. 


Για να βάλουμε τα πράγματα όμως στην πραγματική τους διάσταση, για να έχουμε αυτή την φυσική αγωγή που θέλουμε και επαρκεί, επιστημονικά αλλά και στην καρδιά μας, θέλουμε ενός άλλου τύπου σχολείου. Στο Δημοτικό δηλαδή, πέρα από την αύξηση στο πρωινό πρόγραμμα, υπάρχει και το απογευματινό πρόγραμμα του ολοήμερου. 


Πρέπει να σας πω εδώ το εξής. Οι δείκτες που βγήκαν από το πρόγραμμα Ευ Ζην, που πέρσι έγινε περίπου σε 360.000 μαθητές σε όλη την Ελλάδα, φέτος ελπίζουμε να το κάνουμε σε όλο τον μαθητικό πληθυσμό Δημοτικών και Γυμνασίων, έδειξαν το εξής. Όσα παιδιά παρακολουθούσαν ολοήμερο σχολείο, που ήταν κοντά στις τρεις ώρες την εβδομάδα, είναι πολύ κοντά στους δείκτες ή μέσα στους δείκτες σωματικής ανάπτυξης και αθλητικής δραστηριότητας που βλέπουν οι διεθνείς νόρμες ως κατάλληλες. Σημαίνει ότι πρέπει να προσπαθήσουμε για πολλά πράγματα ακόμα όλοι μαζί.


Επίσης, για τα Γραφεία που με ρωτήσατε, καταργήθηκαν όχι ως Γραφεία Φυσικής Αγωγής, ως ολόκληρη δομή στην εκπαίδευση. Γραφεία Πρωτοβάθμιας, Γραφεία Δευτεροβάθμιας, Γραφεία Επαγγελματικού Προσανατολισμού. 


Ήδη έχουμε κάνει πρόταση προς τον Υπουργό και προς την πολιτική ηγεσία, στις νέες δομές που θα δημιουργηθούν στις Περιφερειακές Υπηρεσίες, να υπάρχει Τμήμα Φυσικής Αγωγής, εγώ έχω κάνει και την πρόταση να αλλάξει όνομα και η Διεύθυνση Φυσικής Αγωγής και τα Τμήματα Φυσικής Αγωγής και να γίνουν Τμήματα Αθλητικής Παιδείας και Σχολικού Αθλητισμού, γιατί όλοι μας μπερδεύουν με το μάθημα και λένε γιατί δεν έχουν οι μαθηματικοί μια Διεύθυνση; Ενώ κάνουμε όλα αυτά και πολύ περισσότερα πράγματα από αυτά που είδατε. 


Ευχαριστώ. 

Ε. ΣΥΡΟΥ: Το όνομά μου είναι Σύρου Ελένη. Είμαι Πρόεδρος Δημοτικού Συμβουλίου του Δήμου Διστόμου – Αράχωβας Αντίκυρας, ενός μικρού Δήμου, και συνταξιούχος καθηγήτρια φυσικής αγωγής εδώ και δύο χρόνια. 


Θα ήθελα να ρωτήσω τον κύριο Δασκαλάκη πάλι. Όταν μιλάμε για σχολικό αθλητισμό, έχω την εντύπωση ότι μιλήσατε για παιδεία, δια βίου μάθηση και τρόπο ζωής. Αυτό δεν ανήκει στο μάθημα της φυσικής αγωγής που γίνεται μέσα στα σχολεία σαν ωράριο; Όταν μιλάμε λοιπόν για σχολικό αθλητισμό, γιατί θα μιλήσω για το Δήμο τον δικό μου, δείξατε φωτογραφίες από την Αθήνα, Θεσσαλονίκη, εγκαταστάσεις. Εγώ θα μιλήσω για μια Αράχωβα, που παρά το ότι είναι τόσο γνωστή, έχουμε ένα προαύλιο σχολείου Γυμνασίου, που εκεί πέρα αθλείται όλος ο κόσμος της Αράχωβας, όλη η κοινωνία και έχουμε και ένα ποδοσφαιρικό γήπεδο με πλαστικό τάπητα. 


Λοιπόν, θέλω να μου πείτε πώς διαχωρίζετε το σχολικό αθλητισμό σε αυτή τη βάση; Γιατί μέχρι τώρα στους μικρούς Δήμους τα πρωταθλήματα του σχολικού αθλητισμού έδιναν ένα κίνητρο, ένα ενδιαφέρον στα παιδιά. Βέβαια, δεν συμφωνώ πραγματικά το ότι σχολικός αθλητισμός και σωματειακός και να τα μπλέκουμε κατά κάποιον τρόπο, αλλά πιστεύω ότι σαν σχολικός αθλητισμός χρειάζονται οι αγώνες γιατί στην επαρχία δεν δίνεται η ευκαιρία, ούτε κίνητρο για να ασχοληθεί κάποιος με τον αθλητισμό. Και αυτή τη στιγμή η επαρχία είναι Ελλάδα και αυτή. Να διακρίνουμε δηλαδή και αυτό.


Το ερώτημά μου βασικά είναι, πώς βλέπετε να συνεχίζεται ο σχολικός αθλητισμός; Και όλο αυτό, πώς μπορεί να συνεργαστεί ένας Δήμος σαν τον δικό μας; Διαφορετικά χωριά, χωρίς εγκαταστάσεις, χωρίς μετακίνηση. Εδώ έχουμε πρόβλημα να μετακινήσουμε από χωριό σε χωριό τους μαθητές. Με τι τρόπο μπορούμε να δημιουργήσουμε λοιπόν τον σχολικό αθλητισμό αν καταργηθεί ένας μέρος με τον τρόπο υλοποιείτο;


Ευχαριστώ πολύ.

Σ. ΔΑΣΚΑΛΑΚΗΣ: Καταρχήν δεν μίλησα για κάποια κατάργηση. Έκανα έναν διαχωρισμό ως προς τους σκοπούς και τους στόχους. Όπως είδατε, φωτογραφίες καταρχήν είχαμε πολλές από πολλές περιοχές. Αυτά που δείξαμε με τα ΑΜΕΑ, οι φωτογραφίες στο τέλος με τα παιδάκια, ήταν από επαρχία. Ήταν από την Ολυμπία, ήταν από την Κέρκυρα. Οπότε στείλτε και τις δικές σας, θα αξιοποιηθούν μελλοντικά.


Όμως δεν είπαμε για καμία κατάργηση. Ήδη βλέπετε ότι συνεχίζουμε τα σχολικά πρωταθλήματα στα Λύκεια και με ένα συναγωνιστικό χαρακτήρα. Είπαμε όμως ότι και στα Λύκεια και σε όλη την υπόλοιπη έκταση της Πρωτοβάθμιας και Δευτεροβάθμιας Εκπαίδευσης, θεωρούμε πιο σωστό να βάζουμε τα παιδιά σε αγώνες με άλλη μορφή, από το να κάνουν ένα παιχνίδι knock out τον χρόνο, μια ομάδα του σχολείου, η καλύτερη και να φεύγουν οι μισοί έξω στο πρώτο παιχνίδι, το 75% έξω στο δεύτερο παιχνίδι και τα αλλάξαμε με τους Αγώνες ΑθλοΠαιδείας. 


Αυτό τώρα σε τοπική εφαρμογή μπορεί να έχει πάρα πολλές λύσεις, προτάσεις και υλοποιήσεις. Με τις ομάδες φυσικής αγωγής ο Δήμος, ήδη το κάνετε, αυτό που λέτε ότι στο Γυμνάσιο, στο προαύλιο του σχολείου και στο γήπεδο το Δημοτικό γίνεται όλη η αθλητική παραγωγή της περιοχής, αυτή η αθλητική παραγωγή δεν μπορεί να είναι μονόπλευρη, να είναι μόνο στο πεδίο το ανταγωνιστικό, του νικάω ή χάνω.

Ήδη δίνουμε μια διαφορετική προοπτική με άλλη στόχευση και με εκπαιδευτικές προεκτάσεις, που όπως είπα, το είδατε κιόλας, είναι άμεσα συνδεμένη με τη φυσική αγωγή και το περιεχόμενό της. 

Σ. ΧΑΛΒΑΤΖΗΣ: Λέγομαι Χαλβατζής Σταμάτης, είμαι εκπρόσωπος του Δήμου Θηβαίων και της ΠΕΔ Στερεάς και βέβαια η σημερινή μου παρουσία πέρα από εκπρόσωπο της Τοπικής Αυτοδιοίκησης στο Συνέδριο αυτό, έχει να κάνει και εκ της ενασχόλησής μου σε επαγγελματικό βαθμό με το ποδόσφαιρο σε παλαιότερο καιρό. Άρα υπάρχει μια σχέση. 


Ακούσαμε εδώ από τους διακεκριμένους επιστήμονες σε σχέση με τον αθλητισμό και σε ένα Συνέδριο που αφορά βέβαια Δημοτικούς Συμβούλους, Τοπική Αυτοδιοίκηση, αλλά και ανθρώπους που έχουν αναλάβει να ασκούν αυτή τη δράση του αθλητισμού στους Δήμους, συστάσεις πραγματικά που είναι και προς την κατεύθυνση της σωστής οργάνωσης, αλλά και συστάσεις οι οποίες δημιουργούν άλλες θα έλεγα προσεγγίσεις στο πώς πρέπει να βλέπουν οι Δήμοι τον αθλητισμό.


Ρωτάω λοιπόν, επειδή μέχρι σήμερα, πέρα από εκείνη τη γενική εντύπωση ότι νους υγιής εν σώματι υγιεί, σήμερα ακούστηκε ότι αυτό έχει επένδυση. Η επένδυση στον αθλητισμό έχει απόδοση. Δηλαδή άκουσα από κάποιους επιστήμονες, αρκετοί το ανέφεραν, κλείνοντας μάλιστα στο τέλος της επιτυχημένης εκδήλωσης, ότι το ένα προς τέσσερα ενδεικτικά, το ότι από αυτό θα κερδίσουμε και βέβαια όταν μια οργανωμένη Πολιτεία, διότι αυτές οι συστάσεις δεν ξέρω πόσο ακούγονται και πόσο θα έπρεπε η ΚΕΔΕ, κύριε Θεοδωρακόπουλε, να τις προβάλει προς αυτούς που παίρνουν τις αποφάσεις και κάνουν αυτά τα περίφημα νομοσχέδια για το πώς πρέπει να ασκείται ο αθλητισμός στην Τοπική Αυτοδιοίκηση και πόσο πρέπει να είναι η ενασχόληση αυτή συνεχής, πώς θα μπορούσαν αυτοί οι άνθρωποι αυτό να το ενσωματώσουν μέσα σε αυτή τη νομοθεσία. 


Λέω επί παραδείγματι και θα ήθελα να ακούσω κάποιες προτάσεις, γιατί εμείς τις ακούσαμε, τις αποδεχτήκαμε και βέβαια τις στηρίζουμε. Το θέμα είναι να τις στηρίξουν και κάποιοι άλλοι. Το να ενισχύει το κράτος ας πούμε ένα Δήμο για να πάρει κάποιους γυμναστές, δεν λέει τίποτα. Αν δεν τους πάρει, δεν θα κάνει αθλητισμό. Το να πει όμως να δώσει κίνητρα, λέω εγώ παραδείγματος χάριν πώς θα μπορούσε να εφαρμοστεί και να πει ότι όποιος Δήμος κάνει μαζικό αθλητισμό στα πρότυπα που εμείς θέλουμε να γίνει και θα έχει και αποτελέσματα, όπως είπατε κύριε Τζέτζη, τότε θα έχει κάποια επιπλέον επιχορήγηση, γιατί τα ποσά δίνονται συνολικά στο Δήμο. Θα μπορούσαν λοιπόν κάποια ποσά να δίνονται στοχευμένα και να λέει, κύριοι, αν εσείς κάνετε αυτά… Κατά πόσο θα μπορούσε να γίνει ρωτάω και κατά πόσο θα μπορούσε να το εντάξει η ΚΕΔΕ σε ένα διεκδικητικό πλαίσιο. Αυτά τα ποσά θα τα πάρετε εφόσον κάνετε αυτό το πράγμα. 

Αυτή είναι η ερώτησή μου βέβαια και θα ήθελα να δω αν μπορεί να έχει υλοποίηση, γιατί το θέμα δεν είναι τι θα κάνουμε εμείς στην Τοπική Αυτοδιοίκηση, οι άνθρωποι που έχουν αναλάβει για την Τοπική Αυτοδιοίκηση αυτό το ρόλο. Το θέμα είναι τι θα κάνει και η Πολιτεία και αν ο εκπρόσωπος εδώ του Υπουργείου Παιδείας λέει ότι εγώ, ξέρετε, είμαι στεναχωρημένος διότι πραγματικά κόψαμε ώρες, καταλαβαίνετε ότι αύριο και ένας Δήμαρχος θα πει ότι ξέρετε, και εγώ ήθελα να κάνω όλα αυτά που μου λένε οι επιστήμονες, αλλά δεν γίνεται.


Ευχαριστώ.

Α. ΚΟΥΣΤΕΛΙΟΣ: Είναι πολύ σημαντικό το θέμα που βάζετε. Είναι κάτι που θα μας απασχολήσει, τα οικονομικά της υγείας το Δεκέμβρη στο Συνέδριο της ΕΛΕΔΑ. Δεν θέλω να σας κουράσω με νούμερα. Που φαίνεται η απόδοση αυτή τόσο σε χρήματα, αλλά όσο και σε χρόνια ζωής και σε αύξηση της παραγωγικότητας. 


Εγώ θα ήθελα να αντιστρέψω την ερώτηση, μια που είστε όλοι της Τοπικής Αυτοδιοίκησης. Εσείς ως Δήμαρχοι ενθαρρύνετε το προσωπικό σας να ασκηθεί; Δηλαδή θα του δίνατε μία ώρα, κάποιοι από εμάς ζήσανε στο εξωτερικό, μία με δύο θα του δίνατε άδεια ή ένα κενό χρόνου να αθληθεί; Το προσωπικό σας. 

ΣΥΝΕΔΡΟΣ: Νομικά δεν μπορούμε.

ΣΥΝΕΔΡΟΣ: (εκτός μικροφώνου)

Α. ΚΟΥΣΤΕΛΙΟΣ: Μα και για τους Δημάρχους εννοώ. Ξεκινάω από το Δήμαρχο πρώτα, μέχρι τον τελευταίο εργαζόμενο. Πόσο ενθαρρύνετε οι ίδιοι; 

ΣΥΝΕΔΡΟΣ: (εκτός μικροφώνου)

Α. ΚΟΥΣΤΕΛΙΟΣ: Στα ήδη υπάρχοντα γυμναστήρια που διαθέτετε. Νομίζω η ώρα η μία με δύο, είναι συνήθως κενή. Δώστε ένα κίνητρο στους εργαζόμενούς σας και πείτε ότι μία με δύο τα γυμναστήρια τα δίνω για να αθληθείτε.

ΣΥΝΕΔΡΟΣ: (εκτός μικροφώνου)

Α. ΚΟΥΣΤΕΛΙΟΣ: Άρα πρέπει να παλέψετε να αλλάξει το νομικό πλαίσιο. 

ΣΥΝΕΔΡΟΣ: (εκτός μικροφώνου)

Γ. ΤΖΕΤΖΗΣ: Εγώ θέλω να σας πω το εξής. Ότι αυτές οι έρευνες, αυτή η έρευνα που αναφέρθηκε πριν, δεν είναι η μόνη. Υπάρχουν χιλιάδες έρευνες, εκατοντάδες έρευνες, που έχουν γίνει σε επιχειρήσεις, μεγάλες επιχειρήσεις, με πολλούς εργαζόμενους, που έχουν βρει ότι για κάθε ένα δολάριο που ξοδεύεται στην άσκηση, το κέρδος είναι τριπλάσιο. Δεν είναι η μοναδική έρευνα και σας λέω ότι και στην Ελλάδα υπάρχει και ένας νόμος παλιός της ΕΟΚ, ο οποίος υποχρέωνε εταιρίες πάνω από 50 άτομα να έχουν χρόνο για άσκηση για το προσωπικό τους και μάλιστα να υπάρχει και γιατρός ασφαλείας, μέσα σε αυτό το πλαίσιο το έβαζε, γιατρός ασφαλείας και να υπάρχει χρόνος. Δεν εφαρμόστηκε ποτέ βέβαια ο νόμος αυτός, αλλά το θέμα δεν είναι… Εμείς φυσικά το βλέπουμε, το ακούμε, το γνωρίζουμε, η βιβλιογραφία το λέει. Οι θεσμικοί φορείς νομίζω ότι πρέπει λίγο να κινηθούν, η Κεντρική Ένωση Δήμων και Κοινοτήτων. Δυστυχώς οι πολιτικοί δεν είναι μαζί μας σήμερα να τα ακούσουν όλα αυτά και νομίζω ότι και αυτό που λέμε σήμερα και ασχολούμαστε, δεν είναι προτεραιότητα των πολιτικών αυτή τη στιγμή. Αν ζούσαμε σε μια πιο ευήμερη κοινωνία, ίσως θα ήταν ένας  στόχος, εφόσον είχαμε λύσει όλα τα υπόλοιπα προβλήματά μας. 
ΣΥΝΤΟΝΙΣΤΗΣ (Κ. ΑΜΟΥΤΖΑΣ): Αυτή βασικά είναι και η φιλοσοφία τέτοιων διημερίδων. Να βγει από κάτω μια συγκεκριμένη πρόταση, η οποία πρόταση θα οδεύσει προς τους συγκεκριμένους ανθρώπους.

ΣΥΝΕΔΡΟΣ: (εκτός μικροφώνου)

Γ. ΠΙΓΚΟΣ: Μιλάει για τον εργασιακό αθλητισμό, τον οποίο πραγματικά είναι ένα από τα κομμάτια το οποίο έρχεται ξανά και ξανά και η επικαιρότητα του τότε, του εργασιακού αθλητισμού, φαίνεται σήμερα. 


Εν πάση περιπτώσει, εγώ θα ήθελα να πω και να απαντήσω ότι συμφωνώ απόλυτα. Άλλωστε αυτή είναι η διαδραστικότητα και αν θέλετε η αμφίδρομη σχέση που υπάρχει σε κάθε Συνέδριο και θα πρέπει να υπάρχει. 


Εκείνο που θα πρέπει να προσεχθεί είναι επίσης, υπάρχει ένας προβληματισμός και υπήρχε και στο παρελθόν, αλλά αυτή τη στιγμή νομίζω ότι είναι πολύ πιο έντονος, η υλοποίηση προγραμμάτων τουλάχιστον σε Δήμους οι οποίοι επιδεικνύουν τέτοιες δράσεις και αν θέλετε το μπόνους που θα παίρνουν για αυτή τη διαδικασία, όπως επίσης και το γεγονός ότι δεν θα πρέπει να γίνεται κάθε χρόνο, αλλά θα πρέπει να γίνει σε δίχρονη-τρίχρονη βάση, με ελεγκτικούς μηχανισμούς, ώστε και εσείς να έχετε ένα σταθερό προγραμματικό διάλογο με την κεντρική εξουσία για αυτό το θέμα, αλλά και επίσης να υπάρχει το μπόνους που κάθε φορά θα συνοδεύει ή θα είναι κίνητρο για εσάς. Συμφωνώ απόλυτα. 

Σ. ΔΑΣΚΑΛΑΚΗΣ: Επειδή έχει την ίδια βάση η ερώτηση με της συναδέλφου προηγουμένως, Πρόεδρε, μπορούμε ηλεκτρονικά να συνεχίσουμε την κουβέντα που θα κάνουμε μετά, μέσα από την ΚΕΔΕ, πιστεύω και μέσα από το Υπουργείο το δικό μας και με τους συναδέλφους εδώ, να έχουμε ένα «φόρουμ» σταθερό, ανοιχτό. Τέτοιου είδους ερωτήσεις δημιουργούνται καθημερινά. Τέτοιου είδους απαντήσεις αλλάζουν καθημερινά. Μπορούμε να είμαστε on line, σύγχρονοι και να κουβεντιάζουμε πώς μπορεί να γίνει καλύτερα το κάθε πράγμα. Πρόταση προς υλοποίηση. 

Γ. ΓΚΑΝΑΤΣΙΟΣ: Παλιότερα έμπαινε αυτό σαν θέμα, οι Δήμοι που έχουν μεγάλη δραστηριότητα, μεγάλο αριθμό τμημάτων και τα λοιπά, να παίρνουν κάποιο μπόνους. Ας μην κρυβόμαστε όμως πίσω από το δάχτυλό μας. Σήμερα ζούμε σε μια άλλη εποχή. Έχουν αντιστραφεί οι όροι. Η Γενική Γραμματεία βλέπετε, έχει περικόψει, από το 80-20 είπαμε πήγε, βλέπετε τα ποσά, στα 5,5 εκατομμύρια τα 2,5 και αυτά είναι αβέβαια αν θα τα πάρουν οι Δήμοι στο τέλος. 

Άρα η ερώτηση που μπαίνει εδώ σήμερα είναι το εξής. Εμείς θα συνεχίσουμε να προσφέρουμε καλές, ποιοτικές υπηρεσίες στους πολίτες μας στον χώρο του αθλητισμού και του πολιτισμού; Προφανώς όλοι θέλουμε, δεν υπάρχει αιρετός που να μη θέλει.  Για να μπορέσουμε να επιβιώσουμε, πρέπει να βρούμε άλλους τρόπους. Θα είναι ΕΣΠΑ; Θα είναι συνεργασίες με άλλους φορείς; Θα είναι ανταποδοτικά; Πρέπει εδώ να προβληματιστούμε όλοι και φεύγοντας από εδώ, πηγαίνοντας στο Δήμο του ο καθένας, να έχει στο πίσω μέρος του μυαλού του ότι θα πρέπει να αλλάξει αυτό που έκανε μέχρι χθες για να μπορέσει να υπάρχει το αύριο. Αυτό νομίζω είναι το σίγουρο. Η λογική ότι η Γενική Γραμματεία θα δώσει μπόνους και αυτά, νομίζω ότι τα ψέματα τελείωσαν και επίσης θα πρέπει  να πάρουμε και έναν άλλον παράγοντα υπόψη. Ο ΟΠΑΠ έχει ιδιωτικοποιηθεί. Τα ποσά που του χρόνου που θα δίνονται στις χορηγίες, ακόμα και στη Γενική Γραμματεία για τα προγράμματα και σε μια σειρά άλλες δραστηριότητες των ΟΤΑ, θα είναι κάτω από το 50%, περίπου, από ότι φαίνεται και από την πολιτική  φέτος του ιδιωτικού φορέα. 


Οπότε άλλους τρόπους πρέπει να αναζητήσουμε, άλλα χρήματα από άλλες πηγές. 

ΣΥΝΕΔΡΟΣ: (εκτός μικροφώνου)

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ πολύ. Όποιος θέλει να κάνει παρέμβαση, έχετε κάποια χαρτιά. Όποιος θέλει να κάνει ένα δίλεπτο παρέμβασης, μπορεί να μου φέρει ένα χαρτί για να κρατήσω μια σειρά. 


Έδωσα τον λόγο στην κυρία που ήθελε να ρωτήσει κάτι.

Μ. ΖΟΡΜΠΑ: Μυρσίνη Ζορμπά λέγομαι, δεν είμαι από τον χώρο του αθλητισμού. Είμαι αύριο με το πολιτιστικό. 

Ήθελα να ρωτήσω το εξής. Όλοι αισθανόμαστε λοιπόν ότι η συζήτηση που γίνεται όντως έχει στο φόντο της το θέμα της κοινωνικής συνοχής. Νομίζω όμως ότι πρέπει ο καθένας από την πλευρά του να δώσουμε πιο συγκεκριμένη απάντηση σε εκείνους οι οποίοι δεν το θεωρούν αυτονόητο. 

Επομένως, το ερώτημά μου είναι ποια είναι τα επιχειρήματά σας που στοχεύουν στην κοινωνική συνοχή. Όχι όλα τα άλλα γενικά καλά, αλλά αυτά της κοινωνικής συνοχής. 

Ευχαριστώ. 

Π. ΖΟΥΝΗΣ: Ζούνης Πέτρος, Αντιδήμαρχος Παιδείας, Νεολαίας και Αθλητισμού, του Δήμου Γορτυνίας.

Δράττομαι της ευκαιρίας από κάποιες προτάσεις που έγιναν εδώ και έθεσα αυτό το θέμα. Εγώ ήρθα να παρακολουθήσω αυτό το Συνέδριο για να ενημερωθώ κατά κάποιον τρόπο, σε πρωτοβουλίες που θα έπρεπε να πάρει ο Δήμος μας. Όμως προέκυψαν πράγματα τώρα που φαίνεται ότι δεν είμαστε ίδιοι όλοι αυτοί που είμαστε εδώ. Γιατί; Γιατί υπάρχουν Δήμοι οι οποίοι θα μου επιτρέψετε να πω, διαχειρίζονται ευμάρεια και Δήμοι που δυστυχώς διαχειρίζονται δυστυχία. Είναι άλλο πράγμα να θέλεις να φτιάξεις σχολεία, γιατί δεν σε φτάνουν τα σχολεία για τα παιδιά και άλλο πράγμα να σου κλείνουν σχολεία και η κοινωνία σου να συρρικνώνεται. 


Είναι άλλο πράγμα να λες πώς θα αξιοποιήσει τις αθλητικές σου εγκαταστάσεις και άλλο πράγμα να θέλεις να κάνεις αθλητισμό χωρίς να έχεις εγκαταστάσεις. Δημοτικές εννοώ. Ούτε καν ιδιωτικές. 


Είναι άλλο πράγμα να έχεις Υπηρεσίες να υλοποιήσεις τις πρωτοβουλίες που θέλεις να πάρεις και άλλο πράγμα να μην έχεις τίποτα. 


Επειδή σας συστήθηκα ως Αντιδήμαρχος Γορτυνίας, θα αλλάξω τώρα, διαφορετικά πράγματα. Αγαπητοί συνάδελφοι, παρίσταται σήμερα μπροστά σας το Τμήμα Αθλητισμού του Δήμου Γορτυνίας. Είναι παρόν όλο. Είναι παρόν όλο το Τμήμα Παιδείας του Δήμου Γορτυνίας και είναι παρόν όλο το Τμήμα Νεολαίας του Δήμου Γορτυνίας. Δηλαδή εγώ. Είμαι όλα αυτά. Που καλούμαι να υλοποιήσω λοιπόν και τα προγράμματα και τα λοιπά και ταυτόχρονα και οι Σχολικές Επιτροπές. Δεν υπάρχει ούτε ένας υπάλληλος. Όλο το Τμήμα είμαι εγώ. 


Ποιος θέλει λοιπόν να συναγωνιστούμε για να διεκδικήσουμε και πόρους τώρα; 

ΣΥΝΕΔΡΟΣ: (εκτός μικροφώνου)

Π. ΖΟΥΝΗΣ: Κύριε συνάδελφε, σας άκουσα πριν, ότι θα πρέπει λοιπόν να επιχορηγηθείτε γιατί έχετε τμήμα, οργανισμό αθλητισμού και τα λοιπά. Θέλετε να συναγωνιστούμε για να μοιραστούμε ας πούμε τους πόρους που η Πολιτεία δίνει να αναπτυχθεί ισότιμα η κοινωνία μας; Επιτρέπετε τώρα εμείς μεταξύ μας να βάζουμε τέτοια ζητήματα, ο καλύτερος θα πάρει και να μπούμε σε αυτή τη διαδικασία; 


Εμείς αυτό που χρειάζεται είναι με ένα δίκαιο τρόπο να επιδιώξουμε όλη η χώρα να μπει σε μία διαδικασία, με βάση τις δυνατότητες που υπάρχουν. Ταυτόχρονα θα πρέπει να διεκδικήσουμε να πάρουμε από την Πολιτεία και να σταματήσει αυτό που γίνεται σήμερα στη χώρα μας, όλη η κοινωνία να πηγαίνει στο περιθώριο, γιατί τούτο είναι το θέμα που αντιμετωπίζουμε. Είναι η περιθωριοποίηση όλης της κοινωνίας. Και κάποιοι λοιπόν που δεν είχαν ποτέ και δεν έχουν τίποτα, είναι τελείως στο περιθώριο. 


Ο Δήμος Γορτυνίας λοιπόν, που δεν έχει αθλητικές εγκαταστάσεις, που μου μιλάτε για μεγαθήρια ας πούμε, λέγαμε πριν και κόστη και τα λοιπά. Μα δεν έχουμε να κάνουμε μια συγκέντρωση, δεν έχουμε έναν κλειστό χώρο σαν Δήμος. 


Έχω φάει πολύ χρόνο. Δεν μου άρεσε λοιπόν αυτό και με άλλον τρόπο θέλω να προσεγγίσουμε σε ότι αφορά το θέμα και σε ότι αφορά τώρα την ερώτηση, ήθελα να γνωρίζω τις διαδικασίες. Ο Δήμος μας έκανε πρώτη φορά αίτηση και εντάχθηκε στο πρόγραμμα Αθλητισμός για Όλους. Μας εγκρίνανε λοιπόν δύο καθηγητές φυσικής αγωγής, έχουμε κάποιες προτάσεις τις οποίες εγώ, δηλαδή όλο το Τμήμα Αθλητισμού, θα τις διαχειριστεί, θα τις βάλει να λειτουργήσουν. Το πρόβλημα είναι επειδή δεν τη γνωρίζουμε καν αυτή τη διαδικασία, εγκρίθηκαν δύο καθηγητές φυσικής αγωγής, έχουμε προκηρύξει και τη θέση, αυτά θα μας τα στείλει το Υπουργείο Αθλητισμού ή θα τα ψάχνουμε; 


Δεύτερον. Μας μιλάνε για ώρες ανταποδοτικές, ότι αυτοί θα είναι ωρομίσθιοι. Θα είναι ωρομίσθιοι ή θα εξαντλήσουμε όλο το ωράριο που μας δίνει τη δυνατότητα; Πρακτικά ζητήματα.

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ πολύ, κύριε Ζούνη.

Α. ΚΟΥΣΤΕΛΙΟΣ: Να ξεκινήσω από την κυρία Ζορμπά, που θεωρώ πάρα πολύ σημαντική την παρέμβασή της.


Εγώ θέλω να πάω πίσω σε αυτά που έλεγα για τον κοινωνικό ρόλο του αθλητισμού. Ο αθλητισμός στην Ευρώπη πια χρησιμοποιείται ως εργαλείο, ως μέσο ένταξης ανθρώπων, ως μέσο κοινωνικής συνοχής. Μπορώ να σας πω όμως τι μπορούσαμε να κάνουμε. Κάτι που έκαναν άλλοι πιο μπροστά από εμάς. Δηλαδή υπάρχουν τα εργαλεία. 


Χώρες που αντιμετώπισαν ας πούμε τη μετανάστευση. Είχαν πολύ κόσμο απέξω. Πώς τον εντάξανε; Προσπάθησα να πείσω και άλλους να το κάνουν. Έκαναν μια ανίχνευση αναγκών. Τι θέλανε αυτοί οι άνθρωποι; Δεν μπορεί να θέλει ο Πακιστανός που θα έρθει,  να παίξει ποδόσφαιρο, θέλει κρίκετ, έτσι; 

Άρα αφού ανιχνεύσανε τις ανάγκες τους, προσφέρανε προγράμματα και νομίζω στο εγχειρίδιο που θα σας δώσουμε, αν θυμάμαι καλά έχουμε και αυτό το κομμάτι. Δεν είμαι πολύ σίγουρος. Άρα προσαρμόσανε την προσφορά τέτοιων υπηρεσιών προς την κουλτούρα των ανθρώπων και έτσι προσπάθησαν, σας λέω ένα παράδειγμα, και τους εντάξανε στις κοινωνίες τους.

Τώρα για αυτά που μας είπε ο φίλος ο Αντιδήμαρχος. Η κατάσταση, όπως είπε και ο Γιώργος ο Γκανάτσιος πριν, είναι αυτή. Δυστυχώς έχουμε έλλειψη πόρων, είτε αυτό αφορά σε χρήματα, είτε σε ανθρώπους. 

Να σας πω εγώ το προσωπικό μου πρόβλημα. Ανέλαβα Αναπληρωτής Πρύτανης πριν λίγους μήνες, είχα τέσσερα άτομα προσωπικά, είχα πέντε άτομα μου είπαν, τελικά βρήκα τέσσερα, εκ των οποίων από τους τέσσερις ο ένας, ο Διευθυντής, είχε άλλη δουλειά, τους δύο μου τους πήραν και τους πήγαν αλλού και τρέχω  όλο το πανεπιστήμιο με 15.000 φοιτητές, 400 μέλη ΔΕΠ και άλλοι 400 εργαζόμενο, στο ακαδημαϊκό κομμάτι με έναν εργαζόμενο. Δεν είπα θα φύγω, ούτε παραιτούμαι. Βρέθηκα εκεί σε μία δύσκολη συγκυρία, όπως είστε και εσείς εδώ σε μια δύσκολη συγκυρία. Όμως ο στόχος μας είναι νομίζω να λειτουργήσουμε με τον καλύτερο τρόπο εμείς το πανεπιστήμιο και εσείς τους Δήμους σας.

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ πολύ.

Γ. ΠΙΓΚΟΣ: Να ενημερώσω για να μην μείνει ανοιχτό το ερώτημα και για να μην υπάρξει κάποια δυσνόηση σε αυτό εδώ πέρα που ειπώθηκε. 

Η διαδικασία του ΦΕΚ και ουσιαστικά της καταχώρησης των γυμναστών, έγινε με σκοπό να γνωρίζετε ποιες είναι οι δυνατότητες χρηματοδότησης της Γενικής Γραμματείας Αθλητισμού, συν το γεγονός ότι τα εγκριτικά προγράμματα, ανάλογα με τις ανάγκες που καταθέσατε εσείς, πρέπει να διαμοιραστούν και θα διαμοιραστούν. Ήδη τρέχουν τα εγκριτικά για τα προγράμματα Άθλησης για Όλους. 


Υπάρχει φυσικά και αν θέλετε ένας τρόπος αξιολόγησης και η αξιολόγηση δεν έχει να κάνει με το πόσα προγράμματα κάνω. Είναι πώς τα κάνω.


Επίσης, θα ήθελα να πω, το είπα και εγώ και νομίζω και οι προηγούμενοι, υπάρχουν αθλητικές δραστηριότητες που δεν χρειάζονται τεράστιες εγκαταστάσεις, δεν χρειάζεται κόστος, λειτουργικό κόστος, αλλά χρειάζεται οργάνωση ώστε παραδείγματος χάριν ένας δρόμος ο οποίος θα μπορεί να χρησιμοποιηθεί για τα ποδήλατα και ο οποίος τελικά είναι ασφαλής και τον οποίο ο Δήμος ή οποιοσδήποτε, Τοπική Αυτοδιοίκηση τέλος πάντων, μπορεί να διασφαλίσει, έχει τη δυνατότητα να αποτελέσει τον χώρο δραστηριότητας για άθληση για όλους. 


Εν πάση περιπτώσει, κλείνοντας θα ήθελα να πω ότι δεν βιώνουμε την καλύτερη περίοδο, όμως αυτό δεν μπορεί να αποτελέσει το αντικίνητρο για το ότι δεν κάνω τίποτα ή δεν θα πραγματοποιήσω τίποτα. Καταλαβαίνω τη δυνατότητα που σας δίνεται, τη μικρή δυνατότητα που σας δίνεται, στους περιορισμένους χώρους ή στις περιορισμένες δυνατότητες. Αυτή τη στιγμή όμως έχουμε ένα θετικό και θα πρέπει να το δούμε. Υπάρχει ήδη η χρηματοδότηση, που δεν υπήρχε τα τελευταία δύο χρόνια, διασφαλισμένοι πόροι οι οποίοι θα δοθούν. Αυτό είναι το μήνυμα που μπορώ να δώσω. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ πολύ. 

Γ. ΓΚΑΝΑΤΣΙΟΣ: Να συμπληρώσω λίγο. Σχετικά με την ερώτηση που βάλατε για τη διαδικασία. Τα τηλέφωνα όλων εδώ είναι στην ΚΕΔΕ. Μπορείτε και μέσα από αυτό που είπαμε, το δίκτυο το πανελλαδικό, Δήμοι που έχουν ανάπτυξη, για παράδειγμα ο  Δήμος Κορδελιού – Ευόσμου, Αμπελοκήπων, Βόλου, που κάνουν χρόνια προγράμματα, μπορείτε να πάρετε τηλέφωνο στα αντίστοιχα γραφεία, να σας βοηθήσουν, να σας καθοδηγήσουν, αν δεν βρείτε αντίστοιχη ανταπόκριση από τη Γενική Γραμματεία Αθλητισμού.


Επίσης και το πρόγραμμα ΕΣΠΑ που έχει αυτή τη δυνατότητα, μπορείτε να επικοινωνήσετε με τον οποιονδήποτε να σας βοηθήσει και να σας καθοδηγήσει, αφού δεν έχετε συγκροτημένη Υπηρεσία. Για αυτό είπαμε ότι οι Δήμοι πρέπει να έχουν… Απλά πρέπει να αναπτύξουμε ακόμα καλύτερα αυτό το δίκτυο συνεργασίας που έχουμε. 


Σας έχει δοθεί η έγκριση. Ανάλογα με το ωρομίσθιο. Δεν μπορείτε να χρησιμοποιείτε τους γυμναστές όσο θέλετε. Θα υπάρχει συγκεκριμένη έγκριση, έξι ώρες, οκτώ ώρες. Οι ωρομίσθιοι ακριβώς αυτό είναι. Καθορίζει το πόσες ώρες εβδομαδιαία μπορείτε να τους απασχολήσετε. Δεν μπορείτε να κάνετε κάτι άλλο όσον αφορά αυτό το κομμάτι. 

Όσον αφορά το δεύτερο. Είναι δεδομένο ότι οι Οργανισμοί Τοπικής Αυτοδιοίκησης είναι πολλαπλών ταχυτήτων. Δεν το ανακαλύψαμε σήμερα. Για αυτό υπάρχουν Οργανισμοί Τοπικής Αυτοδιοίκησης, με τις ιδιαιτερότητές τους, άλλο βαθμό ανάπτυξης, άλλα μεγέθη οικονομικά, δημογραφικά. Οπότε αυτό μπορείτε να το αντιμετωπίσετε. Όμως εγώ δεν δέχομαι ότι δεν υπάρχουν «εγκαταστάσεις» για να αναπτύξουμε προγράμματα. Για παράδειγμα, δεν έχουμε ένα μικρό παρκάκι; Μια πολύ καλή  δραστηριότητα για τα άτομα τρίτης ηλικίας θα μπορεί να είναι με μπάλες (…), να τους πάρετε και να βάλετε έναν γυμναστή να παίζουν, που είναι πολύ διασκεδαστικό παιχνίδι για την τρίτη ηλικία. Στο εξωτερικό είναι πάρα πολύ διαδεδομένο. Δηλαδή τέτοια ζητήματα, μικρά. Η τρίτη ηλικία επίσης μπορεί να κάνει χορευτικό, που θα τους αρέσει, θα είναι κοντά σε αυτό που κάνουν.


Μπορούμε να βρούμε λύσεις και είπαμε το Συνέδριο να είναι μια αφετηρία κατάθεσης τέτοιων προτάσεων και μεταξύ μας μετά να αναπτύξουμε ακόμα περισσότερα. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ. 

ΣΥΝΕΔΡΟΣ: (εκτός μικροφώνου)

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ, κύριε Αντιδήμαρχε. 

Δ. ΠΑΝΤΕΛΗΣ: Ονομάζομαι Δημήτρης Παντελής, είμαι καθηγητής φυσικής αγωγής σε ένα Γυμνάσιο εδώ στην Καβάλα και μόλις τώρα τελείωσα πριν από λίγο το μάθημά μου και ήρθα κατευθείαν εδώ.

Έχω να σας πω ότι καλά όλα αυτά που ακούω σήμερα, που γίνονται στην πόλη μας, αλλά για να εφαρμοστούν θα πρέπει να έχετε υπόψη σας το εξής. Ότι ο άνθρωπος μαθαίνει βόλεϊ, μπάσκετ ή για να χορεύει, όταν είναι παιδί, νεαρός. Δεν μπορούμε ξαφνικά να πάρουμε έναν άνθρωπο 45 χρονών και να τον μάθουμε ούτε καλαματιανό, ούτε μπάσκετ. 
Αυτή τη στιγμή απευθύνομαι στον κύριο Δασκαλάκη… Ή μάλλον να τον μάθουμε να γυμνάζεται στους χώρους στους οποίους ως Δήμαρχοι ή Αντιδήμαρχοι φαντάζεται ότι θα δημιουργήσει ο μαζικός αθλητισμός και τα λοιπά. Δεν μπορούμε ξαφνικά να ενεργοποιήσουμε έναν άνθρωπο δηλαδή, που το Υπουργείο Παιδείας αυτή τη στιγμή, κύριε Δασκαλάκη, όπως είπατε, μείωσε μία ώρα στην Α’ Γυμνασίου, αλλά έχει ήδη… σκοπεύει να μειώσει άλλη μια ώρα στη Β’ Γυμνασίου. Δηλαδή αυτή τη στιγμή τα παιδιά εμείς σαν καθηγητές φυσικές αγωγής, αρχίζουμε και δεν προλαβαίνουμε να τα μάθουμε. Τα ονόματά τους. Τα βλέπουμε δηλαδή δύο φορές την εβδομάδα, αν δεν χάσουν το μάθημά τους για κάποιο λόγο, μια φορά την εβδομάδα και επειδή έχουμε και γιορτές και λοιπά, εκδρομές, μπορεί να τα δούμε και μια-δυο φορές τον μήνα.


Αυτό τι σημαίνει τώρα; Μία ώρα στην Α’ Γυμνασίου σε ένα κανονικό Γυμνάσιο, σημαίνει τέσσερις ώρες την εβδομάδα. Του χρόνου άλλη μια ώρα στη Β’ Γυμνασίου, σημαίνει άλλες τέσσερις ώρες. Ήδη η Γ’ Γυμνασίου κάνει δύο ώρες την εβδομάδα. Άρα δηλαδή σε δύο χρόνια από τώρα θα μιλάμε για δύο ώρες Α’ Γυμνασίου, δύο ώρες Β’ και δύο ώρες Γ’. Σημαίνει ότι σε ένα Γυμνάσιο νορμάλ, από τέσσερα τμήματα σε κάθε τάξη, ένας καθηγητής  φυσικής αγωγής ξαφνικά, που είχε φουλ ωράριο, περισσεύει. Άρα δηλαδή το μέλλον της φυσικής αγωγής είναι αυτό. Καταλάβατε τι είναι.


Αν όμως η φυσική αγωγή είναι ένα μέσο, το φτηνό μέσο για να έχουμε αύριο-μεθαύριο υγιείς πολίτες, μια που τα φάρμακα δεν θα τα έχουμε, ήδη δεν τα έχουμε τα φάρμακα, ήδη τα φάρμακα που παίρνουμε, δεν είναι του παρόντος, αλλά δεν θα είναι θεραπευτικά, λόγου κόστους και τα γενόσημα τα οποία λένε, ίσως σαν ελληνικό κράτος να σκεφτεί ότι το καλύτερο φάρμακο θα είναι ο αθλητισμός. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ πολύ.

Δ. ΠΑΝΤΕΛΗΣ: Και εγώ θα ευχαριστήσω, αλλά το θέμα είναι ότι αυτό που σας λέω, ως Διευθυντής Φυσικής Αγωγής του Υπουργείου Παιδείας θα πρέπει να το λάβετε υπόψη σας γιατί οι ώρες αυτές δόθηκαν πού; Στην πληροφορική και σε κάποιες άλλες δευτερεύουσες. Δηλαδή τα παιδιά μας πάμε να τα βγάλουμε από τα κομπιούτερ και το Υπουργείο θα μας τα βάλει πιο πολύ στο facebook και στα κομπιούτερ. Ότι μάθει κανείς από παιδί, θα μάθει να το κάνει μια ζωή. Εγώ αυτό ξέρω και η άσκηση δεν χρειάζεται να είναι, όπως είπατε πριν, δύο ώρες ακόμα και στον εργαζόμενο. Ακόμα και πέντε λεπτά είναι αρκετά για να γυμναστεί κανείς, ακόμα και αν κρεμαστεί, όχι από ένα μονόζυγο που δεν το έχουμε, μια σωλήνα να κρεμαστεί κανείς, αυτό είναι άσκηση, για πέντε λεπτά. Και πέντε λεπτά καμιά φορά είναι αρκετά για να έχει κανείς μια καλύτερη υγεία μακροχρόνια. Δεν χρειάζεται να έχουμε δύο ώρες άσκηση. Όμως αυτό θα πρέπει το παιδί να το μάθει από μικρό παιδί. Αν δεν το μάθει από μικρό παιδί, δεν θα το μάθει ποτέ. 


Ευχαριστώ. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Να απαντήσει δυο λεπτά ο…

Σ. ΔΑΣΚΑΛΑΚΗΣ: Όχι απάντηση, γιατί πραγματικά η αγωνία των ανθρώπων που προσφέρουν από την αυλή του σχολείου τους, που είναι η βάση των πάντων, είναι σεβαστή και δεν έχει απάντηση. Όμως είπαμε ότι η προσπάθειά μας μέσα από μια νέα φιλοσοφία, είναι να πετύχουμε ακριβώς αυτό. Το να μάθουμε τους σημερινούς μαθητές, αυριανούς πολίτες, γιατί, πώς και να τους αρέσει να γυμνάζονται σε όλη τους τη ζωή.


Το δεύτερο. Είναι μια δυναμική διαδικασία που κάθε χρόνο επαναλαμβάνεται, το μοίρασμα των ωρών διδασκαλίας, τουλάχιστον στο Γυμνάσιο. 


Όλα αυτά που λέμε εδώ, όλες οι συνέργιες που κάνουμε και η καθημερινή σας δουλειά, μπορεί του χρόνου να αλλάξει πολλά πράγματα. Οι παρεμβάσεις οι καθημερινές μας, η δική μας δυναμική στην αυλή του σχολείου, αλλά και τέτοιου είδους συνεργασίες, συγκεντρώσεις, συνέδρια, είναι αυτά που αλλάζουν τον τρόπο ροής των πραγμάτων. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Θα βγούμε έξω από το πρόγραμμά μας. Είχαμε μόνο μισή ώρα και δεν μπορεί οι ερωτήσεις και οι άνθρωποι που μιλάνε, να μιλάνε παραπάνω από τους εισηγητές. Είναι σεβαστά όλα. 

ΣΥΝΕΔΡΟΣ: (εκτός μικροφώνου)

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Δευτερομιλίες δεν θα δώσουμε…

ΣΥΝΕΔΡΟΣ: Πριν ήταν ερώτηση και τώρα θέλω να κάνω τοποθέτηση.

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Δεν θα έχουμε όμως συνέχεια δέκα φορές δέκα ανθρώπους πάνω. 


Ελάτε λίγο εσείς που έχετε σειρά.

Ν. ΣΧΟΙΝΑΡΑΚΗΣ: Ονομάζομαι Σχοιναράκης Νικόλαος και είμαι εκπρόσωπος από το Δήμο Γόρτυνας, από το Ηράκλειο Κρήτης. 


Θα ήθελα να ευχαριστήσω όλους όσους βοήθησαν, καθώς και όλους τους ομιλητές, για να δημιουργήσουμε αυτό το τόσο σημαντικό Συνέδριο με τίτλο «Πολιτισμός – Αθλητισμός, Παράγοντες Συνοχής».


Δυστυχώς όμως, συγχωρέστε με, αλλά εγώ νομίζω ότι το Συνέδριο αυτό θα έπρεπε να γίνει σε Δήμους που έχουν όλες τις υποδομές. Όχι σε Δήμους μικρούς, όπως είναι ο Δήμος Γόρτυνας, όπως είπε και προηγουμένως ο κύριος συνάδελφος. 


Θα ήθελα να δημιουργήσω κάποια ερωτήματα στην Επιτροπή Πολιτισμού της ΚΕΔΕ. Γνωρίζει η Επιτροπή Πολιτισμού, Παιδείας, Νεολαίας και Αθλητισμού της ΚΕΔΕ, ότι πάρα πολλοί ΟΤΑ δεν έχουν Αθλητικές Υπηρεσίες; Αν το γνωρίζει, τι προτίθεται να κάνει; Διότι σας ενημερώνω ότι ο Δήμος Γόρτυνας δεν έχει καμία Αθλητική Υπηρεσία και πάρα πολλά προβλήματα λύνονται με εθελοντικές εργασίες πάρα πολλών δημοτών. Αυτή είναι η πραγματικότητα η σημερινή για το Δήμο Γόρτυνας και από την πληροφορία που έχω, και σε πάρα πολλούς άλλους Δήμους.


Ο Δήμος Γόρτυνας τι να διαχειριστεί; Αθλητικές εγκαταστάσεις; Μα αφού δεν έχει. Εκτός αν νομίζετε ότι ένα και δύο και τρία γήπεδα είναι αθλητικές εγκαταστάσεις. Το γνωρίζει αυτό η Επιτροπή της ΚΕΔΕ; Έχει προβληματιστεί καθόλου; Και τι προτίθεται να κάνει; 


Προγράμματα Άθλησης για Όλους και προοπτικές για την Τοπική Αυτοδιοίκηση. Επανέρχομαι πάλι στο προηγούμενο θέμα. Πώς; Με τι προσωπικό; Τέσσερις Συμβούλους είχαν οι Δήμαρχοι και αντί να τους μειώσουν στους μεγάλους Δήμους που έχουν πάρα πολύ προσωπικό, μειώσανε στους μικρούς Δήμους που έχουν σοβαρή έλλειψη προσωπικού και συγχρόνως δεν έχουν εξειδικευμένο προσωπικό. Και εκεί που είχαν τέσσερις Συμβούλους, οι τέσσερις έγιναν δύο. 

Επανέρχομαι πάλι στο επόμενο έντυπο της ΚΕΔΕ, που λέει Οδηγός Διαχείρισης Προγραμμάτων Άσκηση για Όλους. Και εδώ πάλι πώς; Δεν μπορεί η Κεντρική Ένωση, η ΚΕΔΕ, κατά την άποψη την δική μου την ταπεινή, και η Επιτροπή Πολιτισμού, να βγάζει τέτοια έντυπα για όλους τους Δήμους, τη στιγμή που δεν έχει μπει στη διαδικασία να καταγράψει ποια προβλήματα αντιμετωπίζουν αυτοί οι Δήμοι και πώς μπορεί να συμβάλλει και αυτή και να βοηθήσει και να πιέσει προς όλες τις κατευθύνσεις, μήπως μπορέσουμε επιτέλους και βελτιώσουμε κάποια πράγματα. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Αν έχετε την καλοσύνη να συντομεύετε.

Ν. ΣΧΟΙΝΑΡΑΚΗΣ: Αυτά ήθελα να πω. Το ερώτημά μου ήταν να προβληματίσω.

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Τοποθέτηση. Αυτή είναι η φιλοσοφία τελικά ενός συνεδρίου, ότι προσπαθούμε να μεταφέρουμε πράγματα μέσα από την πλατιά μάζα των ανθρώπων που δουλεύουν ή στην Τοπική Αυτοδιοίκηση ή στα σχολεία ή στον αθλητισμό και αυτά μέσα από μια τέτοια διημερίδα να μεταφερθούν εκεί που πρέπει να τα ακούσουν.

Ν. ΣΧΟΙΝΑΡΑΚΗΣ: Θα παρακαλούσα τον εκπρόσωπο της Επιτροπής Πολιτισμού να καταγράψει αυτά τα ερωτήματα, να καταγράψει αυτούς τους προβληματισμούς και καλό θα ήταν να μας ενημερώσει τις επόμενες μέρες με ποιους τρόπους μπορεί να συμβάλλει η Κεντρική Ένωση Δήμων για να λυθούν αυτά τα προβλήματα που αντιμετωπίζουν οι μικροί Δήμοι.


Ευχαριστώ πολύ. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Και εγώ σας ευχαριστώ και θα σας παρακαλέσω να είστε λίγο πιο σύντομοι. 


Ο κύριος Βοντίνας Αναστάσιος και στη συνέχεια η κυρία Πρόεδρος του Δημοτικού Συμβουλίου και θα κλείσουμε. Από ένα λεπτό έχετε. 
Α. ΒΟΝΤΙΝΑΣ: Είμαι γυμναστής στο Γραφείο Αθλητισμού του Δήμου Καισαριανής. Καταρχήν να συγχαρώ το Τμήμα της ΚΕΔΕ. Είναι το πρώτο Συνέδριο που γίνεται. Έχω 30 χρόνια στους Δήμους. Άλλο ένα έγινε, έκανε η ΤΕΔΚΝΑ στις Σπέτσες. Όλα τα άλλα που έγιναν, τα έκανε η Γενική Γραμματεία Αθλητισμού ή διάφοροι Δήμοι. Η ΚΕΔΕ πρώτη φορά.


Βέβαια η αλήθεια είναι ότι το Τμήμα δύο χρόνια τώρα το ψάχναμε να κάνει παρέμβαση πώς θα λυθεί το πρόβλημα των γυμναστών, πώς θα προσλάβουμε γυμναστές. Δεν ξέρω από πού αντλεί ο Γιώργος ο Πίγκος την αισιοδοξία ότι θα πάνε όλα καλά από τώρα και πέρα μια και άνοιξε το θέμα το να προσλαμβάνουν γυμναστές μέσω της 4μελούς Επιτροπής και αυξήθηκαν τα προγράμματα, γιατί αν δείτε, έχουν δώσει σε 125 Δήμους από τους 350 Δήμους. 


Δεύτερον και το πιο βασικό. Εμάς μας ενδιαφέρει, πρώτον, το πώς θα προσλάβουμε και το δεύτερο, πότε θα πάρουμε τα χρήματα. Κάναμε εκδήλωση του 2012 και ακόμη δεν έχουμε πάρει τίποτα. Εγκαιρότατα τα έχουμε καταθέσει όλα τα χαρτιά. Βέβαια θα ήθελα να απευθυνθώ και στον κύριο Δασκαλάκη, μάλλον θα του ζητήσω να κάνουμε μια συζήτηση έξω. 

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Ευχαριστώ πολύ.


Η κυρία Σύρου Ελένη έχει δύο λεπτά και έχουμε τελειώσει. Ενημερώνω ότι πρέπει να πάμε ακριβώς από πάνω, όπου θα δοθεί γεύμα σε όλους. Θα συζητήσετε κατ’ ιδίαν με όλους τους συναδέλφους που είναι γύρω-γύρω, γιατί πρέπει να μπούμε στην άλλη ενότητα και δεν πρέπει να φάμε την ώρα των άλλων εισηγητών.


Ευχαριστώ. 

Ε. ΣΥΡΟΥ: Λέγομαι Σύρου Ελένη και είμαι Πρόεδρος Δημοτικού Συμβουλίου στο Δήμο Διστόμου-Αράχωβας-Αντίκυρας. 


Όμως επειδή είμαι γυμνάστρια, επειδή ζω αυτή την κατάσταση 37 χρόνια, μπορεί να μη φαίνεται, αλλά είναι. Λοιπόν, αυτό που ζητάω αυτή τη στιγμή από την ΚΕΔΕ είναι ουσία, οργάνωση και με λιγότερα χρήματα. Ήμουν υπεύθυνη μαζικού αθλητισμού στο Νομό Βοιωτίας. Ξέρω πολύ καλά πώς λειτουργούν αυτά τα τμήματα. Να μη μείνουμε στη θεωρία, αλλά να μείνουμε στην ουσία, οργάνωση και με λιγότερα χρήματα, γιατί είναι αλυσίδα πραγμάτων όλα αυτά.

Ευχαριστώ πολύ.

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Σας ευχαριστώ και εγώ πάρα πολύ.


Ένα λεπτό ο κύριος Πρόεδρος να κλείσει.

Ι. ΘΕΟΔΩΡΑΚΟΠΟΥΛΟΣ: Για να μη φανεί ότι ακούμε και δεν μιλάμε, πάνω σε αυτό που είπε ο κύριος Σχοιναράκης. Δεν ξέρω, τι περιμένει; Εγώ είμαι καταρχήν μεγαλωμένος και γεννημένος στο Δήμο Γορτυνίας, που είναι ο Πέτρος ο Ζούνης. Δεν έχουμε εκεί πολλά πράγματα. Το λέω για να ξέρετε, άσχετα αν ήμουν Δήμαρχος Πεύκης. Άρα λοιπόν, μου λέτε ότι στο Δήμο Γόρτυνας, η Επιτροπή να κάνει τι; Να φτιάξει εγκαταστάσεις; Νομίζω ότι τα έχουμε μπερδέψει. Θέλω να είμαι ειλικρινής. 


Η Επιτροπή κάνει ένα Συνέδριο, το πρώτο μετά από χρόνια, για να βοηθήσει τους Δήμους να έρθουν σε επαφή μεταξύ τους, να βρούμε λύσεις, να πιέσουμε, πώς οργανωνόμαστε καλύτερα κάτω από αυτές τις συνθήκες. Δεν σας υποσχόμαστε και εγώ προσωπικά δεν το κάνω ποτέ, ότι θα σας φτιάξουμε εγκαταστάσεις και λοιπά.  Πρώτα από όλα θα έφτιαχνα στο Δήμο μου, για να είμαι τίμιος. Για να το λύσουμε. 


Άρα λοιπόν εδώ, άμα έχετε κάποιο αίτημα το στέλνετε. Να κάνουμε πίεση μαζί, να πούμε φτιάξτε εκεί κάποιο γυμναστήριο; Αυτό εξαρτάται καταρχήν από όλους εσάς που είστε στο Δήμο χρόνια. Παλέψτε και πείτε μας για να βοηθήσουμε. Εμείς εδώ μιλάμε το πώς θα οργανωθούμε καλύτερα, πώς θα είναι φτηνότερο αυτό και πώς θα μπορέσουμε να έχουμε ποιοτικότερες υπηρεσίες. Εγκαταστάσεις από εμάς; Μας έχετε μπερδέψει.

ΣΥΝΤΟΝΙΣΤΗΣ (Κ. ΑΜΟΥΤΖΑΣ): Κύριε Πρόεδρε της Επιτροπής, ευχαριστώ πολύ. Ευχαριστώ όλους τους Συνέδρους. Θα συνεχίσουμε τη συζήτηση σε χαμηλούς τόνους. Ευχαριστώ πολύ. 

2η ΕΝΟΤΗΤΑ

ΠΡΟΕΔΡΕΙΟ (ΧΑΤΖΗΒΡΕΤΑΣ): Κύριοι συνάδελφοι, συνεχίζουμε τη δεύτερη θεματική ενότητα, που έχει σχέση με αθλητικές εγκαταστάσεις, προγραμματισμό, εναλλακτικές πηγές εσόδων και σχέσεις με αθλητικούς φορείς. 


Καλούμε στο βήμα τον πρώτο ομιλητή, τον κύριο Βασίλη Κάκκο, Γενικό Διευθυντή του ΟΑΚΑ και θα μας αναλύσει το θέμα «Αδειοδοτήσεις και διαχείριση αθλητικών εγκαταστάσεων».

Β. ΚΑΚΚΟΣ: Καλησπέρα. Να ευχαριστήσω την ΚΕΔΕ και ειδικά την Επιτροπή για τον Πολιτισμό και τον Αθλητισμό, για την πρόσκληση. Φυσικά όλους εσάς που μετά το φαγητό είστε εδώ. 


Νομίζω ότι στα προεκλογικά προγράμματα των επερχόμενων Δημοτικών Εκλογών, ένας από τους βασικούς στόχους δεν είναι προφανώς να φτιάξουμε νέες αθλητικές εγκαταστάσεις, αλλά να λειτουργούμε τις αθλητικές εγκαταστάσεις. Δεχτείτε το ως χαριτολόγημα παρά στην κυριολεξία. 


Αυτό βέβαια απεικονίζει μια πραγματικότητα που βιώνουν όλοι οι αθλητικοί φορείς αυτή την εποχή σχετικά με τις δυνατότητες που έχουμε όχι να κάνουμε κάτι καινούργιο, αλλά να συντηρήσουμε, να διαχειριστούμε και εν τέλει να λειτουργήσουμε τις υπάρχουσες εγκαταστάσεις.


Στο υλικό που έχετε στα χέρια σας και που θα τρέξουν γρήγορα κάποιες διαφάνειες, υπάρχουν προφανώς πολύ περισσότερα από αυτά που έχω τον χρόνο να παρουσιάσω. Με τη λογική ότι είναι χρήσιμο στα πλαίσια μιας εισήγησης να υπάρχει πολύτιμο υλικό στα χέρια σας, με δεδομένο ότι μια παρουσίαση κυρίως σαν στόχο έχει να ευαισθητοποιήσει περισσότερο, παρά να εκπαιδεύσει.


Ένα μεγάλο πρόβλημα διαχρονικό, που πιστεύω να συμφωνήσετε, είναι ότι στο περιβάλλον ενός ΟΤΑ συνήθως εμπλέκονται πάρα πολλοί φορείς στον σχεδιασμό, στην κατασκευή, στη διαχείριση και στην αξιοποίηση μιας αθλητικής εγκατάστασης. 


Ένα γήπεδο μπάσκετ, θαυμάσιο, σε μια σχολική αυλή, μπορεί να έχει όμως μια πάρα πολύ μεγάλη κλίση. Ο τεχνικός που το έφτιαξε πιθανά να έλαβε υπόψη μια παράμετρο που έχει να κάνει με το ότι είναι και αύλειος χώρος, άρα καλό είναι να μη συγκεντρώνονται νερά. Η πολύ μεγάλη κλίση όμως του δαπέδου, δεν μας δίνει τη δυνατότητα να αξιοποιήσουμε αυτό τον χώρο. 

Ακραίο; Έχουμε δει και περιπτώσεις γηπέδων 5Χ5 επίσης σε σχολικές αυλές, που μειώθηκε το πλάτος του γηπέδου γιατί δεν μπορούσαν να μετακινηθούν κάποιες βρύσες. 

Πού θέλω να καταλήξω. Θεωρώ ότι στο περιβάλλον του ΟΤΑ θα πρέπει το άλφα και το ωμέγα να είναι η Αθλητική του Υπηρεσία. Με οποιαδήποτε μορφή. Και όταν λέω άλφα και ωμέγα, εννοώ από τον σχεδιασμό μέχρι την αξιοποίηση. 

Προφανώς ένας Οργανισμός ή ένας φορέας  δεν μπορεί να τα κάνει όλα. Αυτό σημαίνει όμως ότι κάθε βήμα θα έχει σχεδιαστεί από αυτόν που εσείς οι ίδιοι καθορίζετε ότι είναι αρμόδιος για τον σχεδιασμό και την διαχείριση και την αξιοποίηση των αθλητικών εγκαταστάσεων, γιατί οι αθλητικές εγκαταστάσεις, οι οποίες είναι απαραίτητες για να υλοποιηθούν όλα τα άλλα που είπαν και στην πρώτη ενότητα οι εισηγητές, μπορεί από δυνατός κρίκος να μετατραπεί σε αδύναμο. 
Προφανώς ότι συζητάμε και με βάση και τις εισηγήσεις των πρώτων εισηγητών και με βάση την τυπική σας υποχρέωση περί επιχειρησιακών σχεδίων, περί ετησίων σχεδίων δράσης και αυτά να μην είναι μόνο μια συμβατική υποχρέωση του Δήμου, αλλά να αποτελούν στην ουσία κατευθυντήριο οδηγό, προφανώς όλα όσα λέμε και προφανώς όλα όσα είπαμε και το πρωί, θα πρέπει να έχουν μετουσιωθεί, να έχουν μεταφραστεί στο σχέδιο δράσης. Δηλαδή δεν θα πρέπει να είναι μια θεωρητική κατασκευή το επιχειρησιακό σχέδιο του Δήμου και αυτό προφανώς απαιτεί την ουσιαστική εμπλοκή όλων κατά τη φάση κατάρτισης και όχι απλώς μια συμβατική υποχρέωση. 
Τι μας ενδιαφέρει. Μας ενδιαφέρει οι δημότες και οι πολίτες να έχουν μια θετική εικόνα για την εγκατάσταση, γιατί αν δεν υπάρχει θετική εικόνα, δεν θα έρθει. Με ότι σημαίνει αυτό. Δεν έχουμε το χρονικό περιθώριο να το αναλύσουμε.

Τι προϋποθέτει όμως για να έχουμε θετική εικόνα. Να έχουμε ασφαλές, καθαρό και ευχάριστο περιβάλλον μέσα στην εγκατάσταση και αυτό μπορεί να είναι πολύ απλό ή πολύ σύνθετο, αλλά πρέπει να το έχουμε στο μυαλό μας. Και το δεύτερο, να αποπνέει η εγκατάσταση την αίσθηση ότι υπάρχει μια αποτελεσματική οργάνωση των προγραμμάτων και των υπηρεσιών που προσφέρονται.
Πάω στο γυμναστήριο. Ψάχνω να βρω πού μπορώ να απευθυνθώ. Υπάρχει κάποιος; Ρωτάω την καθαρίστρια: Ξέρετε πού μπορώ να ρωτήσω για τα προγράμματα; Δεν ξέρω. Προχωράει. Βρίσκει έναν φύλακα: Μήπως ξέρετε αν υπάρχει κάποιο τηλέφωνο; 

Μην το εξελίξουμε. Προφανώς όλο το προσωπικό της εγκατάστασης, ανεξαρτήτου ειδικότητας, φύλακας, καθαρίστρια, γενικών καθηκόντων, ειδικών καθηκόντων και τα λοιπά, θα πρέπει να γνωρίζει ότι υπάρχουν προγράμματα, ότι υπάρχει τηλέφωνο, ότι υπάρχει αυτό, υπάρχει το άλλο. 


Δεν δίνουμε εικόνα αποτελεσματικής οργάνωσης, γιατί στην προκειμένη περίπτωση και η καθαρίστρια και ο φύλακας εκείνη τη στιγμή εκφράζουν το Δήμο.

Μετρήσεις υπάρχουν πολλές. Βλέπετε σε παλιές αξιολογήσεις ότι υπήρχαν για τα προγράμματα μαζικού αθλητισμού ευαίσθητα σημεία, αρνητικά σημεία, όπως τα αποδυτήρια, ο αθλητικός εξοπλισμός. Αυτό τι σημαίνει; Σημαίνει ότι πρέπει να αξιολογούμε, να μετράμε, να δούμε πώς βλέπουν οι δημότες και οι χρήστες των εγκαταστάσεων αυτό που εμείς θεωρούμε ότι τους το προσφέρουμε με καλό τρόπο.


Λοιπόν, δεν στέκομαι. Αυτά τα έχετε ούτως ή άλλως στην παρουσίαση. 


Πολλή συζήτηση γίνεται πάντα διαχρονικά, το βλέπουμε και στις απόψεις των δημοτών, οι μετρήσεις αφορούν Δήμους της Αττικής, ότι και οι δημότες λένε ότι δεν έχουμε χώρους, δεν έχουμε εγκαταστάσεις. Αυτό εκφραζόταν παλιά και σε συναντήσεις που υπήρχαν και από εσάς και από τα στελέχη των Δημοτικών Αθλητικών Οργανισμών και από τους Δημάρχους και τους Αντιδημάρχους, ότι εμείς θέλουμε να κάνουμε πολλά πράγματα, αλλά δεν έχουμε εγκαταστάσεις. 


Προφανώς δεν έχουμε αυτές που θα θέλαμε. Το ερώτημα που προκύπτει είναι κατά πόσο μπορούμε να αξιοποιήσουμε αυτές που έχουμε. Υπάρχουν μερικές ιδέες και μερικές προτάσεις για το πώς μπορείτε να εντάξετε κάποιες συγκεκριμένες δράσεις και μέτρα στα επιχειρησιακά σας προγράμματα, αλλά αυτό που θέλω κυρίως και προφανώς όλοι συμφωνούμε ότι θα πρέπει να εξυπηρετούμε και το αγωνιστικό αθλητισμό και τον μαζικό αθλητισμό και τον αθλητισμό ΑΜΕΑ, όλοι το συμφωνούμε. Σε επίπεδο στοχοθεσίας συμφωνούμε όλοι. Δυστυχώς υπάρχουν διαφωνίες ως προς το θέμα των προτεραιοτήτων. 


Για παράδειγμα, θεωρώ και σε ένα βαθμό το διαπιστώνουμε τώρα κακώς, υπήρχε μια ύψιστη προτεραιότητα, το είπαν και οι πρωινοί εισηγητές, ως προς τη δημιουργία αθλητικών κέντρων που ικανοποιούν τις αγωνιστικές υποχρεώσεις των ομάδων και δεν είχαμε το θέμα της δημιουργίας προπονητικών κέντρων, τα οποία προφανώς θα είχαν μικρότερο κόστος λειτουργίας, συντήρησης και με τα ίδια χρήματα θα μπορούσαμε να είχαμε κάνει πολύ περισσότερα προπονητικά κέντρα. Πέρασε, δεν το κάναμε. όμως θα πρέπει έστω και αυτή την στιγμή να ξανά δούμε τον αθλητικό ιστό της πόλης. Ας τον ξανά δούμε σε μηδενική βάση και επιτρέψτε μου λίγο να το προχωρήσουμε. 


Προφανώς λοιπόν έχουμε μια στοχοθεσία, την οποία όλοι συμφωνούμε, δεν θα την επαναλάβω, δεν νομίζω ότι κανείς θα διαφωνήσει. Προφανώς θα πρέπει να δούμε και να συμφωνήσουμε το είδος, τον τύπο και την κλίμακα των αθλητικών εγκαταστάσεων. Όμως οτιδήποτε θα συζητάμε για εγκαταστάσεις, θα συζητάμε και κάτι άλλο. Τι βελτιώσεις μπορούν να γίνουν στις ήδη υπάρχουσες. Δηλαδή αν έχουμε κάποια κονδύλια, μήπως αξίζει περισσότερο να κάνουμε βελτιώσεις στις ήδη υπάρχουσες, παρά να κάνουμε μια καινούργια; 


Επίσης, θα πρέπει να κάνουμε μια σαφή διάκριση. Ότι οι εγκαταστάσεις είναι αγωνιστικές, ωραία. Θα πρέπει να δούμε ποιες εγκαταστάσεις είναι προπονητικές και ποιες είναι ειδικές αθλητικές εγκαταστάσεις και θα γίνω πιο συγκεκριμένος στην πορεία. 


Άρα τι έχουμε σήμερα σε κάθε Δήμο; Αποδέχομαι ότι υπάρχουν Δήμοι ορεινοί και νησιωτικοί, οι οποίοι έχουν μεγάλες ελλείψεις και προφανώς θα είμαστε αποτελεσματικοί αν προσεγγίσουμε το θέμα ως ιδιαίτερο. Όμως σε μεγάλους αστικούς Δήμους έχουμε ή μπορούμε να αναπτύξουμε ένα δίκτυο προπονητηρίων και μικρών αθλητικών κέντρων γειτονιάς. Έχουμε κάποιες βαριές εγκαταστάσεις, όπως στάδια, γήπεδα, κλειστά γυμναστήρια και κολυμβητήρια και το βαριές έχει να κάνει όχι μόνο με το μπετό που έχει πέσει, αλλά και με το πόσο ενεργοβόρες και δαπανηρές είναι. Όμως ακόμα και σε αυτή την εγκατάσταση, υπάρχουν χώροι που μπορούμε να αξιοποιήσουμε και θα το δούμε και μετά πάλι και στα αυθαίρετα στο τέλος, ότι παίρνουμε άδεια, απλώς το τονίζω τώρα για να ερεθίσω λίγο περισσότερο, παίρνουμε άδεια για το γήπεδο ποδοσφαίρου, αλλά δεν παίρνουμε άδεια για τις αίθουσες γυμναστικής που έχουμε κάνει κάτω από τις κερκίδες και που δεν φαίνονται σε κανένα σχέδιο. Να το προσέξουμε λίγο.

Άρα έχουμε προπονητικές εγκαταστάσεις, έχουμε εγκαταστάσεις κινητικής αναψυχής, συμπεριλαμβάνω αυτά που είπαν και οι προηγούμενοι εισηγητές, έχουμε αγωνιστικές εγκαταστάσεις. Και υπάρχουν στη Γενική Γραμματεία Αθλητισμού διαθέσιμα από παλιά, από τις αρχές της δεκαετίας του 2000, αν κάποιος θελήσει λίγο να εμβαθύνει, υπάρχουν κάποια κριτήρια με τα οποία μπορούμε με βάση τις ανάγκες μας και με βάση τον πληθυσμό της πόλης, να προσδιορίσουμε ποια είναι τα ελάχιστα. Δεν στέκομαι εδώ πέρα ιδιαίτερα.


Αυτό που θέλω να πω και για να γίνω πολύ συγκεκριμένος και πρακτικός, είναι ότι σήμερα, αύριο, προφανώς κάποιοι το έχουν κάνει και καλώς το έχουν κάνει, αλλά εγώ λέω για τις περιπτώσεις που δεν έχει γίνει ή που δεν έχει γίνει με έναν συστηματικό τρόπο, είναι ότι θα πρέπει να ληφθούν κάποιες αποφάσεις. Στίβο 400άρι. Έχετε μια έκταση. Το παράδειγμα από την Αγία Παρασκευή, κύριε Αντωνόπουλο. Ο Δήμος λοιπόν, έχει μια έκταση 22 στρεμμάτων, χαρακτηρισμένη ως αθλητικό κέντρο, αδόμητη. Διαθέσιμος χώρος στην Αττική. Τυχερός ο Δήμος. Ναι, εντάξει. Να κάνουμε γήπεδο ποδοσφαίρου; Να έχουμε και τις θέσεις μας, θεατές, εκείνο, το άλλο, με 400άρι στίβο; Όταν με ρώτησαν είπα όχι. Έγκλημα. Γιατί; Προφανώς δεν έχουμε τον χρόνο να το συζητήσουμε. 

Γιατί το φέρνω ως θέμα. Ότι αν υποθέσουμε ότι έχουμε χώρο να κάνουμε κάτι, θα πρέπει με βάση αυτά που είπαμε προηγουμένως ή που θα τα δείτε γραμμένα πολύ πιο αναλυτικά, θα πρέπει να πάρετε κάποιες οριστικές αποφάσεις. Και γήπεδο ποδοσφαίρου και ταρτάν και 400άρι στίβο και δύο κλειστά γυμναστήρια και κολυμβητήρια και τα λοιπά, προφανώς δεν χωρούν. Κάποιες λοιπόν αποφάσεις θα πρέπει να πάρετε με βάση τις ανάγκες των Δήμων. Άρα σε κάποια θα πρέπει να πείτε εκεί που λέει αναγκαία, θα πείτε τόσα (…) αναγκαία, υπάρχοντα μηδέν, προτεινόμενα μηδέν. Δεν γίνεται να συζητάμε επ’ άπειρο για το τι μπορούμε να κάνουμε. Θα πρέπει δηλαδή κάποια στιγμή να πούμε ότι είναι το σημείο μηδέν. 

Συνεπώς, θα λέγαμε εδώ, στίβος, αγωνιστική εγκατάσταση, υπάρχουσα κατάσταση, δεν υπάρχει. Τετραετές πρόγραμμα; Όχι. Να φαίνεται στο επιχειρησιακό όμως. Μη δούμε μετά στο επιχειρησιακό θα κάνουμε ένα 400άρι στίβο. Δεν θα βγαίνουν τα λεφτά. Και αν λέμε ότι συμβατικά κλείνουμε τα επιχειρησιακά γιατί είναι μια συμβατική και τυπική υποχρέωση, εντάξει, κάποια στιγμή θα πρέπει να είναι αυτό που πρέπει να είναι το επιχειρησιακό σχέδιο, να είναι ο κατευθυντήριος οδηγός και όχι να το αναμορφώνουμε συνέχεια. 

Τετραετές πρόγραμμα, όχι, μακροπρόθεσμα, όχι. Υπάρχει σε γειτονικό Δήμο; Ναι. Μπορώ να το αξιοποιήσω αν είναι σε γειτονικό Δήμο. Γιατί να μην υπάρχουν συνέργιες; Ειδικά σε μεγάλα αστικά κέντρα που οι Δήμοι είναι κοντά. Αν υπάρχει ιδιόκτητο αθλητικού συλλόγου, αν υπάρχει από ιδιωτικούς φορείς και ούτω καθεξής. Σε μια σειρά από τύπους και εγκαταστάσεις, προκειμένου να κάνουμε ένα συνδυασμό, γιατί πόλεις δεν φτιάχνουμε από το μηδέν και όσο και αν θεωρητικά λέμε ότι υπάρχει το μοντέλο της διασποράς, μικρά προπονητικά κέντρα σε όλη την πόλη ή το συγκεντρωτικό μοντέλο, μια πόλη των 50.000 να εξυπηρετείται από ένα μεγάλο αθλητικό κέντρο και, και, και, παρ’ όλα αυτά στις σύγχρονες πόλεις και ειδικά τις πόλεις του αρκετά πυκνά δομημένου αστικού ιστού, θα πρέπει να κάνουμε συνδυασμό των μοντέλων. 
Πάλι ένα παράδειγμα φέρνω. Τι έχουμε; Έχουμε ένα διπολικό σύστημα. Έχουμε μια πόλη που είναι η πάνω και η κάτω ή η βόρεια και η νότια. Λοιπόν, μπορούμε να αναπτύξουμε δύο πόλους. Να αξιοποιήσουμε υπάρχουσες αθλητικές εγκαταστάσεις, βαριές, αλλά θα πρέπει να κάνουμε ένα δίκτυο. Πού μπορούμε να βασιστούμε ως δίκτυο; Μπορούμε να βασιστούμε είτε σε ελεύθερους χώρους, είτε να βασιστούμε σε σχολεία. Η πρότασή μου είναι πολύ συγκεκριμένη, ότι θα πρέπει οποιοσδήποτε σχεδιασμός σε επίπεδο αθλητικού ιστού στην πόλη, να συμπεριλαμβάνει σε επίπεδο γειτονιάς, το σημείο αναφοράς διεθνώς είναι το Δημοτικό Σχολείο. 

Αν θέλουμε λοιπόν να πούμε ότι θέλουμε να κάνουμε αθλητισμό γειτονιάς, χωρίς τις ανέσεις ενός κλειστού  γυμναστηρίου, γιατί εντάξει, εμείς είμαστε ακόμα μια γενιά που ξεκίνησε να κάνει αθλητισμό στα ανοιχτά. Δεν νομίζω ότι η Ελλάδα έχει θερμοκρασίες μείον δέκα και μείον είκοσι, που να μην επιτρέπουν τις περισσότερες μέρες τον χρόνο να γίνεται αθλητισμός και ειδικά αθλητισμός για όλους, σε ανοιχτές εγκαταστάσεις. Όμως ξαφνικά το αποκλείσαμε. Ξαφνικά θεωρήσαμε ότι τα γήπεδα μπάσκετ στις πλατείες είναι μόνο για να πάνε να παίζουν, κάποιος να ρίχνει ένα σουτάκι και τίποτα άλλο. Δεν έχει αξιοποιηθεί γιατί δεν έχει ενταχθεί σε έναν σχεδιασμό διαχείρισης των αθλητικών υποδομών γενικότερα στο Δήμο και γιατί δεν θεωρήσαμε ότι ένας αύλειος χώρος σχολείου που μπορεί να έχει και τρία και τέσσερα γήπεδα, σε πολλές περιπτώσεις, μπορεί να αποτελέσει κομμάτι του ευρύτερου σχεδιασμού του αθλητικού στο επίπεδο υποδομών του Δήμου.

Αυτά λοιπόν για τον σχεδιασμό. Σε ότι αφορά το θέμα των εσόδων, εξόδων, ουσιαστικά διαχείριση, για να είμαστε πρακτικοί, αλλά να ξεκινήσουμε λίγο από το δυναμικό. Θεωρητικά, όχι θεωρητικά, πρακτικά, σε κάθε εγκατάσταση θα πρέπει να υπάρχει ένας υπεύθυνος. Μην πάμε με τη λογική του τμήματος ή του διευθυντή και τα λοιπά. Αυτά είναι γνωστά. Έχουμε μάζεμα οργανωτικών δομών. Αυτό δεν σημαίνει όμως, ανεξάρτητα με το πώς είναι οργανωμένη η Αθλητική Υπηρεσία του Δήμου, ότι σε επίπεδο ενός αθλητικού κέντρου, ότι σε επίπεδο ενός δικτύου προπονητηρίων γειτονιάς, δεν πρέπει ένας να είναι υπεύθυνος. Εγώ δεν θα σας πω ποιος είναι ο υπεύθυνος, ποιος θα πρέπει να είναι υπεύθυνος, πάντως εσείς θα πρέπει να ορίσετε ποιος είναι υπεύθυνος. 
Διοικητικό προσωπικό, τεχνικό προσωπικό, προσωπικό καθαριότητας, με προβλήματα. Πολλές αθλητικές εγκαταστάσεις των Δήμων ήδη έχουν πρόβλημα με καθαριότητα και προφανώς θα έχουμε εταιρίες καθαριότητας. Οι περισσότερες αθλητικές εγκαταστάσεις, δεν ξέρω αν κάνω  λάθος, σε επίπεδο Δήμου και όσο πιο μικρές είναι οι αθλητικές εγκαταστάσεις, δεν έχουν φύλακα. Άρα και νέα τεχνολογία θα πρέπει να χρησιμοποιηθεί, γιατί αν θεωρήσουμε ότι θα πρέπει για κάθε αθλητική εγκατάσταση να έχουμε φύλακα σε 24ωρη βάρδια, νομίζω ότι είμαστε προφανώς και αν δεν τον έχουμε κιόλας, ότι θα περιμένουμε να τον προσλάβουμε, νομίζω ότι είμαστε εκτός τόπου και χρόνου. Άρα και ηλεκτρονικά συστήματα θα πρέπει να υπάρχουν εποπτείας και ένα σύστημα εποπτείας του χώρου και προφανώς και σεκιούριτι. Αν θέλουμε να είμαστε πραγματικοί.
Προσωπικό σε σχέση με την υλοποίηση των αθλητικών προγραμμάτων, το ανέφεραν οι εισηγητές στην πρώτη ενότητα και προσωπικό εξειδικευμένο με βάση την αθλητική εγκατάσταση και προφανώς μιλάμε αν υπάρχουν ιδιαιτερότητες, όπως είναι κολυμβητήριο και ούτω καθεξής.

Εδώ προφανώς θα το θέσουν και άλλοι εισηγητές και αύριο. Προσωπικό, θα έχουμε προφανώς συνεχώς μείωση του διαθέσιμου προσωπικού. 

Τέθηκε το θέμα με το επιστημονικό δυναμικό, αλλά προφανώς θα μειώνεται και το διαθέσιμο προσωπικό σε ότι αφορά τις άλλες ειδικότητες που αναφέραμε. 

Θεωρώ ότι τουλάχιστον για αρκετό καιρό ακόμα δεν θα έχουμε τις δυνατότητες να απασχολούμε με συμβάσεις έργου και γενικά με την ευκολία που είχαμε σε σημαντικό βαθμό να έχουμε προσωπικό με άλλες μορφές. Αναπτύσσονται νέες μορφές, κοινωνικές συνεταιριστικές και τα λοιπά. Απλώς καλό είναι να αξιοποιούμε όλες τις δυνατότητες που υπάρχουν, αρκεί να σκεφτόμαστε πάντα και την επόμενη μέρα. Δηλαδή μη δημιουργήσουμε ένα μεγαλύτερο πρόβλημα από αυτό που είχαμε. Αν είναι θα το συζητήσουμε στην πορεία, πιθανά να τεθούν και κάποια ερωτήματα. 

Πάντως αυτό που θα ήθελα να σας πω είναι να αποφεύγουμε άτυπες μορφές. Δηλαδή δεν παραχωρούμε φύλαξη, καθαριότητα, διαχείριση, κλειδιά, σε ένα αθλητικό σωματείο. Για πολλούς λόγους και θα το αναλύσω στη συνέχεια. 

Έσοδα. Θεωρητικά από αναψυκτήρια, κυλικεία. Δεν έχουμε τη δυνατότητα τώρα να δούμε τι προβλήματα επιμέρους υπάρχουν. Πιθανά να υπάρχουν ερωτήματα. Από το ΥΠΕΣΔΔΑ νομίζω ότι τελείωσε το πακέτο με την μεταφορά των αθλητικών εγκαταστάσεων, το κονδύλι; Αυτό είναι ένα θέμα το οποίο θα πρέπει να το δει πάλι η ΚΕΔΕ. 

Θα σταθώ στα έσοδα από τη χρήση των πολιτών, των αθλητικών εγκαταστάσεων, ως ένα έσοδο το οποίο προφανώς είναι ανταποδοτικό, όπως και στα προγράμματα. Άρα έχουμε έσοδα από χρήση των πολιτών σε αθλητικές εγκαταστάσεις. Έχουμε ένα γήπεδο τένις. Εισπράττουμε για κάποιον που έρχεται και το κλείνει; Και επίσης έχουμε ένα πρόγραμμα τένις, που εισπράττουμε με βάση τα όσα αναφέρθηκαν και από τους πρωινούς ομιλητές. 

Έσοδα από δικαιώματα εισιτηρίων. Δυστυχώς υπάρχουν Δήμοι, που παρότι στους Δήμους τους παίζουν και ΠΑΕ και ΚΑΕ, δεν εισπράττουν ούτε ένα ευρώ. Δεν ξέρω αν μέσω  του live streaming με ακούει κάποιος Επιθεωρητής Δημόσιας Διοίκησης, αλλά προφανώς θεωρώ ότι δεν είναι κάτι νόμιμο. Θεωρώ ότι είναι σαφώς παράνομο. Θα γίνω πιο συγκεκριμένος. Σε κάθε περίπτωση… Γιατί υπάρχουν και από διαφημιστικές πινακίδες. Έτσι; Και άλλες ιδέες μπορούμε να αναπτύξουμε, αλλά θεωρώ ότι θα πρέπει να γίνουμε πιο συγκεκριμένοι αυτή τη στιγμή και να επιλύσουμε και τα πιστεύω μας, όλα να τα δούμε, να δούμε τον κοινωνικό ρόλο του αθλητισμού, όλα να τα δούμε, όμως οι εγκαταστάσεις, είπαμε, στόχος είναι να λειτουργήσουν και για να λειτουργήσουν θα πρέπει να εγγράψουν έσοδα.
Οι έρευνες δεν είναι τωρινές. Οι έρευνες είναι μια της ΚΕΔΚΕ το 2005 και η άλλη είναι από την Τοπική Ένωση Δήμων και Κοινοτήτων το 2002 και τα δεδομένα δεν έχουν αλλάξει, για να μην πω ότι έχουν γίνει ακόμα χειρότερα. Αυτό τι σημαίνει; Και με τη μια μελέτη και με την άλλη, ότι περίπου το 90% των εσόδων των αθλητικών φορέων της Τοπικής Αυτοδιοίκησης, να το βάλουμε έτσι γενικά, προέρχεται από τον ίδιο το Δήμο και από άλλους δημόσιους φορείς. Άρα από δημότες, από πολίτες, από σωματεία και όλων των άλλων και λοιπών κατηγοριών, τα έσοδα δεν υπερβαίνουν το 10%. Σε κάποιες περιπτώσεις μπορεί να είναι και κάτω του 5%. 

Ξανά θυμίζω ότι… Μάλλον τι μας έλεγαν οι έρευνες, το οποίο συνεχίζει. Ότι σχεδόν βασικοί και σχεδόν αποκλειστικοί χρήστες των δημοτικών αθλητικών εγκαταστάσεων είναι τα αθλητικά σωματεία, που δεν πληρώνουν για τα έξοδα λειτουργίας και συντήρησης, όπως και για πιθανές φθορές, ενώ αντίθετα εισπράττουν από τους συμμετέχοντες. 

Οι μελέτες κατέληγαν ότι υπάρχει απροθυμία διοικήσεων και στελεχιακού δυναμικού για αναζήτηση άλλων και αύξηση των υπαρχόντων πηγών εσόδων. Έλλειψη γνώσεων, εμπειρίας και ύπαρξη εξειδικευμένου προσωπικού, για χορηγίες, που ακούστηκαν προηγουμένως από τον κύριο Γκανάτσιο. Σχέσεις διοικήσεων με αθλητικούς συλλόγους. Θα πρέπει να είμαστε ειλικρινείς. Καμία Δημοτική Αρχή δεν θέλει να έρθει σε σύγκρουση με τα αθλητικά σωματεία. 

Τώρα, γιατί αυτό; Μπορούμε να συζητήσουμε άπειρες φορές. Προφανώς δίνουν το ερέθισμα για τη στρογγυλή τράπεζα για το θέμα συζήτησης το οποίο ακολουθεί. Έχω κάνει και μια καταγραφή των πηγών εξόδων και εσείς τα ξέρετε επίσης καλύτερα. Απλώς για λόγους πρακτικούς σε περίπτωση που κάποιος… υπάρχει μια έλλειψη τεχνογνωσίας ή οτιδήποτε άλλο. 
Παραθέτω όλη τη νομοθεσία σε ότι αφορά το είναι αθλητικό σωματείο και τι θα πρέπει να εισπράττει σε περίπτωση που έχει μισθώσει τη δημοτική αθλητική εγκατάσταση. Άρα να κλείσουμε κάτι για να μην ταλαιπωρούμαστε με νόμους, που συνδέεται και με άδειες λειτουργίας και όλα αυτά που θα πω μετά. Προφανώς για κάθε παραχώρηση αθλητικής εγκατάστασης για αγώνες, για προπονήσεις και οτιδήποτε άλλο, θα πρέπει να υπάρχουν μισθωτήρια. Να το συμφωνήσουμε ότι για κάθε σωματείο και για κάθε εγκατάσταση που χρησιμοποιεί, θα πρέπει να υπάρχει μισθωτήριο. Γιατί από πού προκύπτει μετά ότι έχει τη δυνατότητα να εκμεταλλευτεί το χώρο για πινακίδες, όταν δεν τον έχει μισθώσει; 

Δεν θέλω όμως να μπλέξουμε λίγο στα νομικά. Να σταθούμε στην ουσία και η ουσία είναι ότι θα πρέπει να υπάρχει μια συμφωνία, γιατί κάποια στιγμή θα έρθει ο νόμος, κάποιος νόμος, και θα πει υποχρεούστε. 

Μπορεί να παραχωρήσει. Το να παραχωρήσει τι σημαίνει; Ότι δεν υπογράφεται σύμβαση; Όχι. 

Τώρα, υπάρχει επίσης ένα θέμα που συνδέεται με τις αδειοδοτήσεις και εδώ κάνω ιδιαίτερη αναφορά…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Παρακαλώ, κρατήστε τις ερωτήσεις για μετά.

Β. ΚΑΚΚΟΣ: Επίσης υπάρχει ένα θέμα με το Προεδρικό Διάταγμα 219/2006, όπου είναι για τα ιδιωτικά γυμναστήρια και όπου εκεί για τους χώρους άθλησης των Δήμων σας υπάγει στις διατάξεις των ιδιωτικών γυμναστηρίων, με κάποιες εξαιρέσεις, με κάποια δικαιολογητικά που δεν απαιτούνται να προσκομιστούν και ούτω καθεξής. 

Άρα δεν έχουμε μόνο το θέμα της αδειοδότησης για την τέλεση αγώνων, που είναι το δημοφιλές θέμα του τελευταίου χρονικού διαστήματος. 

ΠΡΟΕΔΡΕΙΟ: Ένα λεπτό έχετε.

Β. ΚΑΚΚΟΣ: Θα επωφεληθώ από ερωτήσεις. Η πρόταση για τα αθλητικά σωματεία είναι διατυπωμένη, θα τη δείτε και κάποιες ιδέες για κάποιο μνημόνιο ή συμφωνητικό που μπορείτε να υπογράψετε. 


Για τις σχολικές αθλητικές εγκαταστάσεις, επίσης είναι καταγεγραμμένες οι προτάσεις.

Για το θέμα των αδειοδοτήσεων, υπάρχει μέσα όλη καταγεγραμμένη η νομοθεσία και οι εγκύκλιοι. Αυτό που είναι ξεκάθαρο είναι ότι θα πρέπει να πάτε λίγο ανάποδα σε περίπτωση που έχετε πρόβλημα με αυθαίρετες κατασκευές. Υπήρχε μια πολύ καλή πρωτοβουλία νομοθετική, πρόσφατη, από τον κύριο Καλαφάτη και από τον κύριο Αδριανό, για τις αθλητικές εγκαταστάσεις, αλλά που αφορά συνολικά τους ΟΤΑ στην προκειμένη περίπτωση. Ότι θα πρέπει να τακτοποιήσετε, έχετε τη δυνατότητα να τακτοποιήσετε, προφανώς και τις αθλητικές εγκαταστάσεις, αλλά και άλλους χώρους, γιατί μιλάει για ΟΤΑ, που ήταν αυθαίρετες κατασκευές.

Θα μου πείτε γιατί κληρονομήσατε μια αυθαίρετη κατασκευή γιατί δεν είχε πάρει άδεια τότε η Γενική Γραμματεία Αθλητισμού. Εντάξει, την έχετε πάρει. Όσοι δεν ακολούθησαν διαδικασίας προγενέστερες που έτρεξε η Γενική Γραμματεία Αθλητισμού, μέχρι το τέλος του χρόνου είναι μια χρυσή ευκαιρία να τακτοποιήσετε οτιδήποτε έχει να κάνει με αυθαίρετη κατασκευή, με προσθήκη, οτιδήποτε και με αλλαγές χρήσης και το λέω αυτό γιατί χρησιμοποιώ το παράδειγμα που ανέφερα προηγουμένως, ότι σε πάρα πολλές περιπτώσεις, ακόμα και για τις αδειοδοτήσεις τώρα, βγάζουμε άδεια για το κλειστό γυμναστήριο, δεν βγάζουμε δίπλα άδεια για μια αίθουσα γυμναστικής, δεν βγάζουμε για αυτές που είναι κάτω από τις κερκίδες, δεν βγάζουμε άδεια για κάτι άλλο.

Να τακτοποιήσουμε λοιπόν οτιδήποτε έχει να κάνει με αυθαίρετη κατασκευή, με προσθήκη - δεν είναι κακή η λέξη αυθαίρετο, μην παρεξηγηθεί - και αλλαγές χρήσης, προκειμένου να μπούμε σε μια διαδικασία έκδοσης προσωρινών αδειών και στη συνέχεια αδειών, αν και πιστεύω και αυτή είναι η πρότασή μου και ελπίζω να μας δοθεί η δυνατότητα μετά με κάποιες ερωτήσεις να το διατυπώσουμε και τελείωσα, ότι ειδικά για τους Δήμους και μεταξύ του κεντρικού νόμου που μιλάει για τις αγωνιστικές εγκαταστάσεις που γίνονται αγώνες και ειδικά μεγάλων κατηγοριών και μεταξύ των ιδιωτικών γυμναστηρίων, θεωρώ ότι θα πρέπει και η ΚΕΔΕ να αναλάβει μια πρωτοβουλία προκειμένου μια σειρά από εγκαταστάσεις αθλητικές, που είναι κυρίως αναψυχής, προπονητικές και σχολικές, να έχουν μια διαφορετική διαδικασία αδειοδότησης, γιατί προφανώς μια αυλή του σχολείου δεν έχει ούτε προπονητήρια, ούτε μια σειρά από άλλες προϋποθέσεις που τίθενται είτε στη μια διαδικασία, είτε στην άλλη.

Ευχαριστώ πολύ. Συγνώμη για την κατάχρηση του χρόνου.
ΠΡΟΕΔΡΕΙΟ: Ευχαριστούμε πολύ.

Οι παρεμβάσεις θα γίνουν αφού ολοκληρώσουν τις τοποθετήσεις τους οι εισηγητές, γιατί έχουμε ήδη δύο ενδιαφερόμενους. 


Συνεχίζουμε με τον κύριο Αθανάσιο Παπαγεωργίου, που θα μας αναλύσει το θέμα «Χρηματοδοτικά εργαλεία για τον αθλητισμό, ΕΣΠΑ, Σύμφωνο Εταιρικής Σχέσης της νέας προγραμματικής περιόδου 2014-2020.»

Α. ΠΑΠΑΓΕΩΡΓΙΟΥ: Να ευχαριστήσω και εγώ με τη σειρά μου την ΚΕΔΕ για την πρόσκληση και χωρίς πολλές περιστροφές και θα μου επιτρέψετε για δύο πολύ συγκεκριμένους λόγους, πρώτον για να προλάβω όσα θέλω να πω, θα μιλήσω αρκετά γρήγορα και είναι αρκετά αυτά που θέλω να σας πω και δεύτερον, επειδή κεντρικό θέμα της ομιλίας μου και θα το καταλάβετε, είναι ότι το να δίνεις έτοιμη τροφή δεν βοηθάς κανέναν, για αυτό ακριβώς δεν υπάρχει γραπτή εισήγηση, γιατί το απαύγασμα της δικής μου τοποθέτησης είναι ότι βρίσκεις μόνο όταν ψάχνεις και ειδικώς το δικό μας θέμα το συγκεκριμένο στην αναζήτηση χρηματοδοτικών εργαλείων, όσο έτοιμη τροφή και να σου δώσουν, αν ψάξεις, αν δεν δημιουργήσεις πλαίσιο και ιδέες, είναι αδύνατον να βρεις χρηματοδοτικά εργαλεία.


Θα ήθελα να πω ότι παρότι δεν αναφέρεται στο πρόγραμμα και με μια πρόσφατη ιδιότητα την οποία απέκτησα από τον  Μάιο, είμαι Πρόεδρος των Εθνικών Αθλητικών  Κέντρων Θεσσαλονίκης και έχω τη δυστυχία κατ’ εμέ, την ευτυχία κατά άλλους που δεν ξέρουν μάλλον, να διοικώ σχεδόν όλα τα αθλητικά κέντρα της Θεσσαλονίκης, συνολικά 18 κλειστά  γυμναστήρια, 35 ανοιχτά και 3 κολυμβητήρια, με μια 7μελή Επιτροπή Διοίκησης και δωρεάν για όλους. 

Επίσης να σας πω ότι δεν έχει λυθεί δυστυχώς κανένα πρόβλημα από όλα όσα προαναφέρθηκαν. Μετά λύπης μου να σας πω ότι ο αυριανός αγώνας Κέρκυρα-ΠΑΟΚ στο πόλο δεν θα γίνει, διότι το Ποσειδώνιο Κολυμβητήριο που έγινε πριν από 40 χρόνια, δεν έχει άδεια λειτουργίας και ο Γενικός Γραμματέας της Αποκεντρωμένης, είτε δεν ήθελε παρότι μας υποσχέθηκε, είτε δεν μπόρεσε να  πείσει τον υπάλληλο, να δώσει την άδεια λειτουργίας και στο δρόμο που ήμουν, παρότι ήταν και ο Υφυπουργός Αθλητισμού σήμερα στη Θεσσαλονίκη και ήμουν από το πρωί μαζί του και επισκεφτήκαμε τις αθλητικές εγκαταστάσεις και η Γενική Γραμματέας Αθλητισμού, δεν μπορέσαμε να λύσουμε το πρόβλημα. Ούτε δέχονται το έγγραφο του Υπουργού Εσωτερικών, του κυρίου Μιχελάκη, μπορούν να μην το δεχτούν γιατί είναι μια απλή επιστολή, για να λυθεί το πρόβλημα αυτό.


Ας μην λοιπόν πιστεύουμε ότι πάμε με τίποτα λυμένο. Όλα είναι ανοιχτά. 


Ο αρχικός τίτλος της ομιλίας μου ήταν «Προγράμματα ΕΣΠΑ για τον αθλητισμό», στην πρώτη επαφή που είχε γίνει με την ΚΕΔΕ. Σε μια δεύτερη σκέψη μου φάνηκε περισσότερο σαν μνημόσυνο, διότι ήδη το ΕΣΠΑ βρίσκεται προς το τέλος του, ουσιαστικά επρόκειτο για προγραμματική περίοδο 2007-2013, ξέρετε όλοι φαντάζομαι ότι με μια παράταση που ακουμπά περισσότερο τις ελληνικές ιδιαιτερότητες θα μπορέσουμε να έχουμε λήξη φυσικού και οικονομικού αντικειμένου μέχρι το 2015. Αυτό σημαίνει ότι από εδώ και πέρα, από το χρονικό σημείο στο οποίο βρισκόμαστε, οι δυνατότητες τις οποίες έχουμε είναι πάρα πολύ λίγες και είναι πολύ λίγες για πάρα πολλούς λόγους. Όχι γιατί δεν υπάρχουν αδιάθετα χρήματα. Χρήματα υπάρχουν αδιάθετα, αλλά είναι πολύ δύσκολο να αξιοποιηθούν σε αυτή τη φάση, γιατί δεν αξιοποιήθηκαν οι ευκαιρίες ενδιάμεσης αξιολόγησης του ΕΣΠΑ, όταν θα έπρεπε να γίνουν αναγκαίες και απαραίτητες αναδιαρθρώσεις ούτως ώστε να κατευθυνθούν σε άλλους τομείς τα κονδύλια τα οποία ήταν ηλίου φαεινότερο για αυτούς που είχαν την εμπειρία και των προηγούμενων Κοινοτικών Πλαισίων Στήριξης, ότι θα πάνε στο βρόντο και δεν θα ήθελα τώρα να αναφερθώ σε συγκεκριμένες περιπτώσεις, αλλά δίνοντάς σας παρακάτω τα παραδείγματα θα μπορέσετε να καταλάβετε πώς και στην παρούσα, αλλά και στην επόμενη προγραμματική περίοδο η οποία τώρα σχηματοποιείται, μετά από ένα στάδιο διαβούλευσης που ξεκίνησε το Μάιο, σε μια διαδικασία η οποία ακόμα έχει πολλά σκοτεινά σημεία, δεν έχει ολοκληρωθεί και δεν υπάρχει πολύ συγκεκριμένο σχέδιο αυτή τη στιγμή ούτως ώστε να μπορεί κάποιος να δώσει συγκεκριμένες πληροφορίες και άλλωστε μιλάμε για χρήματα τα οποία θα μπορούν να είναι αξιοποιήσιμα μετά το 2016, διότι ναι μεν η προγραμματική περίοδος είναι 2014-2020, εμείς πάμε με δύο χρόνια καθυστέρηση σε όλες τις προγραμματικές περιόδους πάνω-κάτω, άρα φανταστείτε περίπου το 2016 ότι τα πρώτα έργα… θα βγουν μάλλον, αν βγουν κιόλας και είμαι και πολύ απαισιόδοξος για αυτό, οι πρώτες προσκλήσεις για τα έργα.


Άρα για πάμε να δούμε ποιες δυνατότητες πιθανότητες πιθανόν ανιχνεύοντας πάρα πολύ σοβαρά αδιάθετους πόρους ή πιέζοντας την κεντρική εξουσία έστω και αυτή τη στιγμή να κάνει μια αναδιανομή των πόρων υπέρ της Αυτοδιοίκησης και υπέρ συγκεκριμένων έργων. Να σας πω ότι χαρακτηριστικές απαντήσεις που είχαμε πάρει και ως Δήμος, σαν Γενικός Γραμματέας του Δήμου στον οποίο βρίσκομαι, αλλά και ως φορείς από άλλους και εκπροσωπώντας άλλους φορείς, ήταν ότι το ΕΣΠΑ δεν προέβλεπε χρηματοδοτήσεις έργων και δράσεων αθλητισμού. 


Προσέξτε τώρα, έψαχνα πολύ στο αρχείο μου να βρω αυτές τις δύο απαντήσεις από την Περιφέρεια και από τα Υπουργεία, δεν τις βρήκα. Θα σας τις είχα εδώ να σας τις μοιράσω, για να δείτε σε αντιδιαστολή με την πραγματικότητα τι μπορεί να συμβεί και μιλάμε πάντοτε επί υπαρκτών παραδειγμάτων.


Έκανα ένα άλμα βέβαια και πήγα σε αυτό. Θα γυρίσω στο θέμα που είχα προτάξει στην εισήγηση. Μετά τις αρνητικές απαντήσεις, τώρα υλοποιείται στον Δήμο Αμπελοκήπων-Μενεμένης, έχει εγκριθεί πράξη η οποία λέγεται «Ανάπλαση – αναβάθμιση ζώνης πρασίνου, άθλησης και αναψυχής κατά μήκος της Λεωφόρου Δενδροποτάμου», συνολικού προϋπολογισμού 3,5 εκατομμυρίων ευρώ περίπου, η οποία περιλαμβάνει μεταξύ άλλων τι; Κατασκευή δύο γηπέδων αντισφαίρισης, ανακατασκευή ενός γηπέδου 5Χ5 και κατασκευή ενός πολυγηπέδου μπάσκετ-βόλεϊ. 


Άρα τελικά εκεί που δεν υπήρχαν και δεν χρηματοδοτούσε το ΕΣΠΑ δράσεις, τελικά μάλλον υπήρχε κάποιος τρόπος εύσχημος να βρεθεί να χρηματοδοτηθούν. Αρκεί να ήταν ευέλικτες οι Διαχειριστικές Αρχές, οι χειριστές των προγραμμάτων να μπορούσαν να ήταν ευέλικτοι και να συνδυάσουν αναπλάσεις περιοχών σε ζώνες πρασίνου με περιβαλλοντικούς όρους ή ως σημεία αναψυχής και με αθλητικές εγκαταστάσεις. Άρα υπήρχε δυνατότητα. Απλώς το μέτρο αυτό των αστικών αναπλάσεων σχεδόν σε όλα τα επιχειρησιακά προγράμματα είχε εξαντληθεί. Άρα για να βρεθούν οι πόροι, από κάποιους αδιάθετους θα πρέπει να ενισχυθεί και αυτό, να μπορέσουμε να το εντοπίσουμε ούτως ώστε να διεκδικήσουμε, αν έχουμε όμως ωριμότητα μελετών για κάτι τέτοιο, γιατί εμείς επίσης στο Δήμο Αμπελοκήπων-Μενεμένης έχουμε ένα βιοκλιματικό κολυμβητήριο απολύτως, με 101% ετοιμότητα μελετών, όχι μελετών, έχουμε και οικοδομική άδεια, το οποίο δεν μπορούμε βεβαίως λόγω των προβλημάτων που προανέφερα να εντάξουμε πουθενά και επίσης δύο ολοκληρωμένες μελέτες σχολικών γυμναστηρίων, με αδειοδοτήσεις από την Πολεοδομία, τις οποίες επίσης δεν μπορούμε να εντάξουμε πουθενά. 

Θα ήθελα όμως κάνοντας αυτό το άλμα, να επανέλθω στη σειρά με την οποία είχα σημειώσει τα σημεία της σημερινής μου ομιλίας. 


Ειπώθηκε πιθανόν και από άλλους, ειπώθηκε και από τον Βασίλη τον Κάκκο προηγουμένως. Ο προσδιορισμός των επιδιωκόμενων στόχων είναι μια βασική παράμετρος για το τι θέλουμε να κάνουμε. Τι θέλουμε να χρηματοδοτήσουμε ή να ενισχύσουμε. Εγκαταστάσεις με μεγάλο κόστος κατασκευής και συντήρησης, δηλαδή κλειστά  γήπεδα, κολυμβητήρια, προπονητήρια διαφόρων μορφών, είναι ίσως μια πεθαμένη, μια τελειωμένη ιστορία για τη χώρα μας τη δεδομένη χρονική στιγμή. Θα πρέπει να τη δούμε στο μέλλον ως δυνατότητα,  διότι και το κόστος κατασκευής είναι μεγάλο, πολύ δε περισσότερο το κόστος συντήρησης. Και για αυτό σας είπα στην αρχή και την άλλη μου ιδιότητα διοικώντας όλα αυτά τα γυμναστήρια που σας είπα, διότι έχω γνώση και του κόστους συντήρησης ενός κολυμβητηρίου ή και άλλων εγκαταστάσεων, δεν είναι μόνο θέρμανση, ψύξη, φως, νερό, αέρια, όλα τα υπόλοιπα, είναι και μια σειρά που έχει να κάνει με το προσωπικό και ζητήματα φύλαξης, καθαριότητας, ειπώθηκαν νομίζω ήδη, αλλά κουμπώνουν και σε αυτό το σημείο. 


Άρα μεγάλες εγκαταστάσεις είναι πάρα πολύ δύσκολο να επιλέξουμε να χρηματοδοτήσουμε, να κατασκευάσουμε και να συντηρήσουμε.  Ούτε μεγάλα σωματεία με  background και brand name πολύ ισχυρό δεν μπορούν να συντηρήσουν σήμερα τα γήπεδα τα ιδιόκτητα και αυτό είναι ένα μεγάλο πρόβλημα. 


Εγκαταστάσεις λοιπόν με προσιτό κόστος κατασκευής και συντήρησης, όπως ανοιχτά γήπεδα για διάφορα αθλήματα, αθλητικά πάρκα, αθλητικές διαδρομές, αξιοποίηση πρώην βιομηχανικών κτιρίων και αυτό σημειώστε το στο μυαλό σας, είναι μια δυνατότητα που έχει παίξει, γιατί έχω υλοποιήσει παλαιότερα ένα διασυνοριακό πρόγραμμα, όχι από τα εγγύς διασυνοριακά προγράμματα Ελλάδα, Βουλγαρία, Σκόπια και Αλβανία, αλλά της Δυτικής και Ανατολικής Ευρώπης, που είχε μια  τέτοια αντένα, πώς μπορούν πρώην εγκαταλελειμμένοι βιομηχανικοί χώροι ή εγκαταστάσεις που είχαν χρησιμοποιηθεί για στρατιωτικούς σκοπούς, να βρουν γραμμή χρηματοδότησης. Είχε γίνει εισήγηση και υπάρχει μεγάλη πιθανότητα στην επόμενη προγραμματική περίοδο να υπάρχει μια τέτοια δυνατότητα. Άρα είναι μια δυνατότητα που κρατάμε στο μυαλό μας, αλλά για το επόμενο ΕΣΠΑ, ας το λέμε έτσι, δεν ονομάζεται έτσι, θα σας πω την ονομασία του. Έχει μια παράξενη ονομασία πάλι. Σύμφωνο Εταιρικής Σχέσης και κάτι τέτοια, τα οποία εντάξει, θα τα μάθουμε σιγά-σιγά και αυτά. Όμως εν πάση περιπτώσει είναι μια σημαντική δυνατότητα που πιθανόν να προκύψει.


Επίσης στις εγκαταστάσεις χαμηλής όχλησης, όπως σας είπα προηγουμένως, οι χώροι αθλητικής αναψυχής και τα δημοτικά γυμναστήρια. Όπου για τα δημοτικά γυμναστήρια, πέραν των προβλημάτων λειτουργίας, αδειοδότησης και όλα τα υπόλοιπα, υπάρχει και προβληματισμός πάρα πολλές φορές εδώ και πολλά χρόνια και κάποιοι Δήμαρχοι, δεν θέλω να αναφερθώ για να μην εκληφθεί διαφορετικά, είπαν ότι σε αυτή τη φάση που βρισκόμαστε δεν χρειάζεται η Τοπική Αυτοδιοίκηση να χρηματοδοτεί τη λειτουργία Δημοτικών Γυμναστηρίων διότι, πρώτον, έρχονται ανταγωνιστικά στην ιδιωτική πρωτοβουλία και στα ιδιωτικά γυμναστήρια και δεύτερον, δεν βρίσκουν ότι θα πρέπει να είναι στο πλαίσιο αρμοδιοτήτων των Δήμων. 

Δεν θέλω να πάρω θέση σε αυτό. Απλώς μια απεικόνιση της πραγματικότητας σας κάνω. 


Για να δούμε λοιπόν από αυτές τις εγκαταστάσεις ποιες μπορούμε να χρηματοδοτήσουμε και να τις δημιουργήσουμε ή να τις ανακατασκευάσουμε, σας έδωσα πριν τη δυνατότητα μέσω του προγράμματος αστικών αναπλάσεων.


Επίσης, είναι οι δράσεις για τον αθλητισμό. Πάμε σε άλλα κομμάτια τώρα. Είναι τα αθλητικά προγράμματα, οι αθλητικές συναντήσεις και συνέδρια. Επίσης camp, ακαδημίες, ερευνητικά έργα, που ειδικά για τον τομέα τον ερευνητικό υπάρχει ενισχυμένο πρόγραμμα που τρέχει, δεν έχει εξαντληθεί, από την Ευρωπαϊκή Ένωση, με 75 εκατομμύρια ευρώ συνολική χρηματοδότηση. Εκεί βέβαια μπαίνουν μπροστά τα πανεπιστήμια ως επί το πλείστον ή  άλλοι ερευνητικοί φορείς. Μπορούν να έρθουν όμως και Οργανισμοί Τοπικής Αυτοδιοίκησης και μάλιστα σε ορισμένες προσκλήσεις από την Ευρωπαϊκή Επιτροπή, ήταν απαραίτητη η συμμετοχή Οργανισμών Τοπικής Αυτοδιοίκησης για να εγκριθεί μια τέτοια πρόταση. 


Βεβαίως όλα αυτά τα ωραία που ακούτε σημαίνει ότι θα πρέπει να έχετε ένα πάρα πολύ καλό επιτελείο ή πάρα πολλούς δυνατούς συνεργάτες και να τα ψάξουν και να τα βρουν και να κτίσουν τις προτάσεις. Μια πάρα πολύ καλή διακρατική σχέση, με πάρα πολλές χώρες και πολλούς διακρατικούς εταίρους, οι οποίοι θα σας βάλουν όχι σαν leader, σαν partner σε ένα τέτοιο έργο, αλλά αυτό θα το αναφέρω αμέσως μετά. 


Αυτές πάνω-κάτω είναι οι δυνατότητες για τις οποίες πρέπει να αναζητήσουμε χρηματοδοτικά εργαλεία. Το συμπέρασμα που προέκυψε από την προηγούμενη αναφορά στο έργο που κατασκευάζεται στο Δήμο Αμπελοκήπων-Μενεμένης, είναι ότι πιθανόν σκεπτόμενοι έξυπνα, πονηρά και σε συνεργασία με αυτούς που διαχειρίζονται τα κονδύλια, να βρούμε. 


Πάμε να δούμε μια άλλη δυνατότητα τώρα, που προέρχεται καθαρά από δράσεις και πρωτοβουλίες της Ευρωπαϊκής Επιτροπής και επιτρέψτε μου, εδώ θα σας δώσω και μια πληροφόρηση η οποία δεν είναι ευρύτερα γνωστή, απλά από την τελευταία μου επίσκεψη στις Βρυξέλλες και την επαφή με τους αρμόδιους Επιτρόπους, προέκυψε το ζήτημα αυτό. Θα σας το αναφέρω μετά. Είναι τα προγράμματα της Γενικής Διεύθυνσης Παιδείας και Πολιτισμού της Ευρωπαϊκής Ένωσης. Είναι ο τίτλος ο γενικότερος «Ευρωπαϊκές συμπράξεις στον χώρο του αθλητισμού». Η τελευταία πρόσκληση που έληγε στις 19/7/2013, αφορούσε χρηματοδότηση διακρατικών σχεδίων και πρωτοβουλίες δημοσίων Οργανισμών ή φορέων της κοινωνίας πολιτών, για να εντοπιστούν και δοκιμαστούν κατάλληλα δίκτυα και ορθές πρακτικές στο χώρο του αθλητισμού. 

Αυτό γινόταν στο πλαίσιο  συμπλήρωσης της προπαρασκευαστικής δράσης Ευρωπαϊκή Σύμπραξη στον Αθλητισμό, που στόχο έχει την προετοιμασία μελλοντικών δράσεων της Ευρωπαϊκής Ένωσης στον εν λόγω τομέα, με βάση το κεφάλαιο αθλητισμός του προταθέντος προγράμματος της Ένωσης για την εκπαίδευση, την κατάρτιση, την νεολαία και τον αθλητισμό, για την περίοδο 2014-2020, που ονομάζεται Erasmus Για Όλους, σύμφωνα με τις προτεραιότητες που τέθηκαν στη Λευκή Βίβλο του 2007 για τον Αθλητισμό και στην ανακοίνωση του 2011 σχετικά με την ανάπτυξη της ευρωπαϊκής διάστασης στον αθλητισμό. Ο προϋπολογισμός της πρόσκλησης ήταν 2.650.000 €, με συγχρηματοδότηση που έφτανε ως 80% από την Ευρωπαϊκή Ένωση και οι προτάσεις έπρεπε να περιλαμβάνουν διεθνικό δίκτυο, με εταίρους από τουλάχιστον πέντε κράτη-μέλη της Ευρωπαϊκής Ένωσης. 


Αυτή ήταν όμως μια προπαρασκευαστική δράση, η οποία λειτούργησε για τα τέσσερα ή πέντε τελευταία χρόνια, αν θυμάμαι καλά, θα σας γελάσω αν ήταν τέσσερα ή πέντε. Πάντως τέσσερα χρόνια σίγουρα. Είχαν βγει αντίστοιχες προσκλήσεις. 


Αυτή η δραστηριότητα η προπαρασκευαστική οδήγησε στην Ευρωπαϊκή Επιτροπή στο να περάσει στο κυρίως μενού του προγράμματος, που λέει για την ώρα ότι για την επόμενη χρονιά, το 2014, θα διατεθούν κονδύλια 30 εκατομμυρίων ευρώ. Ακριβώς από τη Γενική Διεύθυνση Πολιτισμού, για τον τομέα Ευρωπαϊκές Συμπράξεις στο χώρο του Αθλητισμού.

Σας είπα όμως και προηγουμένως ότι εδώ είναι απαραίτητη η διακρατικότητα. Μόνος σου δεν μπορείς να κατέβεις. Θέλει τουλάχιστον πέντε εταίρους από διαφορετικές χώρες και για να θεωρείται δυνατή μια πρόταση, όσους περισσότερους εταίρους έχει, δηλαδή οκτώ, εννιά, δέκα, τόσο περισσότερες πιθανότητες χρηματοδότησης έχει. Βεβαίως όλα αυτά ανταγωνιστικά σε σχέση με την ποιότητα των προτάσεων που έχουν υποβληθεί και την ανταγωνιστικότητά τους.


Είναι πάντως μια σημαντική δυνατότητα, γιατί μέχρι τώρα και η Ευρωπαϊκή Ένωση, η Ευρωπαϊκή Επιτροπή, δεν είχε στις κεντρικές προτεραιότητες τη χρηματοδότηση δράσεων του αθλητισμού. Αυτές οι προπαρασκευαστικές δράσεις έδειξαν ότι υπάρχει αυτή η αναγκαιότητα. Θα ήταν πολύ κουραστικό τώρα να σας αναφέρω. Αν κάποιος να ανατρέξει στην παρούσα πρόσκληση και υπάρχει και ένα δελτίο ευρωπαϊκών θεμάτων που δεν ξέρω αν ο κύριος Καρβούνης εδώ με επιμέλεια στέλνει στους Δήμους, όλα αυτά αναφέρονται με λεπτομέρεια και αν κάποιος είναι προσεκτικός και διαβάζει, θα βρει και αναλυτικά τις θεματικές που αφορούσαν την προηγούμενη πρόσκληση, άρα μπορεί να σκεφτεί τι περίπου θα περιλαμβάνουν οι επόμενες προσκλήσεις και αν κάποιος Δήμος έχει και τη δυνατότητα και το σχεδιασμό να κάνει κάτι τέτοιο, να αρχίσει να το προγραμματίζει.


Επίσης θέλω να αναφερθώ σε μια άλλη δυνατότητα, που αν την ακούσετε σαν τίτλο δεν θα σας πει τίποτα. Ακούστε λοιπόν ποιος είναι ο τίτλος της: Ευρωπαϊκό Ταμείο Ένταξης Υπηκόων Τρίτων Χωρών. Σας λέει τίποτα αρχικά ότι θα μπορούσε αυτό να χρηματοδοτεί δράσεις για τον αθλητισμό; Όχι. Και όμως μπορεί να χρηματοδοτεί. 


Πάλι στο Δήμο Αμπελοκήπων – Μενεμένης υλοποιήσαμε το πρόγραμμα Παίζοντας Μαζί, που είναι ένα λογοπαίγνιο. Το Παίζοντας Μαζί είναι ζώντας μαζί, παίζοντας μαζί. Λοιπόν, είναι δράση για την προαγωγή της διαπολιτισμικότητας ως θεμελιώδους μηχανισμού ένταξης των νομίμως διαμενόντων υπηκόων τρίτων χωρών, στην κοινωνία υποδοχής και το έργο ήταν «Ο αθλητισμός ως μέσο για την προώθηση της ισότητας για όλους, προγράμματα αθλητισμού για παιδιά μεταναστών και διεξαγωγή αθλητικών αγώνων». Σε συνεργασία εννοείται και συμπόρευση με τα παιδιά των γηγενών, ακριβώς για να επιτευχθεί αυτή η όσμωση που λέγαμε. 


Άρα τελικά αν σχεδιάσεις, αν δημιουργήσεις, πάντοτε μπορείς να βρεις τις ευκαιρίες κάτι να κάνεις. Πάντως ο τομέας του αθλητισμού δεν προσφέρει τις πολύ πλούσιες δυνατότητες για να βρούμε πόρους και χρηματοδοτικά εργαλεία.


Πολύ γρήγορα να σας πω ότι τέτοιες, μεσοβέζικες θέλετε να τις πείτε, ενδιάμεσες ή όποιο χαρακτηρισμό επιλέξει ο καθένας, λύσεις, μπορεί να υπάρχουν από τα προγράμματα διασυνοριακής συνεργασίας και της τρέχουσας περιόδου, τα Interreg, τα οποία αφορούν βεβαίως περισσότερο τον βορειοελλαδικό χώρο, αλλά και τη Νότια Ελλάδα σε αυτούς που έχουν το διασυνοριακό με την Κύπρο, οι περιφέρειες δηλαδή που είναι στα διασυνοριακά με την Κύπρο. Δεν θέλω να επεκταθώ παραπάνω, γιατί ούτως ή άλλως και τα προγράμματα αυτά βρίσκονται στη φάση της ολοκλήρωσής τους της χρονικής, άρα και εκεί θα πρέπει να περιμένουμε το νέο πλαίσιο με το οποίο θα λειτουργήσουν. Θα λειτουργήσουν όμως. 

Επίσης να πω ότι πάντοτε υπάρχουν προγράμματα που συνδυάζονται ή είναι σε παράγοντες που ακουμπούν όλους αυτούς τους τομείς, δηλαδή αθλητισμός, υγεία ή άλλοι παρεμφερείς τομείς, και έτσι χρηματοδοτήθηκαν προγράμματα που ήταν από το Επιχειρησιακό Πρόγραμμα του Υπουργείου Υγείας, που αφορούσαν προγράμματα καταπολέμησης της παχυσαρκίας και όλα τα υπόλοιπα, που έχουν μέσα και θέματα διατροφής, άσκησης και όλα τα υπόλοιπα. Άρα και από εκεί υπήρχαν δυνατότητες κάποιος κάποιες δράσεις στοχευμένες να αναπτύξει. 


Επίσης θα ήθελα να σας πω ότι, αυτό βέβαια αφορά, είναι έκδοση του 2012, μη σας ξενίσει ο τίτλος, όλοι το χρειαζόμαστε, και εγώ ακόμα και νομίζω και εμείς και όλοι οι συνεργάτες μας. Η Ευρωπαϊκή Ένωση, διότι σήμερα η πρόσβαση στη χρηματοδότηση δεν είναι θέμα πληροφόρησης. Η πληροφόρηση παρέχεται και είναι άπλετη και διαφανής θα μπορούσα να πω μετά τάσεις βεβαιότητας. Άρα το ζήτημα είναι ότι θα πρέπει να έχουμε τα επιτελεία που θα ασχοληθούν με τα συγκεκριμένα θέματα, που θέλουν πάρα πολύ χρόνο και πάρα πολύ υψηλή εξειδίκευση. Παρ’ όλα αυτά όμως, είναι έκδοση του 2012, υπάρχει ο Οδηγός Αρχαρίων σχετικά με τις χρηματοδοτήσεις της Ευρωπαϊκής Ένωσης. Δίνει πάρα πολλές απαντήσεις σε πάρα πολλά ζητήματα. 


Επίσης, όλες οι Διευθύνσεις της Ευρωπαϊκής Ένωσης, γιατί αναφέρθηκα πριν στη Γενική Διεύθυνση Εκπαίδευσης και Πολιτισμού, εκδίδουν πολύ απλουστευμένα έντυπα, τα οποία βγαίνουν σε όλες τις γλώσσες, τα οποία μπορούμε να τα έχουμε σαν ένα χρήσιμο Οδηγό και εργαλείο. Αυτό έχει και έναν πρωτότυπο τίτλο, λέει «Τι υπάρχει για εμένα». Είναι της Γενικής Διεύθυνσης Εκπαίδευσης και Πολιτισμού και σαφέστατα αναφέρεται στην τρέχουσα προγραμματική περίοδο. Είναι υποχρέωση των Γενικών Διευθύνσεων της Ευρωπαϊκής Ένωσης, όλων των Διευθύνσεων, συγνώμη, να βγάζουν τέτοια έντυπα και όλα αυτά υπάρχουν και υπάρχουν και στο διαδίκτυο διαθέσιμα. 


Θα ήθελα έτσι συμμαζεύοντας και προσπαθώντας να πάω προς το κλείσιμο, να πω ότι σαφέστατα υπάρχει πάντοτε η δυνατότητα συνεργασίας με τον ιδιωτικό τομέα και συμπράξεων δημοσίου και ιδιωτικού τομέα. Εκεί πάλι έχουμε την οδυνηρή εμπειρία σαν πρώην Δήμος Αμπελοκήπων, όπου το κολυμβητήριο αυτό που σας είπα προηγουμένως, ήταν ένα από τα 16 έργα ΣΔΙΤ τα οποία είχαν επιλεγεί και είχε προχωρήσει η πρώτη φάση και είχε γίνει προκήρυξη του σχετικού διαγωνισμού. Δεν θα ήθελα να αναφερθώ τώρα στο πολιτικό πρόσωπο που θεώρησε ως τη μόνη συνεισφορά του στην πολιτική ζωή της χώρας, ήταν να ακυρώσει τα έργα αυτά, τα 16 ΣΔΙΤ, λες και θα στοίχιζαν τίποτα στο Δημόσιο. Δεν μπορώ να εξηγήσω την απόφαση, αλλά εν πάση περιπτώσει η δυνατότητα αυτή παραμένει. Θα είναι μια δυνατότητα που θα μπορεί να αξιοποιηθεί πάρα πολύ τα επόμενα χρόνια. Εγώ πιστεύω σε αυτή τη δυνατότητα.

Επίσης, επειδή γίνεται πολύς λόγος, να μην ψάχνω τώρα να σας βγάλω το σχετικό δημοσίευμα, γιατί τα διαβάζουν και οι Δήμαρχοι και οι Αντιδήμαρχοι και οι συνεργάτες τους καμιά φορά και τρελαίνονται, καλά είναι μεταξύ μας να λέμε τις αλήθειες, είναι το χρηματοδοτικό εργαλείο Πρόγραμμα Jessica. Για αυτό περίπου πριν από μια 8ετία ευρισκόμενος στις Βρυξέλλες ενημερώθηκα, στην Ελλάδα δεν έχει αρχίσει ακόμα να περπατάει. Και δεν ήταν μόνο το Jessica, ήταν και το Jeremy και το Jaspers. Όμως εν πάση περιπτώσει, το Jessica πρέπει να ξέρετε ότι είναι χρηματοδοτικό εργαλείο που δίνει δυνατότητα χρηματοδότησης σε έργα τα οποία θα παράγουν έσοδα και θα μπορούν σταδιακά να αποπληρώσουν το ποσό με το οποίο χρηματοδοτήθηκαν. Όποιος μου βρει έργα, είτε στις αστικές αναπλάσεις, είτε στον αθλητισμό, που θα μπορούν να κάνουν απόσβεση, να παράγουν έσοδα, να αποπληρώσουν και το δάνειο, ας έρθει να μου το πει και εμένα, ευχαρίστως θα υιοθετήσω την πληροφόρηση που θα μου παράσχει.


Άρα στην ουσία δεν αφορά τουλάχιστον έργα για τον αθλητισμό. Ίσως κάποια πολύ εξειδικευμένα ή μέσα από χρηματοδότηση και άλλων τραπεζικών και χρηματοδοτικών εργαλείων μέσω της Ευρωπαϊκής Τράπεζας Επενδύσεων, αλλά και άλλων μοχλεύσεων κεφαλαίων, ιδιωτικών και τραπεζικών κεφαλαίων, να επιτευχθούν σε κάποιους τομείς κάποια πράγματα. 


Να σας πω για την Περιφέρεια Κεντρικής Μακεδονίας που είναι αρμόδια, που έχει πάρει το αντίστοιχο πακέτο, μετά από προκήρυξη είχαν γίνει αυτά, η Τράπεζα η Πειραιώς. Υπάρχει ένα διαθέσιμο κεφάλαιο 40 εκατομμυρίων ευρώ. Τώρα ποιος θα προλάβει να πάρει σε αυτό τον τομέα από το Jessica και να μοχλεύσει και άλλα κεφάλαια και να τα φτάσει πού και να δημιουργήσει τι, και εγώ περιμένω με πολύ ενδιαφέρον να το δω. 


Επίσης θα σας πω ότι, επειδή το έχω χρησιμοποιήσει πριν από χρόνια, πότε βγαίνει, πότε δεν βγαίνει, αλλά όσοι κινείστε στο αθλητικό κίνημα και δη στον ολυμπιακό, πρέπει να ξέρετε ότι πολλές φορές δράσεις χρηματοδοτεί και η Διεθνής Ολυμπιακή Επιτροπή, μέσω της Ελληνικής Ολυμπιακής Επιτροπής, που άλλοτε ενδιαφέρεται, άλλοτε δεν ενδιαφέρεται επίσης και η Ελληνική Ολυμπιακή Επιτροπή, εξαρτάται από τις περιόδους και από το πόσο έχει δικές της δράσεις και μπορεί να τις εντάξει σε ένα πλαίσιο χρηματοδότησης. Είναι η «Ολυμπιακή Αλληλεγγύη», είναι το τίτλος στα ελληνικά, που κάποιος μπορεί να δει αν μπορεί να χρηματοδοτήσει ως επί το πλείστον δράσεις και όχι έργα σαφέστατα, εννοείται.

Πάμε στην πολυθρύλητη 5η προγραμματική περίοδο, το Σύμφωνο Εταιρικής Σχέσης, ΣΕΣ 2014-2020. Επίσης από την πληροφόρηση που έχω μέχρι τώρα και από την εθνική πλευρά και από τα ελληνικά Υπουργεία, αλλά και από την Ευρωπαϊκή Ένωση και άλλωστε αυτά περιγράφονται και στους στόχους της Ευρωπαϊκής Ένωσης για το 2020, αυτά τα οποία θα χρηματοδοτηθούν ως επί το πλείστον και αφορούν κεντρικούς άξονες, από τους οποίους έχω σταχυολογήσει, μη με βάζετε τώρα να σας αναπτύξω περισσότερα σε αυτό το θέμα, είναι έργα τα οποία θα είναι βιοκλιματικά, μετατροπή εγκαταστάσεων σε ενεργειακά αυτόνομες ή σε ενεργειακά χαμηλής κατανάλωσης ενέργειας, πράγμα το οποίο σημαίνει ότι πιθανόν θα μπορούμε να δούμε την μετατροπή κάποιων εγκαταστάσεων ενεργοβόρων στην κατεύθυνση αυτή, αλλά για την επόμενη προγραμματική περίοδο. Έργα περιβαλλοντικά, που κουμπώνουν όπως είπαμε προηγουμένως, στο πλαίσιο που σας είπα.

Αυτό το οποίο θα ήθελα πριν κλείσω να πω, είναι επειδή ειπώθηκε και το άκουσα. Σαφέστατα όταν παραχωρούμε οποιοδήποτε χώρο και αυτή ήταν η αρχή η δική μου, αν και βρήκα πάρα πολλές αντιδράσεις. Λοιπόν, εάν αυτό, για να μην γίνει κατά μόνας ή αποσπασματικά, ενδιαφέρει την ΚΕΔΕ και θα ενημερώσω σχετικώς και τον Υφυπουργό Αθλητισμού και επειδή υπάρχει και μια σχετική τεχνογνωσία, την οποία δεν μπορούμε να τη βγάλουμε… Αν και δεν έχουμε πρόβλημα, εντάξει, ούτως ή άλλως τα περισσότερα είναι κείμενα τα οποία επεξεργάστηκα εγώ με την Νομική Σύμβουλο των ΕΑΚΘ. Έχουμε επεξεργαστεί λοιπόν συμφωνητικά παραχώρησης των χώρων, είτε πρόκειται για δωρεάν παραχώρηση, είτε πρόκειται για παραχώρηση με μίσθωμα, τα οποία προβλέπουν και λύνουν πολύ σοβαρά ζητήματα και κακώς κοιμάστε ήσυχοι όσοι κοιμάστε έχοντας σας την επίβλεψη αθλητικές εγκαταστάσεις. Σας καταλαμβάνει πλήρως η αστική ευθύνη κάθε αθλούμενου που βρίσκεται μέσα στον αθλητικό χώρο. Εάν ο χώρος αυτός δεν έχει προβλεφθεί ποιος έχει την αστική ευθύνη, είστε συνυπεύθυνοι και εσείς οι ίδιοι οι οποίοι είστε υπεύθυνοι διαχείρισης των εγκαταστάσεων. Επειδή αυτή η προεργασία έχει γίνει και ήδη τα συμφωνητικά για τα ΕΑΚ Θεσσαλονίκης υπογράφονται με τα σωματεία και όλους τους χρήστες των χώρων και δεν θα μπει ποτέ ξανά κανένας, τουλάχιστον όσο είμαι εγώ, μέσα στους χώρους αυτούς χωρίς αυτά τα θέματα να είναι ρυθμισμένα και χωρίς να είναι ρυθμισμένα και άλλα πολλά ζητήματα, γιατί φτιάξαμε και Κανονισμούς Λειτουργίας των χώρων, Εσωτερικούς Κανονισμούς Λειτουργίας των χώρων, οι οποίοι πρέπει να είναι προσαρτήματα των σχετικών συμφωνητικών και όλα αυτά, στη διάθεση και της ΚΕΔΕ και οποιουδήποτε άλλου ενδιαφέρεται να υπάρξει συνεργασία σε αυτό το θέμα.


Κλείνοντας θέλω να πω ότι εν όψει προγραμματικής περιόδου και είναι στους κεντρικούς στόχους, αλλά πρέπει να υπάρξει πιο αυξημένη πίεση και από την Κεντρική Ένωση Δήμων, θα πρέπει η ελληνική Πολιτεία να καταλάβει ότι πρέπει να εμπιστευτεί την Αυτοδιοίκηση, να της δώσει τη δυνατότητα πρωτογενώς δίνοντάς της να εκμεταλλευτεί τη δυνατότητα να έχει δικές της Διαχειριστικές Αρχές στα προγράμματα, σε ένα σχήμα το οποίο θα επιλεγεί και το προηγούμενο ήταν εξόχως προβληματικό και ως υλοποίηση και ως σύλληψη. Περνούσαν 16 διαφορετικά επίπεδα ελέγχου τα έργα του ΕΣΠΑ. Είχαν 16 δηλαδή διαφορετικές Υπηρεσίες μέσα από τις οποίες έπρεπε να περάσουν. 


Αν θέλουμε να είμαστε σοβαροί, θα πρέπει η Αυτοδιοίκηση να πιέσει όσο μπορεί σε αυτό το κομμάτι και είναι σοβαρή η Αυτοδιοίκηση. Το «σοβαροί» δεν πήγαινε στην Αυτοδιοίκηση, μην γίνει καμία παρεξήγηση. Ούτως ώστε να δοθούν πόροι και αρμοδιότητες και η εμπιστοσύνη που πρέπει από την ελληνική  Πολιτεία, που δεν ξέρει ότι πρέπει να πατήσει… στο ένα από τα δύο πόδια από τα οποία πρέπει να πατήσει είναι η Αυτοδιοίκηση, όπως πατάει όλος ο πλανήτης και να πάψει αυτό το πράγμα που γίνεται στη χώρα μας και να ζούμε τις καταστάσεις τις οποίες ζούμε σήμερα. 

Η Αυτοδιοίκηση είναι πυλώνας της δημόσιας διοίκησης, έτσι πρέπει να εκλαμβάνεται, έτσι πρέπει να αξιοποιηθεί και να της δοθεί η δυνατότητα, στον Α’ Βαθμό ειδικά που είναι ο πλησιέστερος στον πολίτη, να αξιοποιήσει πόρους και να έχει τις αρμοδιότητες που χρειάζεται. 


Σας ευχαριστώ πολύ για την υπομονή σας να με ακούσετε. 

ΠΡΟΕΔΡΕΙΟ: Ευχαριστούμε και εμείς τον Θανάση Παπαγεωργίου για τα πολύ χρήσιμα πράγματα που μας είπε. 


Η επόμενη ενότητα, κύριοι συνάδελφοι, αγαπητές φίλες και φίλοι, έχει να κάνει με τους Ολυμπιονίκες και Τοπική Αυτοδιοίκηση. Είναι μεγάλη χαρά και τιμή ταυτόχρονα, ανάμεσά μας να βρίσκεται ο χρυσός Ολυμπιονίκης, ο Δημοσθένης ο Ταμπάκος. Τον καλώ στο βήμα. Θυμίζω σε όλους μας ότι είναι ο Πρόεδρος των Ελλήνων Ολυμπιονικών, χρυσός Ολυμπιονίκης ενόργανης γυμναστικής.

Δ. ΤΑΜΠΑΚΟΣ: Κύριε Πρόεδρε, αγαπητέ Γιάννη, κυρίες και κύριοι. Σύμφωνα με τον καθηγητή, κύριο Ζέρβα, ο πολιτισμός είναι συστημική σωματική καλλιέργεια και δράση με συγκεκριμένο τρόπο, ειδική μεθοδολογία και παιδαγωγική, με σκοπό την ύψιστη σωματική απόδοση ως επίδοση σε αθλητικούς αγώνες, στο αθλητικό και κοινωνικό γίγνεσθαι. 

Ο αθλητισμός αποτελεί μέσο προαγωγής πανανθρώπινων αξιών, πεδίο ανάπτυξης και καλλιέργειας της κοινωνικότητας, του αλληλοσεβασμού, της αυτοεκτίμησης και της συνεργασίας. 


Μέσω του αθλητισμού συντελείται μια υγιής μετάβαση από την παιδική ηλικία στην εφηβεία και από την εφηβεία στην ενήλικη ζωή. Είναι μια υγιής διέξοδος και μέσο προαγωγής, βελτίωσης και διατήρησης της υγείας για τους πολίτες κάθε ηλικίας.


Συνεπώς ο αθλητισμός αποτελεί ένα σημαντικό κοινωνικό αγαθό στην υπηρεσία του ανθρώπου και είναι σημαντικό να δίνεται από τη συντεταγμένη Πολιτεία ο επαρκής χώρος καλλιέργειας και ανάπτυξής του. 


Επέλεξα για την πρώτη ενότητα την φωτογραφία του Ιωάννη Γεωργιάδη, χρυσού Ολυμπιονίκη της Σπαθασκίας το 1896. Είχε την έδρα της Ιατροδικαστικής και αξιοποίηση τη φήμη του, αλλά και τη γνώση του δημιουργώντας το πρώτο Ανθρωπομετρικό Κέντρο στην Ελλάδα για τα Σώματα Ασφαλείας. Είναι ένα ζωντανό παράδειγμα υπηρεσίας και προσφοράς μέσα από τον αθλητισμό.


Στη σύγχρονη επιστημονική βιβλιογραφία της επιστήμης της φυσικής αγωγής και του αθλητισμού, η βάση της πυραμίδας του αθλητισμού αναφέρεται στην άσκηση για όλους, κάτι το οποίο αποτελεί το πιο σημαντικό μέρος της κοινωνίας για τη συμβολή του αθλητισμού στην υγεία και την ευεξία του πολίτη. 


Εξίσου σημαντική είναι η δεύτερη βαθμίδα που αφορά τον αθλητισμό σε οργανωμένη μορφή, όπου συν των άλλων περιέχονται ο σχολικός αθλητισμός, ο αθλητισμός σε τοπικό επίπεδο.


Ακολουθεί ο αγωνιστικός αθλητισμός, γνωστός ως πρωταθλητισμός, ξεκινώντας από το εθνικό επίπεδο και καταλήγοντας σε διεθνές επίπεδο. 


Στην κορυφή απαντά ο αγωνιστικός αθλητισμός, ο οποίος βρίσκεται στο υψηλότερο επίπεδο από πλευράς επιδόσεων και δουλειάς και οι Ολυμπιονίκες αποτελούν την κορυφή της πυραμίδας αυτής. 

Βάσει επιστημονικής βιβλιογραφίας και αναφορών ερευνών από το 1998 έως το 2013, τα ποσοστά ως προς την άσκηση των Ελλήνων κυμαίνονται κατά προσέγγιση ως εξής: το 67% των Ελλήνων δεν αθλείται. Το 29% των μαθητών Δημοτικού είναι υπέρβαρα και το 12% είναι παχύσαρκα. Τα κορίτσια σε ποσοστό διπλάσιο από τα αγόρια, στην ηλικία των 15 ετών δεν γυμνάζονται καθόλου. Την περίοδο ’98-2010 παρατηρείται μείωση στο ποσοστό των μαθητών που ασκούνται σωματικά τουλάχιστον τέσσερις φορές την εβδομάδα. 


Κάποιοι παράγοντες που παίζουν σημαντικό ρόλο στην εξέλιξη αυτής της κατάστασης, είναι η αστικοποίηση, ο μισός πληθυσμός της Ελλάδας βρίσκεται στην Αθήνα, η έλλειψη ελεύθερων δημόσιων χώρων, η έλλειψη προσωπικού σε υπάρχοντες δημόσιους χώρους. 


Βασικός στόχος των τοπικών Αρχών οφείλει να είναι η ανάπτυξη του αριθμού των αθλουμένων, κάτι που μπορεί να επιτευχθεί μέσα από μακροπρόθεσμο προγραμματισμό και κατάλληλη οργάνωση μέσα από την παροχή χώρων άθλησης στους πολίτες, την επάρκεια προσωπικού για τη λειτουργία των χώρων άθλησης, η δυνατότητα παροχής συνεχούς επιμόρφωσης των γυμναστών, ώστε να έχουν την απαιτούμενη κατάρτιση για να ανταποκρίνονται με τον ιδανικό τρόπο στο λειτούργημα του παιδαγωγού γυμναστή, ώστε να συμβάλλουν από την πλευρά τους στην ανατροπή των προαναφερθέντων ποσοστών, για το αρνητικό ρεκόρ που κατέχουμε ως χώρα ως προς την έλλειψη άσκησης και παιδικής υπερβαρότητας. 


Μεγάλος αριθμός Ολυμπιονικών υπηρετεί στις Ένοπλες Δυνάμεις, ορισμένοι στα Σώματα Ασφαλείας και ένας μικρότερος αριθμός σε Υπηρεσίες του Δημοσίου. Οι θέσεις αυτές δόθηκαν τιμητικά σε Έλληνες Ολυμπιονίκες και διακεκριμένους αθλητές, για τις εξαιρετικές διακρίσεις τους και την επάξια προβολή της χώρας μας διεθνώς. 


Στην ιδιαίτερη συγκυρία που διανύουμε, οι Έλληνες Ολυμπιονίκες και διακεκριμένοι αθλητές, διατίθενται με αποφασιστικότητα να προσφέρουν πίσω στην κοινωνία που τους ανέδειξε, μέσα από την υπηρεσία τους στις τοπικές κοινωνίες, στο χώρο τον οποίον υπηρετήσαμε, τον αθλητισμό. 


Σκοπός των τοπικών Αρχών είναι η ισχυροποίηση της βάσης της πυραμίδας του αθλητισμού. Οι Έλληνες Ολυμπιονίκες, αλλά και οι διακεκριμένοι αθλητές, μπορούν να αποτελέσουν σημαντικό πόλο έλξης για τους μαθητές των σχολείων, στην παρακίνηση προς τον αθλητισμό, συμβάλλοντος ουσιαστικά στην ισχυροποίηση αυτής της βάσης. 


Η παρακίνηση αυτή μπορεί να γίνει μέσω της θεωρητικής και της πρακτικής βιωματικής προσέγγισης των μαθητών. Μέσα από τη δια ζώσης επικοινωνία των μαθητών με τους Έλληνες Ολυμπιονίκες μπορούμε να εμπνεύσουμε στους μαθητές την προσπάθεια, την υπομονετική επιμονή, τη σημασία του στόχου και της αφοσίωσης στη συνεχή εργασία για την επίτευξή του, καθώς αποτελούν ζωντανά παραδείγματα ανθρώπων που έθεσαν έναν υψηλό στόχο και μέσα από μια πολυετή και επίπονη προσπάθεια τον πέτυχαν. 


Τώρα, σε πρακτικό επίπεδο. Τι μπορούμε να προτείνουμε, τι μπορούμε να κάνουμε. 

Πρώτον. Έναρξη της εφαρμογής του Πρωτοκόλλου Συνεργασίας μεταξύ Υπουργείου Εθνικής Αμύνης και Υπουργείου Παιδείας, το οποίο υπεγράφη στις 26 Νοεμβρίου 2012, αλλά επισήμως δεν εφαρμόστηκε ποτέ ως τώρα. 


Δίνει στους Έλληνες Ολυμπιονίκες τη δυνατότητα διαλέξεων σε μαθητές της Πρωτοβάθμιας και  Δευτεροβάθμιας Εκπαίδευσης, γύρω από θέματα αθλητισμού και ολυμπιακής παιδείας. 


Θεωρούμε αναγκαία τη συνεχή επιμόρφωση των αθλητών από ειδικευμένους επιστήμονες, ώστε να μπορούν να μεταφέρουν τα μηνύματα προς τους μαθητές με την κατάλληλη παιδαγωγική προσέγγιση. 


Δεύτερον. Εθελοντική εκγύμναση πολιτών από Έλληνες Ολυμπιονίκες, σε δημόσιους χώρους, πάρκα, πλατείες. 


Τρίτον. Απορρόφηση διακεκριμένων αθλητών που υπηρετούν στο Δημόσιο και μπαίνουν στη διαδικασία της κινητικότητας, στους χώρους άθλησης των Δήμων, συμβάλλοντας στην κατάργηση της έλλειψης προσωπικού σε υπάρχοντες δημόσιους χώρους και στην αξιοποίηση του ανθρώπινου δυναμικού στον τομέα όπου μπορεί να υπηρετήσει με την κατάλληλη εμπειρία και τεχνογνωσία.


Αξίζει να σημειωθεί ότι ο αθλητισμός απαιτεί λίγο κόστος και σωστή οργάνωση. 


Τέλος, υπογραμμίζουμε ότι η επένδυση τον αθλητισμό, είναι επένδυση στην υγεία, στην πρόληψη, στην κοινωνικότητα, στη ζωή.


Σας ευχαριστώ.

ΠΡΟΕΔΡΕΙΟ: Σας ευχαριστούμε πολύ. 


Αγαπητοί συνάδελφοι, πριν κλείσουμε στο θέμα ερωτήσεων και τοποθετήσεων, θα παρακαλούσα λίγο τον κύριο Γκανάτσιο να μας πει για πέντε λεπτά για το θέμα σχέσεις Τοπικής Αυτοδιοίκησης και αθλητικών συλλόγων. Για πέντε λεπτά, κύριε Γκανάτσιο.

Γ. ΓΚΑΝΑΤΣΙΟΣ: Καλησπέρα ξανά από εμένα. Καλώς ήρθατε και οι υπόλοιποι Σύνεδροι. 


Εγώ θα πω δυο λόγια μόνο. Στην ουσία θα είναι μια εισαγωγή για τη συζήτηση που θα ακολουθήσει σε σχέση με το πρόβλημα που αντιμετωπίζουν όλοι οι Οργανισμοί Τοπικής Αυτοδιοίκησης σε σχέση με τους τοπικούς αθλητικούς συλλόγους. Είναι μια ευκαιρία απόψε να πούμε πράγματα που ίσως δεν τα έχουμε ξανά αγγίξει. 


Αυτό που ειπώθηκε και από τον κύριο Κάκκο και γενικότερα σε όλες τις σημερινές αναφορές, είναι ότι η μέχρι σήμερα συνεργασία στερείται ενός πλαισίου αρχών. Δεν υπάρχουν συμφωνητικά, δεν υπάρχει τίποτα, οι σύλλογοι χρησιμοποιούν είτε πολλές φορές, τις περισσότερες φορές μάλλον, με προφορικές εντολές, λίγες αποφάσεις Δημοτικών Συμβουλίων και πολλές φορές και αυθαίρετα και από μόνοι τους κάνουν και καταλήψεις, αρκετοί έχουν και κλειδιά, είναι και οι κλειδοκράτορες των αθλητικών εγκαταστάσεων. Οπότε υπάρχει ένα στρεβλό και θολό τοπίο σε σχέση με το πώς πραγματικά αξιοποιούνται οι αθλητικές εγκαταστάσεις και τι συνεργασία έχουμε. 


Επίσης δεν υπάρχει ανταποδοτικότητα, δεν πληρώνουν δηλαδή οι αθλητικοί σύλλογοι για τη χρήση τους. Δεν υπάρχει διαφάνεια πολλές φορές και κριτήρια για το πώς επιχορηγούμε, όσοι πια επιχορηγούν αθλητικούς συλλόγους, γιατί τις μέρες που βιώνουμε λίγο πιστεύω ότι ελάχιστοι Δήμοι είναι αυτοί που θα επιχορηγούν πια σωματεία.


Δεν υπάρχει πιστοποίηση της λειτουργίας του σωματείου. Μια σφραγίδα, είκοσι άτομα, δημιουργούν ένα σωματείο. Σήμερα με την κρίση υπάρχουν πάρα πολλοί καθηγητές φυσικής αγωγής, συνάδελφοι, οι οποίοι φτιάχνουν ένα σωματείο, στην ουσία στήνουν μια επιχείρηση έτσι, ένα σύλλογο, για να μπορέσουν να ζήσουν ή να βγάλουν χρήματα. Και μέσα από τη μη πιστοποίηση της λειτουργίας, μπορεί να είναι αυθαίρετη η διαδικασία. 

Θα μπορούσαμε να θέσουμε κάποια κριτήρια. Δηλαδή αν έχουν αυτοί αθλητικές εγκαταστάσεις, αν έχει οικονομική αυτάρκεια αυτός ο σύλλογος, τι στελεχιακό δυναμικό έχει. Αναλογία αριθμού των συλλόγων σε σχέση με πληθυσμιακά δεδομένα, πρέπει να θέσει ο ίδιος ο  Δήμος. Δεν μπορεί να φυτρώνουν τριάντα σωματεία για ένα άθλημα μέσα σε ένα Δήμο για παράδειγμα, μόνο και μόνο για να μπορέσει να εργάζεται ένας γυμναστής. Υπάρχουν σύλλογοι πάρα πολλοί με Tae Kwon Do, οι οποίοι στην ουσία δεν είναι σύλλογοι, είναι ιδιωτικά γυμναστήρια. Με τη σφραγίδα του συλλόγου εμφανίζονται για να πάρουν επιχορηγήσεις, δημοτικές εγκαταστάσεις και τα λοιπά. 


Τι προτείνουμε εμείς. Θα πρέπει να υπάρχει θεσμοθετημένη η σχέση του αθλητικού συλλόγου με τους Οργανισμούς Τοπικής Αυτοδιοίκησης. Είπε και ο Βασίλης πριν, ο συνάδελφος, ο Κάκκος, ότι δεν είναι δεδομένο ότι θα πληρώνουν, αν και σήμερα πρέπει να πληρώνουν όλοι. Όμως ακόμα και στη δωρεάν παραχώρηση, θα πρέπει να υπάρχει αυτή η επισημοποίηση της σχέσης, ο καθορισμός αυτής της σχέσης, είτε με απόφαση Δημοτικού Συμβουλίου, με την υπογραφή προγραμματικών συμβάσεων, συμφωνιών, ιδιωτικών συμφωνητικών και ούτω καθεξής. 


Πολλοί, το είπε και ο Σάκης πριν, ο συνάδελφος, όχι πολλοί, όλοι μάλλον στην Τοπική Αυτοδιοίκηση, χρόνια μας φυλάει ένας Άγιος λέμε όλοι μας, με την έννοια ότι δεν έχουν γίνει ή και αλλού έχουν γίνει σοβαρά μάλλον ατυχήματα και άλλοι για χρόνια ταλαιπωρούνταν. 


Θα πρέπει πια σοβαρά να το δούμε. Με αφορμή και τις αδειοδοτήσεις, τις αναβολές των αγώνων, να πάμε σε μια ακόμα πιο σοβαρή προσέγγιση του προβλήματος και να καθίσουμε να δούμε… Έκανε πριν μια πολύ καλή πρόταση. Να κατατεθούν στην ΚΕΔΕ αυτά τα συμφωνητικά. Όλοι, ότι Οργανισμός, μέχρι τώρα λειτουργούσαμε στο επίπεδο των σχέσεων των φιλικών, των  συνεργασιών που έχουμε αναπτύξει όλα αυτά τα χρόνια όσοι εργαζόμαστε στο χώρο της Τοπικής Αυτοδιοίκησης. Τώρα πια η ΚΕΔΕ ας πάρει την πρωτοβουλία να έχει έναν πιο κεντρικό ρόλο και ας μας καθοδηγήσει ακόμα πιο επαγγελματικά για να μπορέσουμε να είμαστε ακόμα πιο αποτελεσματικοί.


Αυτό θα ήθελα να πως για τις σχέσεις του συλλόγου και νομίζω ότι θα έχουμε την ευκαιρία στη συνέχεια μέσα από τις τοποθετήσεις και από την προσέγγιση που θα έχουν όλοι οι ομιλητές, να βάλουμε και άλλα θέματα.


Ευχαριστώ.

ΠΡΟΕΔΡΕΙΟ: Θα παρακαλούσα λίγο τους εισηγητές, τον κύριο Κάκκο, τον κύριο Γκανάτσιο, τον κύριο Ταμπάκο και τον κύριο Παπαγεωργίου, ας έρθουν στο πάνελ και να ξεκινήσουμε με δύο γραπτά ερωτήματα που έχουμε στα χέρια μας από κάποιους συναδέλφους συμμετέχοντες στη σημερινή ημερίδα.


Ξεκινάμε από τον κύριο Γιώργο Μαργωμένο. Ελάτε στο βήμα παρακαλώ. Εκπροσωπεί το Δήμο Καλλιθέας. Είναι Πρόεδρος στο Διοικητικό Συμβούλιο του Οργανισμού Παιδικής Αγωγής και Άθλησης. Μόνο θα παρακαλούσα η τοποθέτηση που θέλετε να κάνετε να μην ξεπερνά το δίλεπτο.
Γ. ΜΑΡΓΩΜΕΝΟΣ: Εγώ αισθάνομαι ότι βρίσκομαι σε ένα σεμινάριο και όχι σε ένα Συνέδριο, διότι όλοι οι ομιλητές και οι εισηγητές πραγματικά με ξεχωριστή επιστημονική κατάρτιση και χρόνια συνεργάτες από κοινού όλοι μας σε αυτό που λέγεται αθλητισμός στην Τοπική Αυτοδιοίκηση, έχουμε εμπειρίες και έχουμε γνώσεις γύρω από το αντικείμενο το οποίο έχει αναπτυχθεί. 

Στη βάση αυτή λοιπόν, θα ήθελα να αναπτύξω κάποιες σκέψεις, αλλά δυστυχώς αυτό το δίλεπτο με περιορίζει πάρα πολύ. Καταλαβαίνω ότι ο χρόνος είναι πολύτιμος για όλους μας και τρέχουμε συνέχεια σε αυτό το οποίο έχουμε, που λέγεται χρόνος. 


Η σχέση με τα σωματεία, μια και ήταν το τελευταίο κεφάλαιο το οποίο αναπτύχθηκε, ο αγωνιστικός αθλητισμός όπως λέμε και παρότι τελευταία χρόνια έχουν συντελεστεί σημαντικές αλλαγές τόσο στη δομή και τη λειτουργία του κράτους και κατ’ επέκταση και σε εμάς, στην Τοπική Αυτοδιοίκηση, όσο και στο επίπεδο της κοινωνίας και οι αλλαγές αυτές καθιστούν τις προηγούμενες αντιλήψεις για τον ρόλο των ΟΤΑ παρωχημένες ίσως και ενίοτε αντιφατικές. Θα ήθελα σε αυτό το σημείο να ασχοληθούμε με τον ρόλο της Τοπικής Αυτοδιοίκησης στην ανάπτυξη του αγωνιστικού αθλητισμού, σε τοπικό, αλλά και  ευρύτερο επίπεδο. 


Τη δεκαετία του ’80 και του ’90 ήταν εκ των πραγμάτων απαραίτητο με πρωτοβουλία της Τοπικής Αυτοδιοίκησης να δημιουργηθεί σε κάθε πόλη ένα ξεχωριστό δίκτυο υποδομών για τον αθλητισμό, προκειμένου οι κάτοικοι κάθε περιοχής να αποκτήσουν δυνατότητα άθλησης, αλλά και η αθλητική ανάπτυξη να σημειώσει βήματα προόδου. Οι παραδοσιακές συλλογικότητες που υπήρχαν την εποχή εκείνη, οι οποίες σε δύσκολες συνθήκες και με ηρωισμό πολλές φορές των παραγόντων, οι οποίοι μάτωναν από τη δική τους την τσέπη, βρήκαν συμπαραστάτες στην Τοπική Αυτοδιοίκηση και όλοι από κοινού εργάστηκαν με αυταπάρνηση. 


Αποτέλεσμα αυτής της πορείας ήταν οι αλλεπάλληλες επιτυχίες που σημειώθηκαν τόσο σε συλλογικό επίπεδο, όσο και σε εθνικό. Τη δεκαετία του 2000 ήταν θα έλεγε κανείς η αποκορύφωση της αθλητικής άνοιξης. Θεωρώ ότι οι εισηγητές οι προηγούμενοι, που είχαν και τότε θέσεις καίριες, να θυμηθώ τον κύριο Κάκκο, τον κύριο Πίγκο, με όλα αυτά τα οποία υπήρχαν σε ανάπτυξη εκείνη την εποχή, φτάσαμε και στο αποκορύφωμα του 2004. 


Από την εποχή αυτή αρχίζει και διαμορφώνεται κυρίως σε συλλογικό επίπεδο όμως ένα πλέγμα συμφερόντων και λειτουργιών, που τίποτα το κοινό δεν έχουν με την παραδοσιακή δομή και τη λειτουργία των αθλητικών φορέων. Στο χώρο, όπως όλοι εμείς τουλάχιστον, που εγώ έχω την τιμή να υπηρετώ 16 συναπτά έτη τον Αθλητικό Οργανισμό του Δήμου Καλλιθέας, αρχικά ως Πρόεδρος του Αθλητικού Οργανισμού, σήμερα ως Πρόεδρος του Οργανισμού Παιδικής Αγωγής και Άθλησης, εμπειρικά μπορώ να πω ότι η διαπλοκή, πολλές φορές η  διαφθορά, αλλά και η παραβατικότητα, ήταν στοιχεία που χαρακτήρισαν τη λειτουργία φορέων στον αθλητισμό. Όσο πιο ψηλά ανέβαινε κανείς στην αθλητική ιεραρχία, τόσο πιο έντονα γίνονταν τα χαρακτηριστικά που προανέφερα.

Αποτέλεσμα αυτής της μετάλλαξης είναι ο αθλητικός χώρος να μετατραπεί σε πεδίο ανταγωνισμών, συμφερόντων και επιδιώξεων, συμπαρασύροντας σε μια πορεία αλλοτρίωσης την αθλητική δραστηριότητα. 


Αυτό είχε σαν αποτέλεσμα να επηρεαστούν και οι τοπικές κοινωνίες μέσα από αυτή την εξέλιξη, με αποτέλεσμα εμείς οι ίδιοι και εγώ προσωπικά, δεν ντρέπομαι να το πω, κοιτάξαμε περισσότερο τη σχέση μας με το σωματείο και όχι το έργο απέναντι στον αθλητισμό, με αποτέλεσμα να αναπτύξουμε παράγοντες και όχι αθλητισμό. Αυτή είναι μια ψυχρή λογική και μια ψυχρή αλήθεια, την οποία εγώ προσωπικά τολμώ να το πω μετά από τόσα χρόνια ότι ήταν ένα λάθος.


Σήμερα θα πρέπει κανείς να στηρίξει τη δική του αν θέλετε συμβολή στην τοπική κοινωνία σε αυτό που λέγεται αθλητικό ιδεώδες, στο έργο και όχι στην πελατειακή σχέση που θέλει να αναπτύξει κανείς από εμάς που εκλεγόμαστε. 

ΠΡΟΕΔΡΕΙΟ: Παρακαλώ σε ένα λεπτό ολοκληρώστε.

Γ. ΜΑΡΓΩΜΕΝΟΣ: Ευχαριστώ. 


Θέλω να πω ότι στην προσπάθειά μας αυτή να μπορέσουμε να αποκτήσουμε έναν υγιή αθλητισμό σε συνεργασία με τους αθλητικούς συλλόγους, είτε είναι ΠΑΕ, είτε ΚΑΕ, είτε είναι ερασιτεχνικοί σύλλογοι, έχουμε να αντιμετωπίσουμε πολλά προβλήματα. Ένα από τα προβλήματα είναι οι ομοσπονδίες. Υπάρχουν ομοσπονδίες, δεν θέλω να αναφερθώ αναλυτικά, που δίνουν συνέχεια αναγνώριση σε σωματεία, τα οποία ποτέ δεν ήρθαν στην τοπική τους κοινωνία να ρωτήσουν αν υπάρχουν αθλητικές εγκαταστάσεις να τους φιλοξενήσουν, με αποτέλεσμα μετά να έρθουν στην τοπική κοινωνία, να αρχίσει η πίεση από κάτω, εμείς είμαστε δημότες σας, εμείς σας ψηφίζουμε, εμείς σας στηρίζουμε, άρα κατ’ επέκταση πρέπει και εσείς να ανταποκριθείτε στο αίτημα το δικό μας. 


Σας λέμε λοιπόν εμείς ότι όσο και αν μέσα από τα λάθη μας δεν μαθαίνουμε, αργά μάθαμε. 


Στο Δήμο Καλλιθέας πρόσφατα εγκαινιάστηκε μια τεράστια εγκατάσταση, όπου περιέχει ένα σύγχρονο κολυμβητήριο ολυμπιακών διαστάσεων. 2.100 κάτοικοι και δημότες της περιοχές έχουν εγγραφεί και συμμετέχουν στα προγράμματα από δέκα γυμναστές, πρώην πρωταθλητές, της κολύμβησης. Ούτε ένα σωματείο δεν επιτρέπουμε να κάνει χρήση στη πισίνα αυτή. Ωστόσο όμως, στο άκουσμα ότι σε έξι μήνες, επτά μήνες, θα παραδοθεί από το Ίδρυμα Σταύρος Νιάρχος αυτή τη εγκατάσταση, τουλάχιστον δώδεκα σωματεία πήραν από την αντίστοιχη ομοσπονδία την αναγνώριση. 


Αντιλαμβάνεστε λοιπόν ότι δεν έχουμε…

ΣΥΝΕΔΡΟΣ: (εκτός μικροφώνου)

Γ. ΜΑΡΓΩΜΕΝΟΣ: Από την ομοσπονδία, τους αναγνώρισε…

ΣΥΝΕΔΡΟΣ: (εκτός μικροφώνου)

Γ. ΜΑΡΓΩΜΕΝΟΣ: Βεβαίως. Χωρίς εμείς να ερωτηθούμε αν μπορούμε να διαθέσουμε την εγκατάσταση. Δεν θέλω να πω πράγματα για τα οποία…

ΠΡΟΕΔΡΕΙΟ: Σας ευχαριστούμε πολύ.

Γ. ΜΑΡΓΩΜΕΝΟΣ: Ένα δευτερόλεπτο, αν θέλετε. Κοιτάξτε, θεωρώ ότι τα συνέδρια έχουν το ρόλο να μιλήσει κανείς. Αν είναι να μη μιλήσουμε…

ΣΥΝΕΔΡΟΣ: (εκτός μικροφώνου)

Γ. ΜΑΡΓΩΜΕΝΟΣ: Το καταλαβαίνω, αλλά τι να κάνω; Και εμείς ήρθαμε από την Αθήνα να καταθέσουμε την εμπειρία μας μέσα από την επιστημονική προσέγγιση που έκαναν οι εισηγητές. 


Θα κλείσω λοιπόν, κύριε Πρόεδρε, για να μην σας στεναχωρήσω. Θέλω κλείνοντας να πω το εξής. Ότι δεν φτάνουν μόνο να υπογραφούν συμβάσεις. Εμείς το κάναμε στο Δήμο Καλλιθέας. Έχουμε εδώ και έξι μήνες που έχουμε πάρει αυτή την απόφαση και έχουμε προχωρήσει στο να μπορέσουμε να κάνουμε και συγχωνεύσεις των σωματείων, γιατί και αυτό είναι άλλο ένα πρόβλημα τεράστιο. Η πανσπερμία αυτή των δυνάμεων δεν βοηθά κανέναν. 


Γιατί γίνονται όλα αυτά; Διότι μέχρι πρότινος όλοι στηρίζαμε την ανάπτυξη του ερασιτεχνικού αθλητισμού μέσα από τα προγράμματα μαζικής άθλησης, δίνοντας γυμναστές, προπονητές, που η Γενική Γραμματεία Αθλητισμού προέκρινε σε εμάς και τους παραχωρούσαμε στα σωματεία και επειδή αυτό κόπηκε και τα σωματεία δεν έχουν τα έσοδα που θα περίμεναν και να ζήσουν και οι ίδιοι, αλλά και το σωματείο τους, αναγκαστικά πάνε στη λύση του να μπορούν να δημιουργούν περισσότερα τμήματα για να μπορούν να εισπράττουν περισσότερα χρήματα, έτσι ώστε αυτά να εξυπηρετούν περισσότερο τα δικά τους συμφέροντα και όχι τα συμφέροντα του αθλητισμού και της κοινωνίας. 


Κάτω από την πίεση του χρόνου, παρότι θα ήθελα και άλλα πράγματα να θέσω υπόψη επί τη ευκαιρία της συμμετοχής τόσων έγκριτων φίλων και επιστημόνων, ευχαριστώ πολύ για την ανοχή σας και που με ακούσατε.

ΠΡΟΕΔΡΕΙΟ: Ευχαριστούμε πολύ και εμείς για τα όσα χρήσιμα είπατε. 


Ο κύριος Χρήστος Τσώτρας, νομικός στο επάγγελμα, βάζει ένα ερώτημα. Συγκεκριμένα τώρα δεν παρίσταται. Το αφήνουμε. 


Κάποιος άλλος συνάδελφος; Να έρχεται στο βήμα, να λέει το όνομά του και να βάζει το ερώτημα. Το όνομά σας, την ιδιότητα και το ερώτημα, σε ποιον εισηγητή θέλετε να απευθύνετε ερώτημα.

Κ. ΚΩΝΣΤΑΝΤΙΝΙΔΗΣ: Το είχαμε πει και το πρωί, είμαι ο Κώστας ο Κωνσταντινίδης, παιδοτρίβης, γιατί έτσι νομίζω ότι είναι οι γυμναστές, παιδοτρίβες είμαστε. Αντιδήμαρχος Παιδείας και Αθλητισμού στο Δήμο Καισαριανής.


Ο Ολυμπιονίκης είπε κάτι ξεκάθαρο, ότι ο αθλητισμός είναι σε μια πυραμίδα. Η βάση της πυραμίδας είναι αυτοί που αθλούνται στον μαζικό αθλητισμό. Εγώ λέω ότι η βάση της πυραμίδας είναι ο σχολικός αθλητισμός και πρέπει να βρεθεί τέλος πάντων μια πρόταση και να ξεκαθαρίσουμε αυτό το Υπουργείο, το Υφυπουργείο Αθλητισμού, η Γενική Γραμματεία Αθλητισμού, να ανήκει κάπου σταθερά. Δεν μπορεί να αλλάζει, μια άλλη ονομασία σε άλλο Υπουργείο, μια άλλη ονομασία σε άλλο. Τέλος πάντων να καταλήξουμε. Η πρότασή μου εμένα είναι στο Υπουργείο Παιδείας.  

Ένα άλλο θέμα είναι όσον αφορά τα γυμναστήρια.  Ο Βασίλης έκανε μια καταπληκτική εισήγηση. Μπορεί να μας βοηθήσει. Δεν έχουμε ένα νομικό πλαίσιο σταθερό. Εγώ σαν Προϊστάμενος Γραφείου Φυσικής Αγωγής Αθήνας δέκα χρόνια, έδινα τις άδειες αγώνα. Κάποια στιγμή οι άδειες δόθηκαν στις ομοσπονδίες. Δεν μπορώ να καταλάβω δηλαδή. Κάθε μια ομοσπονδία ευλογούσε τα γένια της για να βγάλει άδεια. Τώρα έφυγε, ρωτάνε τώρα, πολλές ομάδες παίζουν και χωρίς άδεια. Μπερδεύτηκε με την Αποκεντρωμένη η Περιφέρεια, τελικά τις άδειες τις βγάζει η Περιφέρεια. 

Επομένως, για να τελειώσω, πρέπει να ξεκαθαρίσουμε, να υπάρχει ένα πλαίσιο, ένα νομικό πλαίσιο σταθερό, να μην αλλάζει. Οι πολλές αλλαγές είναι φθορά, γιατί πραγματικά η Τοπική Αυτοδιοίκηση, εγώ ασχολούμαι τρία χρόνια και ήδη έχω αποκτήσει εμπειρίες, έχω άποψη τώρα για την Τοπική Αυτοδιοίκηση, είναι δύσκολη. Όμως θέλουμε και βοήθεια και από τους κρατικούς φορείς και από την ΚΕΔΕ και να κάνουμε περισσότερο και το έχω σαν πρόταση που θα το καταθέσω, να γίνονται κάποιες διημερίδες στην αρχή της δημοτικής θητείας. Να βάλουμε στόχους, να βάλουμε πρόγραμμα, να έρθουμε μετά να δούμε, υλοποιήθηκε το πρόγραμμα; Έτσι, μόνο με  στόχους θα πάμε μπροστά.


Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς.

Ε. ΒΑΣΙΛΟΠΟΥΛΟΥ: Επιτακτική η ανάγκη δημιουργίας διαδικτυακής πλατφόρμας στην ΚΕΔΕ για θέματα αθλητισμού – πολιτισμού. Ένα είδος newsletter με τα πολιτιστικά – αθλητικά γεγονότα ανά ΟΤΑ. 


Ανταλλαγή καλών πρακτικών. Δημιουργία βάσης δεδομένων με τα στοιχεία επικοινωνίας των εμπλεκόμενων υπηρεσιακών παραγόντων σε θέματα αθλητισμού πολιτισμού.


Για ΟΤΑ που δεν διαθέτουν κατάλληλο προσωπικό, έμπειρο, εξειδικευμένο, να υπάρχει διάχυση της πληροφόρησης και πρακτικών ζητημάτων, καθώς επίσης και διάθεση τεχνογνωσίας (know how) από ΟΤΑ που  γειτνιάζουν με μικρούς ΟΤΑ που αντιμετωπίζουν το πρόβλημα.


Ενεργοποίηση και ενημέρωση ΟΤΑ για δυνατότητα χρηματοδότησης προγραμμάτων μέσω ΕΣΠΑ 2014-2020 και σύνταξη ενός Οδηγού με συγκεκριμένες πρακτικές οδηγίες.


Ανάγκη συνέργιας ΟΤΑ – ΚΕΔΕ – ΠΕΔ, για εμπλοκή των πολιτών σε θέματα αθλητισμού.

ΠΡΟΕΔΡΕΙΟ: Ο κύριος παρακαλώ. Το όνομά σας και την ιδιότητά σας.

Ν. ΣΧΟΙΝΑΡΑΚΗΣ: Ονομάζομαι Σχοιναράκης Νικόλαος και είμαι από το Δήμο Γόρτυνας από το Ηράκλειο Κρήτης. 

Θα ήθελα να μου επιτρέψετε για άλλη μια φορά να ευχαριστήσω τόσο την Επιτροπή της Κεντρικής Ένωσης Δήμων και όλους όσους βοήθησαν για να πραγματοποιηθεί αυτό το τόσο σημαντικό και αξιόλογο συνέδριο, καθώς και όλους τους ομιλητές οι οποίοι με την άρτια κατάρτιση την οποία είχαν, μας έδωσαν  πάρα πολλές χρήσιμες πληροφορίες. 


Θα ήθελα να ρωτήσω τον κύριο Παπαγεωργίου και αν μπορεί να μας ενημερώσει λίγο περισσότερο σχετικά με την αστική ευθύνη. Δηλαδή, όταν έχει πάρει μια απόφαση το Δημοτικό Συμβούλιο και έχει παραχωρήσει ένα αθλητικό στάδιο σε μια ομάδα και κατά τη διάρκεια ενός ποδοσφαιρικού παιχνιδιού συμβεί ένα μοιραίο, τότε υπάρχει αστική ευθύνη απέναντι στο Δημοτικό Συμβούλιο το οποίο είχε πάρει αυτή την απόφαση και παραχώρησε αυτό το στάδιο; 


Σας ευχαριστώ πολύ.

Α. ΠΑΠΑΓΕΩΡΓΙΟΥ: Να απαντήσω για αυτό το θέμα. Το ζήτημα της αστικής ευθύνης ξέρετε ότι είναι μια διαδικασία που πρέπει να κινηθεί από αυτόν ο οποίος υφίσταται τη βλάβη. Άρα αν κανείς δεν σκεφτεί να κινηθεί εναντίον οποιουδήποτε, δεν θα υπάρξει θέμα. 


Το ζήτημα όμως εξακολουθεί να υπάρχει ακόμα και για το Όργανο, το οποίο ανεξάρτητα αν είναι μονομελές ή πολυμελές, παραχωρεί τη χρήση του χώρου. Υπάρχει μια οιονεί σύμβαση, η οποία δεν είναι καταγεγραμμένη, αλλά παράγει αποτελέσματα. Αν κάποιος δηλαδή σκεφτεί να κινηθεί και εναντίον των μελών του Διοικητικού Συμβουλίου, να είστε σίγουροι ότι θα  βρει δικαστήριο το οποίο θα τον δικαιώσει και θα αποδώσει ευθύνες, βεβαίως πρωτίστως στον Δήμαρχο, γιατί έχουμε ιστορικό και υπάρχει νομολογία τέτοιων θεμάτων, αλλά ξέρετε πολύ καλά ότι ο Δήμαρχος μεταβιβάζει αρμοδιότητες, άρα πάμε στον Αντιδήμαρχο. 


Υπάρχει μια τεράστια σύγχυση μεταξύ μεταβίβαση αρμοδιότητας και μεταβίβαση δικαιώματος υπογραφής, που είναι τεράστια σύγχυση, ακόμα και στα δικαστήρια. Άρα μπορούν να βρεθούν πολλοί εμπλεκόμενοι. Τα Αστικά Δικαστήρια θα κρίνουν με άλλα μέτρα και σταθμά από ότι θα κρίνουν τα Ποινικά ή άλλα δικαστήρια. Άρα πάντοτε υπάρχει ο σοβαρός κίνδυνος. 


Ομοίως όλες αυτές οι εγκαταστάσεις, και οι εθνικές αθλητικές, αλλά και οι δημοτικές, ως επί το πλείστον δεν είναι ασφαλισμένες, που το κόστος για την ασφάλιση των χώρων αυτών είναι πάρα πολύ μικρό ετησίως. Άλλη μια σημαντική παράλειψη η οποία πρέπει να καλυφθεί. 


Επιτρέψτε μου, Πρόεδρε, επειδή ακούστηκε, να πω ότι και στις σχέσεις σωματείων και Δήμων, το οποίο δεν αφορά μόνο τις σχέσεις αυτές αυτό που θα πω, είναι γενικότερα για το πλέγμα στο οποίο κινείται ο αθλητισμός. Τα τελευταία πολλά χρόνια έχει γίνει μια σημαντική στροφή, την οποία η ελληνική Πολιτεία δεν έχει παρακολουθήσει ούτε θεσμικά, ούτε νομοθετικά, αλλά ούτε από καμία άλλη άποψη. Το ότι πλέον τα σωματεία λειτουργούν με τη μορφή ακαδημιών. Σήμερα δεν υπάρχει θεσμικό πλαίσιο που να διέπει τη λειτουργία των ακαδημιών αυτών. Αυτό όμως επέφερε μια άλλη σημαντική αλλαγή. Ότι τα παιδιά πλέον πληρώνουν, οι γονείς πληρώνουν. Άρα παράγεται οικονομικό αποτέλεσμα.

Αυτοί λοιπόν όλοι που έρχονται ως χρήστες των εγκαταστάσεων, είτε των εθνικών, είτε των δημοτικών, με τη χρήση αυτή παράγουν οικονομικό αποτέλεσμα. Αν ρωτήσετε τους ίδιους, θα σας πουν ότι με αυτά πληρώνουμε τους προπονητές. Αν ρωτήσετε εμένα ή κάποιους άλλους που θεωρώ ότι ξέρουν καλά και εγώ πιστεύω ότι ξέρω καλά το θέμα,  δεν πληρώνουν μόνο τους προπονητές. Είναι οικονομική δραστηριότητα, η οποία αποφέρει σαφέστατο κέρδος σε αυτούς οι οποίοι κινούν τη διαδικασία αυτή. Να φανταστείτε ότι υπάρχουν σωματεία ενόργανης γυμναστικής, για να πάμε σε ένα άθλημα που έχει συμμετοχή αρκετά μεγάλη, όπου παίρνουν εκατό και εκατόν πενήντα ευρώ τον μήνα. Λοιπόν, για να χρησιμοποιούν δημόσιους χώρους και μάλιστα όταν πας να τους βάλεις και στη σειρά και να τους βάλεις να πληρώνουν ενοίκιο για τους χώρους που χρησιμοποιούν, αρχίζουν οι πολιτικές παρεμβάσεις και βρίσκεις το μπελά σου. Σας το λέω εκ πείρας διοικώντας τα Εθνικά Αθλητικά Κέντρα Θεσσαλονίκης. 

Να πω και κάτι άλλο και σας ζητώ συγνώμη. Η ελληνική Πολιτεία πριν πάρα πολλά χρόνια, 40-45, δεν θυμάμαι πόσα, είχε λύσει το θέμα. Ήρθε μια «φωτεινή» προσωπικότητα και με συγχωρείτε, θα είναι η μόνη περίπτωση που θα πω όνομα, το «φωτεινή» εντός εισαγωγικών, και κατήργησε το μοναδικό διυπουργικό θεσμό που υπήρχε στα ελληνικά χρονικά και ήταν τα Γραφεία Φυσικής Αγωγής και εξυπηρετούσαν οκτώ Υπουργεία ταυτόχρονα και είχαν λυμένα και τα θέματα των αδειοδοτήσεων, τις άδειες λειτουργίας των χώρων και τα θέματα της άδειας τέλεσης των αγώνων και όλα τα υπόλοιπα. Σας λέω εν τάχη ότι εξυπηρετούσαν Υπουργείο Παιδείας, Γενική Γραμματεία Αθλητισμού που ανήκε στο Υπουργείο Πολιτισμού, Υπουργείο Εθνικής Άμυνας, Υπουργείο Εσωτερικών και δεν θυμάμαι. Οκτώ, τα έχω μετρήσει συνολικά, να μην σας τα πω. Και τον έναν και μοναδικό θεσμό από τον οποίο έπρεπε και όλη η ελληνική δημόσια διοίκηση να αντλήσει τεχνογνωσία, τον κατήργησε. Αυτή νομίζω ήταν μια μεγάλη συνεισφορά της. Αν δεν είχε αλλάξει, εμείς σαν Ένωση Γυμναστών Βορείου Ελλάδας της ετοιμάζαμε μια τιμητική διάκριση, να της απονείμουμε τον τίτλο του εχθρού της φυσικής αγωγής και του αθλητισμού και νομίζω ότι κινδυνεύει να τον πάρει και κάποιος άλλος.

ΠΡΟΕΔΡΕΙΟ: Τον λόγο έχει ο κύριος. Όνομα και ιδιότητα. 

Ι. ΣΜΥΡΝΙΩΤΗΣ: Σμυρνιώτης Γιάννης, Δήμαρχος Τρίπολης.


Άκουσα πολλά και ενδιαφέροντα, αλλά ξέρετε ότι κάθε χρόνο όταν ξεκινά η αθλητική περίοδος, έχουμε το γνωστό θέμα των αδειοδοτήσεων. Το ίδιο πρόβλημα είχαμε και εμείς. Υπήρχε περίπτωση ομάδα super league, ο Αστέρας, ήρθε η UEFA το αδειοδότησε και ήρθε ο αστυνομικός και έλεγε τα δικά του. Βάλε και από εδώ, βάλε και από εκεί, δεν μου αρέσει τούτο, δεν μου αρέσει το άλλο. Και μάλιστα επειδή είχα το πρόβλημα των γηπέδων και συγκεκριμένα ασκήθηκε και δίωξη στην Πρόεδρο του Νομικού Προσώπου για αγώνα μπάσκετ του Κυπέλλου μεταξύ ομάδων της Α2, είδα μια απόφαση της Αποκεντρωμένης, εδώ του πατριώτη μου μάλιστα, του κυρίου Καρούτζου, που ανέφερε ότι δεν εφαρμόστηκε, δεν έχει εκδοθεί Κοινή Υπουργική Απόφαση για την αμοιβή των μελών της Επιτροπής Αδειοδοτήσεων. Στο ίδιο άρθρο αναφέρεται ότι τα γήπεδα πρέπει να κατηγοριοποιηθούν ανά άθλημα και κατηγορία. 


Οπότε θεωρώ ότι πρέπει άμεσα η ΚΕΔΕ σε συνεργασία με τα Υπουργεία, να τελειώνει αυτή η ιστορία. Δεν μπορεί να έχουμε τις ίδιες προδιαγραφές για super league και για Γ’ Κατηγορία τοπικού και σε τελική ανάλυση να είμαστε έρμαια της κάθε Επιτροπής και ο καθένας να ζητάει ότι θέλει. 

Αυτό το θέμα θέλω να βάλω και συμφωνώ με τον κύριο Γενικό, επειδή προέρχομαι από αθλητική οικογένεια, νομίζω ότι αυτό το Γραφείο Φυσικής Αγωγής, πρώην Επιθεώρηση Φυσικής Αγωγής, έλυνε πολλά θέματα, τα οποία στην πορεία έχουν περιπλεχθεί.


Ευχαριστώ. 

Α. ΖΙΩΓΑ: Γεια σας. Ζιώγα Αθηνά, Προϊσταμένη Διεύθυνσης Πολιτισμού – Αθλητισμού στο  Δήμο Αμαρουσίου.


Θα ήθελα σχετικά με όλα αυτά, γιατί μας ταλανίζει και μας ταλαιπωρεί το τελευταίο διάστημα, τι γίνεται σχετικά με την αδειοδότηση των αθλητικών εγκαταστάσεων. Όμως δεν θα πω ότι (…) δεν υπάρχουν άδεια και καλώς γίνονται όλα αυτά τα πράγματα και έπρεπε να είχαν γίνει. Δεν έχουν γίνει. Τώρα όμως έχουμε μπλέξει στο εξής φαινόμενο και θέλω τη συμβολή του κυρίου Κάκκου. 


Έχουμε ένα κολυμβητήριο το οποίο έχει πάρει δημόσιας χρήσης δεξαμενή. Αυτό σημαίνει ότι ένας αθλητικός σύλλογος που ασχολείται με το πόλο παραδείγματος χάριν, γιατί έχουμε τέτοιο, δεν μπορεί να χρησιμοποιήσει τη δημόσιας χρήσης πισίνα. Αυτό ας πούμε ότι είναι θέμα ερμηνείας του νόμου όμως, γιατί εμένα προσωπικά μου δημιουργεί έκπληξη γιατί η Επιτροπή που έρχεται να κάνει τον έλεγχο στην Ανατολική Αττική ας πούμε, γνωμοδοτεί διαφορετικά και επιτρέπει σε μια δημόσιας χρήσης πισίνα να κάνει αθλητικούς αγώνες, όμως η Επιτροπή της Περιφέρειας του Ανατολικού Τομέα γνωμοδοτεί διαφορετικά και εκεί έχουμε μια κατάσταση η οποία εμένα τουλάχιστον προσωπικά μου δημιουργεί την αίσθηση ότι μιλάμε για το ελληνικό κράτος όπου γίνεται γενικώς στις υπηρεσίες… Να μην το χαρακτηρίσω. Όμως που με θυμώνει γενικώς και θα πρέπει κάποια στιγμή αυτό το θέμα και αν μπορεί να κάνει η ΚΕΔΕ κάτι, γιατί τώρα έχουμε έντονο πρόβλημα. Ας πούμε ότι θα κάνει μια εγκύκλιο, ας πούμε ότι θα κάνει μια παρέμβαση. Δεν ξέρω, αλλά θα πρέπει να κάνετε κάτι, γιατί πρέπει τα πράγματα κάποια στιγμή να αρχίσουν να μπαίνουν σε μια σειρά τέλος πάντων σε αυτό το ελληνικό κράτος. 


Ευχαριστώ.

Β. ΚΑΚΚΟΣ: Προφανώς θα συμφωνήσω και με τους δύο. Κοιτάξτε να δείτε. Να συμφωνήσουμε και σε κάτι ακόμα. Ότι πρέπει όλοι να προσπαθούμε στο βαθμό που εμπλεκόμαστε, από όποιο επίπεδο και να είμαστε, να διατυπώνουμε ή να ζητάμε τη διατύπωση καθαρών νόμων, γιατί ουσιαστικά όλοι κινούμασταν σε μια λογική ότι διαβάζαμε έναν νόμο ή διαβάζαμε μια Υπουργική Απόφαση και πηγαίναμε στο τέλος να δούμε από πότε θα ισχύει, μεταβατικές διατάξεις και τα παράθυρα.
ΣΥΝΕΔΡΟΣ: (εκτός μικροφώνου)

Β. ΚΑΚΚΟΣ: Όχι, δεν λέω για το συγκεκριμένο. Λέω γενικά, κύριε Δήμαρχε. Γιατί το θέμα της αδειοδότησης υποτίθεται ξεκίνησε από τον 2725/99 και μετά ανά διετία – τριετία προστίθεντο πράγματα, αλλά που ποτέ δεν μπήκε επιτακτικά ότι τώρα θα πρέπει όλα να έχουν άδεια. Από το ’99 μέχρι το 2013. Και αυτό ήταν εις γνώση όλων μας.


Από την άλλη μεριά, εγώ συμφωνώ μαζί σας, γιατί πέρα από την υποκειμενική κρίση των μελών της Επιτροπής, που προφανώς παίζει έναν ρόλο, χαρακτηριστικά θα σας πω το εξής. Αν έχετε ασχοληθεί ιδιαίτερα με τις αδειοδοτήσεις, στα ποδοσφαιρικά γήπεδα λέει ότι μεταξύ των θυρών θα πρέπει να διαχωρίζονται, να υπάρχει τόσο ύψος διαχωριστικού και τα λοιπά. Στο Ολυμπιακό  Στάδιο δεν υπάρχει διαχωριστικό. Έγινε για τους Ολυμπιακούς Αγώνες, έχει μικρό καγκελάκι, χαμηλό. Αν λοιπόν υπήρχε πιστή εφαρμογή αυτού που προβλέπει η ΚΥΑ, δεν θα είχε αδειοδότηση το Ολυμπιακό Στάδιο της Αθήνας για την τέλεση ποδοσφαιρικών αγώνων. 


Εγώ θεωρώ και αυτό το είπα και στην εισήγηση, θεωρώ ότι όλοι είμαστε ώριμο πλέον και προφανώς πρέπει να υπάρχει διαβάθμιση και συμφωνώ με τον Δήμαρχο, δεν μπορεί στην ίδια διαδικασία να είναι ένα ανοιχτό γήπεδο με 50 θέσεις θεατών και είναι σε ένα χωριό και βασικά χρησιμοποιείται από τα παιδιά του χωριού για να παίζουν μπάλα και μπορεί να μην γίνει και ποτέ αγώνας και αν θα γίνει, θα γίνει χωρίς θεατές. Δεν μπορεί να είναι στην ίδια διαδικασία με την αδειοδότηση ενός γηπέδου που φιλοξενεί αγώνες διεθνείς ή οτιδήποτε άλλο.


Και εδώ προφανώς θα πρέπει και η ΚΕΔΕ και όλοι όσοι μετέχουμε σε όλα τα επίπεδα, να πάρουμε μια πρωτοβουλία να υπάρχει σαφής διαφοροποίηση, γιατί θεωρώ ότι εκεί με βάση την τεχνογνωσία που υπάρχει από όλους, θεωρώ ότι θα μπορούμε να είμαστε πολύ πιο συγκεκριμένοι, γιατί νομίζω επίσης συμφωνούμε, τι θέλουμε; Θέλουμε οι εγκαταστάσεις να είναι ασφαλείς. Δεν νομίζω ότι κανένας δεν θέλει οι εγκαταστάσεις να μην είναι ασφαλείς. Όμως μη θεοποιήσουμε και το τυπικό και τη γραφειοκρατία, γιατί σε τελική ανάλυση ένας πυλώνας σε ένα σχολείο μπορεί να πέσει γιατί ποτέ δεν είχαμε σκεφτεί ότι θα πρέπει κάποια στιγμή και ένας πυλώνας που έγινε πριν από 30 χρόνια, να συντηρηθεί. Δεν λέω εγώ για το γήπεδο του ΟΦΗ. 

ΠΡΟΕΔΡΕΙΟ: Τον λόγο έχει ο κύριος. Την ιδιότητά του και το όνομά του.

Ρ. ΚΟΜΙΤΣΑΣ: Καλησπέρα, είμαι ο Δήμαρχος Κιλελέρ και Πρόεδρος της ΠΕΔ  Θεσσαλίας. 


Δεν θα έπαιρνα τον λόγο αν μετά λύπης μου δεν έβλεπα ότι το Συνέδριο αναφέρεται αποκλειστικά στις δράσεις που αναπτύσσονται στα αστικά κέντρα. Δεν έχω δει ούτε έναν εισηγητή, είτε αιρετό, είτε παράγοντα αθλητικό, ο οποίος να έχει καμία σχέση με την επαρχία και την ελληνική ύπαιθρο. 

Σε κάθε περίπτωση, θα πω ότι όλα αυτά που άκουσα μέχρι τώρα δεν αφορούν εμάς που ζούμε και βιώνουμε μια πραγματικότητα σε κοινωνίες οι οποίες δεν έχουν να κάνουν ούτε με κολυμβητήρια, ούτε με πυλώνες, ούτε με γυμναστήρια τέτοια που να έχουν αξιώσεις να φιλοξενήσουν ΚΑΕ ή ΠΑΕ. 


Θα πρέπει όμως να πω ότι εδώ θα έπρεπε να υπάρχει ένας εκπρόσωπος της Πολιτείας, για να απολογηθεί ή να δικαιολογηθεί έστω, για την εγκατάλειψη από πλευράς της Πολιτείας τόσο των προγραμμάτων μαζικού αθλητισμού, τα οποία έχουν καταστρέψει και δημοτικές επιχειρήσεις και νομικά πρόσωπα τα οποία υλοποίησαν στο παρελθόν ανάλογα προγράμματα και όχι μόνο αυτό, αλλά έχουν και υποστεί ακόμη και διώξεις για οφειλές προς το ΙΚΑ, λόγω της ασυνέπειας του κράτους να καλύψει έγκαιρα αυτά που έπρεπε για τις αμοιβές των γυμναστών και όλων όσων πήραν μέρος στα προγράμματα.



Βέβαια κάποιοι Δήμοι είχαν την πρόνοια να βάλουν συμμετοχή σε όσους μετείχαν, αθλούμενοι, σε αυτά τα προγράμματα και μπόρεσαν και βρήκαν τον τρόπο να αμείψουν όλους αυτούς που δούλεψαν σε αυτά τα προγράμματα.


Το δεύτερο είναι ότι η Πολιτεία έχει εγκαταλείψει εδώ και χρόνια τον ερασιτεχνικό αθλητισμό. Ασχολείται με τις ΠΑΕ και τις ΚΑΕ, με όλους αυτούς τους… ας αποφύγω καμιά βαριά έκφραση. Όλοι μας τους χαρακτηρίζουμε ότι διακινούν ή δικαιολογούν μέσω αυτών των σωματείων το μαύρο χρήμα και η Πολιτεία ασχολείται με τη ρύθμιση, την παραγραφή και το χάρισμα των όποιων χρεών δημιουργούν, προκειμένου να ικανοποιήσουν κάποιους αφελείς που ενώ όταν γίνεται απεργία επειδή χάνουν τη δουλειά τους, μαζεύονται 50, όταν όμως μαζεύονται για να υποστηρίξουν αυτούς τους μεγαλοπαράγοντες που έριξαν το καράβι στα βράχια και θέλουν τώρα να τους χαριστούν τα χρέη, μαζεύονται χιλιάδες. Δυστυχώς έτσι λειτουργεί η ελληνική κοινωνία. 


Πόσα χρόνια έχουν να πάρουν μια δραχμή ή λεπτά του ευρώ, τα ερασιτεχνικά σωματεία, ποδοσφαιρικά, μπάσκετ, βόλεϊ; Τουλάχιστον αυτά που δραστηριοποιούνται στις περιοχές τις δικές μας. Αυτοί που μένουν και επιμένουν να λειτουργούν τέτοια σωματεία, είναι κάποιοι αφελείς οι οποίοι δεν μπορούν να χωνέψουν την ιδέα πώς κάποια σωματεία με μια ιστορία και μια παράδοση, μπορούν πλέον να μπουν στο περιθώριο και να μείνουν μόνο σαν ιστορικά σωματεία. 


Αυτή η κατάσταση δεν μπορεί να περπατήσει άλλο. Άκουσα προηγουμένως, αν κάνουμε προγραμματικές συμβάσεις ή αν συμμετέχουν τα αθλητικά αυτά σωματεία στα έξοδα των αθλητικών εγκαταστάσεων. Και να μην σας πω και το τελευταίο, ότι τους έρχεται και τέλος επιτηδεύματος, γιατί το ξέρετε ότι όσοι έχουν ΑΦΜ, είτε είναι πολιτιστικοί σύλλογοι, είτε είναι αθλητικοί σύλλογοι, τους έρχεται να πληρώσουν τέλος επιτηδεύματος.


Λοιπόν, εγώ νομίζω εκεί πρέπει να εστιάσουμε το θέμα και να δούμε πώς μπορούμε να αναβιώσουμε και να κρατήσουμε ζωντανό τον ερασιτεχνικό αθλητισμό και πώς μπορούμε εμείς οι Δήμοι να συνεχίσουμε να λειτουργούμε τον μαζικό αθλητισμό, που ήταν πραγματικά μια πετυχημένη δράση και να ασχοληθούμε με αυτά τα απλοϊκά πράγματα και να μην κολλήσουμε στα γραφειοκρατικά, που είναι στο ποιοι θα βγάλουν τις άδειες αγώνων και αν η ομοσπονδία ή ο «χ» ή ο «ψ».


Εγώ νομίζω ότι το Συνέδριο δεν θα καταλήξει σε κάποια αποτελέσματα τα οποία θα βοηθήσουν όλους εμάς τους αυτοδιοικητικούς να δώσουμε μια ώθηση και να δώσουμε μια ανάσα και μια πνοή στον ερασιτεχνικό αθλητισμό και στον πολιτισμό μέσω των πολιτιστικών συλλόγων ή των πολιτιστικών Νομικών Προσώπων των Δήμων, αν κολλήσουμε σε τέτοιου είδους θέματα, τα οποία είναι μεν θέματα, αλλά δεν είναι αυτά που αυτή τη στιγμή απασχολούν κυρίως τον αθλητισμό και τον πολιτισμό σε ερασιτεχνικό και εθελοντικό επίπεδο. 


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ.


Να δώσει μια απάντηση ο κύριος Γκανάτσιος, λίγο σύντομη παρακαλώ και ο κύριος Παπαγεωργίου.

Γ. ΓΚΑΝΑΤΣΙΟΣ:  Εγώ αυτό που θέλω να πω είναι ότι είχαμε μπερδέψει και συνεχίζουμε πάρα πολλοί Οργανισμοί Τοπικής Αυτοδιοίκησης να μπερδεύουμε τους ρόλους. Οι Δήμοι κάνουν μαζικό αθλητισμό, τα σωματεία κάνουν αγωνιστικό ερασιτεχνικό αθλητισμό και στην πορεία μπερδευτήκαμε πάρα πολύ. Οι Δήμοι φτάσαμε να κάνουμε και επαγγελματικό αθλητισμό. Υιοθέτησαν ΠΑΕ, ΚΑΕ και ούτω καθεξής.


Οι ρόλοι πρέπει να είναι ξεκάθαροι στο τι θέλουμε να κάνουμε. Εμείς αναπτύσσουμε προγράμματα άθλησης με στόχο τη φυσική δραστηριότητα, την υγεία, την αναψυχή. Αυτός πρέπει να είναι ο ρόλος και σε αυτή την κατεύθυνση πρέπει να εργάζεται η Τοπική Αυτοδιοίκηση. Τη δουλειά των ερασιτεχνικών συλλόγων την κάνουν τα σωματεία. Εκεί ο Δήμος συμπαρίσταται και βοηθά με την παραχώρηση εγκαταστάσεων, των υποδομών που έχει και ούτω καθεξής, με όποια βοήθεια μπορεί να δώσει σε αυτό το επίπεδο. 


Δεν είναι ο Δήμος αυτός που θα πρέπει να αναπτύξει τον ερασιτεχνικό αγωνιστικό αθλητισμό. 

ΠΡΟΕΔΡΕΙΟ: Ο κύριος Παπαγεωργίου.

Α. ΠΑΠΑΓΕΩΡΓΙΟΥ: Οπωσδήποτε οι ρόλοι πρέπει να είναι διακριτοί. Τέθηκαν όμως σημαντικά ζητήματα και αξίζει να ακουστούν και έτσι θα τα προσεγγίσω. 


Υπάρχει ένα ζήτημα φιλοσοφίας και προσέγγισης. Σαφέστατα. Απλώς εγώ θα σας βάλω τον προβληματισμό. Σήμερα ο ερασιτεχνικός αθλητισμός έτσι όπως είναι δομημένος, είναι δομημένος ακόμα και στις χαμηλότερες κατηγορίες, πέμπτη ερασιτεχνική, τέταρτη ερασιτεχνική, δομημένος με πρωταθλητικά χαρακτηριστικά. Υπάρχει το σύστημα ανόδου – υποβιβασμού. Αν πας το παιδί σου, παρότι πληρώνεις, στο ερασιτεχνικό σωματείο ποδοσφαίρου, μπάσκετ, βόλεϊ, της τέταρτης ερασιτεχνικής κατηγορίας, αν δεν κάνει, δεν θα το πάρουν. 


Έχω πει επανειλημμένως και σε πάρα πολλά συνέδρια και αυτό έρχονται το κενό να καλύψουν οι Δήμοι και πολύ σωστά είπε ο Γιώργος, ότι το παιδί πρέπει να έχει πρόσβαση στην αθλητική δραστηριότητα, άσχετα αν έχει πλατυποδία ή τα μπούτια του συγκαίγονται. Όμως όλο το σύστημα το ελληνικό το αθλητικό είναι δομημένο σε πρωταθλητικά χαρακτηριστικά. Πρωταθλητισμό κάνουν όλα τα ερασιτεχνικά σωματεία, από την κατώτατη κατηγορία μέχρι την ανώτατη. 


Κλείνει  το θέμα αυτό της φιλοσοφικής προσέγγισης. 


Δεν αισθάνομαι βέβαια την υποχρέωση να απαντήσω για όλα τα ζητήματα που διαχρονικά δεν έχει επιλύσει η ελληνική Πολιτεία, αν και θα μπορούσε ως ένα αντικείμενο επιστημονικής προσέγγισης να αναφερθούν, αλλά είναι ούτως ή άλλως και ο χρόνος πιεστικός. 

Όσον αφορά τα αστικά κέντρα θα ήθελα να πω. Εγώ επειδή τα είπα λίγο γρήγορα, ορισμένα ίσως πράγματα να πέρασαν απαρατήρητα. Αναφέρθηκα τα πάρκα αθλητικής αναψυχής και στις δραστηριότητες ανοιχτού χώρου, οι οποίες σαφέστατα αφορούν τα μη αστικά κέντρα ως επί το πλείστον, γιατί τα αστικά κέντρα με την πυκνή δόμηση που έχουν δεν μπορούν να αναπτύξουν τέτοιες δραστηριότητες. Άρα αυτό σαφέστατα αφορά την ελληνική περιφέρεια και την επαρχία που μπορεί να οργανώσει και με έναν πολύ απλό τρόπο, θα σας δώσω παράδειγμα. Ένα δάσος που είναι προσβάσιμο, αν κάνεις είκοσι σταθμούς και σε κάθε σταθμό έχεις μια μεγάλη ταμπέλα υποδεικνύοντας ασκήσεις στους περιπατητές ή σε αυτούς που τρέχουν μέσα στο δάσος, σταματώντας εκεί να κάνουν το συγκεκριμένο ασκησιολόγιο, να είστε βέβαιοι ότι πολλοί θα το χρησιμοποιήσουν. Είναι και αυτό μια δράση, μια λύση. Το θέμα είναι να έχουμε ιδέες και να τις υλοποιήσουμε. 


Συγχωρέστε με που είμαι χειμαρρώδης, αλλά δίνω και απαντήσεις. Ειπώθηκε το θέμα  της τακτοποίησης, αδειοδότησης και όλα τα υπόλοιπα. Μέχρι σήμερα υπάρχει μια εκκρεμότητα. Έχει ψηφιστεί ο νόμος 4178, έχει μια σοβαρή εκκρεμότητα όσον αφορά την  τακτοποίηση των αυθαιρέτων των αθλητικών χώρων και στους Δήμους και στα Εθνικά Αθλητικά Κέντρα, η οποία είναι ποια; Ότι ο νόμος δεν δίνει τη δυνατότητα σε μη ιδιώτες μηχανικούς, δηλαδή στους μηχανικούς του Δημοσίου, να ανοίξουν κωδικό στο ΤΕΕ και να μπορέσουν να κάνουν τη ρύθμιση αυτή και αυτό δεν έχει λυθεί ακόμα και είναι πληροφόρηση επειδή ούτως ή άλλως αφορά και τον φορέα τον οποίο διοικώ, όπως σας είπα προηγουμένως και προσπαθώ να ρυθμίσω και εγώ αυτούς τους χώρους και δεν υπάρχει ακόμα αυτή η δυνατότητα. Άρα θα πρέπει είτε να γίνει νομοθετική ρύθμιση, είτε θα πρέπει να βγει, αν υπάρχει νομοθετική εξουσιοδότηση, μια Υπουργική Απόφαση που να ρυθμίζει το θέμα. Αλλιώς ποιος θα κάνει τις μελέτες τις τοπογραφικές; Ποιος θα κάνει τις υπόλοιπες μελέτες;

ΠΡΟΕΔΡΕΙΟ: Ευχαριστούμε τον κύριο Παπαγεωργίου.


Τον λόγο έχει ο κύριος. Την ιδιότητα και το όνομά σας.

ΚΟΥΤΣΑΚΗΣ: Λέγομαι Κουτσάκης, είμαι από το Δήμο Ηράκλειας Σερρών, ο Πρόεδρος της Κοινωφελούς Δημοτικής Επιχείρησης. 

Το ερώτημά μου έχει να κάνει σχετικά με την αδειοδότηση των αθλητικών χώρων. Ένα θέμα  αρκετά επίκαιρο και πολύ πιεστικό σήμερα και το ζήσαμε όλοι μαζί.  Και εξακολουθεί να μας πιέζει ιδιαίτερα. Βέβαια, θέλω να το συνδέσω και με την αστική ευθύνη. 

Παραδείγματος χάριν, τα αθλητικά σωματεία που χρησιμοποιούν με οποιαδήποτε μορφή αθλητικούς χώρους των Δήμων, έχουν την υποχρέωση να έχουν και ιατρική βεβαίωση των αθλητών τους ότι μπορούν να αθλούνται. Στην περίπτωση όμως που το κοινό μπαίνει από μόνο του, ένας ιδιώτης πάει να αθληθεί σε συγκεκριμένους χώρους, ποιος έχει την ευθύνη ελέγχου της ιατρικής βεβαίωσης αυτών των λαϊκών αθλούμενων τέλος πάντων; 

Είναι ένα ζήτημα γιατί μπορεί κάποια στιγμή να συμβεί σε έναν χώρο αθλητικό, που μπορεί να τον επισκεφτεί ιδιώτης, γιατί υπάρχει στην προμετωπίδα του μπορεί να αθληθεί το κοινό από την τάδε ώρα μέχρι την τάδε ώρα. Αν συμβεί κάποιο πρόβλημα εκεί πέρα, ποιος έχει την ευθύνη; Και αν δείτε, για την αδειοδότηση θέλω να επανέλθω, αν δείτε τα κριτήρια πλέον που μπαίνουν για την αδειοδότηση των αθλητικών χώρων, είναι αρκετά αυστηρά και πρέπει να έχουν και χώρους ανάνηψης και ούτω καθεξής. 

Λοιπόν, στα μικρά χωριά τα ορεινά, ημιορεινά ή άλλα χωριά που δεν πληρούν κυρίως τις διαστάσεις των γηπέδων για να μπορούν να παίξουν ποδόσφαιρο ή οτιδήποτε άλλο, δεν έχουν αποδυτήρια, δεν έχουν χώρους υγιεινής, τι γίνεται σε αυτή την περίπτωση; 

Ευχαριστώ.

ΠΡΟΕΔΡΕΙΟ: Μπήκαν δύο-τρία ερωτήματα. Ο κύριος Παπαγεωργίου και μετά ο κύριος Ταμπάκος.

Α. ΠΑΠΑΓΕΩΡΓΙΟΥ: Να απαντήσω γρήγορα ότι όταν λέμε αστική ευθύνη, δεν εννοούμε τη διαδικασία με τις ιατρικές γνωματεύσεις που είναι το ένα κομμάτι. Μπορεί να συμβεί οποιοδήποτε ατύχημα, μια πτώση ή οτιδήποτε άλλο.


Εγώ θα συνιστούσα για τους ελεύθερα αθλούμενους να τους βάζετε να υπογράφουν  μια υπεύθυνη δήλωση ότι αθλούνται με δική τους ευθύνη και ότι δεν φέρετε καμία ευθύνη οποιοσδήποτε άλλος. Το θέμα της διατύπωσης. Αυτό όσον αφορά το κομμάτι αυτό.


Όσον αφορά τις αδειοδοτήσεις, νομίζω θα πει ο Βασίλης.

Β. ΚΑΚΚΟΣ: Να προσθέσω ότι στους Κανονισμούς τους Εσωτερικούς που κάνετε, είναι καλό να προβλέψετε ότι σε κάποιες εγκαταστάσεις όταν υπάρχει ζώνη ελεύθερης άθλησης, βαπτίστε το με όποια ονομασία θέλετε, τότε θα περιγράψετε αυτό που είπε προηγουμένως ο Θανάσης, ότι συμμετέχει με δική του ευθύνη, υπογράφει υπεύθυνη δήλωση και λοιπά.

ΣΥΝΕΔΡΟΣ: (εκτός μικροφώνου)

Β. ΚΑΚΚΟΣ: Κοιτάξτε να δείτε, θα πρέπει να ξεκαθαρίσουμε αν αποδεχόμαστε ότι σε ένα… Γιατί μην πάμε από το ένα άκρο στο άλλο. Λέμε ότι έχουμε ένα γηπεδάκι στην πλατεία. Δεν υπάρχει δυνατότητα να είναι κάποιος σε 24ωρη βάση εκεί πέρα. 


Θα μπορούσε να υπάρχει μια εποπτεία. Ουσιαστικά όμως εκεί τι έχεις; Έχεις μια ζώνη ελεύθερης άθλησης. Αυτό λοιπόν που βάζεις στον Κανονισμό της Εσωτερικής σου Λειτουργίας, αφού ονοματίσεις ότι έχεις το συγκεκριμένο γηπεδάκι, το οποίο βασικά δεν το παραχωρείς για άλλο λόγο, εκτός αν το παραχωρείς κάποια ώρα και σε κάποιο σύλλογο και τα λοιπά και τα λοιπά. Αυτή η ζώνη είναι ελεύθερης άθλησης, προσέρχονται ελεύθερα όλοι οι δημότες, αλλά συμμετέχουν με δική τους ευθύνη και καλό είναι να έχεις και μια ταμπέλα με όλα αυτά.
ΠΡΟΕΔΡΕΙΟ: Ευχαριστούμε πολύ.


Τον λόγο έχει ο κύριος.

Κ. ΦΡΑΓΚΙΑΔΑΚΗΣ: Κωνσταντίνος Φραγκιαδάκης, υπεύθυνος εκδηλώσεων πολιτισμού και αθλητισμού από το Πολιτιστικό Αθλητικό Οργανισμό Δήμου Αγίου Νικολάου, από την Κρήτη.


Κύριε Κάκκο, πολύ σωστά μας τα είπατε πριν, ότι πρέπει να υπάρχει προσωπικό, να υπάρχει τεχνικό προσωπικό, να υπάρχουν διαφόρου είδους συνάδελφοι οι οποίοι να καλύπτουν τους χώρους. 


Όταν δεν υπάρχει προσωπικό, γιατί κακά τα ψέματα, υπάρχουν και μικρά αστικά κέντρα, που ναι μεν έχουν πολλούς αθλητικούς χώρους, αλλά δεν έχουν όμως το κατάλληλο προσωπικό, τι κάνουμε; Ένα αυτό.


Δεύτερον. Να βάλουμε λίγο στο παιχνίδι και το ότι πολύ σύντομα πιθανόν να καταργηθούν και όλα τα Νομικά Πρόσωπα των Δήμων; Άρα κατ’ επέκταση και το υπάρχον προσωπικό, όσο είναι αυτό, έστω το λίγο, θα το χάσουμε; Τι κάνουμε σε αυτή την περίπτωση;

Β. ΚΑΚΚΟΣ: Λοιπόν, ασκήσεις επί χάρτου. Εγώ το ότι μειώνεται το προσωπικό, το είπα. Ας πάρουμε την περίπτωση ότι δεν υπάρχει καθόλου προσωπικό. Το θέμα είναι ότι υπάρχουν χρήστες. Άρα λοιπόν θα πρέπει να δημιουργήσουμε έσοδα. Και χαίρομαι πολύ για την ερώτηση. Ποιοι χρησιμοποιούν την εγκατάσταση; Είτε δημότες μεμονωμένοι, είτε εμείς τη χρησιμοποιούμε σαν Δήμος για να κάνουμε προγράμματα, είτε αθλητικά σωματεία. Θα εισπράξουμε λοιπόν και θα μαζέψουμε αυτά τα χρήματα που χρειάζονται, έτσι ώστε όταν λέμε συντήρηση και λειτουργία της εγκατάστασης, θα πρέπει να προϋπολογίσουμε οτιδήποτε έχει να κάνει με τη συντήρηση και τη λειτουργία της εγκατάστασης. Θα πρέπει να προβλέψουμε ότι θα πρέπει να έχουμε έναν καθαρισμό, ο οποίος καθαρισμός αυτός όμως δεν θα είναι δύο καθαρίστριες με 8ωρο. Θα είναι πιθανά, γιατί δεν έχετε καθαρίστριες, υπό αυτή την έννοια, θα είναι ένα συνεργείο καθαρισμού το οποίο θα έρχεται την ώρα αιχμής. Δηλαδή θα έρθει την ώρα που θα πρέπει να είναι καθαρά τα αποδυτήρια και όχι την ώρα που δεν λειτουργεί η εγκατάσταση, π.χ. πρωί. Άρα με όρους καθαρά ιδιωτικής επιχείρησης, θα πρέπει να διαχειριστεί το ανθρώπινο δυναμικό που προφανώς από την στιγμή που δεν έχετε προσωπικό, θα είναι απέξω, προκειμένου να λειτουργήσει. Δηλαδή ιδιώτης ηλεκτρολόγος, ιδιώτης συγκολλητής για να κάνει μια εργασία, ιδιώτης στη φύλαξη, αν απαιτείται…

ΣΥΝΕΔΡΟΣ: (εκτός μικροφώνου)

Β. ΚΑΚΚΟΣ: Από εκεί και πέρα εγώ δεν θεωρώ ότι ξαφνικά ο Δήμος δεν έχει καθόλου προσωπικό. Δεν έχει η εγκατάσταση, η συγκεκριμένη εγκατάσταση δεν έχει. 


Θεωρώ ότι θα πρέπει το ανθρώπινο δυναμικό που υπάρχει… Πολλές φορές συζητάμε τώρα μια σειρά από ζητήματα και π.χ. γίνεται και μια κουβέντα αυτή τη στιγμή για το ΟΑΚΑ. Και το ΟΑΚΑ θα ενταχθεί κάποια στιγμή στο θέμα της κινητικότητας. Σήμερα το διοικητικό προσωπικό του ΟΑΚΑ προφανώς δεν είναι το προσωπικό που ήταν παλιά. Είναι μειωμένο κατά 50%. Το διοικητικό προφανώς, για αυτό και κατέβηκε το budget κατά 70% από ότι ήταν τις καλές εποχές. Λοιπόν, το διοικητικό προσωπικό του ΟΑΚΑ δεν κάθεται στο γραφείο. Είναι βάρδια στην εγκατάσταση. Εισπράττει, εποπτεύει, έρχεται σε επαφή με τους χρήστες, φτιάχνει πρόγραμμα, κάνει τα πάντα. 


Με αυτήν λοιπόν την έννοια, θέλουμε πολυεργαλεία, σε όλους όσους εμπλέκονται με τις αθλητικές εγκαταστάσεις, προφανώς και της Τοπικής Αυτοδιοίκησης, προκειμένου να υπάρχει ο venue manager, να υπάρχει το ένα άτομο το υπεύθυνο σε κάθε εγκατάσταση και το άλλο πάει outsourcing. Το θέμα είναι όμως, γιατί και οι δυνατότητες του Δήμου δεν είναι απεριόριστες, είναι ότι θα πρέπει να εισπράξεις από το αθλητικό σωματείο για να τα κάνεις όλα αυτά, θα πρέπει να εισπράξεις από τους δημότες που κάνουν  χρήση των εγκαταστάσεων, προκειμένου να μπορεί να είναι σε σημαντικό βαθμό αυτοχρηματοδοτούμενο. 

Θα το συζητήσουμε και μετά. 

ΠΡΟΕΔΡΕΙΟ: Ευχαριστούμε πολύ.


Τον λόγο έχει ο κύριος. Την ιδιότητά σας και το όνομά σας. 

Χ. ΠΑΠΑΔΟΠΟΥΛΟΣ: Καλησπέρα σας, λέγομαι Παπαδόπουλος Χρήστος, είμαι Προϊστάμενος Διεύθυνσης Υγείας Καβάλας, Περιφέρεια Ανατολικής Μακεδονίας-Θράκης.


Θα θέσω το ζήτημα της αδειοδότησης και πάλι, όχι των αθλητικών εγκαταστάσεων μόνο, και των αγώνων. Σύμφωνα με τον νόμο έτσι όπως έχει τροποποιηθεί, τον αθλητικό, πλέον εμείς καλούμαστε να δώσουμε άδειες αγώνων. Υπάρχει ένα τεράστιο θέμα σε όλη την Ελλάδα και θέλω να ρωτήσω το εξής. Επειδή το εκλεκτό πάνελ εδώ, όλοι οι ομιλητές οι εκλεκτοί έθεσαν κάποια ζητήματα. Έθεσαν το ζήτημα καταρχάς της πιστοποίησης των συλλόγων και όταν λέμε πιστοποίηση, δεν είναι αυτό που ειπώθηκε προηγουμένως, η εγγραφή σε μια ομοσπονδία. Είναι ειδική αθλητική αναγνώριση από τη Γενική Γραμματεία Αθλητισμού. Και όχι μόνο, έτσι; Πρέπει λοιπόν να μπει μια τάξη σε αυτό.


Ένα δεύτερο είναι, τέθηκε ζήτημα παραχώρησης της χρήσης από τους Δήμους και πολύ σωστά, στους χρήστες. Η ερώτηση η δική μου, για να μην μακρηγορώ και να μην κλέβω χρόνο και θα κάνω σαφέστατη την ερώτηση και θα ήθελα απάντηση από οποιονδήποτε μπορεί να απαντήσει από το πάνελ. Για να δοθεί μια άδεια αγώνα σε ένα ερασιτεχνικό σωματείο, τι θα πρέπει να υπάρχει; Θα πρέπει να υπάρχει πιστοποίηση αυτού του σωματείου, ναι ή όχι; Θα πρέπει δηλαδή το σωματείο αυτό να έχει αναγνωριστεί αθλητικά από τη Γενική Γραμματεία Αθλητισμού; Δεύτερον, θα πρέπει να υπάρχει σαφής παραχώρηση του Δήμου, με οποιοδήποτε τρόπο, ότι δίνει την εγκατάσταση αυτή και ότι πληρούνται κάποιες προϋποθέσεις για να την πάρει; Με την προϋπόθεση βεβαίως ότι η εγκατάσταση έχει άδεια, έτσι; Αυτό είναι σαφέστατο από το νόμο. 


Θα ήθελα απαντήσεις σε αυτά τα ζητήματα. Ευχαριστώ πολύ.

Β. ΚΑΚΚΟΣ: Προφανώς το κλίμα από πλευράς εισηγητών, είναι ότι όταν χρησιμοποιούμε τον όρο πιστοποίηση, γιατί και εγώ το χρησιμοποίησα και ο κύριος Παπαγεωργίου και ο κύριος Γκανάτσιος και οι πρωινοί εισηγητές, δεν εννοούμε μόνο την ειδική αθλητική αναγνώριση. 

ΟΜΙΛΗΤΗΣ: Είναι και αυτό.

Β. ΚΑΚΚΟΣ: Είναι προφανώς και αυτό.
ΣΥΝΕΔΡΟΣ: (εκτός μικροφώνου)

Β. ΚΑΚΚΟΣ: Ναι, αλλά αυτό έχει να κάνει… Αυτή τη στιγμή δεν είναι κάτι που προβλέπεται από το νόμο.

ΣΥΝΕΔΡΟΣ: (εκτός μικροφώνου)

Β. ΚΑΚΚΟΣ: Αυτό λέω. Ότι όταν εμείς χρησιμοποιούμε τον όρο πιστοποίηση… δηλαδή εγώ απλώς δεν πρόλαβα να τα πω. Είναι ξεκάθαρο ότι το αθλητικό σωματείο παράγει και κοινωνικό-αθλητικό έργο, αλλά και συμφωνώ απόλυτα με αυτό που είπε και ο Θανάσης ο Παπαγεωργίου, είναι ότι ασκεί και επιχειρηματική δραστηριότητα. Άρα η ειδική αθλητική αναγνώριση καλύπτει ένα μέρος.

ΣΥΝΕΔΡΟΣ: (εκτός μικροφώνου)

Β. ΚΑΚΚΟΣ: Ναι, προφανώς. Λέμε λοιπόν, πριν πάμε στο Προεδρικό Διάταγμα, για να μην τα μπλέξουμε τα πράγματα. 

ΣΥΝΕΔΡΟΣ: (εκτός μικροφώνου)

Β. ΚΑΚΚΟΣ: Είναι μπλεγμένα, εγώ δεν θεωρώ ότι δεν είναι μπλεγμένα, απλώς αυτό που θα ήθελα εκ μέρους και των άλλων εισηγητών, να πούμε ότι εμείς εννοούμε την πιστοποίηση με κάτι πολύ ευρύτερο. Αυτό που τέθηκε από τον κύριο Γκανάτσιο, ότι θα πρέπει ο Δήμος να έχει σαφή εικόνα των οικονομικών, των δυνατοτήτων και τα λοιπά, πού πάνε οι συνδρομές. Θα μου πείτε, είναι δουλειά του Δήμου; 

ΠΡΟΕΔΡΕΙΟ: Ευχαριστώ πολύ.


Τον λόγο έχει ο κύριος. Ιδιότητα και όνομα. Παρακαλώ λίγο σύντομα. Είναι τρεις-τέσσερις συνάδελφοι.

Γ. ΚΩΤΣΟΣ: Ονομάζομαι Γιώργος Κωτσός, είμαι ο Δήμαρχος Μουζακίου Καρδίτσας και γυμναστής. Μου αρέσει το γυμναστής, όχι το παιδοτρίβης. Το γυμναστής, όπως μας ξέρει όλη η κοινωνία, όπως έχουμε καταξιωθεί στην κοινωνία και κυρίως στο σχολείο.


Ένα ερώτημα καταρχήν. Ο τίτλος «Αθλητισμός- Πολιτισμός, παράγοντες κοινωνικής συνοχής». Δεν ξέρω κατά πόσο στο Ολυμπιακό  Στάδιο δομείται κοινωνική συνοχή, στο ΟΑΚΑ. Άρα κατά αυτή την έννοια είμαστε λίγο μακριά από το θέμα τουλάχιστον της ημερίδας, όταν μονοπωλεί τη συζήτηση ο καθ’ όλα αξιόλογος συνάδελφος. 


Δεύτερον. Θεωρώ ότι η πεμπτουσία του μαζικού αθλητισμού με την έννοια της μαζικότητας, συντελείται στο σχολείο, στον σχολικό αθλητισμό, όπου δυστυχώς και μπορούν να το πουν παλαιότεροι συνάδελφοι που υπηρέτησαν εκεί για πολλά χρόνια, γιατί εγώ λόγω μακράς θητείας στην Αυτοδιοίκηση δεν συμμετέχω, οι εγκαταστάσεις είναι άθλιες. Εκεί που χιλιάδες παιδιά, εκατομμύρια παιδιά κάθε μέρα αθλούνται, οι εγκαταστάσεις είναι άθλιες και απέχουν παρασάγγας από αυτό που ονομάζουμε σωστό αθλητικό χώρο. Δεν συζητάμε για κλειστά γυμναστήρια, δεν συζητάμε καν για κατάλληλες αυλές για άθληση. Και νομίζω ότι εκεί πρέπει και η ΚΕΔΕ, Πρόεδρε, να πάρει σαφή θέση και να βοηθήσει προς αυτή την κατεύθυνση. Συν το γεγονός ότι έχουν μειωθεί, από ότι ξέρω, και οι ώρες φυσικής αγωγής στο σχολείο. Άλλο ένα κτύπημα για τον αθλητισμό.


Βεβαίως ακούω συνεχώς για management, για ιδιωτικοοικονομικά κριτήρια και είναι λογικό σε αυτή την περίοδο της κρίσης που το κράτος συνεχώς απομακρύνεται από τις τοπικές κοινωνίες, παραμένει έγκλειστο στα τείχη της πρωτεύουσας, στο κλεινόν άστυ και βεβαίως όλοι μας ψάχνουμε να βρούμε πόρους να συντηρήσουμε τις υπάρχουσες αθλητικές εγκαταστάσεις, γιατί ούτε κουβέντα για καινούργιες. Ιδιαίτερα με τη ΣΑΤΑ που υπάρχει, για όσους δεν καταλαβαίνετε είναι τα χρήματα που παίρνουμε κάθε χρόνο για υποδομές από το Πρόγραμμα Δημοσίων Επενδύσεων, δεν θα φτάνουν ούτε καν να συντηρήσουμε τις υπάρχουσες υποδομές. Και βεβαίως είναι ένα ζήτημα το πώς θα αντιμετωπίσουμε αυτό το θέμα. Βεβαίως η ανταποδοτικότητα είναι μια καλή σκέψη, αλλά θεωρώ ότι ως ΚΕΔΕ θα πρέπει να διεκδικήσουμε αυτό που χρόνια παλεύουμε, την οικονομική αυτοτέλεια των Οργανισμών Τοπικής Αυτοδιοίκησης και τον απεγκλωβισμό της από το κράτος. Φοροδοτική ικανότητα στους Δήμους και δυνατότητα από μόνοι τους να μπορέσουν να σταθούν στα πόδια τους.


Σας ευχαριστώ.

ΠΡΟΕΔΡΕΙΟ: Εμείς ευχαριστούμε. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ευχαριστούμε πολύ.

Γ. ΓΑΛΛΟΣ: Γάλλος Γεώργιος, επικεφαλής της αντιπολίτευσης στο Δήμο Αμφίπολης. Τυγχάνει να είμαι και γυμναστής, όπως είναι ο συνάδελφος και Γυμνασιάρχης.


Δυο προτάσεις. Επειδή πιστεύω ότι είναι η εποχή των αλλαγών και θεωρώ ότι γίνεται μια φιλότιμη προσπάθεια από τους ομιλητές για να λύσουμε ένα πρόβλημα, αλλά κάνουμε λάθος στην ερώτηση. 


Η εποχή είναι για αλλαγές. Ψάχνουμε να βρούμε πώς στο δεδομένο πλαίσιο θα καλυτερεύσουμε τον αθλητισμό. Μα είναι η ρίζα του λάθους. Για εμένα η ρίζα του, έχει λεχθεί, είναι τα σωματεία. Τα σωματεία γιατί έγιναν; Για να υπάρχουν πελατειακές σχέσεις. Όλοι το ξέρουμε. Όσο δεν εκλείπει αυτό, τόσο θα έχουμε το πρόβλημα. 


Η πρότασή μου, να το δει και η ΚΕΔΕ, να το δει και το Υπουργείο Παιδείας, να καταργηθεί η δυνατότητα σε άτομα κάτω από 18, από 15 ετών, συμμετέχουν σε σωματεία. Να μπουν μέσα στα σχολεία. Να γίνουν τα σχολεία. Αντί να πάει ο γονιός να πληρώνει στο τάδε σωματείο, το αμφίβολης ποιότητας ή όποιος θέλει να ανοίξει σωματείο για να κάνει πολιτικά παιχνίδια ή να παίρνει λεφτά, να είναι μέσα σε ένα θεσμοθετημένο χώρο που είναι το σχολείο. Πρέπει τον αθλητισμό να τον  βάλουμε να πάρει τη θέση του σωματειακού αθλητισμού, τουλάχιστον για τα παιδιά και μην ξεχνάμε ότι όταν λέμε για σωματεία, οι πελάτες είναι τα παιδιά. Δεν είναι άνω των 18, είναι κάτω των 18. Πρέπει να εκλείψει αυτό το εμπόριο. Δεν είναι δυνατόν παιδί 13 χρονών να θέλει να το πάρει ο γονιός σε άλλο σωματείο και να του ζητάνε λεφτά, γιατί είναι οι φίλοι του αλλού. Αν δεν αλλάξει αυτό, νομίζω πως ότι και να κάνουμε τσάμπα τον αγώνα θα κάνουμε. 

Μια δεύτερη. Θα παρακαλούσα πολύ και τους Δημάρχους, ακούω εδώ για τις προϋποθέσεις και τα λοιπά. Δηλαδή επειδή κάποτε ήμουν και εγώ Αντιδήμαρχος, είναι δυνατόν κάποιος νόμος, να φοβόμαστε ότι θα μας έρθει από το κεφάλι ένας νόμος κάπου που δεν το σκεφτήκαμε; Ας κάνετε μια παρέμβαση στο κράτος, να γίνει ανεξάρτητη η Τοπική Αυτοδιοίκηση, να αποφασίζει αυτή για τους όρους των γηπέδων. Δύο-τρία βασικά πράγματα και τα άλλα να παίρνει την ευθύνη η Τοπική Αυτοδιοίκηση. Δεν είναι δυνατόν να μας πουν πού θα είναι οι τουαλέτες και τι θα κάνουμε. Δεν μπορεί να λειτουργήσει με τέτοιο πλαίσιο η Τοπική Αυτοδιοίκηση. Ουσιαστικά τι είναι; Υπάλληλοι του Υπουργείου Εσωτερικών. Εντέλλεστε να κάνετε αυτό, εντέλλεστε να κάνετε… και όταν πάει να λειτουργήσει η Τοπική Αυτοδιοίκηση, δεν μπορείς να το κάνεις αυτό, δεν μπορείς να το κάνεις εκείνο, έχει κενό νόμου. 


Το πρώτο βασικό δεν είναι τα λεφτά για εμένα. Είναι η ανεξαρτησία, να μπορεί να αποφασίζει ο Δήμος αν θέλει να βγάλει λεφτά, πόσα λεφτά. Περιμένει πότε θα αποφασίσει το Υπουργείο Αθλητισμού να του δώσει γυμναστές. Και γιατί να μην μπορεί ο ίδιος μέσω των σχολείων να προσλαμβάνει αυτούς τους γυμναστές; Θα μου πείτε μπαίνει μέσα η πρόσληψη, με τι κριτήρια και τα λοιπά. Έστω και έτσι, έστω και ας αποφασίζει όποιον θέλει ο Δήμαρχος. Θα είναι πολύ καλύτερο από το τωρινό σύστημα.


Σας ευχαριστώ. 

ΠΡΟΕΔΡΕΙΟ: Ευχαριστούμε πολύ.


Τον λόγο έχει ο κύριος για να κλείσουμε τη συζήτηση και να συνεχίσουμε αύριο, εννέα και μισή, με Πολιτισμό.

Π. ΖΟΥΝΗΣ: Ζούνης, από το Δήμο Γορτυνίας.


Έχω εκνευριστεί λίγο και θα σας πω γιατί και ήθελα να το θέσω αυτό το θέμα. Η ΚΕΔΕ είναι το κορυφαίο Όργανο της Τοπικής Αυτοδιοίκησης και σήμερα ένα τμήμα της ΚΕΔΕ κάνει αυτή την εκδήλωση εδώ,  που ήρθαμε να συζητήσουμε συγκεκριμένα πράγματα και λίγο ακόμα αν το αφήσω να εξελιχθεί, θα πειστώ ότι και ο αθλητισμός είναι ανταποδοτικά τέλη. 


Η υγεία στη Γορτυνία, έχουμε πρόβλημα με γιατρούς που δεν έχουμε, αγροτικούς και τα λοιπά και πάνε να κλείσουν, σημάδεψε ο Υπουργός τη Γορτυνία. Είναι ο τέταρτος σε έκταση Δήμος, τέταρτος ή πέμπτος, σε έκταση Δήμος της Ελλάδας, με χιλιάδες μέτρα δρόμους, ύδρευση, φωτισμού και τα λοιπά, που δεν συγκρίνεται. Οι εκατό χιλιάδες που έχει ένας Δήμος ας πούμε κεντρικός, είναι συγκεκριμένος. Ο Δήμος Γορτυνίας λοιπόν, με 10.000 κατοίκους, έχει τα διπλάσια ας πούμε μέτρα ύδρευσης και τα λοιπά. 


Προσέξτε τώρα, να δούμε. Ανταποδοτικά. Όταν δεν έρχονται οι γιατροί, γιατί και να μη λύσουμε το θέμα των πολιτών; Και επειδή η Πολιτεία δεν μπορεί, να κάνουμε και εκεί ανταποδοτικά και ούτω καθεξής. Να κάνουμε την Τοπική Αυτοδιοίκηση ΑΕ και να λειτουργεί λοιπόν ως εταιρεία. 

Για όνομα του Θεού και της Παναγίας. Αυτή η φωνή δεν πρέπει να προκύπτει εδώ. Δεν πρέπει να προκύπτει. Δεν πρέπει την ώρα που οι πολίτες έχουν γονατίσει από φόρους, χαράτσια και τα λοιπά, στο χώρο της Τοπικής Αυτοδιοίκησης να μιλάμε και να σπρώχνουμε στην ανταποδοτικότητα. Δεν γίνεται. Δηλαδή η ευθύνη της ίδιας της Πολιτείας έναντι του πολίτη ποια είναι όταν τον έχει θέσει στο περιθώριο, τον έχει γονατίσει, τον έχει καταχαρατσώσει και συζητάμε αν το κοτέτσι στο χωριό θα πληρώσει ή δεν θα πληρώσει φόρο; Έχουμε φτάσει εκεί και τίθεται μέσα στο κορυφαίο Όργανο της Τοπικής Αυτοδιοίκησης συζήτηση για ανταποδοτικά τέλη; Νομίζω ότι πρέπει να υψώσουμε διαφορετική φωνή η Τοπική Αυτοδιοίκηση. Διαφορετική φωνή. Και σε τελευταία ανάλυση να ακούσω μια φωνή που να λέει ότι ναι, βάζεις που βάζεις το χαράτσι στον δημότη, δώσε το λοιπόν στην Τοπική Αυτοδιοίκηση για να του δώσει ποιότητα ζωής που δεν μπορείς να του δώσεις εσύ, για να του δώσει υγεία που δεν μπορείς να του δώσεις εσύ, για να του δώσει αθλητισμό που δεν μπορείς να του δώσεις εσύ, αλλά δεν μπορεί να συζητάμε την ώρα που η Πολιτεία έχει ποδοπατήσει τον πολίτη, να μιλάμε και εμείς και να ψάχνουμε ας πούμε να βρούμε την αυτονομία μας δια της δικής μας φορολόγησης. Είναι τρέλα κανονική να ακούγεται.
Αυτόν τον εκνευρισμό  και αυτή την διαμαρτυρία μου θέλω και να αλλάξουμε ρότα και προσανατολισμό. Να δούμε τα ζητήματα του πώς σε αυτή την δύσκολη περίοδο θα απαντήσουμε και στον πολιτισμό και στον αθλητισμό και στην υγεία λέω εγώ, δεν είναι το θέμα σήμερα, και σε ένα σωρό άλλα ζητήματα που έχει ανάγκη ο πολίτης, αλλά δεν μπορούμε σε καμία των περιπτώσεων να μιλάμε με αυτούς τους όρους. Δεν πρέπει εμείς να ανοίξουμε ως Τοπική Αυτοδιοίκηση κερκόπορτες, γιατί είναι έτοιμοι να τις αρπάξουν.

Σας ευχαριστώ.

ΠΡΟΕΔΡΕΙΟ: Ευχαριστούμε και εμείς.

Γ. ΓΚΑΝΑΤΣΙΟΣ: Αυτό είναι αυτονόητο, ότι η Τοπική Αυτοδιοίκηση θα πρέπει να είναι διεκδικητική και τα λοιπά. Είναι ένα πολιτικό πλαίσιο, το οποίο νομίζω το θέτετε στην ΚΕΔΕ. 


Εμείς εδώ πέρα είπαμε… Δεν μιλήσαμε καν για νέους φόρους. Λέμε ένας σύλλογος σε ένα μεγάλο αστικό Δήμο, που έχει 500 παιδιά και πληρώνουν τα παιδιά 40 € τον μήνα και εισπράττει ο σύλλογος 200.000 τον χρόνο, δεν είναι δυνατόν ο Δήμος να μην εισπράττει από αυτά τα χρήματα, τα οποία ήδη καταβάλλουν οι πολίτες μέχρι σήμερα, για τη συντήρηση και τη λειτουργία, για παράδειγμα, των αθλητικών εγκαταστάσεων. Αυτό είναι ένα πεδίο.


Τέτοια ζητήματα βάλαμε σαν προβληματισμό, με την έννοια ότι αυτά καταβάλλονται. Δεν είναι κάτι καινούργιο που ζητάμε.

ΠΡΟΕΔΡΕΙΟ: Ευχαριστούμε. 


Να κλείσουμε τον συνάδελφο…

ΣΥΝΕΔΡΟΙ: (εκτός μικροφώνου)

ΠΡΟΕΔΡΕΙΟ: Παρακαλώ πάρα πολύ, συνάδελφοι. Παρακαλώ πολύ σεβαστείτε τον τελευταίο ομιλητή. Σε δύο λεπτά θα έχουμε φύγει όλοι.  Ευχαριστώ πολύ.

Α. ΚΑΡΥΔΑΣ: Είμαι ο Απόστολος ο Καρύδας, Δήμαρχος Σιντικής Σερρών, Σιδηροκάστρου δηλαδή, και μέλος του Διοικητικού Συμβουλίου της ΚΕΔΕ. 


Καταρχήν συμφωνώ, και η οργή χρειάζεται καμιά φορά γιατί βοηθά στην υγεία και στην αυτοεκτόνωση, με την τοποθέτηση καταρχήν του συναδέλφου προηγουμένως, όχι του… Της Γορτυνίας. Δεν μπορεί ο αθλητισμός και ο πολιτισμός που είναι υπό τον συντονισμό ενός Δήμου μέσω των συλλόγων, να μην είναι παροχή εσόδων που προκύπτουν από το σύνολο των πολιτών, χώρα, ή των δημοτών. Επειδή έχουν παραγραφεί τα αδικήματα που έκανα πριν από 25 χρόνια και 30, μπορώ να τα πω. Βάζαμε λοιπόν, Πρόεδρε και συνάδελφε Δήμαρχε, τότε δύο δραχμές παραπάνω στο νερό, αλλά είχαμε τη δυνατότητα από την ύδρευση να τα δίνουμε και να στηρίζουμε τον πολιτισμό και τον αθλητισμό. Τώρα, με αποκορύφωμα το Παρατηρητήριο, ξέρετε όλοι τι γίνεται. 


Επειδή όμως δεν υπάρχει χρόνος, ίσως με άλλη τοποθέτηση, θέλω να πω μόνο δύο-τρία πράγματα, όχι εκ μέρους της ΚΕΔΕ, αλλά ως μέλος του Διοικητικού Συμβουλίου της ΚΕΔΕ. 


Πρώτα από όλα αξίζουν συγχαρητήρια στο συνάδελφο τον Γιάννη τον Θεοδωρακόπουλο, που δούλεψε τόσο πολύ και είδα τουλάχιστον στο τελευταίο πάνελ μια πολύ καλή σύνθεση και υπεύθυνες εισηγήσεις και απαντήσεις, χρήσιμες για όλους μας. Το ένα είναι αυτό.


Το δεύτερο που θέλω να πω είναι ότι η ώρα αυτών των παροχών για εμάς τους  Δημάρχους της περιφέρειας, που είπε ο συνάδελφος του Κιλελέρ, ο Ρίζος, είναι στο τέλος. Ντρέπομαι που το λέω, μετά από τριάντα τόσα χρόνια, που ξεκίνησα το ’82 Δήμαρχος, επί τρεις 4ετίες και γύρισα μετά από 16 χρόνια, εκπαιδευτικός, εγώ που ανέπτυσσα τη θεωρία και στα παλιά συνέδρια και στην έναρξη της 4ετίας μου, όταν έμπαινε από την αντιπολίτευση για διάφορους λόγους να κόψουμε από τον πολιτισμό αυτό και αυτό και τους έλεγα – το ’91 λέω, ’92 – «όλα μπορούν να σταματήσουν, τα κράσπεδα σε ένα δρόμο που τα αφήσαμε στη μέση, μπορούν να περιμένουν τρία χρόνια, αλλά μια πολιτιστική ή αθλητική δραστηριότητα δεν μπορεί να σταματήσει». Ο κύριος Ταμπάκος είναι ο πιο αρμόδιος να απαντήσει. Εάν σταματήσεις δύο χρόνια μια πολιτιστική, μια θεατρική παραγωγή που έχει μια θεατρική ομάδα ενός Δήμου ή ένας σύλλογος, μετά από δύο χρόνια διαλύθηκε το μαγαζί και πρέπει να ξανά βρεθεί μετά κανένας μερακλής μετά από 15 χρόνια, να την ξανά εμφυσήσει και να ξεκινήσει. Κάτι ανάλογο με τον αθλητισμό.


Δυστυχώς, το 2013 και χθες περάσαμε ομόφωνα, λυπάμαι, το ομόφωνα, τον προϋπολογισμό στο Δήμο Σιντικής, που λέει, είπα και αυτά τα πράγματα, γιατί το 2014 θα είναι ακόμα χειρότερα για το Δήμο μας και για όλους τους Δήμους της περιφέρειας τουλάχιστον, οι οποίοι έχουν τεράστια προβλήματα. Ο Δήμος μας έχει 50 χωριά, έχουμε 40 γήπεδα και αφήστε με να πω ένα χωριάτικο και δεν με ενδιαφέρει αν παρεξηγηθώ. Απορρίμματα, όλα να γίνουν με όλη τη νομοθεσία την προβλεπόμενη. Στο δημότη θα φτάσει να το πληρώνει 50 και 60 και 70 €, το ένα, το άλλο, το παρά άλλο και ήρθαμε τώρα στα γήπεδα αυτές τις μέρες. Για όνομα του Θεού. Αυτά τα οποία μας ζητούν, λέω, η νομοθεσία, όλα μαζεμένα, κύριε Υπουργέ, από αυτή την κυβέρνηση, αυτές τις μέρες; 
ΣΥΝΕΔΡΟΣ: (εκτός μικροφώνου)

Α. ΚΑΡΥΔΑΣ: Λέω, αυτές τις μέρες, εννοώ αυτών των κυβερνήσεων…

ΣΥΝΕΔΡΟΣ: (εκτός μικροφώνου)

Α. ΚΑΡΥΔΑΣ: Μη στεναχωριέστε, είμαι στο απυρόβλητο, γιατί και εγώ είμαι συνένοχος πολιτικά. Δεν ξέρω αν καταλάβατε τι θέλω να πω. 


Λοιπόν λέω όλα, όλα, όλα, τώρα. Το 80% των γηπέδων εκεί που πηγαίνουν στο γρασίδι το απλό, δεν μπορούν να λειτουργήσουν. Τώρα, για όνομα του Θεού. Θα τα πούμε και αύριο, γιατί αθλητισμός και πολιτισμός πάνε μαζί. Ο αθλητισμός προθάλαμος του πολιτισμού.


Ευχαριστώ.

ΠΡΟΕΔΡΕΙΟ: Ευχαριστούμε πολύ.


Να είστε καλά, καλό βράδυ.

3η ΕΝΟΤΗΤΑ

ΠΡΟΕΔΡΕΙΟ (Γ. ΙΩΑΚΕΙΜΙΔΗΣ): Θα έλεγα να ξεκινήσουμε την διαδικασία. Η δεύτερη ημέρα, είμαστε σαφώς λιγότεροι, αλλά νομίζω ότι είμαστε πιο πιστοί σε αυτό που θα κουβεντιάσουμε σήμερα. Όποιος είναι εδώ, είναι γιατί στα αλήθεια θέλει να κουβεντιάσει για τον πολιτισμό.


Να μην χάνουμε χρόνο, μιας και καθυστερήσαμε, να καλέσουμε τον κύριο Ψαλιδόπουλο, που έχει την πρώτη παρέμβαση, να ξεκινήσουμε.

Θ. ΨΑΛΙΔΟΠΟΥΛΟΣ: Κυρίες και κύριο, επιτρέψτε μου να ξεκινήσω αναφερόμενος στην επικαιρότητα. 


Είναι φανερό ότι η σημερινή συνάντηση σήμερα το πρωί στο συνέδριο, επισκιάζεται βαρύτατα από την χθεσινή τρομοκρατική ενέργεια η οποία στοίχισε τη ζωή σε δύο νέους ανθρώπους. Είναι βέβαιο ότι όλοι όσοι βρισκόμαστε εδώ, όλοι οι άνθρωποι της Αυτοδιοίκησης, συμμεριζόμαστε την πεποίθηση ότι η αντιμετώπιση και η εξάρθρωση του φασισμού και του νεοναζισμού, επιτυγχάνονται μόνο όταν η λειτουργία των δημοκρατικών θεσμών της Πολιτείας, εξουδετερώνει την δράση του παρακράτους.


Ο φασισμός και ο νεοναζισμός εξουδετερώνονται με την δύναμη της δημοκρατίας, των ιδεών και των ανθρωπιστικών αξιών του πολιτισμού, με την ισχύ δηλαδή της συμμετοχής και του ρόλου της κοινωνίας των πολιτών. Δεν είναι οπωσδήποτε ένα μαφιόζικο ξεκαθάρισμα λογαριασμών. 


Κύριοι συνάδελφοι, νομίζω ότι ο Γιώργος ο Ιωακειμίδης, ορθώς χθες υπενθύμισε ότι συμπληρώνονται φέτος 20 χρόνια από το συνέδριο το οποίο η Τοπική Ένωση Δήμων και Κοινοτήτων της Αττικής, είχε οργανώσει το 1993 στην Ύδρα και είχε αφιερώσει για πρώτη φορά τότε, στην πολιτιστική δραστηριότητα της Αυτοδιοίκησης. 

Οι παλιοί θυμούνται ασφαλώς, ότι τότε σε εκείνο το συνέδριο, η Μελίνα δεν ήταν Υπουργός Πολιτισμού, αλλά είναι ίσως φανερό ότι η εποχή εκείνη της ανήκει ακόμη, έστω αισθητικά. Ήταν δηλαδή η εποχή κατά την οποία είχε επιχειρηθεί για πρώτη φορά η οργάνωση μιας κρατικής πολιτικής για τον πολιτισμό. 

Οι θεωρητικές αναζητήσεις εκείνων των χρόνων, αξιοποιούσαν κατά τινά τρόπο τις απόψεις του Αντρέ Μαλρώ και την εμπειρία από το ισχυρό γαλλικό παράδειγμα. Εντούτοις στην πράξη το ερώτημα αφορούσε κυρίως στην διάχυση των κρατικών, κυβερνητικών χρηματοδοτήσεων σε πολιτιστικούς και καλλιτεχνικούς θεσμούς και ομίλους. 

Μια πρώτη λοιπόν απάντηση στα αρχικά ερωτήματα που έθεσε ο Γιώργος ο Ιωακειμίδης χθες, προκύπτει από την ανάγκη νέας κινητοποίησης για την διαμόρφωση της σύγχρονης κρατικής πολιτικής για τον πολιτισμό, η οποία δεν μπορεί πια να ταυτίζεται με την γνωστή δημοσιοϋπαλληλική οργάνωση και να εξαντλείται απλώς στην διάθεση των χρηματικών πόρων. Θα συνιστά μια συμφωνία κοινωνικής και πολιτικής δράσης, με την πλειοψηφία των πολιτών.

Σήμερα η Αυτοδιοίκηση καλείται, όπως είναι γνωστό, να εκπληρώσει την κοινωνική της αποστολή στην πιο δύσκολη περίοδο της σύγχρονης διαδρομής της χώρας μας. Ο τόπος αλλάζει. Επί μακρά σειρά ετών μιλούσαμε για την ανάγκη αλλαγών στο κράτος, στην οικονομία και τη δημόσια ζωή. Όπως και επί εξίσου μακρά σειρά ετών, επανερχόμασταν στην καταθλιπτική διαπίστωση ότι ήταν ίσως αδιαπέραστο το τείχος ενός πολιτικού συστήματος το οποίο δεν στηριζόταν στο σχέδιο για την παραγωγή και την δίκαιη κατανομή του πλούτου, αλλά συντηρούνταν από την πελατειακή διάθεση των χρημάτων των ξένων δανείων.

Αυτή λοιπόν είναι η πιο δύσκολη περίοδος στη σύγχρονη διαδρομή τις χώρας, διότι οι αλλαγές για τις οποίες επί σειρά ετών μιλούσαμε, επιβλήθηκαν ακαριαία και εισχώρησαν στη δημόσια και την ατομική μας ζωή κατά τρόπο βίαιο. Επιβλήθηκαν κατά τρόπο ο οποίος δεν άξιζε στις δημοκρατικές παραδόσεις του λαού μας και εισχώρησαν από κάθε χαραμάδα της ανοχής, του εφησυχασμού, της συνήθειας και της αδράνειας. 

Το δίλημμα λοιπόν που έχουμε μπροστά μας, διατυπώνεται χωρίς προσχήματα. Θα αλλάξουμε τον τόπο εμείς οι ίδιοι με το δικό μας δημοκρατικό σχέδιο ή θα αφήσουμε να τον αλλάξουν οι ξένοι, εξυπηρετώντας προφανώς πρώτα τα δικά τους συμφέροντα; 

Η δεύτερη απάντηση συνεπώς, βρίσκεται στην έννοια της μεταρρύθμισης και σε ότι αφορά εμάς, βρίσκεται οπωσδήποτε και στη μεταξύ μας συμφωνία ότι και η Αυτοδιοίκηση χρειάζεται μεταρρύθμιση. Και κυρίως πως χρειάζεται να πρωταγωνιστήσει στις αναγκαίες μεταβολές, κατανοώντας ότι ο ρόλος της στα επόμενα χρόνια δεν μπορεί να είναι πολύ σπουδαίος, εάν περιοριστεί απλώς στις αντιδράσεις για τους διαχειριστικούς ελέγχους.

Και για να βάλω και εγώ ένα ερώτημα, θα πάμε στις εκλογές του Μαΐου, υποστηρίζοντας μόνο ότι συμπάσχουμε με τους πολίτες για τις επιπτώσεις του μνημονίου ή προτείνοντας και εμείς το μοντέλο Αυτοδιοίκησης που θα συμβάλλει στην υπέρβαση της κρίσης; 

Σε όλη την διάρκεια της μεταπολίτευσης και μέχρι τις ημέρες μας, η πολιτιστική δραστηριότητα των πολιτών αποτελεί, κατά τη γνώμη μου, καθαρό πολιτικό και οργανωτικό επίτευγμα της Αυτοδιοίκησης. Οι Δήμοι εργάστηκαν για αυτό, χωρίς ποτέ να διαθέτουν επαρκείς πόρους, επί πολύ μακρό διάστημα, κατ’ ουσίαν μέχρι και τον Κώδικα του 2006, στερούμενοι με σαφήνεια καθορισμένες σχετικές αρμοδιότητες και χωρίς την απαραίτητη τεχνογνωσία. 

Συγκρότησαν σε ολόκληρη τη χώρα τις πιο διαφορετικές ομάδες ερασιτεχνικής δημιουργίας, οργάνωσαν μορφωτικούς θεσμούς, χρηματοδότησαν την δράση Πολιτιστικών Συλλόγων, έφεραν σπουδαίους καλλιτέχνες σε σχολεία και γειτονιές, οργάνωσαν διεθνείς πολιτιστικές ανταλλαγές. 

Πολλοί μπορούν να μιλήσουν για αδυναμίες και ερασιτεχνισμούς στην υλοποίηση αυτής της πολιτικής επιλογής. Και εμείς οι ίδιοι οφείλουμε να αναφερθούμε στις πελατειακές αντιλήψεις και ενίοτε τις φαιδρές τοπικές σκοπιμότητες οι οποίες χαρακτήρισαν αυτή τη δράση. Όμως κανείς δεν μπορεί να αμφισβητήσει ότι αυτή η συνειδητή επιλογή, χρηματοδοτήθηκε με συνέπεια από τους πόρους των Δήμων. Δεν έδωσε μόνο απάντηση, αλλά και τεράστια πρακτική ώθηση στη συμμετοχή της κοινωνίας στην πολιτιστική ζωή του τόπου. 

Η ερασιτεχνική δημιουργία, υπήρξε ένα τέτοιο γνήσιο παιδί της Τοπικής Αυτοδιοίκησης. Οι Δήμοι υπήρξαν ο δημόσιος θεσμός ο οποίος υιοθέτησε και έδωσε συγκεκριμένη οργανωτική μορφή στην γενικευμένη διάθεση των πολιτών να υπερβούν τα οικονομικά, πολιτικά και ιδεολογικά αισθητικά εμπόδια, τα οποία επί μακρόν περιόριζαν τη σχέση του πολίτη με την καλλιτεχνική δημιουργία και την τέχνη. 

Γύρω από την άτυπη εκπαίδευση ενηλίκων και ανηλίκων, σε διάφορες μορφές τέχνης, η οποία προάγει την απόκτηση ειδικών γνώσεων και την συστηματική καλλιέργεια των καλλιτεχνικών δεξιοτήτων των πολιτών, δημιουργήθηκε έτσι ένα γνήσιο κοινωνικό κίνημα. Υπήρξε και παραμένει άρρηκτα συνδεδεμένο με το στόχο του εκδημοκρατισμού της δημόσιας και της πολιτιστικής ζωής και κατευθείαν προϊόν της δημοκρατικής φυσιογνωμίας του θεσμού. 

Η Αυτοδιοίκηση συνένωσε και συνέθεσε με αυτές τις πρωτοβουλίες, τις ατομικές αναζητήσεις των πολιτών, τις κατέστησε συλλογικό κοινωνικό ρεύμα και τις μετέτρεψε σε πολιτική που συμβάλλει αντικειμενικά στην προαγωγή των ανθρωπιστικών αξιών του πολιτισμού.

Υπό την έννοια αυτή, η πραγματική κοινωνική διάσταση της ερασιτεχνικής δημιουργίας, δεν ταυτίζεται και δεν εξαντλείται μόνο στον αριθμό των πολιτών οι οποίοι παρακολουθούν τα σχετικά εκπαιδευτικά προγράμματα. Δεν τερματίζεται δηλαδή στην οργάνωση της τυπικής παροχής μιας υπηρεσίας. Η κοινωνική σημασία της ερασιτεχνικής δημιουργίας, βρίσκεται στη σχέση μεταξύ αυτών των πολιτών και του συνόλου της τοπικής κοινωνίας και αυτή τη σχέση καλείται να εγγυηθεί και να προαγάγει ο Δήμος.

Νομίζω λοιπόν ότι στην εποχή της οικονομικής κρίσης, σε αυτή ακριβώς τη σχέση πρέπει να επανέλθουμε και αυτή να ενεργοποιήσουμε ακόμη περισσότερο. Να δείξουμε δημόσια, μαζικά, χωρίς ελιτισμούς και άλλους όρους, ότι οι πόροι που κατατίθενται στο Δημοτικό Ταμείο από το υστέρημα των πολιτών, δεν αναδιανέμονται απλώς προς όφελος μόνο μιας ομάδας από αυτούς, αλλά πως γίνονται τέχνη στις γειτονιές, στις κοινωνικές οργανώσεις και τα σχολεία. Να δείξουμε ότι αυτή η ομάδα πολιτών δεν είναι δήθεν ευνοημένη από το Δήμο, οι οποίοι με λίγα ευρώ το μήνα, απαλλαγές ή άλλες εκπτώσεις επί των διδάκτρων, ανανεώνουν την πνευματική καλλιέργεια, το ταλέντο και την ευφυΐα τους ή αποκτούν ακόμη και επαγγελματικά εφόδια. 

Σήμερα καλούμαστε ακόμη πιο επιτακτικά να καταστήσουμε σαφές ότι οι Δήμοι δεν διατηρούν σχολές τεχνών, αλλά πως στηρίζουν ομάδες κοινωνικής παρέμβασης, διότι ακόμα και η πιο σπουδαία ατομική αναζήτηση, δεν φτάνει, όπως δεν επαρκούσε ποτέ στην ιστορία, για να ανατάξει τις δυνάμεις ενός τόπου. Και αν ο Ντοστογιέφσκι είχε δίκιο, φαίνεται πως αυτό που χρειάζεται, είναι να οικοδομήσουμε και πάλι ένα κίνημα της ομορφιάς. 

Τι θα πει κίνημα της ερασιτεχνικής δημιουργίας; Είναι ένας πολιτικός στόχος; Είναι, κατά τη γνώμη μου, ένας πολιτικός στόχος. Θεωρούμε αυτονόητο πως η Αυτοδιοίκηση δεν κάνει τέχνη, αλλά πολιτική, διότι ένας πολιτικός θεσμός εάν έκανε τέχνη, τότε θα υπαγόρευε και την αισθητική της κατεύθυνση και αυτό προφανώς θα ήταν μία μορφή φασισμού. 

Το κίνημα της ερασιτεχνικής δημιουργίας, συνθέτει ακριβώς αυτό το κοινωνικό ρεύμα το οποίο διεκδικεί την απελευθέρωση του πολίτη από κάθε εμπόδιο στη σχέση του με την τέχνη, δηλαδή διεκδικεί τη λύση ενός υπαρκτού κοινωνικού προβλήματος. Διεκδικεί το δικαίωμα του πολίτη να μάθει να ζωγραφίζει, αλλά να μάθει και ο διπλανός του και τελικά να μπορούν όλοι οι πολίτες και να οργανώνουν και να πηγαίνουν σε μια έκθεση ζωγραφικής.

Μήπως αυτό το αιτούμενο άνοιγμα, επιφέρει επιπτώσεις στην ποιότητα του αισθητικού αποτελέσματος; Προφανώς η τέχνη περικλείει και στοιχεία αυτοσκοπού, αλλά σε αυτή τη σκληρή εποχή, ο κύριος σκοπός είναι η ενεργοποίηση της κοινωνίας, διότι δεν είναι ωραία η αισθητική της σιωπής των ανέργων. Είναι βέβαιο ότι είναι ακόμη ωραιότερα ακόμη και τα πιο κακοσχεδιασμένα graffiti των παιδιών στα σχολεία, είναι πολύ ωραιότερα από αυτή την εικόνα. Άλλωστε, αν ανακαλέσουμε στη μνήμη μας το άγνωστο αριστούργημα, ο Μπαλζάκ είχε προειδοποιήσει ότι η μονήρης αναζήτηση της φανταστικής αισθητικής τελειότητας, απειλεί και τον καλλιτέχνη με τελεσίδικη σιωπή, αλλά και το έργο, το αριστούργημά του δηλαδή, με καταστροφή. Μπορούμε συνεπώς να βρούμε το μέτρο. 

Εάν κατά τη γνώμη μου αυτό το ρεύμα δεν γίνει εκ νέου κοινωνικό και πολιτικό και εξαντληθεί στην οργάνωση μιας δημοτικής και σχεδόν δωρεάν παρεχομένης υπηρεσίας, τότε ίσως θα δικαιωθεί και η αμφισβήτηση της οικονομικής δυνατότητας της χώρας και των Δήμων, να συνεχίσουν τη χρηματοδότησή του στις συνθήκες της κρίσης. 

Επιτρέψτε μου να ολοκληρώσω με μια αναφορά στους καλλιτεχνικούς συνεργάτες. Πρόκειται συνήθως για άξιους ανθρώπους, οι οποίοι στην συντριπτική πλειοψηφία τους έχουν δικαιώσει τις αποφάσεις των Δήμων να τους εμπιστευτούν, ακόμη και αν αυτές οι αποφάσεις δεν έχουν πάντοτε προέλθει από τυπικές διαγωνιστικές διαδικασίες αξιολόγησης. Χρειάζεται λοιπόν να ζητήσουμε και από αυτούς περισσότερα.

Ο θεσμός των Κοινωνικών Συνεταιριστικών Επιχειρήσεων, δεν εγγυάται μόνο τη συνέχιση της απασχόλησης. Οδηγεί και σε ένα νέο κοινωνικό ρόλο. Μπορεί να εγγυηθεί την ουσία του λόγου αυτής της εμπιστοσύνης, δηλαδή την έμπνευση και την αφοσίωση αυτών των ανθρώπων. Μπορούμε λοιπόν να ζητήσουμε μέσα από την τέχνη τους, να εμπνεύσουν και να οργανώσουν την εξωστρέφεια των δράσεων που αναπτύσσει η Αυτοδιοίκηση, τον πολλαπλασιασμό των πρωτοβουλιών, θέτοντας και οι ίδιοι ως μέτρο και στόχο να τερματίσουμε την σιωπή και τον φόβο της κοινωνίας. Πρέπει να συζητήσουμε δηλαδή εκ νέου με τον καλλιτεχνικό κόσμο, τον ρόλο και τις δικές του ευθύνες στην κοινή προσπάθεια για την υπέρβαση της κρίσης.

Η Αυτοδιοίκηση συνεπώς είναι εδώ, με τις αδυναμίες και την γραφειοκρατία της, αλλά και με την σταθερή θέση ότι πρέπει να εργαστεί υπό οιεσδήποτε πολιτικές και οικονομικές συνθήκες, μέχρις ότου ο πολιτισμός νικήσει την κρίση. Η τελευταία λοιπόν απάντηση στον Γιώργο Ιωακειμίδη, είναι πως θα τα καταφέρουμε με περισσότερη Αυτοδιοίκηση. 

Ευχαριστώ.

ΠΡΟΕΔΡΕΙΟ: Νομίζω ότι ο Θοδωρής έπιασε πραγματικά το θέμα που κατά την άποψή μας θέλουμε να κουβεντιάσουμε χθες και σήμερα και έδωσε απαντήσεις πολύ πειστικές. 


Θέλουμε την ομιλία σου όμως, γιατί δεν την έχουμε. 

Θ. ΨΑΛΙΔΟΠΟΥΛΟΣ: (εκτός μικροφώνου) 

ΠΡΟΕΔΡΕΙΟ: Δόθηκε μετά; Ωραία. 


Να πω ότι ο Θοδωρής είναι μέλος της Επιτροπής Πολιτισμού, Αθλητισμού, Παιδείας της Κεντρικής Ένωσης Δήμων, όπως και ο Αλέξης ο Σκαρμέας δίπλα μου, Δημοτικός Σύμβουλος Πάτρας, όπως και ο Πασσαλής Χρήστος, Αντιδήμαρχος στην Πέλλα και η προσπάθεια η δική μας από την αρχή, είναι να αγγίξουμε αυτό το κομμάτι. Και πραγματικά ξεκινήσαμε πολύ καλά.


Η δεύτερη ομιλήτρια είναι η Μυρσίνη Ζορμπά, με μία πολιτική διαδρομή αλλά κυρίως πολιτιστική σε αυτή τη χώρα. Να πω ότι χθες έθεσε μία ερώτηση που θα μπορούσε κάποιος να τη θεωρήσει και προβοκατόρικη, με την έννοια, πώς μπαίνει η πολιτική συνοχή, η κοινωνική συνοχή; Στην κουβέντα μας την χθεσινή. Κατά την άποψή μου, δεν απαντήθηκε. Σήμερα όμως που η ίδια θα μιλήσει για τον πολιτισμό, θα βάλει την δική της άποψη, τουλάχιστον στον πολιτισμό, πώς μπαίνει αυτό το κομμάτι. 


Και θέλω να τονίσω, το είδατε και στον τίτλο του συνεδρίου, ότι αυτό δεν είναι ένα συνέδριο που είπαμε να μιλήσουμε γενικά για τον πολιτισμό και τον αθλητισμό. Αυτή την εποχή της κρίσης, βάλαμε τον παράγοντα της κοινωνικής συνοχής και πώς ο πολιτισμός και ο αθλητισμός αποτελούν παράγοντες κοινωνικής συνοχής. Έχει πολύ μεγάλη σημασία, τώρα που διαλύεται η κοινωνία – το είπα και λίγο χθες – με ποιον τρόπο εμείς μέσα από αυτά τα δύο, θα μπορέσουμε να φυλάξουμε την ενότητά της και εν πάση περιπτώσει την ύπαρξή της.

Μ. ΖΟΡΜΠΑ: Ευχαριστώ πολύ για αυτή την δυνατότητα που μου δίνετε και να πω ότι θέλω να ξεκινήσω από την εικόνα τη χθεσινή, του αθλητισμού, για να πάω στον πολιτισμό και αυτό θεωρώ ότι η εικόνα που δόθηκε και πραγματικά υπάρχει, είναι ότι ο αθλητισμός είναι πιο δομημένος, είναι κάτι πολύ πιο δομημένο με σχέδιο και επομένως καταφέρνει να έχει κάνει ένα βήμα μπροστά από εμάς που εκφράζουμε τον πολιτισμό.


Για αυτό θα έλεγα ότι και η τοποθέτηση του Γιώργου Ιωακειμίδη χτες, δεν αγοράζουμε πολιτισμό, ήταν για εμένα πολύ σημαντική και του κυρίου Ψαλιδόπουλου σήμερα, που μιλάει για μία κοινωνικοπολιτισμική διάσταση, με οδηγεί να πω ότι ενδεχομένως σε άλλες συζητήσεις μας, θα ήταν καλύτερα να μιλάμε για την πολιτιστική ζωή και όχι για τον πολιτισμό, που είναι κάτι λίγο αφηρημένο και γενικό. Την πολιτιστική ζωή έτσι όπως τη ζουν οι κοινότητες, οι άνθρωποι, σε διαφορετικά επίπεδα μέσα στην Τοπική Αυτοδιοίκηση. Μέσα σε ένα Δήμο μικρό ή μεγάλο, με όλες τις διαφορές που έχει αυτό, γιατί σίγουρα οι περιοχές οι μητροπολιτικές έχουν πολύ μεγάλες διαφοροποιήσεις.


Και για τον πολιτισμό επιφυλάσσομαι και για την πολιτιστική ζωή, να πω μερικά πράγματα για το τι είναι, γιατί μερικές φορές νομίζω ότι το περιορίζουμε πολύ στα καλλιτεχνικά και θα πρέπει να δούμε όλες τις άλλες διαστάσεις που έχει και που σήμερα με την κρίση, είναι ακριβώς αυτές οι διαστάσεις που αν τις αντιληφθούμε και τις επεξεργαστούμε, θα μπορέσουν να δώσουν στοιχεία κοινωνικής συνοχής.


Η δημόσια πολιτιστική πολιτική έτσι όπως ασκήθηκε από το κράτος τις τελευταίες δεκαετίες, ήταν ένα μοντέλο που δεν ήταν πολύ παραγωγικό. Ήταν ετεροβαρές, δηλαδή επιδοτήσεις, χρήματα που ερχόταν από το κέντρο και για αυτό δυσλειτουργικό και εύθραυστο. Φτάσαμε σε ένα σημείο όπου δεν έχει πια συνέχεια. 

Παρ’ όλο που πρέπει να σας πω δυο λόγια για το πώς η πολιτιστική πολιτική φτιάχτηκε μετά τον πόλεμο, το γιατί, την ουσία του, αναφέρθηκε ο κύριος Ψαλιδόπουλος στον Μαλρώ, αλλά υπάρχει και το αγγλικό μοντέλο. Η πολιτιστική πολιτική ήταν ένα μικρό παρακλάδι του κράτους πρόνοιας, το οποίο συνέλαβε ο Κέυνς, μαζί με το κράτος πρόνοιας στη διάρκεια του πολέμου και ξέρετε γιατί, διότι η έννοια του ευρωπαϊκού πολιτισμού, έτσι όπως αντιμετωπίστηκε από τους ναζί, με τον αρχαίο ελληνικό πολιτισμό – τα θυμάστε αυτά – και τον ρωμαϊκό, με την καταστροφή και την καταδίωξη και το ολοκαύτωμα, ουσιαστικά αμφισβητήθηκε παντελώς. Δηλαδή αυτός, στο τέλος του πολέμου οι άνθρωποι βγήκαν με ένα ερώτημα, οι Ευρωπαίοι πολίτες: αυτός είναι ο ευρωπαϊκός πολιτισμός, ο οποίος γεννάει φούρνους για τους ανθρώπους; 

Η Χάνα Άρεντ την εποχή εκείνη την εποχή εκείνη είπε κάτι που ήταν πάρα πολύ σημαντικό, ότι δεν υπάρχει διάκριση ανάμεσα στο καλό και στο κακό ξεκάθαρη. Και αυτό το ξέρετε εσείς πολύ καλά. Ο πυρήνας του κακού βρίσκεται στο καλό και για αυτό πρέπει διαρκώς να είμαστε σε εγρήγορση, επομένως, η προσπάθεια που έγινε για μια πολιτιστική πολιτική, ήταν να ανορθώσουμε ξανά την έννοια του ευρωπαϊκού πολιτισμού, να τη στήσουμε στα πόδια της, με δύο πυλώνες, την πολιτιστική κληρονομιά και την αισθητική, τις τέχνες. 

Στην συνέχεια όμως μπήκε μία σειρά από ζητήματα, τα οποία νομίζω είναι η στιγμή να συζητήσουμε και να ξεφύγουμε από την πολιτική αμηχανία που διατρέχει το κεντρικό κράτος και που όπως είδατε, μέσα στα 4 τελευταία χρόνια, το Υπουργείο Πολιτισμού άλλαξε τρεις φορές μορφή. Δηλαδή πήγε στον τουρισμό, έγινε Γενική Γραμματεία του Υπουργείου Παιδείας και τώρα ξανά έγινε Υπουργείο Πολιτισμού, άφαντο στα μάτια μας μάλλον τώρα βέβαια πια, διότι δεν βλέπουμε ούτε πρωτοβουλίες, ούτε σχέδια.

Γιατί μιλάμε για πολιτιστική πολιτική και όχι για πολιτισμό; Διότι ο πολιτισμός είναι μία πυραμιδική ιεραρχία στο μυαλό όλων μας και μάλιστα στη χώρα μας είναι μία παγίδα, θα έλεγα, διότι στην κορυφή της υπάρχει η Ακρόπολη και όλος ο αρχαίος πολιτισμός και πιο κάτω υπάρχουν όλα αυτά τα μικρά πεζά πράγματα, που ο κύριος Ψαλιδόπουλος είπε, ερασιτεχνική δημιουργία, έχουν και άλλες ονομασίες, αλλά δεν τους δίνουμε την αξία που έχουν. Και αυτά είναι ο πολιτισμός της σύγχρονης ζωής. 

Άρα είναι οι ταυτότητες που υπάρχουν και ξέρετε όλοι ότι δεν είναι μία η ταυτότητα των πολιτών, των δημοτών που έχετε, είναι πολλές. Εξαρτάται από το Διαμέρισμα, από το αν έχετε Ρομά ή όχι, αν έχετε ομάδες νέων ανθρώπων, πόσους ανέργους έχετε και τα λοιπά, όλοι αυτοί έχουν πολλαπλές ταυτότητες, οι οποίες ζητάνε έκφραση. Κάποιες βρίσκουν έκφραση, αλλά κυρίως είναι οι κυρίαρχες και οι στερεοτυπικές. Άλλες δεν βρίσκουν. Είναι οι γλώσσες, που τα τελευταία χρόνια στη χώρα μας οι γλώσσες είναι πάρα πολλές, αλλά πόσες ακούγονται; Ακόμα, θα μου πείτε εντάξει, είναι γλώσσες οι οποίες δεν είναι πολύ κοινής χρήσης, έρχονται από την Ανατολή, είναι ιρανικά, είναι αφρικανικές γλώσσες και τα λοιπά, αλλά εγώ θέλω να σας πω και η κινέζικη; Δηλαδή, αξιοποιήσαμε την παρουσία αυτών των γλωσσών εδώ για να μπορέσουμε να κοιτάξουμε στο μέλλον; 

Πολιτιστική ζωή είναι και οι μνήμες όμως του παρελθόντος, είναι και οι στάσεις και οι νοοτροπίες και οι συμπεριφορές, οι προκαταλήψεις, όλα τα αρνητικά στοιχεία που έχουμε, οι κανόνες συμβίωσης και με μία λέξη που θα λέγαμε όλα αυτά, η πολιτισμική ιθαγένεια των δημοτών, δηλαδή η κουλτούρα του πολίτη, η κουλτούρα ως βασικό συστατικό της πολιτειότητας. Διότι δεν μπορεί να έχουμε πολίτες οι οποίοι έχουν δημοκρατική συνείδηση όταν ψηφίζουν και να  έχουν αριστοκρατική συνείδηση όσον αφορά τον πολιτισμό. 

Επομένως εδώ πρέπει να αναζητήσουμε μία κοινωνικοπολιτισμική συνθήκη για να αναγνωρίσουμε τις διαφορές και να μπορέσουμε αυτές να τις διαχειριστούμε για το κοινό όφελος. Δεν θα προχωρήσω σε αυτή τη λογική, γιατί το κείμενο που έχει μοιραστεί, έχει πολλά στοιχεία αυτού του είδους.

Θα πάω τώρα σε ένα δεύτερο στοιχείο, που είναι οι δρώντες. Μέχρι μία στιγμή ξέραμε ότι δρώντες είναι η Τοπική Αυτοδιοίκηση, οι Πολιτιστικοί Σύλλογοι, μερικοί θεσμοί, δεν ξέρω, που είχαν φτιαχτεί σε τοπικό επίπεδο. Σήμερα αυτό το φάσμα, έχει μεγαλώσει πάρα πολύ. Έχουμε τοπικούς και υπερτοπικούς δρώντες, που είναι κεντρικοί, θεσμικοί βεβαίως, αλλά είναι τα μεγάλα ιδρύματα που παρεμβαίνουν, παραδείγματος χάρη στην Καλλιθέα αυτή τη στιγμή φτιάχνεται η καινούργια Εθνική Βιβλιοθήκη και η Λυρική Σκηνή. 

Έχουμε μη κυβερνητικές οργανώσεις, ένα κίνημα εθελοντισμού πιο οργανωμένου, τις ερασιτεχνικές οργανώσεις, έχουμε την ιδιωτική πρωτοβουλία. Χθες ειπώθηκε πάρα πολύ η σχέση των ιδιωτικών γυμναστηρίων με τα δημοτικά. Έχουμε Καλλιτεχνικούς Οργανισμούς. Επομένως οι παλιές ταξινομήσεις πρέπει να ανοίξουν και οι παλιές ιεραρχήσεις πρέπει να τις ξαναδούμε με καινούργιο μάτι. Σε κάποια δίναμε υπερβολική σημασία, υπερβολική αξία, τα άλλα τα είχαμε υποτιμημένα. Επομένως πρέπει να τα ξαναβάλουμε στο τραπέζι όλα αυτά.

Και όλα  αυτά βεβαίως δεν είναι μεμονωμένα και το καθένα στο δικό του κόσμο. Στην πραγματικότητα έχουν συναρμογές, συνδέονται μεταξύ τους είτε θετικά, είτε με συγκρούσεις, φτιάχνουν δίκτυα ή αν δεν έχουν δίκτυα, θα πρέπει να δούμε και αυτή τη διάσταση και να υπάρξουν δίκτυα.

Χθες στον αθλητισμό, κουβέντιασαν πάρα πολύ για τους χώρους και νομίζω ότι και εμάς, ορισμένα από αυτά που συζητήθηκαν, μας αφορούν και ίσως εδώ συνοψίζοντας να πούμε το εξής. Οι χώροι που διατίθενται σε μία περιοχή, σε μία περιφέρεια, δεν θα πρέπει να αντιμετωπίζονται μόνο με τη νομική τους υπόσταση. Υπάρχουν σε Δήμους χώροι οι οποίοι μπορεί να ανήκουν σε μία τράπεζα, μπορεί να ανήκουν σε έναν ιδιώτη και που όμως είναι πολύ σημαντικά πολιτιστικά κεφάλαια και θα έρθω στο σημείο αυτό στο τι σημαίνει πολιτιστικό κεφάλαιο της περιοχής. 

Είναι κεφάλαια, παραδείγματος χάρη να σας φέρω ένα παράδειγμα από το Σταθμό Λαρίσης, μία υποβαθμισμένη περιοχή τελείως, που έχει όμως πολλά, αλλά έχει επίσης το Μέγαρο Εϋνάρδου, ένα μέγαρο του 19ου αιώνα, που είναι το ιστορικό αρχείο της Εθνικής Τράπεζας. Αυτό αξιοποιείται τα πρωινά από καμιά 20αριά υπαλλήλους, οι οποίοι επεξεργάζονται το αρχείο της τράπεζας.

Σημαίνει λοιπόν ότι έχουμε και ένα κεφάλαιο πολλών εκατομμυρίων, το οποίο αποδίδει ελάχιστα. Άρα δεν μπορούμε να είμαστε αδιάφοροι απέναντι σε αυτό. Πρέπει να χτίσουμε και γέφυρες, πρέπει να το ανοίξουμε στην κοινότητα, πρέπει να βρούμε τους τρόπους που μπορεί να γίνει αυτό, γιατί δεν σας λέω ότι είναι εύκολο πάντοτε, όμως μπορεί να γίνει αν στο νου μας αυτό το κεφάλαιο, το κτιριακό κεφάλαιο, είναι ανάμεσα στα άλλα που διαθέτουμε. 

Για να γίνει αυτό, για να μπορέσουμε δηλαδή να έχουμε μία καθαρότερη καινούργια εικόνα, χρειάζεται μία πολιτισμική ανάλυση και ένα πολιτισμικό επιχειρησιακό σχέδιο. Γιατί λέω πολιτισμικό και όχι πολιτιστικό; Γιατί το πολιτιστικό συνήθως μας πάει στις εκδηλώσεις, στα πράγματα τα οποία είναι λίγο πιο συγκεκριμένα, πιο πρακτικά. Πρέπει να δούμε τον πληθυσμό μας με τις ταυτότητές του και επομένως αυτή η ανάλυση μας είναι πάρα πολύ σημαντική. Πρέπει να δούμε τις ανισότητες, τις διακρίσεις μέσα εκεί, να δούμε ποιες ομάδες είναι πιο δυναμικές και ηγεμονεύουν απέναντι σε άλλες και κυρίως, ποιοι δεν έχουν φωνή. Που πρέπει να σας πω ότι δεν είναι εκείνοι που δεν μπορούν να κάνουν πράγματα. Είναι εκείνοι που δεν μπορούμε να τους ακούσουμε, να τους δούμε και να τους αξιοποιήσουμε.

Επομένως μας χρειάζεται μια ανάλυση, διότι πώς θα φτάσουμε μετά στα προγράμματα τα επιχειρησιακά, τα οποία συνήθως γίνονται σαν να είναι ανεξάρτητα από την υπόλοιπη λειτουργία μας τις 365 μέρες του χρόνου. Και για αυτό είναι αποτυχημένα, για αυτό δεν αποδίδουν αυτά που θα μπορούσαν να αποδώσουν. Νομίζω ότι θα υπάρξει κάποια άλλη ομιλία που θα αναφέρεται στα αναπτυξιακά και εκεί είναι ολοφάνερο πόσο μπορούμε να έχουμε πόρους τα επόμενα χρόνια που αφορούν τον πολιτισμό και την πολιτιστική ζωή της περιοχής μας, φτάνει να τη σκεφτούμε με αυτό τον τρόπο. 

Δηλαδή να την σκεφτούμε στην διάσταση της έρευνας, διότι το να φτιάξουμε ένα επιχειρησιακό σχέδιο, να κάνουμε μια ανάλυση, πηγαίνει στο κομμάτι έρευνα και πρέπει να το ξεκινήσουμε από σήμερα. Της καινοτομίας, της κατάρτισης ή της Ευρώπης των πολιτών, των δικαιωμάτων και της ιθαγένειας. Αυτά δεν είναι στοιχεία που ερχόμαστε κάποια στιγμή να τα προσθέσουμε επειδή υπάρχουν τα κεφάλαια για να τα εντάξουμε μέσα στις δράσεις μας, γιατί τότε η απόδοσή τους είναι ελάχιστη. Είναι στοιχεία που αν τα ενσωματώσουμε από πριν, θα μπορούμε πραγματικά να έχουμε υπεραξία πάρα πολύ μεγάλη. Το πιστεύω και το λέω. 

Επομένως, η αναζήτηση πολιτισμικών πόρων πηγαίνει και στα κτίρια, πηγαίνει και στα χρήματα που έρχονται από την Ευρωπαϊκή Ένωση, πρέπει να περνάει οπωσδήποτε μέσα από την έννοια του κόστους – οφέλους, όχι την στενή, όχι αν θα πάρουμε 3 € ή 5 μόνο, που και αυτό πρέπει να το δει κανείς, αλλά του κόστους – οφέλους που σημαίνει διευρύνω το κεφάλαιό μου και έχω απαίτηση από αυτό να μου αποδίδει πραγματικά.

Άρα εδώ οι στρατηγικές επιλογές που θα γίνουν και όπως ξέρετε δεσμεύουν σε μία πορεία ολόκληρη, δεν είναι εύκολο να αλλάξουν. Οι προτεραιότητες και ένα καινούργιο, συμμετοχικό μοντέλο με τους πολίτες, είναι πάρα πολύ σημαντικό και εδώ νομίζω η έννοια του νέου εθελοντισμού, έχει πάρα πολύ μεγάλη σημασία. Έχουμε αυτή τη στιγμή νέους συνταξιούχους, έχουμε εκατοντάδες χιλιάδες, πάνω από 1 εκατομμύριο άνεργους, έχουμε νέους φοιτητές, ανθρώπους οι οποίοι είναι διαθέσιμοι, αλλά κάτω από κάποιες προϋποθέσεις. Που σημαίνει αξιοκρατία, συνεργατικά, πραγματικά μοντέλα και που σημαίνει ότι σεβόμαστε αυτό που είναι, δεν τους κοροϊδεύουμε ότι πρόκειται να τους προσλάβουμε αύριο. Τους δίνουμε όμως την ευκαιρία να κάνουν σχέδια που οι ίδιοι συλλαμβάνουν και που θέλουν πάρα πολύ να τα κάνουν και δεν μπορούν μόνοι τους. 

Η διαφορετικότητα, η ισοτιμία και ο πλουραλισμός στους δημότες, είναι πολύ σημαντικό. Μπορεί να μην ξέρουν να το εκφράσουν, αλλά πιστεύω ότι ολόκληρες ομάδες σε Δήμους και περιοχές, έχουν ένα πολύ μεγάλο παράπονο. Και τελευταίο το βιώσιμο. Δηλαδή το σχέδιο δεν μπορεί να ξεπεράσει κάποια όρια. Πρέπει να είναι βιώσιμο, διότι διαφορετικά θα αδικηθούν οι πιο αδύναμοι και οι πιο ευάλωτοι. Αυτό το ξέρετε. Αυτό το κομμάτι θα βρεθεί απέξω. Επομένως νέοι δρώντες σε νέες συνθέσεις και αναδιανομή ρόλων, σημαίνει ένα νέο ριζοσπαστισμό και μία νέα αποφασιστικότητα και πολιτική βούληση. 

Ο σύγχρονος πολιτισμός, δυστυχώς, είναι ένας πολύ μεγάλος αδικημένος και αυτός που λέμε, που περιγράφω, ο πολιτισμός της καθημερινής ζωής, είναι αδικημένος απέναντι στο μεγαλείο του αρχαίου. Όσοι έχετε στους Δήμους σας δομές τέτοιες, το ξέρετε. Επομένως η όλη μας προσπάθεια νομίζω πως είναι, πρώτον, να αντιληφθούμε ότι δεν μπορούμε να συνεχίσουμε με το παλιό μοντέλο του εκπολιτισμού, δηλαδή του από τα πάνω διαφωτισμού των πολιτών, αλλά με ένα καινούργιο συμμετοχικό μοντέλο, ξέρω ότι φοβάστε το λαϊκισμό, ότι φοβάστε το χαμηλό επίπεδο και τα λοιπά. Δεν υπάρχει άλλος δρόμος όμως. Δηλαδή πρέπει να περάσουμε μέσα από αυτόν και να δείξουμε ότι καταφέρνουμε να βγούμε με τις καλύτερες δυνάμεις και αυτό έχει ένα όνομα, αξιοκρατία. Μόνο με τους καλύτερους μπορεί κανείς να περάσει αυτή τη διαδρομή. 

Χωρίς όμως συμμετοχική διαδικασία πια, κανείς δεν είναι διατεθειμένος ούτε καν να ψηφίσει. Το βλέπουμε αυτό. Δηλαδή όλο και λιγότεροι άνθρωποι πάνε να ψηφίσουν. Επομένως η κοινωνική συνοχή πρέπει να πετύχει μέσα από αυτές τις συμμετοχικές διαδικασίες, για να έχουμε στον ορίζοντά μας μια πολιτιστική δημοκρατία και όχι δύο πλευρές, όπως είμαστε τώρα αντιμέτωπες, γιατί και οι αίθουσες δεν βοηθάνε και νομίζω ότι και αυτό πρέπει να αλλάξει, κύριε Ιωακειμίδη. 

Δηλαδή πρέπει να καθόμαστε σε ένα κύκλο για να μπορούμε να συζητήσουμε ισότιμα, να είμαστε στο ίδιο επίπεδο και να μπορούμε να ανταλλάσσουμε απόψεις και να μην βγάζουμε λόγους μονόλογους, που είναι άχαρο και  για τους ομιλητές και για το κοινό, να έχετε περισσότερες γυναίκες, σας παρακαλώ πολύ, στα πάνελ, διότι είναι πολύ ανδροκρατούμενο το περιβάλλον. Νομίζω ότι είναι ολοφάνερο, δεν χρειάζεται να το επικαλεστώ, δεν θα αναπτύξω επιχείρημα, είναι ολοφάνερο αν ανοίξει κανείς τον κατάλογο των ομιλητών. Ενώ στην αίθουσα υπάρχουν πολύ περισσότερες γυναίκες.

Και θέλω να πω  επίσης, ότι ακόμα και ακραία παραδείγματα, αυτή την εποχή όλοι ζήσαμε το ζήτημα: μικρή Μαρία, τσιγγάνα. Ακραία παραδείγματα λοιπόν, μπορούν, αν αναλυθούν σωστά, να μας δείξουν πόσο δρόμο έχουμε ακόμα να κάνουμε για αυτό που λέμε: πολιτιστική δημοκρατία.

Σας ευχαριστώ.

ΠΡΟΕΔΡΕΙΟ: Να ευχαριστήσουμε την κυρία Μυρσίνη Ζορμπά. Νομίζω ότι είδε από μία άλλη σκοπιά από αυτή που συνήθως βλέπουμε στην Αυτοδιοίκηση το θέμα και αυτό δεν είναι καθόλου κακό. Είναι πάρα πολύ χρήσιμο. Και η προσπάθεια να δούμε τις αξίες πάνω στις οποίες θα κινηθεί ή οφείλει να κινηθεί ο πολιτισμός, διότι αυτό μας έβαλε η κυρία Ζορμπά, μέσα ή έξω από την Αυτοδιοίκηση, είναι πάρα πολύ σημαντικό πράγμα και είναι ανάγκη, διότι είναι σίγουρα αναγκαίο εμείς που δρούμε καθημερινά, πολλές φορές να ξαναβλέπουμε τα πράγματα με ένα φρέσκο μάτι, ακριβώς γιατί μέσα από την καθημερινή τριβή κινδυνεύουμε να χάσουμε κομμάτια και της ευαισθησίας μας και των αξιών μας.


Τον λόγο έχει ο κύριος Σκαρμέας, με σημαντική πολιτιστική δουλειά στην Πάτρα, εδώ και πάρα πολλά χρόνια. 

Α. ΣΚΑΡΜΕΑΣ: Να πω σε όλους καλημέρα.


Και σαν δικηγόρος, θα συμφωνήσω απόλυτα ότι τις έδρες τις έχουν κατακλύσει οι γυναίκες στα δικαστήρια. Και μάλιστα είναι και ιδιαίτερα σκληρές. 


Ξεκινάμε, κατά την άποψή μου, με μια απάντηση που οφείλουμε σε ένα ερώτημα. Ο πολιτισμός είναι ανάγκη ή είναι πολυτέλεια; Συνήθως στις μέρες μας οι περισσότεροι μιλάνε και λένε: όταν ο κόσμος πεινάει, τι θέλετε εσείς με τον πολιτισμό; Αφήστε τον στην άκρη. Για εμένα είναι απόλυτα λαϊκίστικο αυτό. Απόλυτη απλούστευση, που οδηγεί στον μηδενισμό. 


Βέβαια θα μου πείτε, ο Εμμανουήλ Ροΐδης έλεγε ότι ο πολιτισμός είναι από τα μη αποδεδειγμένης χρησιμότητας είδη. Αν το δεχτούμε αυτό, τότε σαφώς δεν πρέπει να μιλάμε καθόλου για πολιτισμό και δεν πρέπει να είμαστε στην ημερίδα αυτή. Όμως είναι έτσι η πραγματικότητα; Γιατί ο πολιτισμός στις ποικίλες εκδοχές και μορφές του, συνιστά μια μορφή γνώσης που μεταδίδεται με την ιδιαίτερη γλώσσα που έχει η τέχνη. Αν η ζωγραφική διευρύνει τα όρια του βλέμματος και το θέατρο μας διδάσκει τη μεγάλη σκηνή του ανθρώπινου πάθους, γίνεται αυτονόητο ότι ο πολιτισμός δεν βρίσκεται στο περιθώριο, αλλά είναι στο επίκεντρο της ζωής και αποτελεί αναγκαίο στοιχείο όσο και το οξυγόνο.


Από την άποψη αυτή, ο πολιτισμός, σε αυτές τις συνθήκες που ζούμε, συνθήκες δύσκολης οικονομικής θα έλεγα κρίσης που υπάρχει, μπορεί να είναι όχι μόνο η αποτύπωση και η καλλιτεχνική έκφραση αυτής της κρίσης, αλλά μπορεί να αποτελέσει – και ιδού το ερώτημα – και το όχημα για την έξοδο από την κρίση; 


Δεύτερος βασικός άξονας: Δήμοι. Ποιοι είμαστε και τι επιδιώκουμε; Είμαστε προέκταση του κοινωνικού κράτους; Γιατί έως σήμερα αυτό νιώθαμε. Είμαστε αυτοί που καλούμαστε να προσφέρουμε στον συνάνθρωπο υγεία, να σταθούμε πλάι του, στις αθλητικές δράσεις του, στις αθλητικές εγκαταστάσεις, στον πολιτισμό; Ή είμαστε επιχειρηματίες; Γιατί ξαφνικά νιώθουμε ότι οι Δήμοι πρέπει να γίνουν όλοι επιχειρήσεις. Εάν νιώθουμε ότι πρέπει να γίνουμε επιχειρήσεις και μας επιβάλλουν να γίνουμε επιχειρήσεις, σαφέστατα δεν πρέπει να εκλέγονται Δημοτικοί Σύμβουλοι, μάλλον manager και αυτοί να είναι οι υποψήφιοι. Δηλαδή φτάσαμε από το ένα άκρο, στο άλλο. Μήπως η πραγματικότητα και η αλήθεια βρίσκεται κάπου στη μέση;


Τρία. Πόσο είδαμε τον πολιτισμό όλα αυτά τα χρόνια, στην πραγματική του διάσταση; Ένα συνέδριο μετά από μία 10ετία. Ένα Υπουργείο που συνεχώς αλλάζει. Μία ενώνεται με τον τουρισμό, μία χωρίζει με τον τουρισμό, μία πάει στην παιδεία, μία μένει μόνο του, μία κουβεντιάζει, μία δεν κουβεντιάζει, μία μοιράζει χρήματα, μία δεν μοιράζει χρήματα. Ακόμα και τα μέσα μαζικής ενημέρωσης πού τον έχουν τον πολιτισμό; Δύο λεπτά πριν από τον καιρό. Αυτή είναι η εκτίμηση που έχουμε στον πολιτισμό.


Και τι έχει να προσφέρει η Ελλάδα; Δείτε, βγείτε παραέξω. Για τι είμαστε γνωστοί; Είμαστε γνωστοί για τον τουρισμό, είμαστε γνωστοί για τον πολιτισμό και είμαστε γνωστοί για τα αγροτικά προϊόντα. Έχει άλλη παραγωγή; Έχει άλλη δυνατότητα; Είναι για κάτι άλλο γνωστή η Ελλάδα; 


Για μένα, οι Δήμοι, γιατί είναι καλό στα συνέδρια να δίνονται και κάποιες κατευθύνσεις και κάποιες απαντήσεις, γιατί ξέρω ότι τους περισσότερους από εσάς τους καίει η καθημερινότητα και πώς θα διαχειριστούν αυτό το πολιτιστικό και πολιτισμικό – θα συμφωνήσω απόλυτα – προϊόν στην περιοχή τους. Πώς θα καταφέρουν να το διατηρήσουν και πώς θα καταφέρουν να το προστατεύσουν. 


Επιτρέψτε μου να μιλήσω και να πω ότι νιώθω και ως μέλος της ΚΕΔΕ, ότι υπάρχουν Δήμοι δύο ταχυτήτων. Υπάρχουν οι Δήμοι της Αθήνας, που και κανένα πολιτιστικό προϊόν να μην έχουν, είναι πολύ εύκολο γιατί θα τους καλύψουν οι ιδιωτικές πρωτοβουλίες του μεγάλου Δήμου της Αθήνας και υπάρχουν και οι περιφέρειες. Υπάρχει εδώ που είμαστε σήμερα, η Καβάλα, η Βέροια, οι Δήμοι της Πελοποννήσου, που δεν έχουν την πρόσβαση αυτή. Θα πρέπει να την αποκόψουμε; Να μην την δικαιούνται; 


Το συμπέρασμά μου είναι ότι δεν μπορεί να γίνει πια πολιτισμός με τα χρήματα που γινόταν, αλλά μη γελιόμαστε, δεν μπορεί να γίνει ούτε αθλητισμός ούτε πολιτισμός με καθόλου χρήματα. 


Και κάτι άλλο. Οφείλουμε και πρέπει να έχουμε στόχο και πολιτισμική στρατηγική και πολιτική. Επιβοηθητικά, γιατί άκουσα χθες την κουβέντα για τον αθλητισμό, μπορούμε να αξιοποιήσουμε, να εκμεταλλευτούμε αρκετά πράγματα. Και τους χορηγούς και την βοήθεια από άλλους δημότες, αλλά αυτό είναι επιβοηθητικά. Η πολιτική πρέπει να υπάρξει. Η στρατηγική πρέπει να υπάρξει. Δηλαδή αν οι χορηγοί δεν φανούν, σταματάνε τα πάντα; Αρχίζουμε και τελειώνουμε εκεί; Να σας πω προσωπικά, δεν μου κάνει καθόλου καλή εντύπωση όλη αυτή η εικόνα με τις κάμερες και τα κοινωνικά συσσίτια που ξαφνικά δίνουν κάποιοι και από πάνω οι πολιτικοί και οι δημοτικοί άρχοντες, με τις κάμερες, να λένε: εδώ είμαστε, τραβήξτε μας. Προσφέρουμε κοινωνική πολιτική. Όχι. Η κοινωνική πολιτική δεν θέλει κάμερες, δεν θέλει τίποτα από αυτά. Θέλει στρατηγική και θέλει να αξιοποιήσει και να εκμεταλλευτεί αθόρυβα, αυτόν που θέλει να στηρίξει και να βοηθήσει. 

Φτάνουμε λοιπόν στο σήμερα. Μπορούμε να συνεχίσουμε με όλες τις δράσεις αυτές; Όχι. Είμαι σαφής. Θα πρέπει να επιλέξουμε, το τι κρατάει ο κάθε Δήμος και το τι πετάει ο κάθε Δήμος. Μπορούμε να τα συντηρήσουμε όλα; Όχι, δεν μπορούμε. 

Για εμένα ο πολιτισμός δεν σημαίνει μόνο εκδηλώσεις και παραγωγή, σημαίνει υπόβαθρο και παιδεία και αυτό λείπει στην στρατηγική αυτή. Θα συμφωνήσω και με τον κύριο Ψαλιδόπουλο και με την κυρία Ζορμπά, ότι όλα τα χρόνια πριν, είχαμε ρίξει το βάρος και τα φώτα στις εκδηλώσεις. Δεν το είχαμε ρίξει στην υποδομή, στην παιδεία, στο ψάξιμο. Στο ακατέργαστο του παιδιού, που το παίρνεις να το οδηγήσεις, να το καλλιεργήσεις. Για αυτό και  μου άρεσε χθες που άκουσα από τους γυμναστές, ότι η δουλειά του αθλητισμού πρέπει να επιστρέψει πρωτίστως στα σχολεία.

Για να δούμε όμως το σήμερα και πώς μπορούμε να κρατήσουμε κάτι και πώς μπορούμε να στηρίξουμε αυτό το κάτι. Μη βγάζουμε απέξω το Υπουργείο Πολιτισμού. Θα πρέπει να συνομιλήσουμε με το Υπουργείο Πολιτισμού. Θα πρέπει να επιλέξει το Υπουργείο Πολιτισμού και να αποφασίσει ποια είναι η στρατηγική που έχει απέναντι στον πολιτισμό. Μια στρατηγική που δεν θα αλλάζει ανάλογα με τις κυβερνήσεις. Θα είναι μια στρατηγική σε βάθος χρόνου, που θα στηρίζεται στην παιδεία και στην ενίσχυση όχι μόνο του κέντρου, αλλά και της περιφέρειας. 

Εάν οι προγραμματικές συμβάσεις καταργούνται ή δεν τηρούνται, με την αλλαγή του κάθε Υπουργού, η Τοπική Αυτοδιοίκηση θα βρίσκεται και θα είναι μονίμως εκτεθειμένη. 

Δύο. Θα πρέπει η κάθε περιοχή να αποφασίσει κα να επιλέξει, να δώσει βάρος στην ταυτότητά της. Να επιλέξει τι είναι αυτό που την εκφράζει πιο πολύ. Να αποκτήσει ταυτότητα η κάθε περιοχή. Θα σας αναφέρω δύο παραδείγματα. Η Δράμα έχει επιλέξει: Φεστιβάλ Ταινιών Μικρού Μήκους. Η Καλαμάτα, έχει επιλέξει: Φεστιβάλ Χορού. Έχει επικεντρώσει, έχει ρίξει το βάρος της εκεί. Η κάθε περιοχή λοιπόν ας επιλέξει τι είναι αυτό που θέλει να φωτίσει πιο πολύ, για να μπορέσει σε αυτή τη δύσκολη οικονομική συγκυρία, να στηριχτεί και οικονομικά επάνω σε αυτό. Και να στηριχτεί και να το προβάλει, επιδιώκοντας και την προσέλευση κόσμου. 

Τρία. Ας συνεργαστούμε με τους φορείς. Όχι να εμπορευματοποιήσουμε, να αξιοποιήσουμε. Ας συνεργαστούμε με τα ξενοδοχεία, ας συνεργαστούμε με τα εστιατόρια, ας συνεργαστούμε με τα ΚΤΕΛ και ας επιλέξουμε κάποιες εποχές, να υπάρχουν ειδικές προσφορές και ας το διαφημίσουμε παντού, για να μπορεί να έρθει κάποιος, να παρακολουθήσει ένα γεγονός που γίνεται, με πολύ χαμηλότερο θα έλεγα οικονομικό κόστος. 

Θα σας αναφέρω παράδειγμα. Ο Γιώργος ο Ανδρέου στην Αστυπάλαια, ένας εξαίρετος φίλος, από τους καλύτερους συνθέτες, ο οποίος τι έκανε; Σε ένα απομακρυσμένο νησί που μέχρι τότε ίσως δεν το ήξερε και κανείς, γέννησε ένα φεστιβάλ. Ξέρετε πώς καλεί τα σχήματα; Οι ξενοδόχοι τους φιλοξενούν, τα εστιατόρια τους ταΐζουν και οι γραμμές τους πληρώνουν τα εισιτήριά τους. Είναι ένα από τα πιο σημαντικά φεστιβάλ που γίνονται αυτή τη στιγμή στην Ελλάδα. Με πολύ χαμηλό κόστος, σχεδόν ελάχιστο. Και με μεγάλη προσέλευση, γιατί έχουν γίνει και πολύ σημαντικές παραγωγές εκεί. 

Θα έλεγα λοιπόν ότι θα μπορούσα να σας αριθμήσω άλλα δέκα τέτοια παραδείγματα. Φροντίστε οι Δήμοι να δημιουργείτε γεγονότα και να δημιουργούμε γεγονότα, όχι σε περιοχές που ούτως ή άλλως έχουμε προσέλευση. Στα Καλάβρυτα έχει προσέλευση το χειμώνα στο χιονοδρομικό. Στην Πάτρα έχει στο Καρναβάλι. Στα νησιά έχει το καλοκαίρι. Δεν χρειάζεστε εκεί να φωτίσετε κάτι. Χρειάζεστε σε εποχές που δεν έχετε κάτι, να δώσετε την ταυτότητά σας και να την διαφημίσετε, αλλά και πάλι, με ενίσχυση, με συνεννόηση και με χρηματοδότηση μερική και λιγότερη, από το κράτος και από το Υπουργείο.

Θα κλείσω λέγοντας το εξής. Ένα πολύ μεγάλο και σημαντικό εργαλείο το οποίο πρέπει να εκμεταλλευτούμε και δεν το έχουμε εκμεταλλευτεί, είναι το ΕΣΠΑ. Τρέχουμε τώρα να κάνουμε τι; Να μπούμε στα τέλη του 2007 – 2013 στο πρόγραμμα ΕΣΠΑ, που αν και θα πάρει μια παράταση μικρή, θα πρέπει για να φτάσει το χρήμα στην αγορά, Αύγουστο του 2014 να έχουν υλοποιηθεί όλα, για να αποπληρωθούν ως το τέλος του 2014.

Ας εκμεταλλευτούμε και εδώ η ΚΕΔΕ οφείλει να πάρει μια πρωτοβουλία και αναφέρομαι και στο Προεδρείο και σε εμένα βεβαίως, μία πρωτοβουλία την επόμενη περίοδο, του 2014 – 2020, η πρώτη κουβέντα που θα γίνει, να είναι να ενημερωθούν οι Δήμοι, γιατί δεν έχουν ούτε το τεχνικό προσωπικό, ούτε τις γνώσεις εκείνες για να τους διευκολύνουμε να συμμετέχουν σε προγράμματα. Που θα βλέπει το 2014 – 2020. 

Για εμένα, ο πολιτισμός και ο αθλητισμός στη βάση του, είναι ένας σημαντικός παράγοντας κοινωνικής συνοχής. Και θα κλείσω με αυτό που είπε χθες ο Γιώργος ο Ιωακειμίδης, ότι ο καθένας έχει κλειστεί στον εαυτό του. Βγάζει θυμό, βγάζει οργή, εναντίον όλων. Ο καλός ή ο κακός αθλητισμός και πολιτισμός – και στο χέρι μας είναι να τον μετατρέψουμε σε καλό – είναι αυτός ο οποίος μας κάνει να συναντιόμαστε όλοι. Ας συναντηθούμε λοιπόν και ας κάτσουμε γύρω από ένα τραπέζι, για να καταθέσουμε πρόταση για την σωστή κατεύθυνση, για την σωστή Τοπική Αυτοδιοίκηση.

Να είστε καλά, ευχαριστώ.

ΠΡΟΕΔΡΕΙΟ: Να ευχαριστήσουμε τον Αλέξη και να πω ότι έβαλε την διάσταση την έξω από την Αθήνα, που την έχουμε ανάγκη. Γιατί όσοι είμαστε από την Αθήνα, συνήθως μιλάμε πάντα με τα δεδομένα τα δικά μας και εδώ πραγματικά είδαμε και την άλλη πλευρά, πέρα και έξω από την πολύ καλή ομιλία.


Να καλέσω τον Γιάννη τον Ιωαννίδη, τον οποίο τον ξέρω πάρα πολλά χρόνια για τις πολιτιστικές του δραστηριότητες, ήταν ομιλητής και στο προηγούμενο συνέδριο στη Ζάκυνθο και στο προ- προηγούμενο και επειδή το επίπεδο είναι ήδη πάρα πολύ υψηλό, της συζήτησης, είμαι σίγουρος ότι ο Γιάννης θα συνεχίσει στο ίδιο, σε υψηλό επίπεδο. 

Ι. ΙΩΑΝΝΙΔΗΣ: Να καλημερίσω και εγώ με τη σειρά μου. 


Η μέρα είναι συννεφιασμένη σήμερα, όχι μόνο λόγω έλλειψης ήλιου, επιτρέψτε μου και εμένα ένα σχόλιο. Νομίζω ότι η συζήτηση για τη βία, είναι συζήτηση για το μέσον. Η ουσία της συζήτησης είναι, πώς κάνουμε πολιτική, ποια είναι τα όριά της και ποιοι κάνουν πολιτική και για ποιους κάνουν πολιτική; Αυτό μόνο.


Καταρχήν ευχαριστώ και εγώ για την πρόσκληση, είναι τιμητική αυτή η συμμετοχή τα 3 χρόνια. Ο Δήμαρχος μου είπε χθες ότι έχω γράψει ένα κείμενο πολύ θεωρητικό, έχει δίκιο. Το ήξερα ότι είναι θεωρητικό και έκανα ορισμένες διαφάνειες, θα σας τις δείξω. Και θέλω να κάνω και ένα σχόλιο. Καταρχήν να ευχαριστήσω ιδιαίτερα τις κυρίες της Οργανωτικής Επιτροπής που βοήθησαν. Είμαι αυτοδιοικητικός, δουλεύω 25 χρόνια στην Αυτοδιοίκηση. Είμαι δημόσιος υπάλληλος. Επειδή όμως δεν εκπροσωπώ το Δήμο μου, ζήτησα να μην έχω την ιδιότητα του Δήμου που ανήκω, με περηφάνια το λέω, είμαι υπάλληλος στο Δήμο Μοσχάτου – Ταύρου. 


Ξέρετε, πρέπει να είμαστε συμβατοί με το κλίμα και με τη ομήγυρη. Η Μυρσίνη Ζορμπά το υπαινίχθηκε στο τέλος, τη χωρικότητα μιας συζήτησης, τον τρόπο που καθόμαστε, το επίπεδο, διαφορά ύψους που έχουμε και αποφάσισα να μείνω σε ορισμένες μόνο διαφάνειες από αυτές που επέλεξα με βάση το κείμενο που κατέθεσα. Δεν θα σας τα διαβάζω, στον πίνακα αυτό προσπαθώ να αποτυπώσω ορισμένα στοιχεία της κρίσης, θα αναφερθώ μόνο στα τρία τελευταία. 


Θεωρώ πολύ σημαντικό, για να μπορέσουμε να δούμε σε τι πλαίσιο συζητάμε, αυτό που στην βιβλιογραφία λέγεται αποκένωση του κράτους, είναι πια και στην χώρα μας την τελευταία 5ετία, πολλοί λένε 10ετία, ότι έχουμε ένα κράτος αποκενωμένο. Δηλαδή τι κάνει το κράτος; Μεταθέτει ευθύνες και αιτήματα είτε προς τα πάνω, υπερεθνικά κέντρα – τα γνωρίζετε ποια είναι – είτε προς τα κάτω, κοινωνία πολιτών, ιδιώτες, είτε προς τα έξω. Αυτό είναι πολύ σημαντικό για να μας δώσει το πλαίσιο λειτουργίας μας. 


Δεύτερον. Θεωρώ ότι ένα φαινόμενο της κρίσης ιδιαίτερο, είναι η μεγάλη  σύγκρουση δημόσιου – ιδιωτικού τομέα. Θα έλεγα καλύτερα χώρου ή δημόσιας και ιδιωτικής σφαίρας. Εννοώ ότι η προσπάθεια να τραπεί ο δημόσιος χώρος, η δημόσια σφαίρα, σε αμιγή ιδιωτικό χώρο, είναι το μεγαλύτερο θέμα που έχουμε στις μέρες μας και στο θέμα αυτό, το συσχετίζω με την συλλογική έκφραση – λειτουργία με όρους τοπικότητας. Για αυτό μπορούμε να συνδυάσουμε εύκολα τον πολιτιστικό χώρο και τον χώρο της πόλης. 


Επιμένω στον τομέα της τοπικότητας, στον όρο τοπικότητα, γιατί το τοπικό δεν είναι ούτε ειδικό, ούτε μερικό. Πρέπει να βλέπουμε το τοπικό ως γενικό, ως κεντρικό, ως συνολικό, χωρίς όμως να του στερούμε την δική του ιδιαιτερότητα. 


Ειπώθηκε προηγουμένως. Έχουμε άνισες διανομές και άνισες αναδιανομές. Το υπαινίχθηκε με σαφήνεια η Μυρσίνη Ζορμπά. Υψηλό κόστος στην κατανάλωση πολιτισμού – σε εισαγωγικά πιθανόν η λέξη – αποκλεισμός πολλών ομάδων κοινωνικών από τις δημόσιες μορφές δραστηριοτήτων και συνεπώς έχουμε μια, θα έλεγα, ακραία πλέον πολιτισμική ανισότητα και ακριβώς είναι στενός συγγενής της οικονομικής και κοινωνικής ανισότητας. 


Στο κομμάτι της πολιτιστικής πολιτικής δεν θα επιμείνω καθόλου, προσυπογράφω απόλυτα, την παρακολουθώ πάρα πολλά χρόνια, την Μυρσίνη Ζορμπά, συνεπώς δεν θα σας κουράσω. Απλώς να αναφέρω κα μόνο ότι η πολιτιστική πολιτική αντιστοιχεί σε διαφορετικά μοντέλα παραγωγής πολιτισμού και στοιχειοθετεί διαφορετικές φιλοσοφίες τοπικής ανάπτυξης και στον πολιτισμό. 


Συνεπώς είμαστε σε μια εποχή όπου αναδιατάσσεται στο σχήμα: κοινωνία, οικονομία, πολιτισμός. Εδώ ακριβώς βρισκόμαστε και να είμαι πιο συγκεκριμένος. Αποτυπώνεται πλέον τα τελευταία χρόνια – οι έρευνες το προσδιορίζουν στις αρχές του 2000 – αυτό που ονομάστηκε προηγουμένως νέος εθελοντισμός, ότι οι συλλογικές λειτουργίες, κάποιος που επιλέγει να συμμετάσχει κάπου, έχει αλλάξει νόημα και περιεχόμενο. Δεν είναι ο κλασικός ιδεαλιστικός εθελοντισμός της μεταπολίτευσης που έζησαν οι παλιότερες γενιές και η δική μου. Δηλαδή είναι ένας εθελοντισμός που αναζητάει αντίκρισμα συμμετοχής. Δηλαδή θέλει να έχει λειτουργικό νόημα, περιεχόμενο και στόχο. Να δει κάτι ότι δημιουργείται, να δει κάτι ότι τελειώνει, ολοκληρώνεται, να το χαρεί και όχι να το περιμένει μετά από 20, 30 ή σε μια άλλη ζωή. 


Αναφέρω στις δυο διαφάνειες, πρωτοβουλίες ενδεικτικές – για να μπω στον πυρήνα του δικού μου προβληματισμού και όχι μόνο δικού μου βεβαίως – τις ζείτε, τις ζούμε στις πόλεις μας, στους Δήμους μας, στις τοπικές κοινωνίες. Δεν θα τις αναφέρω. Εννοώ από κοινωνικά ωδεία και κοινωνικές χορωδίες, μέχρι ιατρεία, παντοπωλεία, παζάρια, κοινωνικά φροντιστήρια, συλλογικές κουζίνες, συνεταιριστικές και αλληλέγγυες οικονομίας δράσεις και μορφές, ομάδες γιατρών, νομικών, εκπαιδευτικών και κάτι που τελευταία το πήρα είδηση, έχουμε πια ιστοσελίδες παιδείας, όπου εθελοντές εκπαιδευτικοί διαθέτουν ελεύθερα στο διαδίκτυο, σχολικά βοηθήματα και εγχειρίδια. Τα γράφουν οι ίδιοι, τα επιμελούνται και τα διαθέτουν ελεύθερα. 


Θέλω να καταγράψω και να το συζητήσουμε και μετά και πραγματικά νομίζω ότι εδώ θέλω έτσι να το θέσω με σαφήνεια, αποτυπώνονται τέσσερις διαφορετικές συμπεριφορές, στρατηγικές, στάσεις, όπως θέλετε πείτε το, των οργανώσεων και των Οργανισμών, των φορέων, που συμμετέχουν στο κοινωνικό γίγνεσθαι, πολιτιστικό ή άλλο. Πάμε μία – μία και θα πω και ονόματα, όσο μπορώ τουλάχιστον. Επισήμως, είναι συζήτηση, μπορεί να το κάνουμε πιο συγκεκριμένο.


Κοιτάξτε, στην στρατηγική της περιχαράκωσης, όπως το αποτυπώνω, μιλάμε για οργανώσεις που έχουν ένα κλειστό κύκλωμα ή σύστημα λειτουργίας, με βασικό κριτήριο το βιολογικό, εδαφικό, εθνικό ή και θρησκευτικό, αν θέλετε, κριτήριο. Έχουν μια μορφή οργάνωσης αδιατάραχτη, υπονοώ και το γράφω, οι παρωδίες αλληλεγγύης της Χρυσής Αυγής. Έχω γράψει ένα (…) Ι.Α. Αν είχαμε εδώ εκπρόσωπο, θα ήμουν ευγενικός, δεν θα το ανέφερα. Θα το αναφέρω. Και υπάρχουν στιγμές και στην ελληνική Εκκλησία όπου έχει δείξει στοιχεία περιχαράκωσης. Να θυμίσω το επίδομα για οικογένειες πολύτεκνες, στην Θράκη, αλλά μόνο σε χριστιανούς Έλληνες πολίτες, όχι σε πολίτες Έλληνες μουσουλμάνους. 

ΣΥΝΕΔΡΟΣ: (εκτός μικροφώνου)

Ι. ΙΩΑΝΝΙΔΗΣ: Αφήστε αγαπητέ. Εντάξει, διαφωνώ μαζί σας, αλλά δεν πειράζει. Και εγώ ζω σε τέτοιες κοινωνίες, μην ανησυχείτε.


Η στρατηγική του ενδοτισμού. Αυτές οι οργανώσεις τι κάνουν, τι επιλέγουν; Υποτάσσονται σε στόχους του πιο ισχυρού πόλου. Στο Δήμο, στο κράτος, σε μια άλλη οργάνωση. Αντλούν από εκεί κύρος, πόρους και συνήθειες. Είναι οργανώσεις, αυτό που λέμε αποικισμένες οργανώσεις. Και λέω παράδειγμα: υπάρχουν ΜΚΟ που ιδρύθηκαν πριν 2 χρόνια, μόνο και μόνο για να υλοποιήσουν προγράμματα κοινωφελούς εργασίας. Δεν λέω όχι, προσωπικά εννοώ, ως  αντίληψη στα πράγματα αυτά. Λέω όμως με σαφήνεια ότι οι ΜΚΟ που ιδρύονται με στόχο να λειτουργήσουν ως φορείς υλοποίησης προγραμμάτων χρηματοδότησης και αντλούν από εκεί χρηματοοικονομικούς πόρους, είναι οργανώσεις σε μια λογική ενδοτισμού. 


Τρίτη εκδοχή. Την ονοματίζω, άνευ πλουραλισμού. Δηλαδή οργανώσεις και Οργανισμοί που έχουν αυτό που λένε: όλα παίζουν, σε όλα είμαστε μέσα. Να το πω έτσι, λίγο αγοραία. Αφήστε τις λέξεις που γράφω και στο κείμενο ή εδώ. Και θα μιλήσω με σαφήνεια. Έχουμε εδώ έναν πολύ σημαντικό επιστήμονα, θα μας μιλήσει ειδικότερα, αλλά ας μου επιτρέψετε ένα σχόλιο στο δια ταύτα. 


Οι ΚΟΙΝΣΕΠ αποτελούν μια μορφή δικτύωσης νέας εκδοχής, απόλυτα σημαντικές, που μας καλύπτουν ανάγκες στην Αυτοδιοίκηση, με έναν όρο. Ότι δεν αποτελούν εκδοχές έτοιμης συνταγής, αλλά έκφραση μιας τοπικής δυναμικής. Παράδειγμα. Στο ωδείο κάναμε ΚΟΙΝΣΕΠ, βέβαια. Ποιος την έκανε την ΚΟΙΝΣΕΠ; Καθηγητές του ωδείου, οι γονείς και μαθητές. Δεν την έκανε ο τσαντάκιας που το φέρνει έτοιμο το υλικό και αντί 5.000 € σου κάνει καταστατικό, σου βρίσκει 5 μέλη, κάνει την ομάδα εργασίας. Αυτό δεν είναι. Αυτό είναι μια άναρχη λογική ότι όλα παίζουν. 


Και τέλος, οι οργανώσεις αυτές που προσδιορίζονται από ένα στοιχείο ανταγωνισμού. Δηλαδή λειτουργούν σχεδόν στις παρυφές του συστήματος, διεκδικούν να αναδιανείμουν τον ζωτικό χώρο και έχουν στοιχεία σύγκρουσης. Και μιλάω για οργανώσεις κυρίως αριστερές, που συγκρούονται και έχουν την Αυτοδιοίκηση απέναντι. 


Θέλω όμως να κάνω και ένα σχόλιο. Αυτές οι τέσσερις εκδοχές, τις γυρίζω πολύ γρήγορα πίσω, του ανταγωνισμού, του άνευ πλουραλισμού, του ενδοτισμού και της περιχαράκωσης, αποτελούν και εκδοχές που τις βρίσκουμε και στην Αυτοδιοίκηση, αγαπητοί αιρετοί. Δηλαδή υπάρχουν Δήμοι που λειτουργούν σε μια λογική περιχαράκωσης. Υπάρχουν Δήμοι που λειτουργούν με ένα στοιχείο ενδοτισμού. Να το πούμε. Και στο κράτος και αλλού. Υπάρχουν Δήμοι – ως λογικές το λέω, ως απόψεις, ως προσεγγίσεις – που λειτουργούν με τέτοιο (…) πλουραλισμού. Υπάρχουν και Δήμοι που λειτουργούν με ένα στοιχείο συγκρουσιακό. Δεν το αξιολογώ, απλώς αναφέρω ότι υφίστανται στρατηγικές παρέμβασης και προσέγγισης, οι οποίες είναι πολύ διαφορετικές.


Συνεπώς υπάρχει ένα κεφάλαιο διάσπαρτο, διάχυτο, αναξιοποίητο, ευφυΐας, γνώσης και εμπειρίας, που σημαίνει ασυμβατότητες, ασυντόνιστες δράσεις, αναξιοποίητοι πόροι, σπατάλη πόρων και επικάλυψη τομέων και σύγχυση ρόλων. Υπάρχει μια ανάγκη, να υπάρχουν οριζόντιες δικτυώσεις επικοινωνίας και συντονισμού. Δηλαδή ένα ισχυρό τοπικό μείγμα. Ένα μείγμα διαφορετικών δυνάμεων, που φυσικά η Αυτοδιοίκηση είναι μέσα. Φυσικά είναι κεντρικοί Οργανισμοί, είναι οι δυνάμεις της αγοράς, οι τοπικές επιχειρήσεις, είναι ο τρίτος τομέας και οργανώσεις ενδιάμεσες. Είναι οι ΜΚΟ, οι μη κερδοσκοπικές οργανώσεις. Είναι εκφάνσεις της κοινωνίας πολιτών. Είναι οργανώσεις της κοινωνικής αλληλεγγύης, είναι κυρίως ανεπίσημα πλέγματα και πρωτογενή δίκτυα. Είναι επίσης – και το υπογραμμίζω αυτό – άτυποι τοπικοί θεσμοί επικοινωνίας, παρέες, συντροφιές, δεν είναι (…) προσωπικότητες, θα έλεγα πρόσωπα. Πρόσωπα, άνθρωποι. 


Το κρίσιμο δίλημμα που θέτω στην συζήτηση και να σας πω την αλήθεια, το συζητήσαμε στο γραφείο του Δήμαρχου Νίκαιας – Ρέντη, με αφορμή το συνέδριο, σε μια συζήτηση ad hoc. Είναι το εξής. Αυτό εντοπίζω ως κρίσιμο δίλημμα. Είναι μεταξύ της έννοιας του ασκώ τη δική μου αρμοδιότητα και εξουσία, δηλαδή ο κάθε φορέας ενεργεί από μόνος του. Ο Δήμος μαζεύει τρόφιμα, η Εκκλησία, ο Σύλλογος Αλληλοβοήθειας, η φιλανθρωπική οργάνωση, ο ΑΝΤΑΡΣΥΑ, ο ΣΥΡΙΖΑ, δεν ξέρω η ΔΗΜΑΡ αν μαζεύει, ρουχισμό και λοιπά. Ο καθένας ασκεί λοιπόν την δική του εξουσία. Και το άλλο σκέλος του διλήμματος, είναι το διοικώ από κοινού μια αρμοδιότητα. 

Με λίγα λόγια – και το λέω όσο μπορώ πιο δυνατά – η Τοπική Αυτοδιοίκηση δεν πρέπει να διεκδικεί πρωταγωνιστικό ρόλο, γιατί πρωταγωνιστικός ρόλος σημαίνει ότι στερώ το οξυγόνο από όλους τους υπόλοιπους. Μπορεί όμως να διεκδικήσει έναν ρόλο επί της ουσίας πρωταγωνιστικό, δηλαδή να είναι ο ρόλος του καταλύτη. Να διαμορφώσει δηλαδή ένα πλαίσιο ανοικτό, όπου χωρούν όλοι. Αυτό είναι το κρίσιμο δίλημμα, κατά τη γνώμη μου. Δηλαδή, επιτρέψτε μου έναν όρο που επιλέγω, ένα μείγμα πολυκεντρικό, όχι πλουραλιστικό. Πολυκεντρικό. Πολυπολικό αν θέλετε. Συνέργειας και συναυτουργίας, που θα διεκδικεί. Οι παίκτες να είναι συνεργοί και συμμέτοχοι, δηλαδή να είναι ισοδύναμοι παίκτες. 

Δεύτερον, να ορίζονται πολλαπλές αρμοδιότητες. Έτσι να αξιοποιούνται πολλαπλάσιοι πόροι και να δημιουργούνται ισχυρές συνέργειες. Δεν θέλω να μπω ειδικά. Έχω καταγράψει ορισμένα προαπαιτούμενα, νομίζω ότι μπορούν να μπουν στην συζήτηση που θα ακολουθήσει, έτσι και αλλιώς κλείνει αυτή τη στιγμή ο κύκλος αυτός και νομίζω ότι είμαστε έτοιμοι, αγαπητέ Πρόεδρε, να συζητήσουμε πια επί του συγκεκριμένου. 

Ευχαριστώ πολύ. 

ΠΡΟΕΔΡΕΙΟ: Να ευχαριστήσω και τον Γιάννη τον Ιωαννίδη.


Να καλέσω όλους τους ομιλητές εδώ. Να πω ότι δεν είχαμε υπέρβαση του χρόνου, κατά 3 – 4 λεπτά στο σύνολο, οπότε κρατηθήκαμε μέσα, καθυστερήσαμε όμως τρία τέταρτα να αρχίσουμε και αυτό μας επιβάλει να τρέξουμε λίγο.


Θα έλεγα λοιπόν να κάνουμε ερωτήσεις τώρα στους ομιλητές, να κάνουμε μετά ένα μικρό διάλειμμα, να μπούμε στην επόμενη ενότητα και στο τέλος και των δύο ενοτήτων να κάνουμε τις τοποθετήσεις, για όποιον άλλο θέλει από την αίθουσα. Έτσι και αλλιώς, το ένα θέμα ήταν «Καινοτόμες πολιτικές στον πολιτισμό» και το άλλο είναι «Επιτυχημένα πολιτιστικά εγχειρήματα». Μπορούν να κουβεντιαστούν μαζί στο τέλος, αν δεν έχετε αντίρρηση. 


Να πω σε σχέση με τις κυρίες, που έβαλε η Μυρσίνη Ζορμπά, ότι στον πολιτισμό έχουμε 25% συμμετοχή γυναικών στις εισηγήσεις. Ο αθλητισμός δεν είχε. Και βέβαια το 25% σε σχέση με την αναλογία εκλεγμένων στην Αυτοδιοίκηση, δεν είναι καθόλου κακό νούμερο, όχι ότι αυτό δεν σημαίνει ότι πρέπει να το μεγαλώσουμε. 


Ποιος θέλει ερώτηση και σε ποιον ομιλητή; Αν μπορεί να είναι διακριτό, για να είναι εύκολες οι απαντήσεις μετά και η κωδικοποίηση. 


Όνομα, ιδιότητα και κάντε την ερώτηση. Αν έχετε τοποθέτηση, θα είναι πάρα πολύ μικρή, γιατί είπαμε τώρα κάνουμε κυρίως ερωτήσεις. Σας ακούμε.

Δ. ΒΕΡΙΛΛΗΣ: …(εκτός μικροφώνου)… της ΠΕΔ Θεσσαλίας, πρώην Δήμαρχος Καρδίτσας, πρώην Αντινομάρχης. 


Καταρχήν θα ήθελα, επειδή ο Δήμαρχος Καβάλας, στον χαιρετισμό, στην εισαγωγή, αναφέρθηκε και στην ιστορία της Καβάλας, νομίζω ότι θα πρέπει να σημειώσουμε και να το λάβουμε υπόψη ότι φέτος συμπληρώνονται 100 χρόνια από την απελευθέρωση της Καβάλας, από το συνέδριο του Βουκουρεστίου που παίχτηκε αν η Καβάλα θέλει…

ΠΡΟΕΔΡΕΙΟ: Παρακαλώ μην μπούμε σε αυτό. Δηλαδή μας κυνηγάει ο χρόνος…

Δ. ΒΕΡΙΛΛΗΣ: Μπορώ να πω δυο λεπτά; Αν μπορώ, καλώς. Αλλιώς…. Εδώ ακούσαμε να κατηγορείται η θρησκεία.

ΠΡΟΕΔΡΕΙΟ: Όχι, είπαμε σε σχέση με ερωτήσεις αν έχετε. Αν είναι να κάνουμε γενική τοποθέτηση, στο τέλος. Ήμουν πολύ σαφής. 

Α. ΚΕΣΙΜΠΑΣΗ: Ονομάζομαι Κεσιμπάση Κατερίνα, υπάλληλος της Περιφερειακής Ενότητας Δράμας. 


Πιο πολύ θα είναι τοποθέτηση και ερώτηση παράλληλα. Θα ήθελα να πω ότι η Τοπική Αυτοδιοίκηση είναι εφαρμογή φιλοσοφίας. Και συνδέομαι και με την χθεσινή ημέρα. Δηλαδή, πώς εφαρμόζεται η στοχοθεσία, που δεν υπάρχει στοχοθεσία στον δημόσιο τομέα, δεν υπάρχει εφαρμογή στοχοθεσίας. Η στοχοθεσία η οποία γίνεται μέσα από στρατηγικό σχεδιασμό. Ο στρατηγικός σχεδιασμός είναι φιλοσοφία με βάση την εκάστοτε πολιτική, με βάση το εκάστοτε πολιτικό καθεστώς.


Άρα, το αν θα παραχωρήσουμε τις δομές, τις αθλητικές δομές ή τις πολιτιστικές στον ιδιωτικό τομέα, είναι εφαρμογή φιλοσοφίας. Υπάρχει ένα μεγάλο κομμάτι φιλελεύθερης πολιτικής, που υποστηρίζει. Από τη στιγμή που εμείς, αυτή τη στιγμή, βρισκόμαστε και το αντιμετωπίζουμε στην οικονομική κρίση, θα πρέπει όλες αυτές οι δομές να παραχωρηθούν στον ιδιωτικό τομέα, είτε μιλούμε ιδιωτικό τομέα με την στενή έννοια, είτε με την έννοια του τρίτου τομέα. Και τρίτος τομέας είναι οι αστικές μη κερδοσκοπικές εταιρίες, τα σωματεία, ΚΟΙΝΣΕΠ και ότι άλλο αυτό συνεπάγεται. Και εμείς, σαν δημόσιος φορέας, να έχουμε τον συντονιστικό ρόλο. Την εφαρμογή ενός ευρύτερου σχεδιασμού. Ένα είναι αυτό.


Το άλλο, το δεύτερο το κομμάτι, γιατί είναι και το τρίτο. Το δεύτερο και σύντομα, να πω ότι θα πρέπει να υπάρχει ένα σαφές νομοθετικό πλαίσιο σε ότι αφορά τον τρίτο τομέα, αστικές μη κερδοσκοπικές εταιρίες, σωματεία και ΜΚΟ, με την ευρύτερη έννοια, έτσι ώστε εμείς ως δημόσιοι φορείς, να μπούμε στην διαδικασία των συμπράξεων. 

Και γιατί το λέω αυτό; Μίλησε ο κύριος Ψαλιδόπουλος για  συζήτηση με τον τρίτο τομέα. Για να κάνει ένας δημόσιος φορέας συζήτηση με τον τρίτο τομέα, θα πρέπει να ξέρει αν αυτός ο φορέας είναι πιστοποιημένος, την ποιότητα δηλαδή, την ταυτότητα αυτού του φορέα και το νομοθετικό πλαίσιο. Δεν μπορεί ένας Δήμος – δεν θα ονοματίσω την αστική εταιρία – και βλέπουμε να εξαπλώνεται αυτό σε όλη την Ελλάδα, να συνεργάζεται με μία αστική μη κερδοσκοπική εταιρία στην οποία εκκρεμούν…

ΠΡΟΕΔΡΕΙΟ: Συγνώμη, είναι το θέμα της επόμενης…

Α. ΚΕΣΙΜΠΑΣΗ: Ακριβώς.

ΠΡΟΕΔΡΕΙΟ: Της επόμενης ενότητας. 

Α. ΚΕΣΙΜΠΑΣΗ: Να πω μόνο αυτό. 

ΠΡΟΕΔΡΕΙΟ: Εκεί μπαίνουμε σε αυτό. Εταιρική κοινωνική ευθύνη και λοιπά, είναι η επόμενη ενότητα.

Α. ΚΕΣΙΜΠΑΣΗ: Δεν μπορεί ένας δημόσιος φορέας να συνεργάζεται με κάποιον από τον τρίτο τομέα, όταν ήδη έχει στη δομή του, παράδειγμα, εκπαιδευτική δομή. Όταν έχει εκπαιδευτική δομή, απαγορεύεται δια νόμου να συνεργάζεται για τον ίδιο σκοπό, με τον τρίτο τομέα. Αυτό..

ΠΡΟΕΔΡΕΙΟ: Ο κύριος έχει τον λόγο.

Κ. ΠΑΠΑΚΟΣΜΑΣ: Ονομάζομαι Κώστας Παπακοσμάς, είμαι Περιφερειακός Σύμβουλος και διετέλεσα τα 2 προηγούμενα χρόνια Αντιπεριφερειάρχης Πολιτισμού – Τουρισμού στην Ανατολική Μακεδονία και Θράκη.


Προς αποφυγή κάθε παρεξήγησης, θα ήθελα να διευκρινίσω, γιατί ακούστηκαν κάποιες κορώνες στην αίθουσα, ότι οι χριστιανοί και οι μουσουλμάνοι ζουν αρμονικά και ειδικά για την Εκκλησία, και οι τρεις ιεράρχες στην Περιφέρεια, ειδικά στην Θράκη, ο Παντελεήμονας, ο Άνθιμος και ο Παντελεήμονας ο νεότερος στην Κομοτηνή, κύριο μέλημά τους είναι η αρμονική συνύπαρξη των χριστιανών και των μουσουλμάνων.


Το λέω γιατί στην Επιτροπή στην οποία προήδρευσα, για τα 2 προηγούμενα χρόνια, είχα 3 μουσουλμάνους οι οποίοι ήταν πρωτοπόροι και καινοτόμοι στην αρμονική συνύπαρξη και στην ανάδειξη όλων των πολιτιστικών στοιχείων. 

Μία πρωτοπόρα δράση, που ίσως είναι και ένα καλό παράδειγμα, ήταν στην  εποχή της κρίσης – και προχωράω και αμέσως στο ερώτημα – η παρουσία μας στην Κωνσταντινούπολη, της Περιφέρειας και των Δήμων της Ανατολικής Μακεδονίας και Θράκης, στο Σισμανόγλειο Μέγαρο, σε συνεργασία με την Ελληνική Πρεσβεία, όπου προβάλαμε όχι μόνο τουριστικά την περιοχή, αλλά και πολιτιστικά. Και σκεφτείτε σε ένα δρόμο που καθημερινά διέρχονται 1,5 εκατομμύριο πολίτες, να χορεύει χορευτικό συγκρότημα με ελληνικές παραδοσιακές ενδυμασίες από τη Δράμα.

Το αποτέλεσμα εκείνης της δράσης, ήταν η αύξηση των Τούρκων επισκεπτών στην περιοχή μας κατά 45% τα επόμενα 2 χρόνια. Στοιχεία που ίσως ακούτε για πρώτη φορά, γιατί οι περισσότεροι δεν είναι από την περιοχή. Ξέρετε ποιοι ήταν αυτοί οι οποίοι πρότειναν να πάμε στην Κωνσταντινούπολη και να πάμε σε αυτή τη δράση; Δύο μέλη της Επιτροπής που κατάγονται από την ορεινή Ξάνθη, μουσουλμάνοι στο θρήσκευμα. 

Άρα λοιπόν, τα περί μουσουλμάνων και χριστιανών ας τα αφήσουμε, πιστεύω ότι ζούμε αρμονικά.

Πάω απευθείας όμως στο ερώτημα. Κατά πόσο μπορούμε να συνεργαστούμε αρμονικά οι δύο Βαθμοί της Αυτοδιοίκησης; Γιατί στην παρουσία μου ως αιρετός – και να διευκρινίσω ότι ξεκίνησα από το Πρώτο Βαθμό, ήμουν Δημοτικός Σύμβουλος Καβάλας πριν από 20 χρόνια ακριβώς – ξέρω ότι πάρα πολλές φορές αλληλοκαλυπτόμαστε. 

Μπορούμε να το ξεπεράσουμε αυτό με κοινή δράση, με κοινή πρακτική; Να αφήσουμε τους μεγαλοϊδεατισμούς και από την πλευρά της Περιφέρειας αλλά και από ορισμένους Δήμους; Μπορούμε να κάνουμε κοινές δράσεις; Να ξεκαθαρίσουμε τα χωράφια μας, έτσι απλά, ελληνικά. Και όχι ο καθένας να προσπαθεί να δείξει στους πολίτες ποιος είναι ο καλύτερος, ποιος έχει το σήμα πάνω της Περιφέρειας, του Δήμου. Κυρίως απευθύνομαι στον κύριο Ιωαννίδη, ο οποίος μίλησε και για καλές πρακτικές.

Σας ευχαριστώ πολύ. 
Α. ΘΕΟΛΟΓΟΥ: Καλημέρα σας, από το Δήμο Καλλιθέας, Θεολόγου Ανδρέας, υπεύθυνος στα τμήματα πολιτισμού.


Η ερώτηση είναι συγκεκριμένη, έχει σχέση με τη νέα αναδιανομή των ρόλων της διαχείρισης του πολιτιστικού προϊόντος, των δράσεων των πολιτιστικών, πού οδηγεί, που είπε η κυρία Ζορμπά, αυτό που είχε πει ο κύριος Ψαλιδόπουλος, ποιες είναι οι ασφαλιστικές δικλείδες, αν υπάρχουν αυτές, να μην οδηγηθούμε στο πρόσφατο κακό παρελθόν με τις Δημοτικές Επιχειρήσεις, όπως είπε ο προηγούμενος ομιλητής, που για όλους ήταν ένας τρόπος ξεπλύματος χρήματος, για όλους ήταν διάφορες ιστορίες. 


Και ένα δεύτερο ερώτημα είναι κατά πόσο η εθελοντική προσφορά των πολιτών σε όλες αυτές τις πολιτικές δράσεις, στα ιδρύματα, δημιουργεί αναχώματα στην καταπολέμηση της ανεργίας στη σημερινή κατάσταση και πώς οδηγεί στον ερασιτεχνισμό και όχι στον επαγγελματικό – όπως είπαν οι διάφοροι ομιλητές – προσανατολισμό του πολιτιστικού προϊόντος. 

Α. ΠΑΝΤΣΑΣ: Λέγομαι Απόστολος Παντσάς και είμαι Αντιδήμαρχος Κοινωνικής Προστασίας, Παιδείας και Πολιτισμού, του Δήμου Βόλου. 


Θα πρέπει καταρχήν να συγχαρώ την ΚΕΔΕ για αυτή την πρωτοβουλία. Καιρός ήταν, θα έλεγα.


Πρέπει να σας ομολογήσω ότι εγώ είμαι μόνο 3 χρόνια Αντιδήμαρχος, πολλά χρόνια στην Αυτοδιοίκηση αλλά 3 χρόνια Αντιδήμαρχος, άκουσα με πολύ μεγάλη προσοχή, ρούφηξα κυριολεκτικά την εισήγηση της κυρίας Ζορμπά, θα πρέπει να σας πω όμως τον  πόνο μου. 


Τρία χρόνια λοιπόν, αυτό που διαπίστωσα, αυτό που η κυρία Ζορμπά ονόμασε δράση εκπολιτισμού, είναι και ο καθημερινός πόνος πιστεύω του κάθε Αντιδήμαρχου ή του κάθε Δήμαρχου για τον πολιτισμό. Το θέμα, πολιτισμική αναδιάταξη, όπως προσεγγίζεται σήμερα, ο τρόπος με τον οποίο – και το ερώτημα είναι για την κυρία Ζορμπά προφανώς – χρειάζεται να περάσουμε στο νέο μοντέλο, στον νέο τύπο, το συμμετοχικό αυτό μοντέλο που θα δώσει την πολιτισμική δημοκρατία και όχι τον αναρχοπλουραλισμό του κυρίου Ιωαννίδη, όπως ακολούθησε στην συνέχεια μια τοποθέτηση, η ερώτηση λοιπόν είναι η εξής: 

Θαυμάσια η εισήγηση, είχε τίτλο, δεν είχε σώμα. Η καθημερινότητα του όποιου αιρετού είναι ο τρόπος με τον οποίο θα περάσει από το τυφλοσούρτη που πάγια, εδώ και δεκαετίες έχει επιβεβαιωθεί και καταξιωθεί στην δράση των Δήμων για τον πολιτισμό, καλοκαιρινές εκδηλώσεις, χειμερινές εκδηλώσεις, Καρναβάλι, καρναβαλίστικες εκδηλώσεις, παραγωγή πολιτισμού με τον τρόπο τον προηγούμενο. 

Για τη νέα αυτή εκκίνηση της πολιτισμικής αναδιάταξης, κυρία Ζορμπά, ειλικρινά θα ήθελα να αφιερώσετε λίγο περισσότερο χρόνο στο δια ταύτα, στο τι γίνεται, στο τι θα μπορούσε να γίνει, σε συνάρτηση πάντα με το γεγονός ότι μιλάμε για μια έσχατη κατάσταση από την οικονομική της πλευρά, αλλά βεβαίως και μία κακή κατάσταση μέσα στους Δήμους, σε όλους τους Δήμους, που έχει να κάνει με το υπαλληλικό προσωπικό το οποίο, όπως ξέρετε πάρα πολύ καλά, συρρικνώνεται ολοένα και περισσότερο. 

Ευχαριστώ πολύ.

Ν. ΜΙΧΟΣ: Λέγομαι Μίχος Νίκος, είμαι Σύμβουλος Ανάπτυξης στην Περιφερειακή Ένωση Δήμων Ανατολικής Μακεδονίας και Θράκης.


Καταρχήν να πω ότι ρούφηξα τις εισηγήσεις και μου ήταν πάρα πολύ χρήσιμες, αλλά θα ήθελα να θέσω κάποια ζητήματα, τα οποία θα ήθελα να σχολιαστούν από τους εισηγητές.


Το πρώτο είναι ότι εγώ ασχολούμαι με τον σχεδιασμό της ανάπτυξης, με προγραμματισμό και θα ήθελα κάποιες μεθοδολογίες και κάποια εργαλεία που θα με βοηθήσουν στο έργο μου. 


Συμφωνώ απόλυτα ότι οι θεωρητικές έννοιες που ειπώθηκαν είναι χρήσιμες, αλλά όμως δεν έχω δει αυτά τα εργαλεία, γιατί τώρα σχεδιάζουμε, είμαι μέλος της Ομάδας Έργου που σχεδιάζει το νέο ΣΕΣ, την αρχιτεκτονική, αλλά δεν έχω να πω τι είναι ένα επιχειρησιακό πρόγραμμα στον τομέα του πολιτισμού. Δεν έχω αυτά τα εργαλεία. Άρα θα πρέπει να περάσουμε και σε ένα άλλο επίπεδο, δεν ξέρω πόσοι ομιλητές το βρίσκουν αυτό χρήσιμο, για εμάς τα στελέχη, ως ένα πρότυπο το οποίο θα μας βοηθήσει να λειτουργήσουμε στο επίπεδο της δουλειάς που κάνουμε.


Το άλλο είναι ότι βλέπουμε ότι γίνονται πάρα πολλές δράσεις σε επίπεδο κεντρικό, αλλά δεν βλέπουμε αυτή τη σύνδεση του κεντρικού με το περιφερειακό και το τοπικό. Το Υπουργείο Πολιτισμού, υπάρχει μια δομή που να συνδέει κάποιες πολιτικές με την Περιφέρεια και με τους Δήμους; Ούτε αυτό το βλέπω. Γίνονται πολλές δράσεις στην Περιφέρειά μας, χρήσιμες, πολλά πράγματα που κάνουν οι Δήμοι σε συνεργασία με την Περιφέρεια, που τα αγκαλιάζει μέσα από το ΠΕΠ, πρέπει να το πούμε αυτό, που θα μπορούσαν να δειχθούν και σε κεντρικό επίπεδο, δεν υπάρχει κάποιο αγκάλιασμα, δεν υπάρχει μια δομή που να συνδέει κάποιες οριζόντιες πολιτικές με τα περιφερειακά.


Και ένα τρίτο, σε σχέση με την φωνή της περιφέρειας και της αποκέντρωσης. Ο τίτλος της σημερινής εκδήλωσης και της χθεσινής, που έχει να κάνει και με την κοινωνική συνοχή και που είναι απαραίτητος, τον καταλαβαίνω, αλλά βλέπετε, πριν από λίγο πήγε να σκάσει ένα θέμα με τις ιδιαιτερότητες της Περιφέρειάς μας. 

Όταν γίνεται μια τέτοια εκδήλωση, πολύ χρήσιμη και επαναλαμβάνω, πολύ χρήσιμες οι εισηγήσεις, θα ήθελα να γίνεται μέσα από μια έρευνα, από μια αναγκαιότητα, έτσι ώστε εμείς που θα έρθουμε, να έχουμε συμμετέχει σε μια διαδικασία πιο μπροστά πολύ σύντομη, ώστε να απαντηθούν τα ερωτήματα που είχαμε θέσει εκ των προτέρων. Αυτό θα βοηθούσε πάρα πολύ στο να αναπτυχθεί αυτή η κοινωνική συνοχή, γιατί διαφορετικά είναι μία συζήτηση η οποία μπορεί να γίνει εδώ, να γίνει στην Καρδίτσα, να γίνει αλλού, με τους ίδιους ομιλητές και τα λοιπά.

Άρα θα ήθελα και σε αυτό η ΚΕΔΕ να έχει μια μεγαλύτερη συμμετοχή.

Ευχαριστώ πολύ.

Α. ΣΤΕΛΛΑ: Ονομάζομαι Αγγελική Στέλλα, είμαι υπάλληλος του Δήμου Κερατσινίου – Δραπετσώνας, καθηγήτρια φυσικής αγωγής, τέως υπεύθυνη κολυμβητηρίου. 


Για εμάς τους ανθρώπους του αθλητισμού, ισχύει το: τρέξε όταν μπορείς, περπάτησε αν πρέπει να το κάνεις, να σέρνεσαι αν είναι αναγκαίο, αλλά ποτέ μη σταματήσεις. Ο αθλητισμός και ο πολιτισμός, προέρχονται από την ίδια μήτρα, την υγεία, σωματική και πνευματική. Ίσως θα έπρεπε λοιπόν, το τόσο επιτυχημένο μας συνέδριο, αν έχει τρεις θεματικές ενότητες: αθλητισμός, πολιτισμός, υγεία. Παράγοντες κοινωνικής συνοχής.


Θέτω λοιπόν το ερώτημά μου στην κυρία Ζορμπά, ποια είναι η ατομική μας ευθύνη σε μία πολυσπερματική κοινωνία σε σχέση με την οικογένεια – κύτταρο και τους μαζικούς φορείς που υπηρετούμε και ποιες οι κατευθύνσεις μας. 


Ευχαριστώ.

ΠΡΟΕΔΡΕΙΟ: Άλλος υπάρχει; Πρόταση.

Ν. ΣΧΟΙΝΑΡΑΚΗΣ: Θεωρώ ότι είναι μια σημαντική πρόταση, που αν την υιοθετήσουμε, θα είναι πολύ καλό.


Κυρίες και κύριοι, απλά θα ήθελα να σας ενημερώσω για μια πολιτισμική δραστηριότητα που έχουμε υιοθετήσει τώρα και 3 χρόνια στο Δήμο μας, δηλαδή στο Δήμο Γόρτυνας. 

ΠΡΟΕΔΡΕΙΟ: Μην το πούμε τώρα. Να το πούμε στο τέλος, για όλους τους Δήμους. Έχουμε ανοικτό θέμα, είναι το θέμα της συζήτησης που θα κάνουμε στο τέλος. Και μας νοιάζει πολύ να ακούσουμε πρακτικές από όλες τις Περιφέρειες της χώρας.

Ν. ΣΧΟΙΝΑΡΑΚΗΣ: Ωραία, εντάξει.

ΠΡΟΕΔΡΕΙΟ: Να ξεκινήσουμε ανάποδα από τις ομιλίες. Άρα ο κύριος Ιωαννίδης, όπου νομίζει ότι έχει να απαντήσει, έχει πρώτος τον λόγο. 

Ι. ΙΩΑΝΝΙΔΗΣ: Δεν έχω πολλά να πω, υπαινιγμούς πιο πολύ.


Στο θέμα που τέθηκε, είναι απόλυτα σεβαστό, εγώ δεν μπήκα στα θέματα θρησκείας, μπήκα στα θέματα διακρίσεων και δικαιωμάτων. Ένα ερώτημα μόνο θα κάνω, στον αγαπητό ομιλητή που τοποθετήθηκε, στον αγαπητό ομιλητή που έφυγε. 

ΣΥΝΕΔΡΟΣ: Δεν έφυγε. Είμαι εδώ, αλλά με διακόψατε. Εσάς δεν σας διέκοψε κανένας. Είναι ντροπή, 2 λεπτά ζήτησα να μιλήσω.

Ι. ΙΩΑΝΝΙΔΗΣ: Θα μιλήσουμε μαζί. Θα μιλήσουμε και μετά όλοι μαζί. 

ΣΥΝΕΔΡΟΣ: (εκτός μικροφώνου)

Ι. ΙΩΑΝΝΙΔΗΣ: Δεν το κάνω προσωπικό καθόλου. 


Το θέμα είναι λοιπόν, στο θέμα των δύο διαστάσεων, ερασιτεχνικού και επαγγελματικού στον πολιτισμού, δεν είναι δύο συνιστώσες ασύμβατες μεταξύ τους. Να θυμίσω για παράδειγμα, ότι στο Φεστιβάλ Χορού Καλαμάτας, που είναι από τα καλύτερα διεθνή φεστιβάλ, είναι μέσα στα τρία πρώτα στην Ευρώπη, υπάρχουν διακριτές συνιστώσες ερασιτεχνικής συμμετοχής στο φεστιβάλ αυτό. Όπως και σε όλους και στο εξωτερικό. Ας πούμε, στο φεστιβάλ του Εδιμβούργου για παράδειγμα, που είναι ένα φεστιβάλ από τα καλύτερα στην Ευρώπη, στον κόσμο, υπάρχει μια διακριτή συνιστώσα όπου οι ερασιτεχνικές, ημιεπαγγελματικές ομάδες, εργαστήρια, λειτουργίες, εμφανίζονται. Συνεπώς δεν είναι δύο αντίδικες προσεγγίσεις, είναι δύο συμπληρωματικές λειτουργίες. Επαναλαμβάνω, η ερασιτεχνική διάσταση με την επαγγελματική.


Το άλλο θέμα που είναι σημαντικό και έγινε και εδώ με ένα σχόλιο, κοιτάξτε, έχουμε μάθει να συζητάμε με έναν κλασικό τρόπο, δυστυχώς. Το λέμε παντού, σε όλα τα επίπεδα. Όντως, ο τρόπος συζήτησης, η προετοιμασία μιας συζήτησης, η χωροταξία της συζήτησης, η λειτουργία, είναι πολύ σημαντικά θέματα. 

Όμως ξέρετε κάτι; Αυτά θέλουν πολλή δουλειά, θέλουν ανθρώπους. Η επιτυχία είναι ότι αυτό το συνέδριο γίνεται, έγινε. Το θεωρώ πολύ μεγάλη κατάκτηση ότι γίνεται ένα συνέδριο. Στις μέρες που ζούμε, το να συγκροτείται ένα Σώμα ανθρώπων που το υποστηρίζουν, που εισηγούνται, που συνομιλούν, που τοποθετούνται, που κάνουν σχολιασμό, ήδη από μόνο του είναι πολύ μεγάλη κατάκτηση. Εγώ το θεωρώ νίκη αυτό. 

Τίποτα άλλο.

ΠΡΟΕΔΡΕΙΟ: Ο κύριος Σκαρμέας έχει τον λόγο.

Α. ΣΚΑΡΜΕΑΣ: Είδα και χθες ότι και σήμερα, σας απασχόλησε ιδιαίτερα η παραχώρηση των χώρων. Χτες με τις αθλητικές εγκαταστάσεις και την αδειοδότηση και είδα ότι αυτό απασχολεί πιο πολύ, η πρακτική και η καθημερινότητα. Και σε αυτό ζητάτε απαντήσεις.


Χθες αναφερθήκαμε και καλό είναι πριν φύγετε από εδώ, να δείτε με ποιο τρόπο μπορούν να αδειοδοτηθούν οι αθλητικοί χώροι, γιατί είναι κάτι που σας πνίγει, και χθες αναλύθηκε. 

Εάν με ρωτάτε για την παραχώρηση των χώρων, που τέθηκε ένα ερώτημα, κατά την προσωπική μου άποψη και παλιότερα ήμουν απόλυτος ότι αυτούς τους χώρους οφείλουν και πρέπει να τους διαχειρίζονται αποκλειστικά οι Δήμοι. Όταν σου παραχωρούν έναν χώρο, για να μπορέσεις να κάνεις αυτό που πραγματικά θέλει ένας Δήμος, θα πρέπει να έχει και λόγο σε αυτό.

Προκύπτει στις μέρες μας – και εκεί μπαίνει το θέμα της κρίσης – με ποια οικονομικά μέσα πια συντηρείς έναν χώρο. Σου παραχωρείται από την Πολιτεία ο χώρος. Ο χώρος σου παραχωρείται όχι γιατί η Πολιτεία ξαφνικά αγάπησε τους πάντες και δεν τον θέλει. Γιατί η Πολιτεία θέλει να σου πετάξει το μπαλάκι, γιατί δεν μπορεί να τον συντηρήσει και σου λέει: πάρε τον. Λες και οι Δήμοι μπορούν να τον συντηρήσουν. 

Εκεί λοιπόν θα έλεγα, για αυτό πάντα υπάρχει η μέση λύση. Εκεί πρέπει οι Δήμοι – και να φτάσω σε αυτό που είπαμε χθες – από ανθρώπους και Σωματεία που έχουν έσοδα χρησιμοποιώντας το χώρο, όχι από αυτούς που δεν έχουν, για όνομα του Θεού, μη ζητάμε στο δημότη που μπαίνει να τρέξει σε ένα στάδιο: πλήρωνε στην πόρτα είσοδο. Γιατί κοντέψαμε να φτάσουμε σε αυτό χτες. Ή: άντε στο πράσινο να τρέξεις και πλήρωνε. Θα βάλουμε φοροεισπράκτορα και πορτιέρη στην άθληση.

Θεωρώ λοιπόν ότι από αυτούς, όπως είναι τα Σωματεία που πραγματικά έχουν έσοδα και παίρνουν τον χώρο για να δημιουργήσουν έσοδα, και ο Δήμος να διεκδικεί αντίτιμο από αυτούς. Όχι για να είναι Δήμος που θα το βάλει στην τσέπη του, αλλά για να είναι Δήμος που θα μπορεί να διατηρεί τον χώρο και να μπορεί να αντεπεξέλθει στην συντήρησή του. 

Υπήρχε ένα δεύτερο ερώτημα για τα Σωματεία, ΜΚΟ, αστικές μη κερδοσκοπικές εταιρίες. Μία είναι η λύση, κύριοι. Όσες πιστοποιήσεις να δώσει όποιο Υπουργείο και ότι και να πούμε εμείς, οι κοινωνίες είναι μικρές. Ποιες ΜΚΟ και ποιες εταιρίες είναι μαϊμού και ποιες είναι πραγματικές, φαίνονται από τη δράση τους. Σε κοινωνίες ζούμε. Ξέρουμε τι κάνει ο καθένας, ξέρουμε ποιες δράσεις έχει, ξέρουμε τον κόσμο που φέρνει και ξέρουμε και τα Σωματεία – σφραγίδες. Δεν θα σας δώσει καμία ΚΕΔΕ την απάντηση και κανένα Υπουργείο. Χίλιες πιστοποιήσεις μπορεί να  έχει  και να είναι απλά σφραγίδα. 

Για να μην προχωρήσω, εθελοντισμός και προσφορά και επαγγελματισμός. Δεν ξέρω ποιος το έβαλε το ερώτημα. Εξαιρετικό. Ουαί και αλίμονο εάν οι εθελοντές και οι ερασιτέχνες, δεν έχουν διακριτό ρόλο από τους επαγγελματίες. Είχα πει σε άλλο συνέδριο στη Βέροια, ότι εγώ στο επάγγελμα είμαι δικηγόρος. Φανταστείτε να δικάζουν οι γιατροί και να χειρουργούμε εμείς. Ακριβώς το ίδιο είναι ερασιτέχνης και επαγγελματίας. 

Στην προσπάθειά μας να επιβιώσουμε, μην εξοντώσουμε τον επαγγελματισμό. Έχουμε ανάγκη τον επαγγελματισμό. Ο ερασιτεχνισμός και ο εθελοντισμός, θα έρθει επικουρικά, θα έρθει να στηρίξει, θα έρθει να πλαισιώσει. Όχι να εξοστρακίσει τον επαγγελματισμό. Γιατί τότε θα πάμε σε στάδια ημιμάθειας, που είναι πολύ επικίνδυνο. 

Και κλείνω, για να μιλήσουν και άλλοι πάνω σε διάφορα θέματα, λέγοντας το εξής και ήταν μία από τις προτάσεις που ήθελα να κάνω. Οι Περιφέρειες πρέπει να παίξουν πολύ σημαντικό ρόλο πια. Οι κοινωνίες, οι Δήμοι και οι Περιφέρειες, πρέπει να είναι για εμένα οι παράγοντες που θα εξασφαλίσουν αυτή την κοινωνική συνοχή στον αθλητισμό και τον πολιτισμό. Και το λέω γιατί; Γιατί η κάθε περιοχή έχει την ιδιαιτερότητά της, που εμείς όλοι δεν μπορούμε να γνωρίζουμε. Η Περιφέρεια όμως, κουβεντιάζοντας με τους Δήμους της, μπορεί να βρει εκείνες τις συνιστώσες, να ανταλλάξει και πολιτισμικά προϊόντα και πολιτισμικές δράσεις, να φέρει τους φορείς πιο κοντά, να κάνει τους Δήμους να συνεργαστούν, να βρει μια όσμωση και μια κοινή στρατηγική και να την ακολουθήσει. Και θα το κάνει, κατά τη γνώμη μου, πολύ πιο επιτυχημένα από ότι μπορεί να το κάνει η κεντρική εξουσία, επιβάλλοντας σε Δήμους και Περιφέρειες. 

Για εμένα η δουλειά πρέπει να αρχίσει από κάτω. Ο δρόμος, πρέπει να τον δείξουν οι Δήμοι, οι κοινωνίες και η Περιφέρεια  στο τι διεκδικούν, λαμβάνοντας πάντα υπόψη τους κάτι. Ότι ζούμε σε εποχή τρομερά οικονομικής κρίσης. Γιατί τότε θα συνεχίσουμε το άλλο μοντέλο που υπήρχε όλα τα χρόνια, που οι κυβερνήσεις και τα Υπουργεία επέβαλαν στο τι θα κάνουν οι Περιφέρειες και οι Δήμοι. Για εμένα, είναι η ώρα να γίνει το ανάποδο.

Ευχαριστώ.

ΠΡΟΕΔΡΕΙΟ: Τον λόγο έχει η κυρία Μυρσίνη Ζορμπά, η οποία έχει και τις περισσότερες ερωτήσεις.

Μ. ΖΟΡΜΠΑ: Ο κύριος Θεολόγου έθεσε ένα ζήτημα εθελοντικής προσφοράς και ανεργίας και έχει δίκιο. Είναι και ένα ηθικό ζήτημα αυτό και πρακτικό. Νομίζω ότι είμαστε στα πρώτα βήματα διερεύνησής του, θα πρέπει όμως να το αντιμετωπίσουμε καταρχήν αξιολογώντας τους υπάρχοντες επαγγελματίες σε έναν αναβαθμισμένο ρόλο, διότι η διαχείριση εθελοντών δεν είναι καθόλου απλή υπόθεση, άρα στους επαγγελματίες πέφτει αυτός ο ρόλος και επομένως μεγαλύτερης εποπτείας, μεγαλύτερης εμπειρίας και κατεύθυνσης των εθελοντικών δυνάμεων, σε τομείς εκεί ακριβώς που είναι δυνατόν να αποδώσουν. 

Και νομίζω ότι μπορούν να αποδώσουν πολλά, αν το σχέδιό μας είναι άνοιγμα προς την κοινωνία και διάλογος με την κοινωνία. Δηλαδή είναι αμφίδρομη αυτή η σχέση. Είχα μιλήσει και για αξιοκρατία, διότι πρόκειται για μία δεξαμενή ανθρώπων η οποία καθώς βρίσκεται και δουλεύει κοντά στους εθελοντές, μπορεί να αξιολογηθεί πάνω στην δουλειά πολύ καλύτερα.

Και πρέπει να σας πω επίσης, από την εμπειρία μου, ότι πολύ συχνά οι άνθρωποι φτιάχνουν τις θέσεις εργασίας. Είτε αυτές λέγονται εταιρίες κοινωνικής… Συμμετοχικές, είτε λέγονται άλλες μετά πρωτοβουλίες, οι άνθρωποι όταν βρίσκονται σε ένα περιβάλλον ευνοϊκό και όχι στο περιθώριο της ανεργίας και όχι κλεισμένοι μέσα στην κατάθλιψή τους, αλλά προσφέροντας, άρα παίρνοντας και στοιχεία της πραγματικότητας, μπορούν πραγματικά να βοηθηθούν για να πάνε λίγο πιο πέρα.

Δεν μπορεί την κρίση να την αντιμετωπίσουμε σαν οχυρωματικά έργα και να είμαστε αδρανείς απέναντί της. Πρέπει να δημιουργήσουμε συνθήκες τέτοιες τις οποίες οι διαφορετικές πλευρές συνομιλούν και άρα βρίσκεται ένας τρίτος κοινός τόπος. Βρίσκεται κάτι καινούργιο. Η καινοτομία επίσης, δεν είναι μία επιστημονική καινοτομία, στην περίπτωσή μας, που θα προκύψει από ένα εργαστήριο μικροβιολογίας. Είναι μία καινοτομία η οποία θα προκύψει μέσα από πρακτικές και ανταλλαγές.

Τα όρια των συνεργασιών, όντως επίσης είναι ένα ζήτημα. Εδώ νομίζω ότι είναι βασική παραδοχή ότι θα κάνουμε συνεργασίες, ότι είναι χρήσιμες και με αυτό τον τρόπο θα διαχειριστούμε καλύτερα τα όρια. Αν είμαστε εχθρικοί απέναντι σε συνεργασίες, τότε πολύ δύσκολα θα βρούμε όρια και θα μείνουμε στα τυπικά και όντως, κανένα τυπικό δεν διασφαλίζει τη σωστή συνεργασία. 

Ο κύριος Παντσάς, έχετε απόλυτο δίκιο, καταλαβαίνω τι λέτε. Νομίζω ότι τα βήματα που πρέπει να γίνουν, πρέπει να είναι πολύ συγκεκριμένα. Το σχέδιο πρέπει να είναι πολύ πιο συγκεκριμένο και να μπορεί να βοηθάει. Για να συμβεί αυτό, νομίζω ότι μπορεί κανείς να έχει κατά νου το νέο αναπτυξιακό πρόγραμμα, που δίνει καινούργια εργαλεία και επομένως, μέσα σε αυτό το διάστημα να δει πώς με πρωτοβουλίες συνεργασίας, ανάμεσα σε εκείνους που έχουν προτάσεις πρακτικές, που εδώ ειπώθηκαν, θα υπάρξουν είτε διμερείς συνεργασίες, είτε μια μικρή ομάδα που πιστεύει εδώ μέσα σε αυτή την αίθουσα ότι αξίζει τον κόπο να αλλάξουμε το μοντέλο σταδιακά και άρα αναρωτιέται πώς θα το κάνουμε, είτε στο πλαίσιο και στο περιθώριο του συνεδρίου, είτε με πρωτοβουλία της ΚΕΔΕ, νομίζω ότι είναι πολύ απλό αν το πιστεύουμε, γιατί όπως είπε και η κυρία από τη Δράμα, είναι ζήτημα φιλοσοφίας, να δούμε ποια είναι  τα σταδιακά βήματα που μπορούν να γίνουν προς αυτή την κατεύθυνση.

Ο κύριος Μίχος πάνω – κάτω το ίδιο ζήτημα έθεσε, το πιο πρακτικό επίπεδο. Για να υπάρξει πιο πρακτικό επίπεδο, νομίζω ότι ήταν βασικό να γίνει η σημερινή συζήτηση. Δεν μπορούσε να είναι διαφορετικά. 

Όσον αφορά το Υπουργείο Πολιτισμού, είναι και αυτό μέσα στο σχέδιό μας. Δηλαδή και σε αυτό απέναντι θα πρέπει να υπάρξει μία μικρή συλλογικότητα αν θέλετε, από εκείνους που το συμμερίζονται. Γιατί καταλαβαίνω ότι σε μία αίθουσα των εκατό, μπορεί να είναι δέκα αυτοί που συμφωνούν σε ένα τέτοιο σχέδιο. Νομίζω ότι μπορούν όμως και δέκα να είναι, να το θέσουν, να εργαστούν πάνω σε αυτό και μετά, μέσω της ΚΕΔΕ, να τεθεί υπόψη και των υπόλοιπων.

Η κυρία Στέλλα, για την ατομική ευθύνη της οικογένειας και τις κατευθύνσεις, ναι, είναι πολύ σημαντικό αυτό, να φτάνουμε και σε μια εξατομίκευση. Δηλαδή μιλάμε γενικά, αλλά πρέπει να περάσουμε στις ομάδες του πληθυσμού, τις διαφορετικές ανάγκες τους και μετά να περάσουμε πραγματικά και σε ένα ατομικό επίπεδο. Δύσκολο, αλλά νομίζω ότι αν δουλέψουμε μαζί, δούμε δηλαδή το πολιτισμικό μαζί με το κοινωνικό, τότε μπορούν να βρεθούν δυνάμεις και ανταλλαγές που θα ενισχύσουν την προσπάθεια. 

Ξέρετε, μερικές φορές είναι η αδράνεια, είναι η αδυναμία και η αμηχανία να δώσουμε απάντηση ή να θέσουμε τα πραγματικά ερωτήματα, που δεν μας αφήνει να μπορούμε αν τα λύσουμε κιόλας. Μερικές φορές βλέπει κανείς ότι η δυναμική που δημιουργείται από πεποιθήσεις καινούργιες, δίνει πολύ μεγάλη ώθηση για να έχουμε μεγαλύτερη αποτελεσματικότητα. Γιατί ουσιαστικά όλοι, είτε με έννοιες θεωρητικές, είτε με πρακτικούς τρόπους, για την μεγαλύτερη αποτελεσματικότητα μιλάμε.

ΠΡΟΕΔΡΕΙΟ: Και κλείνει με τις απαντήσεις ο κύριος Ψαλιδόπουλος. 

Θ. ΨΑΛΙΔΟΠΟΥΛΟΣ: Τρία σημεία, αν μου επιτρέπετε.


Πρώτον, είναι απολύτως φανερό ότι στην ανάπτυξη της πολιτιστικής δραστηριότητας της Αυτοδιοίκησης, είναι απαραίτητη η συνεργασία μεταξύ των δύο Βαθμών της. Πρέπει να πούμε ότι στην Περιφέρεια της Αττικής, νομίζω δεν κάνω λάθος να σημειώσω ότι δεν υπάρχει αρμόδια υπηρεσιακή μονάδα. Δεν υπάρχει μια Διεύθυνση Πολιτισμού. Οι δραστηριότητες αυτές συντονίζουν…

ΣΥΝΕΔΡΟΣ: (εκτός μικροφώνου) 

Θ. ΨΑΛΙΔΟΠΟΥΛΟΣ: Ναι, αυτό, αντιλαμβάνεστε. Συμφωνώ ότι ο πολιτισμός είναι στοιχείο της πνευματικής υγείας και ρώμης του ανθρώπου, αλλά δεν πρόκειται περί αυτού.


Είναι κατανοητό επίσης ότι και οι συνάδελφοι, οι Περιφερειακοί Σύμβουλοι και οι Αντιπεριφερειάρχες και ο Περιφερειάρχης ο ίδιος, εκδηλώνουν μεγάλο ενδιαφέρον για την ανάπτυξη τέτοιων δραστηριοτήτων, αλλά δεν πρόκειται, επαναλαμβάνω, περί αυτού. Πρέπει να δοθεί μια συγκεκριμένη υπηρεσιακή μορφή, στην συνεργασία αυτή. 


Δεύτερη παρατήρηση. Η ανάπτυξη της ερασιτεχνικής δημιουργίας, ποτέ στην Αυτοδιοίκηση, ούτε τώρα, εξοβελίζει την επαγγελματική, δηλαδή την πραγματική, την καλλιτεχνική δημιουργία, να το θέσω έτσι. Ούτε επίσης η προσφυγή στις δράσεις της ερασιτεχνικής δημιουργίας απορρέει από την ανάγκη της εξοικονόμησης πόρων. Να πάμε δηλαδή με τους ερασιτέχνες να κάνουμε πολιτιστικές εκδηλώσεις, διότι δεν έχουμε λεφτά να το κάνουμε με τους επαγγελματίες. Δεν πρόκειται περί αυτού. Γιατί η ερασιτεχνική δημιουργία έχει τα δικά της κοινωνικά και πολιτικά χαρακτηριστικά και καλλιτεχνικά ασφαλώς, αλλά δεν είναι μόνο καλλιτεχνικά. Ποτέ δεν πρόκειται η πολιτιστική δράση να απομονώσει την καλλιτεχνική δημιουργία από την ανάδειξή της και από την θέση της στην δραστηριότητα αυτή.


Εκείνο όμως στο οποίο θα μου επιτρέψετε να επιμείνω, είναι η ανάγκη νέας συνεννόησης με τους καλλιτέχνες. Οι καλλιτέχνες δεν μπορούν να ζητούν από την Αυτοδιοίκηση, όχι μόνο το ύψος των αμοιβών που ζητούσαν πριν από το 2009, αλλά κατά τη γνώμη μου δεν μπορούν να ζητούν ούτε και την σχέση την οποία όλοι  είχαμε δημιουργήσει μέχρι το 2009. Δεν είναι ο ρόλος της Αυτοδιοίκησης απλώς να δώσει χρήματα σε μερικούς καλλιτέχνες οι οποίοι στην εποχή αυτή της κρίσης, δεν μπορούν αλλού να βρουν δουλειά. 


Η συνεννόηση με τον καλλιτεχνικό κόσμο, σημαίνει ότι πρέπει να συζητήσουμε και με τις Ενώσεις τις οργανωμένες τις δικές τους, αλλά και με άλλα πρόσωπα και υπό τη μορφή άλλων πρωτοβουλιών, τι θα κάνουν και οι ίδιοι. Πού θα στρέψουν και οι ίδιοι τη δική τους δράση. Θα γίνουν μέρος της προσπάθειας να ξεπεράσουμε την κρίση ή όχι; Ή απλώς θα χαμηλώσουν τα τιμολόγια προκειμένου να έχουν συναυλίες τα καλοκαίρια; Απαιτείται δηλαδή μία βαθύτερη κατά τη γνώμη μου συνεννόηση, πολιτικού περιεχομένου, διότι διαφορετικά θα κάνουμε εμείς δημόσιες σχέσεις και κάτι παρόμοιο και οι ίδιοι. Μας χρειάζεται ένα βήμα μπροστά. 


Ο κύριος Ανδρέας Θεολόγου, ο οποίος είναι από τα κυριότερα στελέχη που έχει ο Δήμος Καλλιθέας στον τομέα του πολιτισμού, θέτει το ερώτημα πού οδηγεί αυτή η αναδιανομή των ρόλων και των δράσεων στην Αυτοδιοίκηση, αλλά δεν το θέτει μόνο δημόσια εδώ σήμερα, το θέτει και στην Καλλιθέα κατά επανάληψη, σχεδόν καθημερινά. 

Λοιπόν, μπορεί να οδηγεί ακόμη και σε συνταγματική αναθεώρηση. Εάν συμφωνήσουμε ότι η Αυτοδιοίκηση δεν είναι απλώς μια Υπηρεσία που ασκεί κάποιες συγκεκριμένες αρμοδιότητες, που μεταβάλλονται, μεγαλώνουν ή μικραίνουν ανάλογα με τις πολιτικές περιστάσεις ή τις οικονομικές συνθήκες, σήμερα μικραίνουν. Για πρώτη φορά μάλιστα από το 1975, η Αυτοδιοίκηση δέχθηκε περιορισμό των αρμοδιοτήτων της. Μέχρι τώρα αυξάνονταν οι αρμοδιότητες. Μπορεί να μην αυξάνονταν πάντοτε συνοδευόμενες από τους κατάλληλους πόρους ή την αναγκαία τεχνογνωσία, πάντως είχαμε αύξηση των αρμοδιοτήτων. Τώρα αυτό περιορίζεται.

Εάν φύγουμε λοιπόν από αυτή τη λογική των αρμοδιοτήτων που ασκούμε και δούμε την Αυτοδιοίκηση ως ένα αναπόσπαστο μέρος της οργάνωσης του πολιτεύματος, το οποίο δεν ασκεί αρμοδιότητες αλλά αντιπροσωπεύει ένα επίπεδο άσκησης εξουσίας του κράτους, δηλαδή εξουσίες οικονομικής, πολιτικής, ιδεολογικής, τότε είναι πολύ πιθανό, όχι είναι πολύ πιθανό, είναι βέβαιο, ότι θα μας χρειαστεί συνταγματική αναθεώρηση. Είναι μία άλλη προσέγγιση του όρου της Αυτοδιοίκησης, που ισχύει στην Ευρώπη. Ίσχυσε σε πολλές ευρωπαϊκές χώρες. 

Το κύριο όμως κατά τη γνώμη μου, το οποίο πρέπει να μας απασχολεί τώρα, σε αυτή τη φάση, είναι αυτό το οποίο ο κύριος Θεολόγου γνωρίζει πολύ καλά. Όταν συνεργαζόμαστε με μία Κοινωνική Συνεταιριστική Επιχείρηση για την οργάνωση μιας πολιτιστικής δράσης, δεν μετακινούμε με αυτή την προγραμματική σύμβαση σε μία Κοινωνική Συνεταιριστική Επιχείρηση την άσκηση αυτής της αρμοδιότητας. Δεν σταματάμε εμείς να αναπτύσσουμε εκπαιδευτικά προγράμματα. Δεν αναθέτουμε σε αυτή την Κοινωνική Επιχείρηση αυτό  το οποίο για διάφορους λόγους δεν μπορούμε να κάνουμε, δηλαδή την οργάνωση. Εμείς θα διατηρούμε την ευθύνη και την απόφαση και για το ποια θα είναι τα δίδακτρα, αν θα υπάρχουν ή δεν θα υπάρχουν και για το ποια θα είναι η δραστηριότητα αυτών των δράσεων.

Συνεπώς η απάντηση στο ρώτημα του Ανδρέα, είναι ότι και εδώ χρειάζεται πολιτική συμφωνία και σαφής συνεννόηση. Εμείς ασκούμε τις αρμοδιότητές μας, αλλά περαιτέρω, όλα στηρίζονται σε μία συμφωνία – και όπως το λέμε στην Καλλιθέα – πλειοψηφική.

Ευχαριστώ πολύ. 

ΠΡΟΕΔΡΕΙΟ: Θέλω να ευχαριστήσω και τους τέσσερις ομιλητές. Πραγματικά ήταν εξαιρετικοί.


Θα κάνουμε ένα μικρό διάλειμμα, ένα τέταρτο, 20 λεπτά, για να ξεκουραστούμε και θα ξαναμπούμε να κάνουμε το δεύτερο μέρος, που είναι τα εργαλεία, ΚΟΙΝΣΕΠ, το Ευρωπαϊκό Πρόγραμμα το καινούργιο και λοιπά. 

ΔΙΑΛΕΙΜΜΑ
4η ΕΝΟΤΗΤΑ 

ΠΡΟΕΔΡΕΙΟ: Συνεχίζουμε με την επόμενη ενότητα. Ο κύριος Γασπαρινάτος έχει το λόγο.
Κ. ΓΑΣΠΑΡΙΝΑΤΟΣ: Είχα την τύχη να συμμετάσχω ενεργά με τον Γιάννη Ιωαννίδη, που τον ακούσαμε, στις δύο μεγάλες συνεδριακές διοργανώσεις της Αυτοδιοίκησης για τον πολιτισμό, που διεξήχθηκαν την τελευταία 20ετία και έτσι θα προσπαθήσω να θέσω ένα πλαίσιο, να κάνω μια περιδιάβαση στο πολιτιστικό σκηνικό της Αυτοδιοίκησης τα τελευταία 20 χρόνια, μέσα από αυτά τα τρία συνέδρια. Το συνέδριο δηλαδή της ΤΕΔΚΝΑ – αναφέρθηκε και ο Γιώργος ο Ιωακειμίδης αλλά και άλλοι ομιλητές – το 1993 στην Ύδρα, το συνέδριο της ΚΕΔΚΕ τον Απρίλιο του 2002 στην Ζάκυνθο και έτσι αποφάσισα να σας εισηγηθώ αυτή την περιδιάβαση. 


Βρισκόμαστε στην εποχή που το κλίμα έχει φιλελευθεροποιηθεί με την άνοδο του ΠΑΣΟΚ στην εξουσία. Η Αυτοδιοίκηση έχει ξεπεράσει λίγο την υποτονική παρουσία της λόγω των περιορισμένων αρμοδιοτήτων και πλέον διεκδικεί έναν αυτόνομο πολιτιστικό ρόλο. Κάποιοι χαρακτηρίζουν, ακόμη και σήμερα έχει φτάσει, πληθωρική κατά γενική έννοια τη δράση της και μάλιστα ο Λιοναράκης λέει ότι υπάρχει μια έκρηξη πολιτιστικών δραστηριοτήτων. Αυτά ως προς την ποσότητα. Γιατί ως προς την ποιότητα, αυτό που θα έλεγα ότι πολυπραγμονεί με ενέργειες άμεσης απόδοσης.


Για να αναφερθώ και λίγο στα πρόσωπα, γιατί χρειάζεται να δίνουμε τα πρόσωπα, οι βασικοί συντελεστές εκείνου του συνεδρίου ήταν ο Δημήτρης ο Ευσταθιάδης, Πρόεδρος της ΤΕΔΚΝΑ και Δήμαρχος Αργυρούπολης, ο Θανάσης ο Μπαρτσώκας, Αντιπρόεδρος της ΤΕΔΚΝΑ και Δήμαρχος Καισαριανής, ο Ξένος, που ήταν Δήμαρχος Αλίμου, η Κέλλυ Μπουρδάρα ήταν εκεί ως Υφυπουργός Πολιτισμού, ήταν εκεί η Μελίνα η Μερκούρη ως πρώην Υπουργός Πολιτισμού, ήταν ο Θόδωρος Κατριβάνος ως πρώην Υπουργός Εσωτερικών, ήταν – μια εξαιρετική παρέμβαση – ο Παναγιώτης Παπαγιάννης ως εκπρόσωπος του ΣΥΝΑΣΠΙΣΜΟΥ. 


Στο περιεχόμενο τώρα. Είναι η πρώτη φορά που τίθεται σε θεωρητικό επίπεδο το θέμα της πολιτιστικής δημοκρατίας από τον Αγραφιώτη. Η Άννα η Βαγενά από την ΕΕΤΑΑ θέτει το πρόβλημα ανυπαρξίας ολοκληρωμένου προγραμματισμού στην πολιτιστική πολιτική των Δήμων, ενώ ο Παπαγιάννης αναφέρει διάφορα αυτοδιοικητικά ευτράπελα. Τρεις αρχαιολόγους τους είχε πάρει σαν υδραυλικούς στο Δήμο Χολαργού και τα λοιπά. Ο Βερέμης θέτει θέματα εθνικής πολιτιστικής ταυτότητας και πολιτιστικών αλληλεπιδράσεων από την Ευρώπη. Υπάρχει ειδική ενότητα, για πρώτη φορά, Προγράμματα Ευρωπαϊκής Ένωσης. Η Κούλα η Κασιμάτη από το Χαλάνδρι, προσδιορίζει την ανάγκη για διαμόρφωση φυσιογνωμίας και χαρακτήρα – 20 χρόνια πριν – στους πολιτιστικούς θεσμούς. Η Μαρλένα Γεωργιάδη, τότε ΟΜΕΠΟ, αναφέρεται σε εναλλακτικές μορφές χρηματοδότησης. 


Ιδιαίτερο ενδιαφέρον, υπάρχει μια ενότητα: πολιτισμός, ΜΜΕ και τα λοιπά. Ακούστε το πάνελ. Συντονιστής ο Ταμπακίδης, Δήμαρχος Αγίων Αναργύρων. Εισηγητές: ο Θέμης Μπαλασόπουλος, Γραφείο Τύπου της Γλυφάδας. Ο Κώστας Παττακός, Δήμαρχος Χαλανδρίου και ο Γιάννης ο Τζανετάκος. Ορισμένα χαρακτηριστικά για να βγάλουμε τα συμπεράσματα. 


Και μάλιστα έχουμε ψήφισμα για την καταδίκη του Δήμαρχου Πρέβεζας, του Γιαννούλη, για την τουρκική κατοχή στην Κύπρο. Για να πιάνουμε την εποχή, σαν να βγάλουμε ψήφισμα εμείς και τα λοιπά. 

Το συνέδριο εκείνο έρχεται να επιβεβαιώσει την ισχυρή θέση της Αυτοδιοίκησης στον τομέα του πολιτισμού, καθώς αποτελεί ένα σημαντικό παραγωγό αλλά και καταναλωτή πολιτισμού. Μην ξεχνάμε ότι εκείνη την εποχή, παραδείγματος χάρη στον τομέα του κινηματογράφου, που το ξέρω λίγο καλύτερα, η Αυτοδιοίκηση κατέχει δεσπόζοντα ρόλο στις τοπικές κοινωνίες, τόσο σε σχέση με τον ιδιωτικό τομέα, όσο σε σχέση και με τον εθελοντικό. Δηλαδή τότε οι Λέσχες πεθαίνουν, οι κινηματογράφοι ιδιωτικοί κλείνουν οι αίθουσες, δεν έχουμε Cineplex, Multiplex, οι Δημοτικοί ξεφυτρώνουν σαν μανιτάρια. 

Δεύτερο. Το συνέδριο αποτυπώνει την ανάγκη για ολοκληρωμένες επεξεργασίες στον πολιτιστικό προγραμματισμό, συνεργασία με ειδικούς, με  εμψυχωτές στον πολιτισμό και την ανάγκη για πολιτιστικές υποδομές. Ακόμα το λέμε σήμερα. Είναι λίγο πριν αναλάβει η νέα κυβέρνηση ΠΑΣΟΚ το 1993, με την Μελίνα και με Υφυπουργό τον Μικρούτσικο, που οδηγεί στο Εθνικό Πολιτιστικό Δίκτυο Πόλεων. 

Εάν με μια φράση επιχειρούσαμε να αποτυπώσουμε το είδος της προσέγγισης των Δήμων στις πολιτιστικές υποθέσεις, στα πολιτιστικά δρώμενα εκείνης της περιόδου, θα ήταν δυνατό να το λέγαμε – ιδέα του Γιάννη του Ιωαννίδη – η ψυχαγωγική διάσταση του πολιτισμού και η δημιουργική ενασχόληση των κατοίκων σε ερασιτεχνικά καλλιτεχνικά εργαστήρια, αλλά προσέξτε, με κυριαρχία της λογικής του τσάμπα, του δωρεάν, περάστε κόσμε. Μπορούμε να το αναλύσουμε στην κουβέντα.

Τέλος και όχι μόνο από τον τίτλο του συνεδρίου, «Τοπική Αυτοδιοίκηση και πολιτισμός», είναι δυνατό κανείς να επισημάνει μια κυριαρχούσα δημοκεντρική, για να μην πω δημαρχοκεντρική, αντίληψη.

Επίσης, καθόλου τυχαίο, το συνέδριο βγάζει συμπεράσματα, η συντριπτική πλειοψηφία των εισηγητών ήταν αιρετοί. 

Συνέπεια των προηγούμενων, είναι ότι οι Δήμοι επιδιώκουν να εντάξουν στις δικές τους δομές, όλες τις πολιτιστικές πρωτοβουλίες που δρουν σε τοπικό επίπεδο, παρέχοντας επιδοτήσεις, υποδομές, τεχνογνωσία. Δηλαδή μια μορφή – ευγενικά το λέμε – πατερναλιστικής λειτουργίας, που προσδίδουν τη λειτουργία (…) στο τοπικό πολιτιστικό κράτος. 

Να μην πάω στο μεσοδιάστημα. Πολύ σύντομα, διαβάζετε. Δεκαετία ’90, ανάδειξη της Αυτοδιοίκησης αλλά και συνέχεια της πολιτικής επιδομάτων, από την Κεντρική Διοίκηση, τα διαβάζετε, θα τα δείτε πιθανόν και εκεί. Το Υπουργείο Πολιτισμού προχωράει στο ΕΠΔΠ, αργότερα ήρθε ο Βενιζέλος, κάνει την Επικράτεια Πολιτισμού. Τι κάνει η Αυτοδιοίκηση; Πολυπραγμονεί με ενέργειες άμεσης απόδοσης, δημιουργεί υποδομές και τα λοιπά.

Φτάνουμε στο δεύτερο συνέδριο, «Πόλη και πολιτισμός». Για να μας πάρει και ο χρόνος δηλαδή. Προσέξτε, όχι ΤΕΔΚΝΑ, ΚΕΔΚΕ. Όχι μία μέρα, τρεις μέρες. Ζάκυνθος. Όχι τέτοιος χώρος, γήπεδο. Ο τίτλος «Πόλη και πολιτισμός», γιατί έχουμε μια ποιοτική διαφορά, μπορεί να φαίνεται όμοιος με εκείνον της ΤΕΔΚΝΑ, «Τοπική Αυτοδιοίκηση και πολιτισμός», αλλά η διαφορά είναι τεράστια. Στη θέση της Αυτοδιοίκησης, εμφανίζεται η πόλη και δίνει μια άλλη διάσταση στην πολιτιστική πολιτική.

Είναι, σας είπα, μεγάλης κλίμακας συνέδριο. 38 εισηγητές. Να πούμε και τα πρόσωπα. Κουκουλόπουλος, Πρόεδρος ΚΕΔΚΕ. Η Γιώτα η Γαζή ήταν επικεφαλής του Τομέα Πολιτισμού. Σκανδαλίδης, εκεί, ήρθε ο Υπουργός Εσωτερικών. Η Άννα η Βαγενά, οφείλω να το αναφέρω, ήταν υπεύθυνη, έστησε το συνέδριο. Και επιτρέψτε μου, για τρία πρόσωπα θέλω να κάνω μια αναφορά, που δεν είναι πια κοντά μας, ο Γιώργος ο Τσαγκάρης, ο Διευθυντής του 3ου Προγράμματος, σημαντικός καλλιτέχνης και τα λοιπά, ο τέως Δήμαρχος Λειβαδιάς, μέλος της Εκτελεστικής Επιτροπής της ΚΕΔΚΕ και της Ευρωπαϊκής Επιτροπής Περιφερειών, ο Χρήστος ο Παλαιολόγος και ο σημαντικός άνθρωπος των ΜΚΟ, δημοσιογράφος, χίλια δυο, ο Νικήτας ο Λιοναράκης, οι οποίοι ήταν εκεί και είχαν σημαντικές παρεμβάσεις.

Πάμε στην ουσία. Προσέξτε τι θεματικές ενότητες είχαμε, για να μας δώσει ένα κλίμα, για να δείτε πού πάμε. Ολοκληρωμένες στρατηγικές ανάπτυξης. Παγκοσμιοποίηση. Ο πολιτισμός ως μέσο  κοινωνικής ένταξης. Πολιτισμός και απασχόληση. Πολιτισμός και περιβάλλον. Εμπειρίες από ευρωπαϊκές πόλεις. Η αισθητική στην ελληνική πόλη. Και μία ολόκληρη μέρα, ο Ιωακειμίδης ήταν ο Πρόεδρος, αφιερωμένη στην πολιτιστική παιδεία και την καλλιτεχνική δημιουργία ανά τομέα. Με έκοψαν, δεν με άφησαν να πω την εισήγησή μου, ήταν απίστευτος Πρόεδρος. Μουσική, θέατρο, ΔΗΠΕΘΕ, κινηματογράφοι, χορός, φεστιβάλ, ζωγραφική, γλυπτική, φωτογραφία, απίστευτα πράγματα. 

Και μία ολόκληρη συνεδρία για τον Ολυμπισμό και την Ολυμπιάδα, που κατέληγε σε μία σχετικά άγνωστη λέξη για την εποχή, τη λέξη μνημόνιο. Βέβαια δεν ήταν αυτό το μνημόνιο, ήταν ένα μνημόνιο που υπέγραψαν οι Δήμοι με τον Οργανισμό Αθήνας 2004, για να μην ξεχνιόμαστε για τα μνημόνια.

Το ψήφισμα του συνεδρίου, θέτει στο προσκήνιο νέες προσεγγίσεις, όπως: σύνδεση της πολιτιστικής ανάπτυξης με την οικονομική ανάπτυξη και την τουριστική αναβάθμιση. Συσχέτιση πόλης με την δημοκρατία. Τα λέγαμε. Την αποδοχή της ετερότητας. Τον ανθρωπισμό και την αλληλεγγύη. Την προώθηση μορφών εταιρικότητας με συμπράξεις του δημόσιου, ιδιωτικού και εθελοντικού τομέα. Είχε βάλει το χεράκι του ο Ιωαννίδης τότε. Τη σημασία των ΜΚΟ στην ανάγκη ενδυνάμωσης της κοινωνίας των πολιτών. 

Ξέρετε, έχει στην ιστοσελίδα της ΚΕΔΚΕ και όχι στην ΚΕΔΕ, 400 σελίδες όλα τα πρακτικά. Δεν τα διάβασα, αλλά το τελικό εξαγόμενο, το μεταίσθημα από εκείνο το συνέδριο – βέβαια είναι υποκειμενική η εκτίμηση, ας με συγχωρέσουν εκείνοι που ήταν εκεί – είναι το εξής. Ένα συνέδριο όπως εκείνο, στις αρχές του αιώνα, διέθετε και τον ανάλογο χαρακτήρα και φυσιογνωμία. Σε μια εποχή ευμάρειας, ένα τέτοιο συνέδριο διεκδικούσε το περισσότερο και το καλύτερο. Σήμερα μας φαίνεται λίγο γραφικό βέβαια, αλλά…

Οι επαφές με την Ευρώπη είναι πιο συχνές και η επικοινωνία ευκολότερη και οι επιρροές εντονότερες. Η διεκδίκηση της ποιότητας του ελεύθερου χρόνου, συμβαδίζει με την γιγάντωση της βιομηχανίας του ελεύθερου χρόνου, με αποτέλεσμα αυτό το σχήμα άλλοτε να λειτουργεί συνθετικά και συμπληρωματικά – σχήμα ελεύθερος χρόνος, βιομηχανία ελεύθερου χρόνου – και άλλες φορές ανταγωνιστικά και αντίδικα. 

Τέλος, ο ιδιωτικός τομέας αποκτά πλέον δεσπόζουσα θέση και ανταγωνίζεται από πλεονεκτικότερη θέση το Δημόσιο, ενώ οι πρώτες στρεβλώσεις στον εθελοντικό τομέα είναι πλέον ορατές. 

Αθλητισμός και πολιτισμός ως παράγοντες, τα ξέρετε και τα λοιπά.

Άλλη εποχή, 11 χρόνια μετά, άλλη πραγματικότητα. Πολύ σωστά ο πολιτισμός συνδέεται με τον αθλητισμό, καθώς και οι δύο αυτοί τομείς υποχρηματοδοτούνται. Τα προβλήματα είναι παρόμοιας φύσης, μείωση ανθρώπινων πόρων και τα λοιπά. Το πιο οξύμωρο σχήμα και συνάμα τραγικό, είναι η μετατροπή της ποιότητας του ελεύθερου χρόνου, που αποτελούσε κυρίαρχο αίτημα της προηγούμενης περιόδου, σήμερα, αντί για ελεύθερο χρόνο έχουμε πλέον χρόνο ανεργίας. Θεωρώ ότι σε μια τέτοια εποχή, χρειαζόμαστε νέα εργαλεία και νέους κώδικες για να ερμηνεύσουμε, να συνεννοηθούμε και να επικοινωνήσουμε. Η διεκδίκηση νέων μορφών αντιληπτικότητας, είναι πλέον αναγκαία. 

Μου έκανε εντύπωση ότι και οι τέσσερις εισηγήσεις που άκουσα προηγούμενα, αναφερόταν – είναι χαρακτηριστικό – σε όρους κρίσης. Συνεπώς πρέπει να δούμε με ακρίβεια τους πολιτιστικούς μετασχηματισμούς που συντελούνται για να πάμε στο επόμενο βήμα. Τρείς αλλαγές μόνο, πολύ σύντομα.

Πρώτον. Μεγάλες μεταναστευτικές και προσφυγικές ροές, επηρεάζουν σημαντικά το ευρωπαϊκό γίγνεσθαι και βάζουν ένα ζήτημα ανεκτικότητας στις κατά βάση αυτές πολιτισμικές μετακινήσεις. Τα ξέρετε, μετανάστευση, μεγάλοι Δήμοι τα έχουν.

Δύο. Διαφοροποιείται ο ρόλος του κράτους. Το κράτος – πατερούλης δεν υπάρχει πια. Από επιδοματικός και παρεμβατικός, έχει ένα ρόλο εποπτεύων ρυθμιστής.

Τρίτον, οι τεχνολογικές εκρήξεις, που δεν τις έχουμε πάρει τόσο υπόψη, αλλοιώνουν και κατακερματίζουν συνήθειες, στάσεις και συμπεριφορές. Είναι αυτό που λέει η κυρία Ζορμπά, η πολιτιστική ζωή. Η κουλτούρα της καθημερινότητας. Ουσιαστικά βρισκόμαστε σε μια νέα εποχή, όπου η παγκοσμιοποίηση ξεπερνά το πρώτο στάδιο της απελευθέρωσης και εισέρχεται σε επιταχυνόμενες μορφές χρηματοοικονομικών δικτύων. 

Δεν θα σας τα διαβάσω. Έχουμε μια στρατηγική με τα εξής χαρακτηριστικά, συνδιοργανώσεις, συνεργασίες, σύνδεση με σταθερές δομές καλλιτεχνικής εκπαίδευσης, αυτά είναι ερωτήματα που μπορούμε να τα συζητήσουμε στην κουβέντα. 

Το μεγάλο πρόβλημα που εντοπίζεται στο δικό μας χώρο, είναι το γεγονός ότι η Αυτοδιοίκηση πασχίζει να ιεραρχήσει αυτές τις ανάγκες, σε σχέση με τους πραγματικούς διαθέσιμους πόρους που διατίθενται τα οικονομικά μέσα και το ανθρώπινο δυναμικό. Στον βαθμό που διεκδικούμε την λύση των προβλημάτων της καθημερινότητας, δηλαδή παλεύουμε για μια κοινωνία πραγματικών αναγκών, ο πολιτισμός έχει τον καθοριστικό ρόλο, αυτό το ρόλο της καθημερινότητας του συνεκτικού ιστού. 

Αυτό που ο Γιάννης ο Ιωαννίδης ανέφερε στην ομιλία του ως πολυκεντρικό και ισχυρό μείγμα συνέργιας σε τοπικό επίπεδο, είναι δυνατόν – και αυτό είναι μια πρόταση – να μετεξελιχθεί σε ένα σύμφωνο κοινωνικής συνοχής, που ο πολιτισμός θα είναι το βασικό όχημα. Ένα άλλο όχημα μπορεί να είναι ο αθλητισμός. Πολλά σύμφωνα κοινωνικής συνοχής – άλλο σύμφωνο με τον αθλητισμό – θα παράγουν στις τοπικότητες, ιδιαίτερες υπεραξίες τόσο από οικονομική και κοινωνική σκοπιά, όσο και από την πολιτική τους διάσταση, καθώς είναι δυνατόν να επανασυνδέσουν τα άτομα με πολιτικές, κοινωνικές λειτουργίες και να προσδώσουν ουσία, αξία, νόημα, ώστε να αναδειχθούν νέες διαστάσεις στην ιδιότητα του πολίτη.

Κλείνοντας και έχοντας ακούσει την εισαγωγή του Αντιπροέδρου της Επιτροπής, του Γιώργου του Ιωακειμίδη, αλλά και άλλους εισηγητές, θέλω να σας διαβάσω μία μόνο παράγραφο από μια ομιλία που ειπώθηκε το ’97, στην Θεσσαλονίκη, Πολιτιστική Πρωτεύουσα της Ευρώπης. Διαβάζω:

«Σήμερα είναι ορατή πλέον,  μια διαφορετική πολιτική που είναι σύγχρονη, πιο οικονομική, εφαρμόζεται ήδη στις δυτικές χώρες και έρχεται σε πλήρη ρήξη με τα σημερινά πολιτιστικά αυτονόητα της Τοπικής Αυτοδιοίκησης».

Αλήθεια, κύριε Ψαλιδόπουλε. Λέω, τυχαία τώρα, επειδή είστε αρμόδιος. Γιατί να θεωρείται δεδομένο ότι φορέας πολιτισμού πρέπει να είναι ο Δήμος; Άλλο να έχει πολιτιστική πολιτική και άλλο το ποιοι υλοποιούν τις πολιτιστικές υποθέσεις. Βρισκόμαστε, πέρα από την κρίση, σε μια εποχή πολυκεντρισμού, πολυμορφίας, παράλληλης πορείας, μεμονωμένων δράσεων. Αυτό σημαίνει Δήμος – στρατηγός και όχι Δήμος – πεζικάριος. Ο Δήμος – στρατηγός, σχεδιάζει πλέγματα εκατοντάδων πολιτιστικών δρώμενων, από δεκάδες σχήματα και σχήματα που θα γεννηθούν. Δεν χρειάζεται να υπάρχουν.

Σας ευχαριστώ, να είστε καλά. 

ΠΡΟΕΔΡΕΙΟ (Γ. ΙΩΑΚΕΙΜΙΔΗΣ): Και εμείς να ευχαριστήσουμε τον κύριο Γασπαρινάτο.


Να πω ότι ήταν πάρα πολύ αναγκαία αυτή η σύνδεση των παλαιών συνεδρίων με το σήμερα, να ζήσουμε όσοι είμαστε χρόνια στην Αυτοδιοίκηση και αυτή την εξέλιξη και από πόσα διαφορετικά επίπεδα έχουμε περάσει και πώς εξελίσσεται και πόσο σύγχρονοι θα πρέπει να είμαστε κάθε φορά και να αντιλαμβανόμαστε το σήμερα, για να ρυθμίσουμε και την πολιτιστική μας ταυτότητα και πολιτική.


Και να καλέσω τον επόμενο ομιλητή, που είναι ο κύριος Ζιώμας, σε ένα καυτό θέμα με πολύ μεγάλη επικαιρότητα τον τελευταίο χρόνο τουλάχιστον, τις ΚΟΙΝΣΕΠ.

Δ. ΖΙΩΜΑΣ: Λέω, Κοινωνική Συνεταιριστική Επιχείρηση. Μέχρι να περάσει αυτό στον κόσμο. Αυτό ισχύει για πολλά άλλα, όπως το ΕΣΠΑ, που το λέμε και έχει μείνει σαν ΕΣΠΑ, χωρίς να ξέρουμε τι είναι το ΕΣΠΑ ή το ΣΕΣ που λέμε τώρα, που ακούσατε, που είναι Σύμφωνο Εταιρικής Σχέσης, το καινούργιο ΕΣΠΑ, δηλαδή το καινούργιο Εθνικό Στρατηγικό Πλαίσιο Αναφοράς. Θέλω να πω, είναι σημαντικό να λέμε με το όνομά του  και όχι με τα αρχικά του. Για να εμπεδώνουμε τι είναι αυτό. 


Ευχαριστώ πολύ και για την πρόσκληση, γεια σας. 


Επειδή δεν αναλύεται τι είναι το ΕΚΚΕ, για να μην μπερδευτούμε, δεν είναι το Επαναστατικό Κομμουνιστικό Κόμμα Ελλάδας, γιατί κάποιοι μας μπέρδευαν, είναι το Εθνικό Κέντρο Κοινωνικών Ερευνών. Γιατί πολλοί μας μπέρδευαν. Ήταν σαν κάποιες φωτογραφίες που είχα όταν ήμουν φοιτητής, που ήταν ο Μαρξ, ο Ένγκελς και ο Λένιν. Και όταν ήρθε μια μαμά ενός φίλου φοιτητή, είπε: ποιοι είναι; Θείοι σου είναι αυτοί οι τρεις; 


Είναι πολύ ενδιαφέρουσες όλες οι εισηγήσεις που άκουσα, είναι ένα πάρα πολύ καλό κλίμα, χαίρομαι για αυτό. Εγώ θα σας πάω στο ίδιο πλαίσιο μιλώντας για αυτό που λέμε κοινωνικό κεφάλαιό, γιατί τόση ώρα για αυτό μιλάμε στην ουσία. Πώς να το αξιοποιήσουμε μιλάμε. 

Είναι αλήθεια ότι βρισκόμαστε σε μια εποχή που το κοινωνικό κεφάλαιο αρχίζει και παίρνει όλο και  μεγαλύτερη βαρύτητα, παίρνει δηλαδή τη θέση του οικογενειακού κεφαλαίου. Αυτό συνδέεται με την αποδυνάμωση της οικογένεια και ελλείψει άλλων θεσμών, πρέπει να βρούμε τρόπους να οργανώσουμε αυτό το κοινωνικό κεφάλαιο, στην υπηρεσία του πολίτη βέβαια, στην υπηρεσία της κοινωνίας. 

Όταν λέμε κοινωνικό κεφάλαιο, συνήθως μιλάμε για δωρεές, μιλάμε για προσφορά εθελοντικής εργασίας. Ένα ζήτημα στον εθελοντισμό που θίχτηκε προηγούμενα, είναι και το ζήτημα της ασφάλισης της εθελοντικής εργασίας. Μην το ξεχνάμε αυτό. Δεν μπορείς να αναπτύξεις εθελοντισμό χωρίς να έχεις εξασφαλίσει ένα πλαίσιο που θα περιλαμβάνει μεταξύ άλλων και την ασφάλιση. Όπως συμβαίνει στις περισσότερες ευρωπαϊκές χώρες. Επομένως ο εθελοντισμός δεν είναι κάτι απλό, πάω κάνω κάτι.

Όμως, το κοινωνικό κεφάλαιο τελικά, στηρίζεται σε όλο αυτό που εκφράζεται με λέξεις όπως: αλληλεγγύη μεταξύ των ατόμων μιας κοινωνίας, εμπιστοσύνη, τέτοιους δεσμούς, δηλαδή δεσμούς που βρίσκονται, ενυπάρχουν στο κοινωνικό, οικονομικό γίγνεσθαι, μια ετοιμότητα για συνεργασία και δικτύωση με σκοπό την υποστήριξη και ανάπτυξη της κοινότητας, σε ένα συγκεκριμένο χωρικό περιβάλλον. Ενυπάρχει βέβαια και σε τυπικούς θεσμούς, όπως στις διάφορες Ενώσεις, Επιμελητήρια, Συλλόγους Αθλητικούς, Πολιτιστικούς, υπάρχει λοιπόν και στον ιστό των άτυπων θεσμών και στο ιστό των τυπικών θεσμών. 

Πολλοί θεωρούν ότι μια κοινωνία που έχει αναπτυγμένο κοινωνικό κεφάλαιο, έχει καλύτερη λειτουργία θεσμών και επομένως έχει και ευνοϊκότερες συνθήκες ανάπτυξης. Μπορεί όμως αυτή η σχέση να είναι και ανάποδη, δηλαδή να έχεις καλή λειτουργία θεσμών και μια ανεπτυγμένη οικονομία και αυτό έχει σαν αποτέλεσμα να έχεις ευνοϊκότερες συνθήκες ανάπτυξης του κοινωνικού κεφαλαίου. 

Στην περίπτωση της Ελλάδας, το κοινωνικό κεφάλαιο δεν είναι ανεπτυγμένο, αναρωτιέται κανείς πόσο ανεπτυγμένοι είναι οι θεσμοί μας και βέβαια, ανεξαρτήτως κρίσης, πόσο ανεπτυγμένη οικονομία έχουμε, σαν παραγωγικό μοντέλο. 

Το  κοινωνικό κεφάλαιο πρέπει να το κατανοήσουμε, είναι ένα ενεργητικό κεφάλαιο των κοινωνιών, όπως το οικογενειακό κεφάλαιο. Έτσι και το οικογενειακό κεφάλαιο είναι ένα ενεργητικό κεφάλαιο το οποίο πρέπει να αξιοποιηθεί για συγκεκριμένους σκοπούς. Μπορεί να γίνει δηλαδή ένας συντελεστής παραγωγής. Είναι ένας οικονομικός πόρος, ένας δυνητικός οικονομικός πόρος, παραδείγματος χάρη αυτός που ψάχνει για εργασία είναι ένας οικονομικός πόρος. Ένας από τους πόρους. Όταν βρίσκει εργασία, μετατρέπεται σε έναν από τους συντελεστές παραγωγής. Έτσι λοιπόν και το κοινωνικό κεφάλαιο πρέπει να αξιοποιηθεί, προκειμένου να μετατραπεί σε έναν συντελεστή παραγωγής, ανάπτυξης. 

Πρέπει λοιπόν να αξιοποιήσουμε και να οργανώσουμε αυτό το κοινωνικό κεφάλαιο. Οι πρωτοβουλίες της κοινωνικής οικονομίας, αποδεικνύεται ότι έχουν καταφέρει σε πάρα πολλές χώρες να αξιοποιήσουν αυτό το κοινωνικό κεφάλαιο, να το μετατοπίσουν δηλαδή από τη σφαίρα του ατομικού και οικογενειακού συμφέροντος, στη σφαίρα του ευρύτερου κοινωνικού συμφέροντος της τοπικής κοινότητας. Αυτό είναι το στοίχημα δηλαδή. 

Τι είναι όμως η κοινωνική οικονομία; Γιατί μιλάμε για Κοινωνικές Συνεταιριστικές Επιχειρήσεις, χωρίς να έχουμε κατανοήσει το υπόβαθρο. Ποιο είναι το υπόβαθρο της κοινωνικής οικονομίας; Είναι αλήθεια ότι είναι ένας διακριτός χώρος, που αρχίζει και αναγνωρίζεται ολοένα και περισσότερο από το ’95 και μετά σε όλες τις ευρωπαϊκές χώρες και όχι μόνο. Είναι ο χώρος που βρίσκεται – δυστυχώς είναι ακόμα ετεροπροσδιορισμένος – ανάμεσα στον δημόσιο τομέα και στον ιδιωτικό παραδοσιακό κερδοσκοπικό τομέα. 

Εκεί, σε αυτό το χώρο, διεξάγονται μια σειρά από οικονομικές δραστηριότητες, ένα ευρύ φάσμα, που σκοπό έχουν την εξυπηρέτηση κοινωνικών σκοπών και στόχων. Δεν επιδιώκουν το κέρδος, μπορούν να έχουν κέρδος, αλλά το κέρδος πάει να εξυπηρετήσει ολοένα και ευρύτερους κοινωνικούς σκοπούς και στόχους. Θα τον συναντήσετε και σαν τρίτο τομέα και σαν κοινωνική και αλληλέγγυα οικονομία, σαν μη κερδοσκοπικό τομέα, σαν πόλο κοινωνικής χρησιμότητας. Υπάρχουν διαφοροποιήσεις μεταξύ τους. 

Παρ’ όλα αυτά εμείς θα τον ονομάσουμε τομέα της κοινωνικής οικονομίας, γιατί περιλαμβάνει λίγο – πολύ όλους αυτούς τους φορείς, ο μη κερδοσκοπικός τομέας δηλαδή είναι μέρος της κοινωνικής οικονομίας ή μέρος του τρίτου τομέα. Έχουμε δηλαδή τους τρεις τομείς και αυτός που λέγεται κοινωνική οικονομία και τρίτος τομέας, έχει δύο υποτομείς, που θα μπορούσε να τους πει κανείς υποτομέας της αγοράς – δεν είναι τόσο δόκιμο – και υποτομέας των μη εμπορευματικών προϊόντων, ανάλογα με τα χαρακτηριστικά που έχουν οι φορείς που ενεργοποιούνται σε αυτούς τους τομείς.

Όπως είπαμε, έχει ένα μεγάλο εύρος κοινωνικοοικονομικών δραστηριοτήτων. Οι τομείς που είναι περισσότερο ανεπτυγμένος, είναι οι τομείς της βελτίωσης της ποιότητας ζωής, τις κοινωνικές υπηρεσίες, του περιβάλλοντος και του πολιτισμού. Τα στοιχεία δηλαδή που μας δείχνουν από τις δραστηριότητες των φορέων της κοινωνικής οικονομίας σε όλη την Ευρώπη και όχι μόνο. Που υλοποιούνται – και αυτό είναι το σημαντικό – από συλλογικού χαρακτήρα επιχειρήσεις και Οργανισμούς. Εκεί έχεις πολλούς. Έχεις τους Συνεταιρισμούς, έχεις τα Σωματεία, τις Ενώσεις, έχεις ακόμα – ακόμα τις λεγόμενες κοινωνίες αλληλοβοήθειας. Ξέρετε ποιες είναι αυτές, είναι τα Αλληλοβοηθητικά Ταμεία, που στην Ελλάδα είχαμε τρία, τώρα δεν ξέρω αν υπάρχουν, που ήταν της Αγροτικής Τράπεζας, το Ταμείο Υγείας και λοιπά, αυτά διοικούνταν από τους ίδιους τους εργαζόμενους, ήταν αυτόνομα. Τελείωσαν και αυτά.

Ποιες είναι οι βασικές αρχές. Με βάση αυτές τις αρχές, έχουν γίνει και τα διάφορα νομοθετήματα στις διάφορες χώρες, μεταξύ αυτών και το καινούργιο μας νομοθέτημα το 2011, που έχει να κάνει με τις Κοινωνικές Συνεταιριστικές Επιχειρήσεις. Προτεραιότητα στο άτομο και τον κοινωνικό στόχο, έναντι του κεφαλαίου.

Εθελούσια συμμετοχή και ανοικτό σύστημα συμμετοχής. Δεν κλείνει, είναι πάντα ανοικτό. Εφαρμόζουν δημοκρατική διαδικασία λήψης αποφάσεων. Εδώ ας πούμε για παράδειγμα, αυτή η αρχή ας πούμε δεν εφαρμόζεται στις αστικές μη κερδοσκοπικές. Αν θέλουν τις εφαρμόζουν. Συνδυάζουν τα συμφέροντα των μελών και του κοινού συμφέροντος. Έχουν ανεξάρτητη διοίκηση και αυτόνομη διαχείριση. Δεν είναι θυγατρικές κανενός, δεν είναι δηλαδή παραρτήματα του κράτους και της Τοπικής Αυτοδιοίκησης. Προασπίζουν την αρχή της αλληλεγγύης και της υπευθυνότητας και βέβαια, η όποια χρήση των πλεονασμάτων, πηγαίνει, προσανατολίζεται για την επίτευξη των στόχων που προάγουν την βιώσιμη ανάπτυξη, που εξυπηρετούν τα συμφέροντα είτε των μελών, αλλά και του κοινού.

Οι τομείς αυτοί είναι ενδεικτικοί, είναι τομείς δραστηριότητας με δυναμική ανάπτυξη στον τομέα της κοινωνικής οικονομίας. Θα πάμε στα σχετικά με τον πολιτισμό και αθλητισμό και θα δούμε για την τοπική πολιτιστική ανάπτυξη, οργάνωση τοπικών εορτών, προώθηση και εμπορία τοπικών προϊόντων, οργάνωση και λειτουργία σχολών τοπικών χορών και λοιπά. Όλες οι δραστηριότητες που μας ενδιαφέρουν, απλώς εντοπίζουμε κάποιες δραστηριότητες όπως τουριστικές υπηρεσίες σε τοπικό επίπεδο, όπου εκεί έχει στελέχη αγροτουρισμού αλλά και πολιτιστικού τουρισμού και αθλητικού τουρισμού. Είναι ένα εύρος δραστηριοτήτων.

Θα κάνω δύο επισημάνσεις και αν θέλετε να σας πω μετά για την Κοινωνική Συνεταιριστική Επιχείρηση.

ΠΡΟΕΔΡΕΙΟ: Αυτό είναι το βασικό που θέλουμε να ακούσουμε.

Δ. ΖΙΩΜΑΣ: Να ξεκαθαρίσουμε ότι δεν επιδιώκει να υποκαταστήσει την οικονομία της αγοράς. Αυτό είναι πάρα πολύ σημαντικό, γιατί την ενδιαφέρει περισσότερο το ποιες είναι οι κοινωνικές επιπτώσεις. Αυτές είναι οι πιο σημαντικές και λιγότερο τα κέρδη και οι ζημίες.


Ποια είναι τα πλεονεκτήματα μιας Κοινωνικής Επιχείρησης; Κοινωνική Επιχείρηση είναι ένα είδος προς γένος που λέγεται κοινωνική  οικονομία. Δηλαδή η Κοινωνική Επιχείρηση είναι μία μορφή που λαμβάνει ένας φορέας, ο οποίος φορέας εντάσσεται στον τομέα της κοινωνικής οικονομίας. Τα πλεονεκτήματά του είναι ότι έχει ένα ευέλικτο θεσμικό πλαίσιο, έχει τοπικές ρίζες και ενσωμάτωση στην τοπική κοινωνία, μικρό μέγεθος, που ευνοεί την ευελιξία και απαλλάσσεται από γραφειοκρατίες και το τελευταίο, ικανότητα κινητοποίησης του πληθυσμού γύρω από κοινούς στόχους, ικανότητα μετατροπής επομένως του κοινωνικού κεφαλαίου, συντελεστή παραγωγής. 


Ποια είναι η κατάσταση στην Ελλάδα σε σχέση με την κοινωνική οικονομία. Έχουμε μια σταδιακή αύξηση πρωτοβουλιών στον τομέα. Κινητικότητα φορέων σε διάφορους… Η θεσμική αναγνώριση του τομέα, ήρθε πάρα πολύ αργά. Βέβαια, το ζήτημα που τίθεται είναι, μήπως δεν υπήρχε ενδιαφέρον από τα κάτω; Μήπως κακώς έγινε μια θεσμική αναγνώριση ενώ δεν υπήρχε διεκδίκηση για αναγνώριση; Εδώ τίθεται ένα ερώτημα. Σε εξέλιξη υπάρχει το σχέδιο δράσης για την ανάπτυξη του τομέα. Εξακολουθεί όμως να υπάρχει ζήτημα διακυβέρνησης του τομέα, επομένως ελλοχεύουν πολλοί κίνδυνοι. Χρησιμοποιείται το καινούργιο νομικό μόρφωμα, για να καλύψει διάφορες ανάγκες μεταξύ αυτών και διάφορες ανάγκες της Τοπικής Αυτοδιοίκησης και επομένως κινδυνεύει η κουλτούρα της συλλογικότητας, της αλληλέγγυας οικονομίας, να μην πατήσει σε γερές βάσεις. Κινδυνεύει να λεηλατηθεί, επειδή υπάρχουν και χρήματα από το Κοινοτικό Πλαίσιο Στήριξης.


Υπάρχει ανύπαρκτο υποστηρικτικό πλαίσιο, υπάρχει απουσία μηχανισμών υποστήριξης, έλλειψη κατάλληλων χρηματοδοτικών εργαλείων, δεν μπορείς αν δεν έχεις τα κατάλληλα χρηματοδοτικά εργαλεία, όπως έχουν και οι επιχειρήσεις του ιδιωτικού τομέα, ανεξάρτητα από το τι συμβαίνει με τις τράπεζες, με το πρόβλημα των δανείων με τις τράπεζες σήμερα. Ελλείψεις σε καταρτισμένα στελέχη, έλλειψη δικτύωσης και έλλειψη συντονισμού των αρμόδιων υπηρεσιών.


Έχουμε δύο κατεξοχήν κοινωνικές επιχειρήσεις στην Ελλάδα. Η πρώτη που έγινε στην Ελλάδα και ήταν πρωτοπορία και για τα δεδομένα τα ευρωπαϊκά, έχει αναδειχθεί σαν καλή πρακτική στο τομέα αυτό σε όλη την Ευρώπη, το 2005, είναι οι Κοινωνικοί Συνεταιρισμοί Περιορισμένης Ευθύνης, που έχει να κάνει με τα άτομα με ψυχικά προβλήματα και το καινούργιο νομικό μόρφωμα που λέγεται Κοινωνικές Συνεταιριστικές Επιχειρήσεις, το 2011.


Δεν θα σας πω για τους Κοινωνικούς Συνεταιρισμούς Περιορισμένης Ευθύνης, απλώς να σας πω ότι υπάρχει μια πρωτοποριακή εταιρική σχέση σε αυτό το μόρφωμα, που έχει να κάνει ότι συμμετέχουν εκεί άτομα με ψυχικά προβλήματα, επαγγελματίες της ψυχικής υγείας και άτομα ή και φορείς από την κοινότητα. Ο πρώτος Κοινωνικός Συνεταιρισμός στη Λέρο, έχει 440 μέλη. Πολλά από αυτά τα μέλη, είναι φορείς της κοινότητας και άτομα από την κοινότητα.


Η θέσπιση της Κοινωνικής Συνεταιριστικής  Επιχείρησης στην Ελλάδα. Ανταποκρίνεται στις βασικές αρχές που σας είπα προηγούμενα. Έχουμε τρία είδη κατηγοριών. Η μία κατηγορία είναι η Κοινωνική Συνεταιριστική Επιχείρηση Ένταξης. Τι επιδιώκει αυτή; Επιδιώκει να εντάξει στην αγορά εργασίας, αλλά να εντάξει κοινωνικά, άτομα του σκληρού πυρήνα των ευπαθών ομάδων. Ποια είναι τα άτομα αυτά; Είναι τα άτομα με αναπηρία, πρώην φυλακισμένοι ή φυλακισμένοι, άτομα εξαρτημένα, ανήλικοι παραβάτες. Εκεί λοιπόν, δίνει την ευκαιρία στην περίπτωση της Κοινωνικής Επιχείρησης Ένταξης, οι εργαζόμενοι σε αυτή την επιχείρηση να είναι τουλάχιστον το 40%. Η Κοινωνική Επιχείρηση Ένταξης έχει και κάποια, λίγα δυστυχώς, καλούδια επιπλέον, σε σχέση με τις άλλες δύο κατηγορίες. Ευνοϊκές ρυθμίσεις δηλαδή εννοώ. 


Η δεύτερη κατηγορία είναι η Κοινωνική Συνεταιριστική Επιχείρηση Κοινωνικής Φροντίδας. Πάει να καλύψει τον τομέα της παροχής κοινωνικών υπηρεσιών σε ομάδες του πληθυσμού όπως τα παιδιά, τους ηλικιωμένους, αλλά και όχι μόνο. Πάει να καλύψει ανάγκες παροχής κοινωνικών υπηρεσιών. 


Και ερχόμαστε στην τρίτη κατηγορία, που είναι η Κοινωνική Συνεταιριστική Επιχείρηση Συλλογικού και Παραγωγικού Σκοπού. Αυτή η κατηγορία πιάνει ένα εύρος δραστηριοτήτων, συμπεριλαμβανομένου και του πεδίου του πολιτισμού. Εκεί δηλαδή μπορούν να ξεκινήσουν πρωτοβουλίες πολιτών, να πάρουν τη μορφή της Κοινωνικής Συνεταιριστικής Επιχείρησης, όχι μόνο προκειμένου να ενταχθούν στην αγορά εργασίας άτομα, αλλά και πόσο μάλλον να αξιοποιήσουν και να καλύψουν τοπικές ανάγκες ανάπτυξης. 


Η συμμετοχή – εδώ ήθελα να σας πω ένα σημείο – των Νομικών Προσώπων… Εδώ σε αυτές μπορούν και συμμετέχουν και φυσικά πρόσωπα και Νομικά Πρόσωπα. Όμως τα Νομικά Πρόσωπα δεν μπορεί να είναι πάνω από το 1/3. Δηλαδή στους 9 συμμετέχοντες, μόνο 3 μπορεί να είναι Νομικά Πρόσωπα. Δυστυχώς, όταν φτιάχτηκε ο νόμος, υπήρχε ο καινούργιος Κώδικας Δήμων και Κοινοτήτων…

ΣΥΝΕΔΡΟΣ: Ο Καλλικράτης.

Δ. ΖΙΩΜΑΣ: Ναι. Όπου δεν επέτρεπε τη συμμετοχή των Νομικών Προσώπων των ΟΤΑ και των ΟΤΑ σε οποιεσδήποτε άλλες επιχειρήσεις. 


Έτσι λοιπόν, δεν επιτρέπεται η συμμετοχή των ΟΤΑ και των Νομικών Προσώπων Δημοσίου Δικαίου που υπάγονται σε αυτούς, με εξαίρεση στις Κοινωνικές Επιχειρήσεις Ένταξης, όπου Νομικά Πρόσωπα Δημοσίου Δικαίου των ΟΤΑ, μπορούν να συμμετέχουν και να πάρουν μία μερίδα. 


Ήθελα να σας πω εδώ, ότι ο τρόπος που μπορεί να υποστηρίξει μια τέτοια δραστηριότητα ένα Νομικό Πρόσωπο Δημοσίου Δικαίου, εκτός των ΟΤΑ, είναι ότι μπορεί να αγοράσει πολλές προαιρετικές μερίδες. Δηλαδή μία ψήφο θα έχει, αλλά μπορεί και να αγοράσει μία μερίδα 100 €, αλλά να πάρει και άλλες 200, 300 μερίδες, προκειμένου να βοηθήσει αυτή την πρωτοβουλία, την προσπάθεια, δηλαδή και αυτός να συμμετάσχει και να υποστηρίξει αυτό το εγχείρημα. Έτσι παίρνει πολλές προαιρετικές μερίδες και κατά αυτό τον τρόπο βοηθάει στο ξεκίνημά του, στο να αποκτήσει ένα αρχικό κεφάλαιο. Είναι εκεί που πάσχουν κυρίως αυτές οι Κοινωνικές Επιχειρήσεις.


Εδώ δίνεται η ευκαιρία, τελευταία στιγμή άλλαξε, συνήθως υπάρχει ένα μικρό κέρδος, ένα μέρισμα για τους εταίρους. Έτσι συμβαίνει στις περισσότερες περιπτώσεις των Κοινωνικών Επιχειρήσεων στην Ευρώπη. Στην δική μας περίπτωση, δεν υπάρχει μέρισμα για τους εταίρους, παρά ένα πριμ παραγωγικότητας στους εργαζόμενους. Δηλαδή κάποιος που θα συμμετάσχει σε μια τέτοια προσπάθεια, δεν χρειάζεται και να εργάζεται. Σας το λέω αυτό. Εγώ συμμετέχω σαν ένα μέλος που έχω πάρει μια μερίδα στη Λέρο. Τώρα φτιάχνεται άλλος ένας Κοινωνικός Συνεταιρισμός, θα πάρων και εκεί μια μερίδα. Και αυτό γιατί; Γιατί θέλω να υποστηρίξω την προσπάθειά τους. Δεν σημαίνει ότι θα πρέπει να εργάζομαι. Δηλαδή μπορεί να έχεις εκατό μέλη και να εργάζονται μόνο δέκα ή πέντε. 

Έχει μεγάλη σημασία όμως να διευρύνεις τα μέλη σου. Για αυτό μιλάγαμε για κοινωνικό κεφάλαιο. Να δημιουργήσεις δηλαδή και αυτούς που θα δημιουργήσουν την υποστήριξή σου, όχι μόνο χρηματικά, γιατί είναι και οι πελάτες σου, οι χρήστες των υπηρεσιών σου.


Οι πόροι τους, όπως σας είπα. Θα πάω μόνο σε αυτό, δυστυχώς δεν υπάρχουν ακόμα στην Ελλάδα τα χρηματοδοτικά εργαλεία. Προβλέπεται να ιδρυθεί ένα Ταμείο Κοινωνικής Οικονομίας, δυστυχώς δεν έχει γίνει. Τα κίνητρα είναι αποσπασματικά και δυστυχώς δεν κλιμακώνονται ανάλογα με το είδος της Κοινωνικής Επιχείρησης.


Ας πάμε στις συνεργασίες, συμπράξεις και προγραμματικές συμφωνίες. Υπάρχει η δυνατότητα συνεργασίας μεταξύ των ΚΟΙΣΠΕ, κοινοπραξιών και σύναψη προγραμματικών συμβάσεων με το Δημόσιο ή τον ευρύτερο δημόσιο τομέα και τους ΟΤΑ. Δυστυχώς στο νόμο δεν εξειδικεύονται οι συμβάσεις αυτές. Έλεγα και σε κάποιους προηγούμενα, επειδή οι Δήμοι έχουν ξεκινήσει να κατευθύνουν πολλούς να στήσουν Κοινωνικές Συνεταιριστικές Επιχειρήσεις και αυτό γιατί δεν μπορούν να καλύψουν ανάγκες όπως το ωδείο για παράδειγμα, ή την συντήρηση των κήπων στο Ηράκλειο και ούτω κάθε εξής, πάρα πολλές περιπτώσεις, ο Δήμος Κω έχει φτάσει να έχει 18 Κοινωνικές Συνεταιριστικές Επιχειρήσεις, γιατί έβαλε ένα «χι» ποσό, ξέρω εγώ, 600 εκατομμύρια και είπε: εγώ θα κάνω προγραμματικές συμβάσεις, έλα εσύ, Γιάννη, Γιώργο, στήσε, για να μου καλύψεις αυτή την ανάγκη. 

Όχι, δεν μπορεί να γίνει αυτό. Πρέπει να βοηθήσει ο Δήμος, είναι αλήθεια, αλλά η πρωτοβουλία πρέπει να ξεκινήσει από κάτω. Πρέπει να δημιουργήσουμε, να αξιοποιήσουμε το κοινωνικό κεφάλαιο, να δημιουργήσουμε μια κοινωνική αλληλέγγυα οικονομία. Ο Δήμος θα παίξει, όπως είπε και ο φίλος ο Γιάννης προηγούμενα, ρόλο καταλύτη, αλλά αυτός θα είναι υποστηρικτικός. Δεν θα είναι εκείνος που θα ξεκινήσει την πρωτοβουλία. 

Έχουμε και κάποιες δυνατότητες, οι λεγόμενες δημόσιες συμβάσεις κοινωνικής αναφοράς, δεν έχει φτιαχτεί η Επιτροπή όμως, όπου για πολλά έργα θα μπορούσαν να υπάρχουν κριτήρια ούτως ώστε να δίνονται κάποια έργα σε αυτούς τους φορείς που λέγονται Κοινωνικές Συνεταιριστικές Επιχειρήσεις, αλλά μέχρι να γίνει όλο αυτό…

Λοιπόν, ποια η πρόκληση σήμερα; Όλοι γνωρίζουμε ότι έχουμε μια κρίση στο παραδοσιακό παραγωγικό επιχειρηματικό μοντέλο. Ταυτόχρονα, έχουμε μια αδυναμία του κοινωνικού κράτους, περαιτέρω συρρίκνωση της κρατικής παρέμβασης και δράσης. Αυτό αφορά και την Τοπική Αυτοδιοίκηση. 

Υπάρχει ένα μεγάλο κενό. Ήταν και τώρα έχει παραγίνει. Πρέπει να καλύψουμε αυτό το κενό. Θεωρώ ότι η ανάπτυξη πρωτοβουλιών που υπερβαίνουν τα ατομικά συμφέροντα, όπως αυτές οι πρωτοβουλίες κοινωνικής επιχειρηματικότητας, μπορούν να αποτελέσουν μία από τις απαντήσεις στην παρούσα κατάσταση. 

Ποια είναι η πρόταση προς την Τοπική Αυτοδιοίκηση. Δεν ξέρω αν θα το πει Ειδικό Σύμφωνο Δράσης για την προώθηση της κοινωνικής οικονομίας, να βοηθήσει στο να δημιουργηθεί ένα κλίμα εμπιστοσύνης, να διευκολύνει να δημιουργηθεί ένας τοπικός χώρος διαλόγου, για να εκφραστούν απόψεις φορέων υπαρχόντων, ατόμων.

ΣΥΝΕΔΡΟΣ: Μνημόνιο.

Δ. ΖΙΩΜΑΣ: Δεν ξέρω αν θα το πούμε μνημόνιο. Πρέπει να δώσει την ευκαιρία για να δημιουργηθεί ένας τοπικός χώρος διαλόγου. Πρέπει να υποστηρίξει την δημιουργία μιας τοπικής σύμπραξης με διάφορους φορείς στο τοπικό επίπεδο και πρέπει να καταλήξει σε ένα τοπικό σύμφωνο δράσης. 


Το πρώτο βήμα, είναι η διατύπωση του μηνύματος. Δηλαδή πρέπει να δούμε, να αναγνωρίσουμε ποια η ταυτότητά μας. Δηλαδή ότι όλοι αναγνωρίζουμε την ανάγκη να εξυπηρετήσουμε το ομαδικό συμφέρον. Αυτή είναι μια ιδεολογική μας ταυτότητα. Έχει ιδεολογία. Πρέπει να το αναγνωρίσουμε όλοι. Πρέπει να ομογενοποιήσουμε την κουλτούρα της συλλογικής δράσης και αλληλεγγύης. Έτσι θα γίνει. Δεν μπορεί να στηθεί μια Κοινωνική Συνεταιριστική Επιχείρηση επειδή έχω μια ανάγκη να καλύψω σαν Δήμος, αλλά να  μην έχουμε τα στοιχεία. Και βέβαια να ιεραρχείς μετά τις προτεραιότητες.


Βασικές προϋποθέσεις. Εξακολουθώ να πιστεύω ότι η Τοπική Αυτοδιοίκηση πρέπει να παραμείνει, να έχει ρόλο καταλύτη, αλλά ο ρόλος αυτός να είναι υποστηρικτικός, διευκολυντικός και προωθητικός. Όχι παρεμβατικός. Και ταυτόχρονα, είναι καιρός η Τοπική Αυτοδιοίκηση να αντιμετωπίσει το πολιτισμικό κενό της ασυνέχειας. Πρακτικές που μηδενίζουν δηλαδή την πείρα του παρελθόντος, ακυρώνοντας τα πεπραγμένα, ξεκινώντας κάθε φορά την προσπάθεια του μηδενός. Και βέβαια η συμμετοχή των θεσμικών εταίρων να είναι δημιουργική, των υπολοίπων δηλαδή και όχι ανταγωνιστική.


Αυτό ήθελα να σας πω, θεωρώντας ότι πρέπει να αξιοποιηθεί το τοπικό κοινωνικό κεφάλαιο και ότι πρέπει η κοινωνική οικονομία και μπορεί να αποτελέσει τη συλλογική απάντηση σε συνθήκες κρίσης. Μετατρέποντας – και με αυτό θα κλείσω – την αδυναμία του ενός, σε δύναμη των πολλών.


Ευχαριστώ πολύ, με συγχωρείτε αν σας κούρασα.

ΠΡΟΕΔΡΕΙΟ (Θ. ΨΑΛΙΔΟΠΟΥΛΟΣ): Οι ομιλητές αυτής της ενότητας, όπως αντιλαμβάνεστε, είναι όλοι άνθρωποι με μεγάλη εξειδίκευση στην κοινωνιολογία ή στην οργάνωση πολιτιστικών δράσεων, ως εκ τούτου καμιά φορά πρέπει μάλλον να τους συγχωρούμε όταν μακρύνουν τον λόγο.


Θα ήθελα να δώσω τον λόγο στην κυρία Αναστασία Ψωμιάδη, κοινωνική ψυχολόγο και επειδή πρέπει να σας πω ότι είναι η ωραιότερη κοπέλα στην οποία έχω πει στη ζωή μου ποτέ όχι, για υπηρεσιακούς λόγους, έχει ένα λεπτό ακόμη.

Α. ΨΩΜΙΑΔΗ: Ευχαριστώ πολύ. Σας ευχαριστώ πολύ για τα καλά σας λόγια, ευχαριστώ πάρα πολύ για την πρόσκληση, για την ευκαιρία που μου δώσατε να παρουσιάσω την αγάπη μου. 


Ανήκω στην Τοπική Αυτοδιοίκηση, 15 χρόνια είμαι στην Τοπική Αυτοδιοίκηση και δεν πιστεύω ότι υπάρχουν κενά και δεν πιστεύω ότι υπάρχουν προβλήματα. Πιστεύω μόνο και κοιτάζω τις λύσεις ή τις ενδεχόμενες λύσεις και  για αυτές τις λύσεις θα μιλήσουμε τώρα. Δεν θα πλατειάσουμε με ορισμούς εταιρικής, κοινωνικής ευθύνης – γιατί για αυτό θα μιλήσω – ένα googlάρισμα να κάνετε, θα τα βρείτε όλα. 
Θα μιλήσουμε πώς προσαρμόζουμε εμείς την εταιρική κοινωνική ευθύνη στις δικές μας ανάγκες και στα δικά μας τα δεδομένα.


Ας ανοίξουμε όμως τώρα την παρουσίαση.


Επίσης, θα χρειαστεί να πούμε το εξής. Για να καταλαβαινόμαστε, γιατί μετά θα έχετε απορίες και θα λέτε: μα άλλα είπατε, άλλα εννοούσατε. 


Ανήκουμε σε αυτή την κοινωνία. Οι αυτοδιοικητικοί, εμείς, δεν είμαστε η κοινωνία μόνο και οι επιχειρήσεις είναι απέξω από την κοινωνία. Οι αυτοδιοικητικοί είναι ένα κομμάτι της κοινωνίας. Έτσι λοιπόν και οι επιχειρήσεις και οι φορείς και τα άτομα μεμονωμένα και οι Δήμαρχοι μεμονωμένα, είναι κομμάτι της κοινωνίας. Φανταστείτε λοιπόν ότι εάν κάποιο από αυτά τα κομμάτια δεν λειτουργεί καλά, ο κοινωνικός μηχανισμός κλονίζεται, πάει, μας τελείωσε. Όπως κλονίστηκε και τώρα. Κάτι δεν έγινε καλά. Είναι σαν μια κοινωνική αλυσίδα. Ένας κρίκος άμα δεν πάει καλά, άμα δεν πάνε οι τοπικές επιχειρήσεις καλά στην κοινωνία την τοπική που είστε, θα κλονιστεί η τοπική οικονομία.


Άλλο ένα σημείο που είναι καλό να επισημάνουμε, είναι το θέμα της επικοινωνίας. Θα παρακαλούσα λοιπόν να ξεπλύνουμε την έννοια της επικοινωνίας από την έννοια της διαφήμισης και της προβολής. Η επικοινωνία είναι επί της κοινωνίας. Η επικοινωνία είναι ένας παράγοντας κοινωνικής συνοχής. Εάν τα μέλη της κοινωνικής ομάδας δεν επικοινωνούν μεταξύ τους, δεν υπάρχει κοινωνική συνοχή. Έχουμε πρόβλημα. Άρα η επικοινωνία είναι μία υπεραξία, την οποία αυτή υπηρετούμε.


Και άλλο ένα κομμάτι. Γιατί δαιμονοποιούμε έτσι, μη κυβερνητικές οργανώσεις, επιχειρήσεις; Τι δαιμονοποιήσεις είναι αυτές; Δεν υπάρχει λόγος. Ας αναπαυθούμε σε ένα μαξιλάρι αφράτο αγάπης. Γιατί αν αντιπαλεύουμε αυτά τα κομμάτια του κοινωνικού μηχανισμού, αντιπαλεύουμε την κοινωνία μας, αντιπαλεύουμε εμάς. Οπότε επόμενο βήμα, να αράξουμε σε αυτό το μαξιλάρι της αγάπης, να τα δούμε αλλιώς – πάρε το αλλιώς γιατί θα βρεις, που λέμε και εμείς στον Πειραιά, πάρε το αλλιώς γιατί βρήκαμε και βρήκαμε έτσι – και έτσι λοιπόν να ανατρέξουμε στο μέσα μας.


Για ποιο λόγο δαιμονοποιούμε τις Κοινωνικές Συνεταιριστικές; Για ποιο λόγο δαιμονοποιούμε την εταιρική κοινωνική ευθύνη ή δαιμονοποιούμε τις επιχειρήσεις και τους επιχειρηματίες. Και το ατομικό συμφέρον, για ποιο λόγο; Όλα δεν είναι στην χρήση που κάνουμε; 


Τι έχουμε σήμερα λοιπόν, αγαπητοί μου φίλοι; Έχουμε αυτό που βλέπετε. Κάτι δεν κάναμε με το καράβι σωστά. Έχουμε το εξής. Οι πόροι, όπως είπε και πολύ σωστά ο κύριος Ιωακειμίδης, μειώθηκαν κατά 60% από το 2009. Όμως υπάρχει αυξημένη ανάγκη για να διατηρηθούν αυτές οι δράσεις που προσφέρουν οι Δήμοι απέναντι στους πολίτες. Ποια είναι αυτά τα εργαλεία; Αυτό που θα συζητήσουμε σήμερα. Είναι, ένα από αυτά, ένα γραφείο ή εν πάση περιπτώσει μία ιδέα της εταιρικής κοινωνικής ευθύνης, έτσι όπως θα την πούμε. 


Τι είναι η εταιρική κοινωνική ευθύνη; Είναι η συνέργεια των Τοπικών Αυτοδιοικήσεων, είναι η συνέργεια των Δήμων με τις επιχειρήσεις αλλά και με άλλους φορείς. Οι φορείς μπορεί να είναι της Πολιτείας, φορείς πολιτισμού και τα λοιπά. Είναι η συνέργεια. Άρα μας καλύπτουν ανάγκες. 


Θα δείτε, όπως σας είπα, πάρα πολλούς ορισμούς στο Google. Κάθε δίκτυο, κάθε φορέας που υπηρετεί την εταιρική κοινωνική ευθύνη, έχει διαφορετικό ορισμό. Ακαδημαϊκά όμως, έχουμε το εξής. Μας δίνεται η δυνατότητα να προσδιορίσουμε την εταιρική κοινωνική ευθύνη όπως εμείς επιθυμούμε, όμως με βάση τις ανάγκες της εκάστοτε κοινωνικής πραγματικότητας. Άρα αν δούμε την εταιρική κοινωνική ευθύνη την δεκαετία του ’80, θα ήταν κάτι πολύ διαφορετικό σε ότι αφορά το περιεχόμενό της, από ότι την 2ετία τώρα και δεν θα πω την 5ετία, γιατί η 5ετία διαφοροποιείται από την 2ετία τώρα. 

Οι καταστάσεις αλλάζουν, άρα αλλάζει και ο ορισμός της εταιρικής κοινωνικής ευθύνης και όταν λέμε λοιπόν εταιρική, εννοούμε όλα τα τμήματα του κοινωνικού μηχανισμού, όχι εταιρία. Εταιρική σημαίνει ο ρόλος μας σαν εταίρος. Άρα έχουμε ευθύνη απέναντι σε αυτόν τον κοινωνικό μηχανισμό. Επίσης, το κάπα, κοινωνική. Μιλάμε για τον κοινωνικό μηχανισμό. Και το ευθύνη, σημαίνει, όπως όλοι ξέρουμε, την ευθύνη και μπορεί να συναντήσετε τον ορισμό σαν υπευθυνότητα. Κομμένη και ραμμένη για εμάς. 

Τι είναι λοιπόν για εμάς; Τι θα μπορούσε να είναι για την Τοπική Αυτοδιοίκηση η εταιρική κοινωνική ευθύνη; Κάλυψη αναγκών. Ποιες είναι οι ανάγκες μας; Αυτές. Πώς καλύπτονται; Μέσω ενεργειών εταιρικής κοινωνικής ευθύνης, που κάνουν οι επιχειρήσεις για εμάς, που κάνουν οι φορείς για εμάς. Εμείς είμαστε κοινωνικά υπεύθυνοι, ή τουλάχιστον αυτό πρέπει να κάνουμε. Είναι κομμένη και ραμμένη στα μέτρα μας.

Γιατί λοιπόν τώρα να κάνουμε εταιρική κοινωνική ευθύνη; Γιατί ο πολίτης στρέφεται, έχετε δει τώρα πόσο έχουν στραφεί όλοι απέναντι σε δράσεις και ενισχύουν δράσεις εθελοντισμού, ενισχύουν δράσεις κοινωνικής προσφοράς. Έχετε δει πώς επίσης οι πολίτες συμμετέχουν πολύ δυναμικά σε θέματα κοινωνικών δράσεων και άλλα πολιτιστικά θέματα, που παρέχουν οι Δήμοι. 

Βλέπουμε ότι για να αντιμετωπίσουμε και το κομμάτι της ανεργίας, διοχετεύουμε την ενεργητικότητά μας στον εθελοντισμό. Αυτό το παρέχει ο Δήμος. Έτσι ο Δήμος οφείλει να κάνει αυτό το εργαλείο, να χρησιμοποιήσει προς όφελός του το εργαλείο της εταιρικής κοινωνικής ευθύνης, προκειμένου τι; Να εξοικονομήσει πόρους, να του καλυφθούν ανάγκες. Προκειμένου να κάνει σωστή επικοινωνία. Και θα αναδείξει το έργο του σαν Δήμαρχος, ο Δήμαρχος, και επικοινωνία θα κάνουν οι εκπρόσωποι των Νομικών Προσώπων μέσα από την εταιρική κοινωνική ευθύνη, αλλά και τα μέλη της κοινωνίας της τοπικής θα επικοινωνούν μεταξύ τους για να υπηρετούν έναν ανώτερο σκοπό. Το όραμα που έχει ο Δήμαρχος, οφείλει να το μεταφέρει στους πολίτες. Έτσι μόνο εξασφαλίζουμε – και έτσι μάλλον – την κοινωνική συνοχή.

Επίσης, οι εταιρίες γιατί να κάνουν εταιρική κοινωνική ευθύνη; Πανεύκολο. Θέλουν να διαφημιστούν, θέλουν να διασφαλίσουν την βιωσιμότητά τους, την ανάπτυξή τους. Αυξάνει την παραγωγικότητα των εργαζομένων η εταιρική κοινωνική ευθύνη, μειώνει το ρίσκο και για χίλιους δυο λόγους. Και ένας από τους βασικότερους λόγους είναι  ότι θέλει να ανοίξει δίαυλο επικοινωνίας με το Δήμο, γιατί θέλει να προσφέρει, αλλά δεν ξέρει τον τρόπο.

Άρα είναι μία ουσιαστική ιστορία, έχει αποτέλεσμα και αποτελεί τον συνδετικό κρίκο η εταιρική κοινωνική ευθύνη και ο τρόπος που θα την πούμε σήμερα εδώ.

Παντρεύουμε λοιπόν τις ανάγκες. Παντρεύουμε σε αυτή την ιστορία ανάγκες εταιριών, ανάγκες του Δήμου, ανάγκες των πολιτών, όλες τις ανάγκες τις παντρεύουμε. Έτσι λοιπόν γίνεται μέσα από την εταιρική κοινωνική ευθύνη. Όμως ακούω όλους τους ομιλητές, μιλάνε για στρατηγική. Σωστά, στρατηγική. Αν δεν υπάρχει στρατηγική, υπάρχει το πλιάτσικο και το πλιάτσικο ήταν καλό μια εποχή. Τώρα οδηγηθήκαμε λόγω πλιάτσικου, σε αυτή την κρίση. Και λόγω πλιάτσικου. Λόγω έλλειψης στρατηγικής. Εθνικά θέματα. Δεν έχουμε στρατηγική στα εθνικά θέματα, για αυτό και οδηγούμαστε σε τέτοιου είδους προβλήματα. 

Πού είναι η εταιρική κοινωνική ευθύνη; Δεν είναι χορηγία. Γιατί άκουσα για χορηγίες. Δεν είναι χορηγία, δεν φέρνουμε λεφτά. Δεν πάμε να ζητήσουμε λεφτά. Γιατί καταλαβαίνετε, μας θεωρούν επαίτες οι επιχειρήσεις. Δεν είναι ένα μονόπλευρο παιχνίδι, φέρε μου και  εντάξει. Σου πουλάω το προϊόν μου, δώσε μου λεφτά και εσύ δεν παίρνεις τίποτα. Δεν είναι μία αποσπασματική ενέργεια: θέλω μερικά σουβλάκια για το τάδε πανηγύρι. Προτείνω 10 καφάσια μπύρες. Δεν είναι κάτι τέτοιο η εταιρική κοινωνική ευθύνη. Αυτό, μπορεί και τα καφάσια οι μπύρες να ενταχθεί σε ένα στρατηγικό σχεδιασμό εταιρικής κοινωνικής ευθύνης και οι μπύρες κα τα σουβλάκια και ότι θέλετε. Εντάσσονται πάρα πολλά, τα οποία θα δούμε σε λίγο. Δεν θα σας κουράσω, γιατί θα δώσουμε παραδείγματα από την καθημερινότητά μας. 

Σπασμωδικές κινήσεις. Να πάρουμε την τάδε εταιρία, έχω τον τάδε γνωστό και τον τάδε έτσι και θα μου δώσει και ένα πεντοχίλιαρο, ένα κάτι, για να διοργανώσω αυτή την εκδήλωση. Σπασμωδικό. Το κάψαμε. Θα μας δώσει μια φορά, μετά το χάσαμε. 

Φιλανθρωπία. Δεν είναι φιλανθρωπία, δεν το κάνει για την ψυχή της μαμάς του κανένας. Το κάνει όμως γιατί έχει ένα επικοινωνιακό όφελος, μια ισορροπία απέναντι στην τοπική κοινωνία, αλλά και γιατί να μην μειώνουμε, εσείς το ξέρετε ακόμα πολύ καλύτερα στις Τοπικές Αυτοδιοικήσεις, γιατί θεωρώ ότι εμείς εδώ είμαστε περισσότερο ανθρώπινοι και από τους επιχειρηματίες. Θα μου επιτρέψετε, παρ’ όλο που και εγώ είμαι στο κομμάτι του επιχειρείν, αλλά είμαστε πιο ανθρώπινοι στην Τοπική Αυτοδιοίκηση, γιατί είμαστε ο συνδετικός κρίκος όλων και των πολιτών και της Πολιτείας και των επιχειρήσεων. Είναι μονόδρομος η εταιρική κοινωνική ευθύνη, είναι μία κοινωνική αναγκαιότητα, το βλέπετε. Μην σνομπάρουμε το αίσθημα της προσφοράς, τη χαρά που παίρνουμε όταν δίνουμε. 

Καινοτομία και αποτελεσματικό εργαλείο. ΕΚΕ με παραδείγματα. Δεν έχετε ακούσει, η τάδε εταιρία πετρελαίου έδωσε τόσους τόνους πετρέλαιο στα σχολεία τάδε; Πολύ ωραία. Έχουμε ακούσει το γεγονός ότι παιδικές χαρές μπορούν να υιοθετηθούν από εργαζόμενους σε κάποιες επιχειρήσεις; Μπορεί επίσης να εξασφαλίσετε την καθαριότητα ενός πάρκου, δίνοντας στο πάρκο αυτό υπεραξία και καλώντας όλες τις επιχειρήσεις, όχι μόνο τις τοπικές, και τις μεγάλες, μέσω του εθελοντισμού, να έρθουν να καθαρίσουν το πάρκο. Αυτές ας κάνουν ότι θέλουν, ας διοργανώνουν και event. Εμείς θέλουμε να μας καθαρίζουν το πάρκο, να μας συντηρούν τα γήπεδα. Είναι πανεύκολο να συντηρηθεί ένα γήπεδο, όμως χρειάζεται μια στρατηγική για να το παρουσιάσουμε.

Παραδείγματος χάρη, ο κύριος Σκαρμέας μίλησε προηγουμένως και για την Δράμα. Εγώ θα ανέφερα μία εξαιρετική ιστορία εταιρικής κοινωνικής ευθύνης στην Ονειρούπολη. Για την Ονειρούπολη Δράμας και μάλιστα τον Παπαεμμανουήλ τον έχουμε, που είναι ένας από τους ιδρυτές της Ονειρούπολης της Δράμας, τον έχουμε μαζί μας. Η Ονειρούπολη τι έκανε; Εταιρική κοινωνική ευθύνη στην τοπική κοινωνία. Τους μάζεψε όλους: τι έχουμε; Θέλουμε ένα θεματικό πάρκο, θέλουμε να αναδείξουμε τον τόπο μας, γιατί δεν έχει κάτι άλλο ενδεχομένως σε αυτή την περίοδο να προσφέρει. Θέλουμε να μαζέψουμε ανθρώπους, να τονωθεί η τοπική οικονομία. Τους μαζεύει, άλλοι φιλοξενούν, άλλοι ταΐζουν τους καλεσμένους, άλλοι προσφέρουν εθελοντικά, εξαιρετική ιστορία με υπεραξία. 

Στρωματάκια για τις γυμναστικές μας. Εκδηλώσεις παιδικές που μπορούν να χρηματοδοτηθούν από προϊόντα με παιδικά, όπως η Προδέρμ – σας λέω τυχαία προϊόντα τώρα – υπάρχουν πάρα πολλές εταιρίες που χρηματοδοτούν παιδικές παραστάσεις. 

Πώς το κάνουμε αυτό; Είμαστε λοιπόν στο γραφείο, έχουμε τον προϋπολογισμό. Τι ανάγκες έχουμε; Τις καταγράφουμε. Τώρα αναφέρομαι στο πώς λειτουργεί. Καταγράφουμε τις ανάγκες, τις πακετοποιούμε για ένα χρόνιο, για δύο χρόνια τις ανάγκες και τις κάνουμε δελεαστικά προϊόντα για να τα αγοράσουν. Πώς θα αγοράσουν; Θα πούμε: δώστε μας λεφτά και εμείς θα σας βάλουμε στο έντυπο; Δεν μας ενδιαφέρει, δεν ενδιαφέρει τις εταιρίες να μπουν σε κάποιο έντυπο. Αυτά τα λεγόμενα ανταποδοτικά ή το ότι: θα σε βάλουμε στην αφίσα, δεν ενδιαφέρει τις εταιρίες. 

Οπότε το δημιουργούμε πολύ ελκυστικό το πακετάκι, με άλλο. Τους καλούμε, διοργανώνουμε μία εκδήλωση, καλούμε τα σχολεία, καλούμε τους εκπροσώπους της εταιρίας ενδεχομένως ή κάτι πιο προσεκτικό άμα θέλετε, εξαρτάται την πολιτική ισορροπία που έχετε στο Δήμο σας και έτσι προχωράμε στην διοργάνωση δράσεων ή εκπαιδευτικών προγραμμάτων και εκπαιδευτικά προγράμματα μπορεί να προσφέρουν και εθελοντές των εργαζομένων σε τρίτη ηλικία, σε ΚΑΠΗ. Παραδείγματος χάρη, σε μία περίπτωση ένας Δήμος πρόσφερε, μία εταιρία τεχνολογίας πρόσφερε εκπαιδευτικά προγράμματα σε ηλικιωμένους στο skype και στην διαχείριση του τηλεφώνου του κινητού, για να μιλάνε με τα εγγόνια τους.

Έτσι λοιπόν, είναι όλοι ευχαριστημένοι και παντρεύουν ανάγκες. Τα οφέλη, όπως καταλάβατε, είναι πολλαπλά, έχουμε την εξοικονόμηση πόρων, γιατί ναι μεν μπορεί να μην μας δίνουν χρήματα, αν και θα υπάρχει και μέσα στον στρατηγικό σχεδιασμό και το κομμάτι των χρημάτων, εξοικονομούμε πόρους, καλύπτουμε τις ανάγκες εκ των πραγμάτων, αναδεικνύουμε το κοινωνικό μας πρόσωπο ως Δήμος. Μάλιστα έτσι και ενισχύουμε την κοινωνική συνοχή, με την ανάδειξη του δικού μας κοινωνικού προσώπου, προβάλλεται το έργο του Δήμου και είναι παράδειγμα προς μίμηση και σε άλλους Δήμους ή φορείς.

Επίσης έχουμε στρατηγικά οφέλη σχετικά με την γνωριμία με επιχειρήσεις. Μιλάμε στη γλώσσα τους πια, δεν πάμε από κατάσταση ούτε αφ’ υψηλού, ότι κοίτα, έχουμε εσένα επιχειρηματία, που κάτι θέλεις, θέλεις να σου δώσω άδεια, οπότε… Ούτε πάμε να ζητήσουμε ελεημοσύνη. Έτσι ανοίγουμε ένα δίαυλο επικοινωνίας. 

ΠΡΟΕΔΡΕΙΟ: (εκτός μικροφώνου)

Α. ΨΩΜΙΑΔΗ: Σας ευχαριστώ πάρα πολύ, είμαι στην διάθεσή σας μετά για πολύ συγκεκριμένα παραδείγματα. 


Επίσης, κάτι που θα ήθελα να κάνω γέφυρα με την προηγούμενη ομιλία, είναι οι ΚΟΙΝΣΕΠ, οι λεγόμενες Κοινωνικές Συνεταιριστικές Επιχειρήσεις. Να ένας τρόπος να ιδρύσετε Κοινωνική Συνεταιριστική Επιχείρηση. Δημιουργείτε brand στην Κοινωνική Συνεταιριστική, στην ιδέα, συγκεντρώνετε τους ανέργους και το προτείνετε σε επιχειρήσεις που έχουν νεανικό κοινό ή έχουν στόχο την ανεργία, την καταπολέμηση της ανεργίας και έτσι η επιχείρηση χρηματοδοτεί την ίδρυση και την εκπαίδευση μελών Κοινωνικών Συνεταιριστικών Επιχειρήσεων. Αυτή είναι η γέφυρα. Έχουμε εταιρική κοινωνική ευθύνη δηλαδή και μέσα από τις Κοινωνικές Συνεταιριστικές Επιχειρήσεις.


Σας ευχαριστώ πάρα πολύ.

ΠΡΟΕΔΡΕΙΟ (Α. ΓΚΟΥΝΤΑΡΑΣ): Ευχαριστούμε και εμείς πάρα πολύ την κυρία Ψωμιάδη.


Πριν περάσουμε στον επόμενο ομιλητή, να κάνουμε μια ανακοίνωση. Στις 18.00 το απόγευμα θα επισκεφτούμε το Μουσείο Καπνού. Θα υπάρχει στις 17.45 λεωφορείο του Δήμου στον χώρο εδώ έξω από το ξενοδοχείο. 


Να περάσουμε στον κύριο Δροσίτη. Βέβαια ενδεχομένως πολλούς να ξενίσει το θέμα και να πείτε: γιατί δεν συζητήθηκε χθες; Πρέπει να πούμε όμως ότι αυτά τα οποία θα ειπωθούν για τα θέματα των υποδομών του αθλητισμού, κατά τον ίδιο τρόπο ισχύουν και στα θέματα υποδομής του πολιτισμού.


Κύριε Δροσίτη, έχετε τον λόγο.

Ι. ΔΡΟΣΙΤΗΣ: Με ιδιαίτερη προσοχή άκουσα τους ομιλητές και πραγματικά, δεν ξέρω πώς μπορώ να συνδέσω το θέμα το οποίο θα ακούσετε από εμένα, με όλα αυτά που ελέχθησαν. 


Θα πω όμως ότι θα σας προβληματίσει ίσως ένα μοντέλο διαχείρισης που αφορά το Δήμο Ηρακλείου και τις αθλητικές εγκαταστάσεις, με όλα αυτά που ελέχθησαν πριν με τον κοινωνικό ιστό, την κοινωνική πολιτική ή το πώς μπορούμε να ξεφύγουμε από αυτή την άσχημη οικονομική κατάσταση που βρίσκεται σήμερα η χώρα μας και η Τοπική Αυτοδιοίκηση.


Να πω ότι το μοντέλο αυτό ανάπτυξης, ξεκίνησε – και αυτό είναι νομίζω σημαντικότερο για εμάς και για αυτό αισθανόμαστε όμορφα – πολύ πριν την οικονομική κρίση. Ξεκίνησε τα χρόνια της ευφορίας που είχαμε όλοι μας, όπου όλα πήγαιναν καλά. Ο Δήμος Ηρακλείου είναι – το ξέρετε – από τους πιο μεγάλους Δήμους, με μια μεγάλη δυναμική, οικονομική ευρωστία και να πω ότι μέχρι το 2006 δεν είχε καμία μα καμία αθλητική υποδομή. Στην πλειονότητά τους όλοι οι χώροι του αθλητισμού ήταν αυλές σχολείων  ή κάποιοι υπαίθριοι χώροι, χωρίς ιδιαίτερη, θα πω έτσι, ευκολία στον αθλητισμό.


Έπρεπε λοιπόν να δημιουργήσουμε τις προοπτικές αυτές ανάπτυξης του δημοτικού αθλητισμού, που προσωπικά αλλά και όλοι οι συνεργάτες μου θεωρούμε ότι οι αθλητισμός και ο πολιτισμός είναι συγκοινωνούντα δοχεία και μάλιστα ελέχθη και σε διεθνή συνέδρια, ότι ο πολιτισμός του αθλητισμού, είναι ο πολιτισμός των πολιτισμών. 


Έπρεπε λοιπόν σε ανύποπτο χρόνο, όπως είπα, να αλλάξουμε τη νοοτροπία των πολιτών σε ένα δημοτικό αθλητισμό και σε μια φυσική δραστηριότητα. Πώς έγινε αυτό; Αποκτήθηκαν αμέσως μετά τους Ολυμπιακούς Αγώνες, μερικά χρόνια μετά, μεγάλες αθλητικές εγκαταστάσεις, που ίσως άλλοι Δήμοι δεν τις έχουν. Είχαμε τουλάχιστον αυτό το ευτύχημα, να υπάρχουν αυτές οι αθλητικές εγκαταστάσεις που από πλευράς ιδιοκτησιακού καθεστώτος ήταν ορφανές. Διεκδικήσαμε λοιπόν αυτές τις μεγάλες εγκαταστάσεις, που ήταν το Παγκρήτιο Στάδιο, μια Ολυμπιακή εγκατάσταση, ένα κλειστό 5.500 θέσεων και ένα δημοτικό γυμναστήριο. 

Έγιναν πολλές μα πάρα πολλές ενέργειες, προκειμένου να περάσουν αυτά στο Δήμο, υπεγράφησαν και με τη σειρά μας πολλά μνημόνια, μάθαμε και εμείς ακριβώς τι σημαίνει μνημόνιο πριν ξεκινήσουν τα μνημόνια τα οικονομικά. 

Μέσα από διεκδικήσεις από τα Ολυμπιακά Ακίνητα, πέρασαν αυτές όλες οι εγκαταστάσεις σε εμάς. Έγιναν προγραμματικές συμβάσεις και τέλος, από το 2008 ο Δήμος Ηρακλείου πρακτικά διαχειρίζεται αυτές τις εγκαταστάσεις, δημιουργώντας έναν φορέα διαχείρισης. Μας προβλημάτισε πάρα πολύ πώς θα είναι αυτός ο φορέας διαχείρισης, ώστε αυτές οι εγκαταστάσεις να λειτουργήσουν όπως εμείς θέλαμε. 

Θα έπρεπε να υπάρχει λοιπόν ένας ευέλικτος φορέας διαχείρισης, ακούσαμε θεωρητικά πάρα πολλά πράγματα και σας μεταφέρουμε την εμπειρία μας, γιατί εκ του αποτελέσματος κρίνονται όλα αυτά και όχι στη θεωρία. 

Θα έπρεπε λοιπόν να είναι ένας φορέας ο οποίος να έχει αυτά τα χαρακτηριστικά της διοίκησης, τις Οικονομικές Υπηρεσίες, θα έπρεπε να υπάρχει ένα μοντέλο τέτοιο ώστε τα Δημοτικά Αθλητικά Κέντρα να είναι στο κέντρο όλων αυτών των δραστηριοτήτων του Αθλητισμού για Όλους, της ανάπτυξης εμπορικών δραστηριοτήτων, τον Σωματειακό αθλητισμό, παράπλευρες δραστηριότητες, σύγχρονα μοντέλα διαχείρισης και τον σχολικό αθλητισμό.

Το μοντέλο μας ήταν να έχουμε μια μικρή ομάδα διοίκησης, να υπάρχει μια εμπλοκή μερική αλλά όχι ολοκληρωτική, των μελών του Διοικητικού Συμβουλίου στους λειτουργικούς τομείς, να υπάρχει μια τεχνική διαχείριση και θα σας πω πιο κάτω ποιος ήταν ακριβώς ο ρόλος αυτός. Ένας έλεγχος και μείωση των λειτουργικών εξόδων, που ήταν τεράστια πριν τις παραλάβουμε εμείς, μια πολυσυλλεκτικότητα των αθλητικών δραστηριοτήτων και ανάπτυξη παράλληλων άλλων εμπορικών δραστηριοτήτων, που πραγματικά δεν πρέπει κανείς να τις δαιμονοποιεί. 

Ποια πιστεύαμε ότι θα ήταν τα πλεονεκτήματα κάνοντας μια ανώνυμη εταιρία. Ότι θα είχαμε ευελιξία στις προσλήψεις την εποχή εκείνη και ευελιξία στις προμήθειες. Δυστυχώς αυτά και τα δύο, δεν επαληθεύτηκαν, άλλαξαν τα πράγματα και εδώ υπάρχει ένα μεγάλο πρόβλημα. Τα μειονεκτήματα ήταν ότι δεν είχαμε καμιά και δεν έχουμε ακόμα καμιά οικονομική ενίσχυση από πουθενά, ένα θολό τοπίο σε ότι αφορά τον χαρακτήρα και αποκλεισμό της επιχείρησης από διάφορες προγραμματικές συμβάσεις. 

Παραλάβαμε πολλά προβλήματα, νομίζω ότι οι εικόνες μιλούν από μόνες τους. Ακόμα σε ιδιοκτησία στα Ολυμπιακά Ακίνητα και στην Γενική Γραμματεία οι εγκαταστάσεις αυτές, σπασμένα καθίσματα, η πισίνα που υπάρχει στο Παγκρήτιο Στάδιο, τη βρήκαμε και είχε μέσα ακόμη και βατράχια. Κατά την παραλαβή των σταδίων, βλέπετε 8.500 καθίσματα ήταν σπασμένα από αγώνες επαγγελματικού ποδοσφαίρου.

Υπογράψαμε μνημόνια, υπογράψαμε την παραχώρηση, η Πολιτεία από τότε είναι απούσα, αγνοούνται όλα αυτά τα ποσά τα οποία βλέπετε, περίπου 3 εκατομμύρια ευρώ από τότε που έχει υπογραφεί η μεταφορά αυτών των εγκαταστάσεων σε εμάς, αγνοούνται. 

Όλοι πίστευαν ότι θα αποτύχουμε και νομίζω ότι ίσως είναι και αυτό το καλό της παρουσίασης αυτής, να σας βάλει σε κάποιο προβληματισμό, να αναγνωρίσουμε ή όχι αυτό που πριν ξεκινήσει αυτή η κρίση εμείς πιστεύαμε. 

Αμέσως, όλες αυτές οι εγκαταστάσεις άλλαξαν όψη – όπως βλέπετε εδώ – και άρχισε να δημιουργεί και το Παγκρήτιο Στάδιο, σαν ένας πολυχώρος αθλητισμού, με γυμναστήρια, κωπηλατήρια, αίθουσες χορού, αίθουσες όλων των Ολυμπιακών Αθλημάτων. Να σας πω ότι όλες αυτές οι αίθουσες υπήρχαν. Τις εξοπλίσαμε με δικά μας έξοδα και από τον τρόπο που διαχειριζόμαστε, θα σας πω στην πορεία, τις εγκαταστάσεις αυτές. 

Αυτές εδώ είναι εικόνες από τις τρεις εγκαταστάσεις. Θα σας πω – και αυτό είναι νομίζω το ενδιαφέρον – ότι η σκέψη μας και η φιλοσοφία μας ήταν ότι θα πρέπει όλοι οι πολίτες και ο Δήμος, να κάνουν μια συνδιαχείριση όλων αυτών των εγκαταστάσεων. Υπήρξαμε σε αυτό τον τομέα αυστηροί, με την έννοια ότι κρατήσαμε όλα αυτά τα οποία είχαμε αποφασίσει και έτσι, ξαφνικά, άρχισαν να στελεχώνονται και να γεμίζουν από κόσμο όλες αυτές οι εγκαταστάσεις που είδατε πριν. 

Εδώ είναι μία τιμολογιακή πολιτική που υπήρξε απέναντι στους δημότες, σας επαναλαμβάνω, από την εποχή του 2008 περίπου, 2007 ή 2008, με αποτέλεσμα να υπάρχουν έσοδα και να μπορούν και να συντηρούνται όλες αυτές οι εγκαταστάσεις, αλλά ταυτόχρονα να δίνεται και η ευχέρεια και στον πιο οικονομικά αδύναμο πολίτη να συμμετέχει.

Εφαρμόσαμε άλλες πολιτικές σε ότι αφορά την χρήση ενέργειας, καταργήσαμε για παράδειγμα στη θέρμανση της πισίνας το πετρέλαιο, βάλαμε αντλίες θερμότητας, είχαμε την ευχέρεια αυτή να τις προμηθευτούμε, είχαμε την οικονομική δυνατότητα να το κάνουμε, με αποτέλεσμα να πέσει το κόστος, βλέπετε από τα 400 € ή και 700 € με την αύξηση του πετρελαίου την ημέρα, να πέσει μόνο στα 180 €. Είμαστε η πρώτη κλειστή πισίνα η οποία εφαρμόζει αυτό τον τρόπο θέρμανσης.

Να πούμε ότι αυτά είναι πραγματικά νούμερα, ότι η συντήρηση του χόρτου, η συντήρηση και λειτουργία και η φύλαξη πριν τα πάρει ο Δήμος, όταν τα διαχειριζόταν τα Ολυμπιακά Ακίνητα και με έναν κεντρικό διαγωνισμό, έχει υποδιπλασιαστεί. Τα αποτελέσματα είναι αυτά, νομίζω ότι αυτά είναι που αξίζουν, ότι υπάρχουν 28 Σύλλογοι μέσα, μια επαγγελματική ποδοσφαιρική ομάδα, πολλά ολυμπιακά αθλήματα, υπάρχουν κάθε μέρα περίπου 2.000 αθλούμενοι, 500.000 ώρες χρήσης κάθε έτος στα γυμναστήρια. 


Ετούτη η διαφάνεια νομίζω και αυτή έχει ιδιαίτερη σημασία, ότι οι χρήστες του σταδίου είναι αυτοί οι οποίοι πρακτικά συντηρούν όλες τις εγκαταστάσεις αυτές, συμμετέχοντας κατά 80% στην διαχείριση. Χωρίς μόνιμο προσωπικό, όπως είπα και πριν και με δυσκολίες πολλές. 


Η παρουσίαση αυτή είχε σκοπό να δώσει μια νότα αισιοδοξίας σε ότι αφορά την διαχείριση μεγάλων, τεράστιων αθλητικών εγκαταστάσεων, πολύ κοστοβόρων στο παρελθόν και που θα μπορούσαν με σωστή διαχείριση, μια καλή πολιτική βούληση να γίνει πολλή δουλειά και με καλά αποτελέσματα.


Δεν νομίζω να σας κουράσω άλλο. Απλώς το επόμενό μας εγχείρημα είναι ότι δίπλα στο στάδιο υπάρχει μια τεράστια έκταση και ήδη προχωρούμε στην αξιοποίησή της μέσα από αρχιτεκτονικό διαγωνισμό ιδεών, ώστε προς όφελος του σταδίου και των πολιτών, να αξιοποιήσουμε και μια τεράστια περιοχή δίπλα παραθαλάσσια. 


Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε πάρα πολύ, νομίζω ότι ήταν ένα καταπληκτικό παράδειγμα καλής πρακτικής.


Και να περάσουμε στον επόμενο ομιλητή, στον κύριο Καρβούνη, ο οποίος θα μας μιλήσει για Ευρωπαϊκά Προγράμματα, με τον οποίο βέβαια είχα την χαρά να συνεργαστώ και βεβαίως αυτό το οποίο θέλω να πω σε όλους τους συναδέλφους, είναι ότι όποιος δεν ήρθε σε επαφή με τον κύριο Καρβούνη, να το κάνει σύντομα. Θα πάρει μεγάλη πληροφόρηση για τα Ευρωπαϊκά Προγράμματα και νομίζω ότι είναι ένα καλό εργαλείο για να προχωρήσουμε κάποια ζητήματα στην Αυτοδιοίκηση.


Κύριε Καρβούνη, έχετε τον λόγο.

Α. ΚΑΡΒΟΥΝΗΣ: Θέλω πριν ξεκινήσω την ομιλία μου, να ευχαριστήσω τον Πρόεδρο της ΚΕΔΕ, τον κύριο Ψαλιδόπουλο, την κυρία Παναγιωτοπούλου, για την πολύ τιμητική πρόσκληση που μου έκανε η ΚΕΔΕ για να παραστώ σε αυτό το συνέδριο το οποίο θα έλεγα γίνεται σε μια κρίσιμη χρονικά περίοδο για το θέμα στο οποίο θα αναφερθώ ευθύς αμέσως και πολύ σύντομα, γιατί ξέρω ότι έχουμε λίγο βγει από το χρόνο και είστε και λίγο κουρασμένοι.


Πριν ξεκινήσω όμως να μιλάω για Ευρωπαϊκά Προγράμματα, θέλω να πω ότι οι προηγούμενες εισηγήσεις και οι σημερινές και οι χθεσινές, ουσιαστικά θα υποστηρίξουν αυτά τα οποία θα αναλύσω στην συνέχεια. Δηλαδή το ζήτημα του κοινωνικού κεφαλαίου, το ζήτημα του σχολικού αθλητισμού, το ζήτημα της εταιρικής κοινωνικής ευθύνης, του κοινωνικού κεφαλαίου σε τοπικό επίπεδο, όλα αυτά είναι προϋποθέσεις για οποιονδήποτε ΟΤΑ για να συμμετέχει σε Ευρωπαϊκά Προγράμματα. Γιατί έχουμε μια στρεβλή εικόνα, στρεβλή εντύπωση ότι ξέρεις, άμα δεν έχω εγώ πέντε – έξι εταίρους από το εξωτερικό, δεν μπορώ να κατέβω σε πρόγραμμα. Αυτό είναι μία προϋπόθεση αλλά δεν είναι, κατ’ εμέ, μετά από τόσα χρόνια, η ουσιαστικότερη. 


Η βασικότερη προϋπόθεση είναι να υπάρχει ένα Επιχειρησιακό Σχέδιο σε επίπεδο Δήμου, που θα περιλαμβάνει το δυναμικό που υπάρχει σε τοπικό επίπεδο. Από εκεί ξεκινάμε, από τη βάση μας. Αν δεν έχουμε αυτό, οι εταίροι μας στο εξωτερικό περισσεύουν και δεν είναι εγγύηση πως ότι έργο υλοποιήσουμε στο πλαίσιο Ευρωπαϊκού Προγράμματος, θα έχει βιωσιμότητα. Η τοπική κοινωνία, οι φορείς της, σε κοινωνικό, οικονομικό επίπεδο, είναι αυτοί που θα τρέξουν αυτές τις δράσεις που γίνονται,  που υλοποιούνται μέσα από Ευρωπαϊκά Προγράμματα. 


Να μην καθυστερήσω σε αυτό, ούτως ή άλλως πιστεύω θα έχουμε την ευκαιρία μετά να μιλήσουμε. 


Καλλικράτης στα Ευρωπαϊκά Προγράμματα για τη νέα προγραμματική περίοδο 2014 – 2020, μείωση διοικητικών δαπανών, αλλά κατ’ εμέ περισσότερο να αποφευχθούν αυτές οι αλληλοεπικαλύψεις στο επίπεδο των δράσεων. Θα έλεγα ακόμα και αυτή η συγχώνευση προγραμμάτων που έχει γίνει, στο πλαίσιο της Ευρωπαϊκής Επιτροπής, των προτάσεών της, είναι θα έλεγα σε μικρή κλίμακα. Θα περίμενα κάτι περισσότερο, διότι υπάρχουν δράσεις σε Ευρωπαϊκά Προγράμματα, τα οποία θα έλεγα ότι είναι πανομοιότυπες. Δεν διαφέρουν ουσιαστικά από πρόγραμμα σε πρόγραμμα και δεν είναι λίγοι αυτοί που εκπονούν μια δράση και την επιδοτούν ανά διαφορετικές χρονικές περιόδους από διαφορετικά προγράμματα. 


Στη νέα προγραμματική περίοδο, αυτό που διαπιστώνουμε από τις προτάσεις τουλάχιστον της Ευρωπαϊκής Επιτροπής, γιατί ακόμα μένει η μεγάλη εκκρεμότητα του Κοινοτικού προϋπολογισμού, ένα αγκάθι θα έλεγα όχι μόνο για τα Ευρωπαϊκά Προγράμματα, αλλά και για τα ΣΕΣ, για το ΕΣΠΑ, όπως αλλιώς θα ονομαστεί, διότι χωρίς την συμφωνία του Ευρωπαϊκού Κοινοβουλίου πάνω σε αυτό το θέμα, όσα πούμε εδώ, ίσως έχουν μικρή αξία. Με την έννοια ότι δεν έχουμε οριστικούς αριθμούς, οριστικά νούμερα ως προς το ύψος της Κοινοτικής χρηματοδότησης σε αυτά τα προγράμματα. 


Όμως, για την έρευνα, την καινοτομία, την εκπαίδευση και την κατάρτιση, η πρόταση είναι να έχουμε μια αύξηση στης τάξης 80 δισεκατομμυρίων ευρώ. Εκεί λοιπόν θα πρέπει να εστιάσουμε το ενδιαφέρον μας, σε αυτού του είδους τα προγράμματα, που πράγματι – θα το δούμε και στην συνέχεια – φαίνεται να παίρνουν ένα πολύ μεγάλο μέρος της πίτας. 


Το πρώτο πράγμα στο οποίο θα αναφερθούν, είναι για τον πολιτισμό. Η Δημιουργική Ευρώπη, το Creative Europe, ένα υπερπρόγραμμα θα έλεγα, με την έννοια ότι συνενώνει τις πολιτιστικές δραστηριότητες μαζί με εκείνες του οπτικοακουστικού τομέα και του κινηματογράφου, σε ένα μεγάλο υπερπρόγραμμα το οποίο θα έλεγα στηρίζεται σε συμπράξεις, σε συνεργασίες, σε δίκτυα, σε πλατφόρμες. 


Οι γενικοί στόχοι του προγράμματος, η προώθηση της ευρωπαϊκής πολιτιστικής πολυμορφίας, αλλά και η ενίσχυση των δημιουργικών επιχειρήσεων. Οι δράσεις αφορούν κυρίως πολιτιστικές οργανώσεις, επαγγελματίες του χώρου, στο κομμάτι της κατάρτισης, αλλά και στο κομμάτι της διεύρυνσης, της απήχησης αυτών των έργων πέρα από εθνικά σύνορα. 


Τα βασικά εργαλεία του προγράμματος, οι συνεργασίες, τα δίκτυα και οι πλατφόρμες, όπως προείπα. Ούτως ή άλλως είναι μια κοινή συνιστώσα σε όλα τα Ευρωπαϊκά Προγράμματα σήμερα. Οι πόροι του είναι αυξημένοι κατά 37%, πάλι όμως με έναν αστερίσκο, επαναλαμβάνω, δεν έχουμε τα οριστικά ποσά για να μπορούμε να μιλήσουμε. Αυτή είναι η πρόταση της Ευρωπαϊκής Επιτροπής, εκκρεμεί η απόφαση του Ευρωπαϊκού Κοινοβουλίου για το πού θα κυμανθεί η συγκεκριμένη επιδότηση.


Το επόμενο πρόγραμμα αφορά τη νεολαία. Η νεολαία για την οποία χρηματοδοτούνται δράσεις όχι μόνο για την πανεπιστημιακή κοινότητα, διότι όταν έχουμε να κάνουμε εδώ με Δήμο, θα πρέπει να θίξουμε το ζήτημα της κατάρτισης, της επαγγελματικής κατάρτισης, αλλά και της σχέσης – όπως προαναφέρθηκε – του Δήμου με τις επιχειρήσεις και της κατάρτισης των ανέργων σε τοπικό επίπεδο. Είναι ένα πρόγραμμα το οποίο πρέπει να αξιοποιηθεί μπρος σε αυτή την κατεύθυνση, εφόσον όμως, όπως είπα στην εισαγωγή μου, υπάρχει μια εταιρική σχέση σε τοπικό επίπεδο ανάμεσα στους Δήμους, στις επιχειρήσεις, στις οργανώσεις, τις ενώσεις των νέων. 

Επομένως αν δεν έχουμε αυτό το τρίγωνο, αυτή την τριγωνική σχέση, νομίζω ότι το πρόγραμμα δεν θα επιδοτήσει παρά ελάχιστες δράσεις και αυτές περισσότερο ανταλλαγές, κάποια προγράμματα κατάρτισης, όμως ήσσονος σημασίας. 

Συμμαχίες γνώσης, συμμαχίες τομεακών δεξιοτήτων. Πάρα πολύ σημαντικές ευκαιρίες για τους Δήμους μας στη νέα προγραμματική περίοδο σε αυτό το κομμάτι. 

Ευρώπη για τους Πολίτες. Ο υποφαινόμενος, είναι το εθνικό σημείο επαφής για το συγκεκριμένο πρόγραμμα, ένα πρόγραμμα που είναι γνωστό ότι επιδοτεί κυρίως τις αδελφοποιήσεις των πόλεων και τα δίκτυα αδελφοποιημένων πόλεων, αλλά και δράσεις στις οργανώσεις της κοινωνίας πολιτών, όπως επίσης και τις δράσεις για την ευρωπαϊκή μνήμη. 

Η εμπειρία μου από την προηγούμενη περίοδο, την περίοδο που τώρα κλείνει, του 2007 – 2013, είναι ότι οι Δήμοι μας αξιοποίησαν ως ένα βαθμό το συγκεκριμένο πρόγραμμα, κυρίως στο κομμάτι των αδελφοποιήσεων, πολύ λιγότερο στο κομμάτι των δικτύων, σχεδόν καθόλου στο κομμάτι των οργανώσεων της Κοινωνίας Πολιτών.

Συνολικά δόθηκαν σε 49 ΟΤΑ 1,7 εκατομμύρια ευρώ, από 215, αλλά εγώ κοιτάω, να σας πω την αλήθεια, το ποιοτικό κομμάτι και όχι το ποσοτικό, το πόσοι συμμετείχαν. Δηλαδή, είδα για παράδειγμα αρκετές δράσεις, οι οποίες ήταν, τι να σας πω; Εγώ δεν θα τις επιδοτούσα προσωπικά. Δεν θα τις έδινα χρήματα. 

ΣΥΝΕΔΡΟΣ: (εκτός μικροφώνου)

Α. ΚΑΡΒΟΥΝΗΣ: Εδώ δεν είναι ΕΣΠΑ, εδώ είναι ανταγωνιστικό πρόγραμμα. Μιλάω για ανταγωνιστικά προγράμματα. Για ΕΣΠΑ νομίζω μιλήσατε χθες. 


Λοιπόν, δεν έχει να κάνει με άγνοια, έχει να κάνει αυτό που σας είπα, το έλλειμμα εταιρικών σχέσεων και συνεργασιών, με μια βιωσιμότητα. Εγώ εκεί δίνω μεγαλύτερο βάρος. Δεν δίνω τόσο στα έργα, όσο στα δίκτυα και στις συνεργασίες που έχεις οικοδομήσει πρώτα σε τοπικό επίπεδο και μετά σε διεθνές. Γιατί εμείς ξεκινάμε απέξω, ενώ έπρεπε να ξεκινήσουμε από μέσα. Γιατί οι οργανώσεις της Κοινωνίας των Πολιτών, οι οργανώσεις των νέων και των άλλων κοινωνικών ομάδων, σε τοπικό επίπεδο, αυτές θα τρέξουν τις δράσεις. Δεν μπορεί ο Δήμος από μόνος του να κάνει πολλά πράγματα, εκ των πραγμάτων. Να αξιοποιήσει το ανθρώπινο δυναμικό, το προσωπικό που έχει ο Δήμος. Ξέρω ότι είναι δύσκολες οι περιστάσεις, άρα πρέπει να αναζητήσει και άλλους εταίρους σε τοπικό επίπεδο.


Λοιπόν, εκεί είναι το θέμα, δεν είναι το ποσοτικό. Θεωρώ ότι πήγαμε καλά ανάλογα με τις δυνατότητές μας, είχαμε και την μετάβαση στον Καλλικράτη, στο ενδιάμεσο αυτής της χρονικής περιόδου, της προγραμματικής περιόδου, νομίζω ότι πήγαμε καλά, δεν πήγαμε άσχημα, αλλά από αυτά τα έργα που έγιναν στο πλαίσιο του προγράμματος, δεν θεωρώ ότι κάποια από αυτά μπορούν να μην είναι στη μνήμη τη δική μου τουλάχιστον, που τα παρακολούθησα, αλλά και αυτών που τα διαχειρίστηκαν ως ένα βαθμό.


Για την ιδιότητα του πολίτη βέβαια, υπάρχει και το πρόγραμμα για τα δικαιώματα και την ιθαγένεια και αυτό ένα πρόγραμμα αρκετά μεγάλο ως προς τους θεματικούς άξονες, αφού ενσωματώνει προγράμματα όπως το ΔΑΦΝΗ, όπως κάποια υποπρογράμματα του Progress κυρίως στο ζήτημα της ισότητας των φύλων, άλλα των δικαιωμάτων των παιδιών, γενικά ένα πρόγραμμα που στηρίζεται πάνω σε αυτή τη συνεργασία μεταξύ επιχειρήσεων, καταναλωτών, τα δικαιώματα των καταναλωτών, των επιχειρήσεων, δράσεων κατάρτισης, υποστήριξης δικτύων τοπικών περιφερειακών Αρχών πάνω σε αυτά τα θέματα. 

Νομίζω ότι το σύνολο των προγραμμάτων αυτών, ουσιαστικά έρχονται να στηρίξουν κάποιες δράσεις που ξεκινούν ήδη οι Δήμοι να κάνουν, αλλά δεν έχουν βρει ένα τρόπο αυτές οι δράσεις να έχουν μια συνέχεια. Νομίζω ότι τα προγράμματα δίνουν αυτή την ευκαιρία. Νομίζω ένας από τους στόχους τουλάχιστον αυτών των προγραμμάτων, είναι να διατηρήσουν αυτές τις δράσεις που υλοποιούν οι Δήμοι σήμερα, αλλά – όπως είπα – να διευρύνουν τον κύκλο των εταιρικών συνεργασιών τους. 

Για όλα αυτά βέβαια, υπάρχουν τα ανάλογα links. Εγώ σας επαναλαμβάνω ότι δεν έχει κλείσει ακόμα το χρηματοδοτικό κομμάτι, άρα βάζουμε έναν αστερίσκο εκεί. 

Εμείς ως Υπουργείο Εσωτερικών προσπαθούμε με ένα μηνιαίο δελτίο – κάποιοι ενδεχομένως από εδώ μέσα να το λαμβάνουν – να ενημερώνουμε όσο τα δυνατόν έγκαιρα και έγκυρα για τα Ευρωπαϊκά Προγράμματα τα ανταγωνιστικά που τρέχουν σε όλους αυτούς τους τομείς και όχι μόνο για τα προγράμματα και θεωρώ ότι είναι μια πρωτοβουλία που βρίσκει απήχηση, κάποιοι θέλουν να διαφημίσουν ακόμη και τις δράσεις τους μέσα από αυτό το δελτίο. Νομίζω ότι είναι ένα καλό εργαλείο για να το αξιοποιήσετε. Και βέβαια, η άμεση επικοινωνία νομίζω είναι ακόμα πιο αποτελεσματική.

Να ευχαριστήσω πάλι τους διοργανωτές για την τιμητική πρόσκληση και όλους εσάς που με παρακολουθήσατε.

Σας ευχαριστώ πολύ.

ΠΡΟΕΔΡΕΙΟ (Γ. ΙΩΑΚΕΙΜΙΔΗΣ): Να ευχαριστήσουμε διπλά τον κύριο Καρβούνη, διότι ήταν και εντός χρόνου.


Να ζητήσω από τους ομιλητές να έρθουν επάνω, ευχαριστώντας τους συναδέλφους εδώ που λειτουργήσαμε μαζί ως Προεδρείο. 


Η διαδικασία που θα ακολουθήσουμε, θα είναι η εξής. Θα δω ποιοι θέλουν τον λόγο, είτε για ερωτήσεις είτε για τοποθετήσεις, για να μοιράσουμε ανάλογα τον χρόνο που έχουμε, θα γίνουν όλα μαζί ερωτήσεις ή τοποθετήσεις και αμέσως μετά, αν χρειάζεται να απαντηθούν, θα απαντηθούν κάποια πράγματα από τους ομιλητές.


Θα παρακαλούσα να έχω χέρια και ονόματα αυτών που θέλουν το λόγο.

Λοιπόν, έχω γράψει δέκα ομιλητές ή ερωτούντες, 3 λεπτά maximum ο καθένας, είτε είναι ερώτηση, είτε είναι τοποθέτηση.

Ο κύριος Ζησάκος.

Χ. ΖΗΣΑΚΟΣ: Ευχαριστώ που μου δίνετε τον λόγο, λέγομαι Ζησάκος Χρήστος, είμαι εργαζόμενος στον πολιτισμό στο Δήμο Κορδελιού – Ευόσμου και κατάγομαι από ένα χωριό της Παιονίας, από την Αξιούπολη πάνω στο Κιλκίς. 


Όσον αφορά το πρώτο μέρος της σημερινής ημέρας και επειδή ακούστηκε η σχέση της κυβερνητική ή κρατικής πολιτικής στον πολιτισμό, νομίζω θα είναι πολύ χρήσιμο να δει κανείς τις προγραμματικές δηλώσεις της κυβέρνησης και του Υπουργού, του κυρίου Τζαβάρα, για τον πολιτισμό και εκεί θα διαπιστώσουμε ότι κυρίως αναφέρεται στα άυλα προϊόντα, προσπαθώντας να περιορίσει προφανώς τα κονδύλια που δίνονται για τον πολιτισμό. Και ξέρετε ότι η χώρα μας είναι από την Ευρωπαϊκή Ένωση, η τελευταία σε ποσοστό χρηματοδότησης του προϋπολογισμού. 


Επίσης είναι πολύ χρήσιμο να ρίξουμε μία ματιά στις θέσεις των κομμάτων που αφορούν τον πολιτισμό, μέσα από τα προγράμματά τους. Από εκεί θα πάρουμε μία γεύση το πού το πάει ο καθένας από αυτούς. Όλοι μας γνωρίζουμε και κυρίως οι άνθρωποι που ασχολούνται με την Τοπική Αυτοδιοίκηση, ότι αυτή έχει κατακτήσει να είναι ένας πυλώνας άσκησης πολιτιστικής πολιτικής και διαπίστωσα από την σημερινή ημέρα, ότι υπάρχει μία φοβικότητα στην αναφορά του μνημονιακού θεσμικού πλαισίου που σχετίζεται με την Τοπική Αυτοδιοίκηση. 


Η Τοπική Αυτοδιοίκηση είναι μία εξουσία απευθείας εκλεγμένη από τον λαό και σήμερα, όπως είπαν πολλοί ομιλητές, αφαιρούνται αρμοδιότητες, αφαιρούνται υπηρεσίες, αφαιρούνται ζητήματα, τα ξέρετε όλοι. Και νομίζω ότι δεν πρέπει αυτό το πράγμα να θεωρείται δεδομένο. Οι αιρετοί της Τοπικής Αυτοδιοίκησης οφείλουν να διεκδικήσουν και να μην θεωρούν δεδομένο ότι: η κρίση είναι αυτή και τι να κάνουμε, δεν γίνεται αλλιώς. 


Και η διεκδίκηση θα πρέπει να αφορά κυρίως την φορολογική μεταρρύθμιση που πρέπει να υπάρχει και αφορά τους πόρους τη Τοπικής Αυτοδιοίκησης. Οι περισσότεροι από εσάς που συμμετέχετε πιθανά και στην ελληνογερμανική συνέλευση, θα έχετε δει ότι η Γερμανία έχει θεσμοθετημένο ποσοστό από το φόρο εισοδήματος των πολιτών, το οποίο είναι ένα 23% αν δεν κάνω λάθος.


Τώρα όσον αφορά, για να πάμε λίγο και στο δια ταύτα…

ΠΡΟΕΔΡΕΙΟ: (εκτός μικροφώνου)

Χ. ΖΗΣΑΚΟΣ: Ναι, ένα λεπτό μόνο, θα μιλήσω για το δια ταύτα τώρα. 


Θέλω να ρωτήσω, καταρχήν αναφερόμαστε οι περισσότεροι σε μεγάλες πόλεις. Όμως και η περιφέρεια έχει Δήμους οι οποίοι δεν έχουν μεγάλους οικισμούς, όπως η καταγωγή, το χωριό μου. Εδώ λοιπόν τώρα, όσον αφορά τις μεγάλες πόλεις, υπάρχει ένα μητρώο τοπικών δημιουργών στους Δήμους, για να μπορούμε να αξιοποιήσουμε το τοπικό δυναμικό; Δεύτερον. Υπάρχουν χώροι που οι τοπικοί δημιουργοί μπορούν να εκθέσουν τις δημιουργίες τους; Η διάκριση μεταξύ ανθρώπων οι οποίοι είναι σε μεγάλες πόλεις και έχουν πρόσβαση σε πολιτιστικά προϊόντα, σε αντίθεση με το χωριό μου, που δεν μπορούν να έχουν μουσική, μπαλέτο και τα λοιπά, για αυτό η Τοπική Αυτοδιοίκηση θα δώσει απάντηση; Θα συνεχίσει αυτή η διάκριση; Δεν πρέπει να υπάρχει κάτι ώστε να μην έχουμε πολίτες δύο κατηγοριών;


Και να τελειώσω, επειδή όντως ο χρόνος έχει περάσει και με συγχωρείτε για την κατάχρηση, ένα σημαντικό σημείο είναι το ότι η Τοπική Αυτοδιοίκηση σήμερα στερείται πόρων, στερείται ανθρώπινων πόρων, δεν πρέπει αυτό να θεωρείται δεδομένο, η χώρα μας δεν είχε κατάρτιση στελεχών του πολιτισμού σε επίπεδο διοίκησης, τα τελευταία χρόνια έχει γίνει μία παραγωγή ανθρώπων οι οποίοι έχουν εξειδικευτεί στην διοίκηση των πολιτισμικών μονάδων και θα πρέπει η Τοπική Αυτοδιοίκηση αν θέλει να αναπτύξει τον πολιτισμό της, να στραφεί εκεί και να ζητήσει να μπορεί να στελεχώσει τις υπηρεσίες της με προγράμματα και με ανθρώπους οι οποίοι έχουν εξειδικευτεί σε αυτό και οι οποίοι είναι δεκάδες. 


Ευχαριστώ πολύ.

ΠΡΟΕΔΡΕΙΟ: Και εμείς ευχαριστούμε τον κύριο Ζησάκο. Πολύ ενδιαφέρουσες οι παρατηρήσεις.


Ο κύριος Παπαδόπουλος. 

ΠΑΠΑΔΟΠΟΥΛΟΣ: Καλησπέρα σας.


Είμαι αυτοδιοικητικός από το 1994, να μην αναφέρω όλους τους τίτλους και νυν, μετά τον Καλλικράτη, Αντιδήμαρχος στο Δήμο Ήλιδας, στην Περιφέρεια Δυτικής Ελλάδος, στο Νομό Ηλείας. 


Θέλω να κάνω μία πρόταση πρόταση, ότι τα όσα καλά ακούσαμε και ενδιαφέροντα από  το συνέδριο, τα συμπεράσματα και τα πορίσματα του συνεδρίου, να δοθούν στους Δήμους και στις πολιτιστικές οργανώσεις των Δήμων, ώστε αυτά να τα αξιοποιήσουμε και να ακολουθήσουμε ένα άλλο πλέον μοτίβο, για να μπορέσουμε αυτή η όλη γνώση και πληροφόρηση, να είναι ένα χρήσιμο εργαλείο, γιατί έχουμε τρεις κατηγορίες Δήμων. Έχουμε τους μεγάλους, τους μεσαίους και τους μικρούς. Οι μεγάλοι Δήμοι τα καταφέρνουν διότι έχουν και το ανάλογο προσωπικό και είναι στις μεγάλες πόλεις, οι μεσαίοι και αυτοί κάτι, αλλά στους πιο μικρούς Δήμους, που είχα την ευκαιρία να υπηρετήσω επί μία 8ετία, εκεί δυστυχώς δεν υπάρχει αυτή η δυνατότητα και ούτε το κατάλληλο προσωπικό, άρα λοιπόν περισσότερο προς τα εκεί.


Η πρώτη ερώτηση, γιατί εγώ την καταλαβαίνω, αλλά δεν θέλω να ερμηνεύσω τον κύριο Γασπαρινάτο, επειδή αναφέρθηκε στο μνημόνιο και στο σύμφωνο, είναι πιστεύω ταυτόσημες έννοιες, αυτό θα ήθελε να πει, αλλά επειδή δεν θέλω να τον ερμηνεύσω και επειδή έχει παρεξηγηθεί η λέξη μνημόνιο, επειδή παλιότερα μνημόνια συνεργασίας υπογράφαμε, προγραμματικές συμβάσεις, τώρα ενδεχομένως, το βάζω σε παρένθεση, γιατί είπα δεν θέλω να τον ερμηνεύσω, θα μας το πει ο ίδιος αν το σύμφωνο εννοεί το μνημόνιο και τα λοιπά. Δεν είναι αμαρτία όμως να λέμε μνημόνιο. Άλλο το μνημόνιο της οικονομικής συνεργασίας, άλλο το μνημόνιο που μας φόρτωσαν, δεν έχει καμία σχέση όμως με τις υπόλοιπες ενέργειες και συμπράξεις που θα πρέπει να κάνει η Αυτοδιοίκηση προκειμένου να έχει και στον πολιτισμό και στον αθλητισμό, καλά αποτελέσματα. Και να εξυπηρετεί φυσικά και τις ανάγκες και τις υποχρεώσεις και τα οράματα που έχει βάλει η Δημοτική Αρχή και ο Δήμαρχος.


Μια άλλη ερώτηση, η οποία απευθύνεται στον κύριο Ζιώμα, τον οποίο έτσι με ιδιαίτερο ενδιαφέρον, όπως και τους υπόλοιπους ομιλητές, παρακολούθησα, αν κατάλαβα καλά, ότι δεν θα πρέπει οι Δήμοι να έχουν πρωταγωνιστικό ρόλο, να είναι πρωτεργάτες στην ίδρυση Κοινωνικών Συνεταιριστικών Επιχειρήσεων, που είναι ένα καινούργιο μοντέλο επιχειρείν πλέον και εφαρμόζεται στους μεγάλους Δήμους.


Όμως, με αυτό που είπα προηγούμενα ότι έχουμε τρεις κατηγορίες πλέον Δήμων, τους μεγάλους, τους μεσαίους και τους μικρούς, που όταν λέμε μικρούς μιλάμε κάτω από 10.000 κατοίκους και αν θέλετε, από 20.000, αυτή είναι η πραγματική εικόνα, από 20.000 και κάτω θεωρείται ένας Δήμος μικρός, που οι κοινωνίες είναι μικρές, είναι χωριά, που δεν υπάρχει ανεπτυγμένη η αλληλεγγύη και η κοινωνική προσφορά και τα λοιπά, δεν θα πρέπει να υπάρξει μια Δημοτική Αρχή η οποία θα πάρει μια πρωτοβουλία  και με κάποιον που έχει την κουλτούρα, ενδεχομένως ένα – δύο, να γίνει ο πρωταγωνιστής; 


Εγώ λέω και συμφωνώ – κλείνω – ότι θα πρέπει ο Δήμος να είναι επίκουρος, να είναι συνοδοιπόρος, να στηρίζει αυτές τις πρωτοβουλίες, αλλά όταν δεν υπάρχουν αυτές οι πρωτοβουλίες, είναι αμαρτία; 


Ευχαριστώ πολύ.

ΠΡΟΕΔΡΕΙΟ: Ο  κύριος Σχοιναράκης. 

Ν. ΣΧΟΙΝΑΡΑΚΗΣ: Κυρίες και κύριοι, με δεδομένη τη σημερινή δύσκολη οικονομική συγκυρία, που βάζει απαγορευτικό ακόμα και στη σκέψη για πολιτιστικές εκδηλώσεις σε πάρα πολλούς Δήμους, θα ήθελα να σας ενημερώσω για μια πολιτισμική δραστηριότητα που έχουμε υιοθετήσει τώρα και 3 χρόνια στο Δήμο μας, με τίτλο «Μαθητικό φεστιβάλ μουσικής και θεάτρου», μέσα στον αρχαιολογικό χώρο της αρχαίας Γόρτυνας. 


Ένα φεστιβάλ με μεγάλη επιτυχία, με συμμετοχή πολλών σχολείων, όχι μόνο του Δήμου μας, αλλά και όλου του Νομού. Ο αριθμός συμμετοχής των σχολείων είναι ο μοναδικός παράγοντας που ορίζει την χρονική διάρκεια αυτού του φεστιβάλ.


Θα πρότεινα λοιπόν να δημιουργήσουν και οι υπόλοιποι Δήμοι τέτοιου είδους πολιτισμικές εκδηλώσεις και αν δεν έχουν αρχαιολογικούς χώρους, σίγουρα θα έχουν κάποιες τοποθεσίες, στα όρια του Δήμου τους, με μια ιδιαίτερη φυσική ομορφιά, διότι αυτές οι εκδηλώσεις δεν έχουν κόστος. Η μοναδική συμμετοχή του Δήμου μας, ήταν μια ξύλινη εξέδρα, καθίσματα από Πολιτιστικούς Συλλόγους, καθώς και προσφορά νερού και μικρά σάντουιτς από επιχειρήσεις του Δήμου μας. Και το πιο σημαντικό. Ένα μαθητικό φεστιβάλ το οποίο προάγει παιδεία. Κατευθύνει τους νέους σε δημιουργικές παρεμβάσεις, προς όφελος των ιδίων.


Κατά επέκταση, καλό θα ήταν, με πρωτοβουλία της Επιτροπής της ΚΕΔΕ, να εξετάσει την δυνατότητα, τη δημιουργία ενός πανελλαδικού μαθητικού φεστιβάλ, όπου εκεί κάθε Δήμος θα παρουσίαζε τα πολιτιστικά του τόπου του. Τα έξοδα για τέτοιες εκδηλώσεις, όπως είπε και ο κύριος Σκαρμέας, με πρωτοβουλία της Επιτροπής, να εξεταστεί αν υπάρχει η δυνατότητα να διασφαλιστεί από το νέο ΕΣΠΑ. 


Ευχαριστώ πολύ.

ΠΡΟΕΔΡΕΙΟ: Ο κύριος Παντσάς.

Α. ΠΑΝΤΣΑΣ: Μια ερώτηση για τον κύριο Ζιώμα. Εμείς στο Βόλο, ενεργοποιήσαμε το πρόγραμμα το ΤΟΠΕΚΟ. Βρήκαμε κόσμο, δυστυχώς δεν ανταποκρίθηκαν όλοι αυτοί που θεωρητικά θα μπορούσαν να εκμεταλλευτούν το πρόγραμμα. Είδαμε ότι ήταν ιδιαίτερα δύσκολο να πειστεί ο κόσμος να φτιάξει εταιρίες, διότι περί αυτού πρόκειται. Με τους καιρούς που τρέχουν, ακούει ο άλλος ασφαλιστικές εισφορές και ανατριχιάζει, ΙΚΑ, ΤΕΒΕ και λοιπά και βέβαια είδαμε ότι δεν υπάρχει καμία μα καμία περίπτωση να υπάρξει αυτοφυής ανταπόκριση μέσα στην κοινωνία, με μόνο το ερέθισμα: θα σας δώσουμε μια κάποια δουλειά. Όταν συγκεκριμενοποιήσαμε σαν Δήμος το εργασιακό αντικείμενο, πράγματι βρήκαμε κάποιες ομάδες οι οποίες πρόκειται να ενεργοποιηθούν μέσα από την λογική των ΚΟΙΝΣΕΠ. Αυτό είναι το ένα. 

Άκουσα και πραγματικά χάρηκα, ότι στην Κω υπάρχουν 18 ΚΟΙΝΣΕΠ και είπατε, αν κατάλαβα καλά και για αυτό θέλω την διευκρίνιση, ότι υπάρχει ένα budget από το Δήμο της Κω, για 600 εκατομμύρια αν κατάλαβα καλά…

ΟΜΙΛΗΤΗΣ: (εκτός μικροφώνου)

Α. ΠΑΝΤΣΑΣ: Συγνώμη, έχετε δίκιο, 600 χιλιάδες, οι οποίες όμως μπαίνουν στον προϋπολογισμό σαν ένας ξεχωριστός ενιαίος κωδικός για ΚΟΙΝΣΕΠ; Θα μου το πείτε μετά. Αυτή είναι η ερώτηση η μία.


Και η άλλη για την κυρία Ψωμιάδη. Πραγματικά δεν άκουσα από αυτή την πολύ ενδιαφέρουσα παρουσίαση, ποιο είναι το σημερινό φορολογικό καθεστώς για τις επιχειρήσεις και για την εταιρική κοινωνική ευθύνη. Ένα.


Δεύτερον, πάρα πολύ σημαντικό, η κατάσταση στην Ελλάδα σήμερα, σε σχέση με το νόμο που αφορά την εταιρική κοινωνική ευθύνη, έχει άρωμα πελατειακό και ξέρετε πάρα πολύ καλά – πιθανόν καλύτερα από εμένα – ότι στην Ελλάδα, οι περισσότερες δαπάνες για εταιρική κοινωνική ευθύνη των μεγάλων εταιριών, όπως η Εθνική Τράπεζα, Μυτιληναίος και λοιπά, που έχουν μια κατάταξη στην παγκόσμια κατάταξη των εταιριών για εταιρίες κοινωνικής ευθύνης, για συμμετοχή σε εταιρική ευθύνη, δίδεται σε πιο glamour εκδηλώσεις και όχι σε πραγματική κοινωνική ευθύνη, όχι πραγματικά σε αυτούς που το έχουν ανάγκη. Και όταν λέω glamour, εννοώ Μέγαρο Μουσικής, Λυρική και βεβαίως ποδοσφαιρικές ομάδες. Απλώς, συγνώμη που τρώω τον χρόνο αλλά νομίζω ότι είναι πολύ σημαντικό, από μια συγκεκριμένη εταιρία, το 85% των ποσών που δόθηκαν στην εταιρική ευθύνη, ήταν για ποδοσφαιρικές ομάδες και μάλιστα επαγγελματικές. 

ΠΡΟΕΔΡΕΙΟ: (εκτός μικροφώνου)

Α. ΠΑΝΤΣΑΣ: Όχι, με συγχωρείτε πάρα πολύ, αλλά θέλω να θέσω ένα συγκεκριμένο ερώτημα και μια πρόκληση προς την  ΚΕΔΕ, αν μου επιτρέπετε. 


Εμείς λοιπόν στο Δήμο Βόλου, έχουμε ένα Δημοτικό Κοινωνικό Παντοπωλείο, το οποίο έχει μια πάρα πολύ καλή παρουσία. Συναντήσαμε όμως το γνωστό πρόβλημα ότι αυξάνοντας τον αριθμό των οικογενειών, δεν είχαμε να τροφοδοτήσουμε με μόνη την καλή προαίρεση των συμπολιτών μας, η οποία ήταν πάρα πολύ μεγάλη. Έτσι λοιπόν πήγαμε να ενισχύσουμε μέσα από τη λογική της εταιρικής κοινωνικής ευθύνης, από την ΔΕΥΑ, δηλαδή την Επιχείρηση της Ύδρευσης – Αποχέτευσης του Βόλου, η οποία είναι μια εταιρία σαν όλες τις άλλες. Υπακούει στην εταιρική λογική που υπακούουν όλες οι εταιρίες. Και είδαμε, κύριε Πρόεδρε του πάνελ, ότι είναι αδύνατο, δεν υπάρχει η δυνατότητα, απερρίφθη, διότι απαγορεύεται.


Άρα λοιπόν, δύο προτάσεις έχω να κάνω. Το πρώτο είναι να διευθετηθεί το θέμα της δυνατότητας που έχουν και οι ΔΕΥΑ σαν εταιρίες, να δώσουν, να συμμετέχουν, γιατί πραγματικά μπορούν να βοηθήσουν σε πολύ σημαντικά σημεία.


Και η δεύτερη πρόταση που θα ήθελα να κάνω, θα ήθελα πραγματικά η ΚΕΔΕ να παρέμβει και να ζητήσει με ρύθμιση, να ορίζεται ότι ένα ποσοστό της εταιρικής κοινωνικής ευθύνης, να πηγαίνει πραγματικά προς τους ΟΤΑ. Πιστεύω ότι είναι μια πρόκληση. 


Ευχαριστώ πολύ.

ΠΡΟΕΔΡΕΙΟ: Δεν είναι θέμα να το απαντήσουμε εμείς αυτό. Δεν συμφωνώ στην πρόταση έτσι και αλλιώς εγώ, αλλά δεν είναι θέμα δικό μου να το απαντήσω. Οι ΔΕΥΑ είναι καθαρά Δημοτικές Επιχειρήσεις στο 100% τους, άρα αν τις χρηματοδοτήσουμε με τον προϋπολογισμό του Δήμου, δεν χρειάζεται να το κάνουμε μέσω ΔΕΥΑ, κατά την άποψή μου, αλλά έτσι και αλλιώς δεν το απαντάω εγώ, ας μεταφερθεί η πρόταση στην ΚΕΔΕ.


Ο κύριος Μπουντίνος. Να πω ότι βιάζω τον χρόνο, διότι βλέπω ότι αραιώνουμε και είναι λογικό. Να προσπαθήσουμε, είχαμε μέσο όρο τουλάχιστον 90 ανθρώπους από το πρωί, θεωρώ ότι ήταν πάρα πολύ πετυχημένο μέχρι τώρα και με αυτή την έννοια να το σφίξουμε, να μείνουμε μέχρι τέλος τουλάχιστον τόσοι, ώστε όλοι μαζί να φύγουμε από εδώ με ενιαία συμπεράσματα ει δυνατόν.

Α. ΜΠΟΥΝΤΙΝΟΣ: Μπουντίνος, από το Γραφείο Αθλητισμού του Δήμου Καισαριανής. 


Και χθες στον αθλητισμό και σήμερα στον πολιτισμό, εκτιμήσαμε – τουλάχιστον για τον αθλητισμό γνωρίζω, για τον πολιτισμό δεν ξέρω ακριβώς – ότι υπάρχουν Δήμοι τριών ταχυτήτων δράσεων του αθλητισμού. Είναι οι Δήμοι αυτοί που έχουν μόνιμους γυμναστές μετά τη μονιμοποίηση με το νόμο Παυλόπουλου, είναι οι Δήμοι που έχουν κάποιες δραστηριότητες περιμένοντας τα προγράμματα της Γενικής Γραμματείας Αθλητισμού και είναι και οι Δήμοι, συνήθως οι επαρχιακοί μικροί Δήμοι, που δεν έχουν κάποια δράση. Το ίδιο θέλω να πιστεύω ότι γίνεται και στον πολιτισμό, κρίνοντας, γιατί στο Δήμο το δικό μας έχουμε το Πνευματικό Κέντρο που έχει τους εργαζόμενους, έχουν μονιμοποιηθεί με το νόμο Παυλόπουλου. 


Το ερώτημά μου που βγαίνει τώρα, είναι γιατί δεν μπορούμε να προσλάβουμε σαν ΟΤΑ μόνιμους και μας επιτρέπεται να προσλάβουμε μέσω ΚΟΙΝΣΕΠ; Μήπως επειδή αύριο Δευτέρα, όσοι έχουμε προσωπικό με το νόμο Παυλόπουλου, θα πρέπει το ίδιο το προσωπικό, επειδή το θεωρούμε αναγκαίο, να το προσλάβουμε με ΚΟΙΝΣΕΠ;

ΠΡΟΕΔΡΕΙΟ: Θα απαντηθεί από την ΚΟΙΝΣΕΠ, αλλά δεν μπήκε πουθενά κάτι τέτοιο. Καμία ΚΟΙΝΣΕΠ δεν μπορεί να προσλάβει μόνιμο προσωπικό. 


Ο κύριος Αντωνόπουλος.

ΑΝΤΩΝΟΠΟΥΛΟΣ: Έχουμε έρθει εδώ σύσσωμοι σαν στελέχη του Δήμου.


Εγώ ήθελα περισσότερο να κάνω ένα σχόλιο τύπου ερώτησης, επειδή είμαστε μανούλες εμείς οι Έλληνες στο να διαστρεβλώνουμε τα νομοθετήματα πριν καν βγουν, ψάχνουμε και βρίσκουμε διάφορα τερτίπια για να μην τα υλοποιήσουμε στην λογική και στην φιλοσοφία του συντάκτη, όλων αυτών που το έφτιαξαν, θέλω να επισημάνω και ο φίλος μου ο Δημήτρης ο Ζιώμας, 30 χρόνια φίλοι ως Σύμβουλοι Ανάπτυξης και διάφορα, από το ΚΕΠΕ, να επισημάνω και αν θέλει να τα σχολιάσει, τρεις στρεβλώσεις σημαντικές ειπώθηκαν ακροθιγώς εδώ, που έχουν ήδη παρατηρηθεί σε αυτό το υπέροχο νομοθέτημα που έφτιαξε η Κατσέλη, το 4019, με τους συνεργάτες της και με το ΕΚΚΕ, που χρόνια προσπαθούσε να θεσμοθετήσει την κοινωνική οικονομία στην Ελλάδα και πρέπει να τις προσέξουν περισσότερο οι Δήμαρχοι και η ΚΕΔΕ, ώστε να μπορέσουμε να ξεφύγουμε από αυτό το πράγμα, γιατί άλλο ένα θεσμό, όλοι οι θεσμοί ήταν ωραίοι, και οι Δημοτικές Επιχειρήσεις ήταν εξαιρετικός θεσμός, που έφτιαξε ο αείμνηστος Γεννηματάς, με τον 3614 το 1984, αλλά  δυστυχώς είδατε τι έγινε. Οι Δήμαρχοι τα χρησιμοποίησαν ρουσφετολογικά και τελικά έγινε αυτό που έγινε και σήμερα μας κατηγορούν, ενώ ήταν εργαλείο καλό.



Για να μην πολυλογώ λοιπόν, θέλω να τονίσω αυτές τις τρεις στρεβλώσεις που παρατηρούνται. Ένα είναι να συνιστούν ΚΟΙΝΣΕΠ εξειδικευμένοι Σύμβουλοι της αγοράς, δηλαδή γραφεία μελετητικά μπαίνοντας μπροστά και βρίσκοντας άλλα 3 – 4 άτομα και μέσω αυτού να χρησιμοποιούν μετά το θεσμό των προγραμματικών συμβάσεων και τις απευθείας αναθέσεις χωρίς έλεγχο. 

Ο δεύτερος είναι να δημιουργούνται ΚΟΙΝΣΕΠ από τα πάνω, για να λύσουν ανάγκες των Δήμων. Εμείς στην Καισαριανή, πρώτοι φτιάξαμε δύο τέτοιες, δηλαδή ΚΟΙΝΣΕΠ που τις έφτιαξε ο Δήμος, στην ουσία εμείς τους βοηθήσαμε, από παιδιά που έφυγαν από την Υπηρεσία γιατί ήταν ορισμένου χρόνου και διάφορα, τους φτιάξαμε τις ΚΟΙΝΣΕΠ, δεν έχουν καταλάβει τίποτα, η Πρόεδρος δεν έχει καταλάβει πού βρίσκεται, όλοι θεωρούν ότι είναι υπάλληλοι του Δήμου στην ουσία. Είμαι σίγουρος ότι κάποια στιγμή που μπορεί ας πούμε να μην μπορέσει ο Δήμος να πληρώσει, να μπλέξουν με το ΙΚΑ και αυτά και η κοπέλα ας πούμε, η οποία είναι μια αξιόλογη κατά τα άλλα, δουλευταρού στη δουλειά της, να μην ξέρει πού βρίσκεται, πώς έχει γίνει Πρόεδρος και να χρωστάει στο ΙΚΑ, να χρωστάει δεν ξέρω πού. Λοιπόν, αυτοί πραγματικά νιώθουν εργαζόμενοι του Δήμου και στην ουσία τους χρησιμοποιούμε, νοικιάζουμε εργαζόμενους. Είναι απλά τα πράγματα. Δηλαδή τους έχουμε φτιάξει εκεί και τους αξιοποιούμε.

Και το άλλο, που εξαιρετικά το είπε ο κύριος Ιωαννίδης, το τρίτο δεν το είχα σαν στρέβλωση, εδώ την είδα και το είδα αυτό, το επιβεβαιώνω και εγώ δηλαδή, που το τόνισε ο κύριος Ιωαννίδης, για τον συγκεκριμένο βαλιτσάκια, τον τσαντάκια, πώς τον είπε, που με πέντε χιλιάρικα έρχεται και σου στήνει μία ΚΟΙΝΣΕΠ ας πούμε. Αυτές τις στρεβλώσεις, λιγότερο ο κύριος Ζιώμας, ο οποίος πρέπει να  τις ξέρει και σαν θεωρητικός του είδους, αλλά περισσότερο η ΚΕΔΕ, πρέπει ας πούμε κάτι να κάνουμε, κάτι να δούμε. Πρέπει να επιμορφώσουμε τους αιρετούς, πρέπει να αποκλείσουμε κάποιες τέτοιες περιπτώσεις, τι να πω; Κάτι πρέπει να κάνουμε.

Ευχαριστώ.

ΠΡΟΕΔΡΕΙΟ: Η κυρία.
Χ. ΔΡΑΝΤΑΚΗ: Γεια σας και από εμένα. Ονομάζομαι Χρύσα Δραντάκη, ασχολούμαι από το 1987 με τα πολιτιστικά του Δήμου Βόλου, σε διάφορες θέσεις. Τελευταία στον μεγάλο καλλικρατικό Δήμο, Προϊσταμένη Πολιτισμού του Νομικού Προσώπου του Δήμου.


Να σταθώ καταρχήν στην πολύ ενδιαφέρουσα ανάλυση του κυρίου Ιωαννίδη και στην συνέχεια, χρησιμοποιώντας την εξαιρετική αναδρομή που έκανε ο κύριος Γασπαρινάτος, να επιβεβαιώσω στην πράξη τα όσα έχουμε κάνει στο Δήμο Βόλου εν τάχει και να καταλήξω στο σήμερα.


Δυο μικρά ιστορικά στοιχεία. Ο Βόλος, θα ξέρετε όλοι, είναι μια πόλη, ένα αστικό κέντρο, που παρουσιάζει μια αστική εκτίναξη, ένα αστικό θαύμα, στον μεσοπόλεμο. Οικονομική και πολιτιστική ανάπτυξη κορυφαία. Μετά τον πόλεμο η παρακμή η γνωστή και από το 1960 και μετά, δύο ιδιωτικοί Σύλλογοι από προσωπικότητες της πόλης, χειρίζονται τα πολιτιστικά πράγματα της πόλης, με εξαιρετική επιτυχία και με πολύ μεγάλα ονόματα και υψηλό επίπεδο. Ο Σύλλογος Φιλοτέχνων και το Καλλιτεχνικό Πνευματικό Εντευκτήριο. Δράσεις εξαιρετικές και όπως σας είπα, εξαιρετικής ποιότητας.


Από το 1980, ο Δήμος και μια προσωπικότητα Δημάρχου, αρχίζει σιγά – σιγά να οικειοποιείται – το λέω ευγενώς – ή να αρπάζει δράσεις των Συλλόγων αυτών. Το 1984 δημιουργείται για πρώτη φορά σε μια συγκυρία εκείνη την εποχή πολύ καλή, Δήμος Καλαμάτας και Δήμος Βόλου από τους πρώτους, δημιουργείται ο Καλλιτεχνικός Οργανισμός Δήμου Βόλου, ο οποίος βασίστηκε σε ένα όραμα πολιτιστικό – και κυριολεκτώ στη λέξη όραμα – ένα όραμα το οποίο βασίστηκε στην καλλιτεχνική παιδεία. Καλλιτεχνική παιδεία όλων των ηλικιών, που ξεκινούσε από την καλλιτεχνική παιδεία, μύηση των παιδιών, σε ένα πρότυπο Καλλιτεχνικό Εργαστήριο του κέντρου, κεντρικής καλής συνοικίας και το οποίο μέσα σε μια 7ετία εκτινάχθηκε στην περιφέρεια με άλλα 7 ακόμη Εργαστήρια.


Παράλληλα, 1987, δημιουργείται με ένα Κοινοτικό Πρόγραμμα που στήριζε τα παραδοσιακά επαγγέλματα, ένα σχολείο για απόφοιτους Λυκείου, καλλιτεχνικής κατάρτισης στις εφαρμοσμένες τέχνες. Επαγγέλματα που χάνονταν όπως οι τυπογράφοι, οι κεραμίστες, οι χρυσοχόοι και άλλα που αυτή τη στιγμή μου διαφεύγουν, γίνεται ένα 3ετές εκπαιδευτικό πρόγραμμα και βγάζουν επαγγελματίες μέσα στην πόλη, που μέχρι σήμερα φημίζεται για τα Καλλιτεχνικά της Εργαστήρια. 


Το 1988 διευρύνεται και σε νέες βάσεις δημιουργείται το μεγάλο Δημοτικό Ωδείο του Βόλου με 500 – 600 παιδιά και εξαιρετικούς μουσικούς δασκάλους. Επίσης την ίδια χρονιά δημιουργείται η Δημοτική Σχολή Χορού, άλλα 300 παιδιά. Παράλληλα, βραδινά ερασιτεχνικά τμήματα χορών για ενήλικες, βραδινά τμήματα για εικαστικές και εφαρμοσμένες τέχνες για ενήλικες, όλα αυτά, ένας πληθυσμός που ξεπερνούσε τα 1.500 άτομα και βέβαια το Θεατρικό Εργαστήρι. Το Πειραματικό Θεατρικό Εργαστήρι.


Η βάση λοιπόν, όπως σας είπα, είναι η καλλιτεχνική παιδεία. Από το 1990, αυτός ο Καλλιτεχνικός Οργανισμός που ήδη χρησιμοποιούσε με λίγους υπαλλήλους, αλλά πιθανότατα σε πολύ μεγάλο αριθμό κόσμου, αρχίζει να διασπάται σε άλλους Οργανισμούς Ιδιωτικού Δικαίου και έτσι έχουμε τον Καλλιτεχνικό Οργανισμό, το Δημοτικό Κέντρο Ιστορίας και Αρχείων και Βιβλιοθηκών, το ΔΗΠΕΘΕ Βόλου, το ετήσιο Φεστιβάλ Μουσικής και Θεάτρου στο πλαίσιο του Δικτύου Πόλεων, όπως προαναφέρθηκε, με χιλιάδες ωφελούμενους μέσα σε αυτούς τους χώρους και στα καλλιτεχνικά εργαστήρια και παράλληλα, από τον Δήμαρχο δύο 4ετιών αυτής της εποχής, μια ανάδειξη της βιομηχανικής κληρονομιάς, κτίρια όπως αυτά που βλέπουμε στην πόλη που μας φιλοξενεί, εξαιρετικά κτίρια του Βόλου βιομηχανικά, αποκαθίστανται με ειδικούς αρχιτέκτονες και χρησιμοποιούνται για πολιτιστικούς σκοπούς. 

ΠΡΟΕΔΡΕΙΟ: (εκτός μικροφώνου)

Χ. ΔΡΑΝΤΑΚΗ: Τελειώνω. Είναι τοποθέτηση, δεν είναι ερώτημα. 


Από το 2003 και μετά, αρχίζει να διαφαίνεται μια παρακμή, η οποία οφείλονταν και στις δημοτικές επιλογές. Στον καλλικρατικό Δήμο πια, παρατηρούμε όλοι την συρρίκνωση αυτού του φαινομένου του Βόλου. Όλη η δράση των Οργανισμών που προανέφερα περιορίστηκε στο Νομικό μας Πρόσωπο Δημοσίου Δικαίου, με όλο το ασφυκτικό νομικό πλαίσιο που γνωρίζουμε και η υπολειτουργία βέβαια είναι αισθητή, λόγω της αδυναμίας των προσλήψεων. 

Και παραφράζοντας μια γνωστή φράση τέως Πρωθυπουργού, θα πω ότι οι υποδομές υπάρχουν, αλλά δεν υπάρχουν οι τρόποι πια να τις διαχειριστούμε. Προσωπικό δεν υπάρχει, αν και η ζήτηση, παρά την δυσχέρεια της εποχής, παραμένει αυξητική, δηλαδή υπάρχει πάρα πολύς κόσμος που ζητάει ενήλικες ή παιδιά που ζητούν μαθήματα στις δομές μας που είχαμε μέχρι τώρα και προσπαθούμε ακόμα να βρούμε λύσεις.

Από όλα αυτά που προανέφερα, αυτό που θεωρώ σαν καινοτόμο στην υπόθεση του Δήμου Βόλου, γιατί ωδεία και σχολές χορού έχουν όλοι οι Δήμοι, είναι το Δίκτυο των Παιδικών Εργαστηρίων, με την εξαιρετική δουλειά που έγινε και το Δημοτικό ΙΕΚ Βόλου, μοναδικό στην Ελλάδα, με τα καλλιτεχνικά επαγγέλματα. ΔΙΕΚ, Δημοτικό ΙΕΚ Βόλου, μοναδικό στην Ελλάδα, με μεγάλο αριθμό επαγγελματιών καλλιτεχνικών επαγγελμάτων. 

Κλείνοντας, θα ήθελα να πω και αισιόδοξα μιλώντας, ότι τα όσα είπαμε και σήμερα, έδειξαν ότι ναι μεν υπάρχει μεγάλος προβληματισμός, αλλά υπάρχει η δύναμη μιας νέας συλλογικότητας, που όπως είπε ο κύριος Γασπαρινάτος αν θυμάμαι καλά, ότι ο Δήμος πρέπει να είναι ο στρατηγός ή ο μεγάλος σχεδιαστής, ο μεγάλος designer θα έλεγα εγώ. 

Ευχαριστώ πολύ.

Γ. ΠΑΠΑΔΟΠΟΥΛΟΣ: Καλησπέρα σας, Παπαδόπουλος Γιώργος, είμαι Αντιδήμαρχος του Δήμου Κηφισιάς επί σειρά ετών. 

Φέτος έχω αναλάβει τον Τομέα Πολιτισμού και Αθλητισμού του Δήμου Κηφισιάς, που έχει ιδρύσει ένα ξεχωριστό Νομικό Πρόσωπο, τον «Δημήτριο Βικέλα», που ασχολείται με αυτά τα θέματα. 

Θα ήθελα σύντομα και τηλεγραφικά να σας πω τρεις ερωτήσεις. 

Η πρώτη ερώτηση έχει σχέση με μία έννοια την οποία διαβάζω και στο πρόγραμμα αλλά και δύο τουλάχιστον εισηγητές χρησιμοποίησαν και επειδή σκοπός όλων μας είναι σήμερα να μαθαίνουμε, είναι η ανταλλαγή απόψεων αλλά και να μαθαίνουμε μεταξύ μας διάφορες έννοιες, τι σημαίνει η έννοια: πολιτιστικός διαχειριστής; 

Δεύτερον, ήθελα να μας πει ο κύριος Δροσίτης, ο αγαπητός συνάδελφος από το Δήμο Ηρακλείου, μία απάντηση σε αυτή που δεσμεύτηκε να μας δώσει σε όλους μας και υποθέτω εκφράζει όλους εσάς, πολύ καλά τα έργα κάτω στο Δήμο Ηρακλείου για την αξιοποίηση των αθλητικών εγκαταστάσεων, αλλά πώς βρέθηκαν οι πόροι, τα χρήματα για να δημιουργηθούν αυτά τα καλά τα έργα, γιατί αυτό είναι το άλφα και το ωμέγα.

Και ένα τρίτο και τελευταίο, στους αγαπητούς φίλους, την κυρία Ψωμιάδη και τον κύριο Ζιώμα, για το θέμα των Κοινωνικών Συνεταιριστικών Επιχειρήσεων. Πριν από λίγο καιρό αποπειραθήκαμε και εμείς να καλύψουμε κάποιο κενό με ίδρυση ΚΟΙΝΣΕΠ, στα θέματα της αντισφαίρισης, που είχαμε εκεί διάφορα δημοτικά στάδια που εκπαιδεύονται ο πολίτες, με αντίτιμο βέβαια, αλλά οι εργαζόμενοι σε αυτά, οι καθηγητές φυσικής αγωγής, δεν είχαμε συμβάσεις η Γενική Γραμματεία για να μπορέσουμε να έχουμε μια νόμιμη συνεργασία. Για αυτό το λόγο είπαμε να κάνουμε και εμείς μια ΚΟΙΝΣΕΠ. 

Αμέσως λοιπόν, το Σωματείο Εργαζομένων έφερε τρομερά προβλήματα, μας απείλησε ότι θα κάνουν απεργία διαρκείας αν προχωρήσουμε σε ένα τέτοιο βήμα και θα ήθελα συγκεκριμένα να μας πείτε, μάλιστα  μας είπαν ότι αυτή είναι και η θέση η επίσημη της ΠΟΕ – ΟΤΑ, της Πανελλήνιας Ομοσπονδίας Εργαζομένων της Τοπικής Αυτοδιοίκησης, ότι δεν δέχεται η Ομοσπονδία σε καμία περίπτωση να ιδρύονται οι ΚΟΙΝΣΕΠ στους ΟΤΑ σε όλη την Ελλάδα. 

Θα θέλαμε να μας πείτε λοιπόν, αν μπορείτε, κατά πόσο εμείς μπορούμε να διαχειριστούμε αυτή την ενδεχόμενη κρίση η οποία θα υπάρξει στον εργασιακό τομέα, ειδικά στις μέρες μας και κατά πόσο οι ΚΟΙΝΣΕΠ είναι τελικά μοχλός ανάπτυξης ή φόβητρο για τους ίδιους τους εργαζόμενους.

Ευχαριστώ πολύ. 

ΠΡΟΕΔΡΕΙΟ: Και εμείς ευχαριστούμε, αλλά το θέμα με τους εργαζόμενους δεν είναι θέμα που θα το απαντήσει κάποιος από αυτούς που είναι εδώ. Σαφέστατα η ΠΟΕ – ΟΤΑ έχει αυτή τη θέση και ο καθένας επιλέγει τι θα κάνει, λειτουργεί φοβικά, διότι έτσι όπως αντιλαμβάνονται οι περισσότεροι των εργαζομένων, αυτό είναι σε βάρος θέσεων εργασίας που πιθανόν έτσι και αλλιώς θα χαθούν.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Σαφώς είναι. Όταν απολύονται οι κοινωνικοί λειτουργοί, όταν απολύονται οι βρεφονηπιαγωγοί, όταν συνταξιοδοτούνται κάποιοι άλλοι και  εμείς δεν μπορούμε να λειτουργήσουμε δομές, με έναν έμμεσο τρόπο αυτό σου μένει ως κατεύθυνση.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Το παραμύθι ότι απλά διεκδικείς και πετυχαίνεις…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ναι, σας άκουσα. Λέω λοιπόν, διεκδικούμε πάρα πολύ. Το τι πετυχαίνουμε, η κοινωνία διεκδικεί και έφτασε εκεί που έφτασε. Δεν σημαίνει ότι όποιος διεκδικεί πετυχαίνει, μην τρελαθώ. Όσα έγιναν μία 3ετία, υποτίθεται ότι τα συνδικάτα και τα κόμματα και λοιπά, διεκδίκησαν. Πού φτάσαμε. Άρα λοιπόν δεν χρεώνουμε την ΚΕΔΕ για το τι δεν διεκδικήθηκε από την ίδια την κοινωνία και δεν κατακτήθηκε. Να πω ότι πριν από 2 μήνες πήραμε απόφαση του Διοικητικού Συμβουλίου να μην στείλουμε τους προϋπολογισμούς μας στο Παρατηρητήριο. Ξέρετε πόσοι έστειλαν τους προϋπολογισμούς στο Παρατηρητήριο; Από τους 325, οι 240 δεν άκουσαν την απόφαση του Κεντρικού Συμβουλίου της ΚΕΔΕ. Να έχουμε λοιπόν, την εικόνα. Εγώ δεν θα απολογηθώ για τη Διοίκηση της ΚΕΔΕ, γιατί έτσι και αλλιώς ούτε συμμετέχω στη Διοίκηση και είμαι μια παράταξη που είμαι απέξω, αλλά εν πάση περιπτώσει, δεν είναι εύκολο πράγμα να λέμε να διεκδικηθεί, αλλά από την άλλη μεριά ο καθένας έχει να αντιμετωπίσει προβλήματα που χάνει δομές κάθε στιγμή και πρέπει να τα βρει. 


Αυτό το νόημα λοιπόν έχει αυτή η κουβέντα, διότι πρωταρχικό έτσι και αλλιώς, είναι να μην χαθούν θέσεις εργασίας από την Αυτοδιοίκηση. Είναι πρωταρχικό για όλους. Δεν μπορεί να μειωθεί άλλο το προσωπικό της Αυτοδιοίκησης, είναι αποδεκτό από όλους έτσι και αλλιώς, αλλά έχουμε μία πραγματικότητα που μόνο με συνταξιοδοτήσεις χάνουμε κάθε μέρα κόσμο και δεν μας επιτρέπεται να πάρουμε και εμείς πρέπει να λειτουργήσουμε και τους Παιδικούς Σταθμούς μας και τις κοινωνικές δομές μας και λοιπά. 


Πρέπει λοιπόν να δούμε ποιο είναι το εργαλείο. Αυτό συζητάμε και χωρίς να έχουμε κάποια συγκεκριμένη κατεύθυνση, ήρθε κανείς εδώ για να του δώσουμε το κλειδί, να γυρίσει πίσω και να το απαντήσει. Προβληματισμό κάνουμε μεταξύ μας και θα προσπαθήσουμε να το χειριστούμε.


Τον λόγο έχει ο κύριος Τσιλίρας Ανδρέας. 

Α. ΤΣΙΛΙΡΑΣ: Θα τολμήσω να πω ότι είμαι πολιτιστικός διαχειριστής, χωρίς να μπω στον πειρασμό να ορίσω την ιδιότητα, γιατί είναι εδώ ο δάσκαλός μου, ο Γιάννης ο Ιωαννίδης, οπότε αν πρέπει να το κάνει κάποιος, μάλλον πρέπει να το κάνει ο ίδιος. 


Δύο ερωτήσεις – προβληματισμούς. Το ένα για την κυρία Ψωμιάδη σε σχέση με την εταιρική κοινωνική ευθύνη. Πόσο έτοιμοι είναι οι Δήμοι; Είπε κάτι σωστό στην προηγούμενη συνεδρία ο Αλέκος ο Σκαρμέας, στις τοπικές κοινωνίες οι Δήμοι ξέρουν τι συμβαίνει, ξέρουν ποια Σωματεία είναι σφραγίδες, ξέρουν ποια Σωματεία μπορεί να είναι πιστοποιημένα αλλά δεν κάνουν σοβαρή δουλειά και ξέρουν και ποιοι κάνουν σοβαρή δουλειά. Αντίστοιχα στην εταιρική κοινωνική ευθύνη και στις επιχειρήσεις, πόσο έτοιμοι είναι οι Δήμοι να διαλέξουν επιχειρήσεις που θα συνεργαστούν ή όχι; Θέλω να πω, στην Θεσσαλονίκη θα δεχτεί ο Δήμος να συνεργαστεί με την Coca Cola σαν εταιρική κοινωνική ευθύνη; Σε περιοχές που έχουν περιβαλλοντικά προβλήματα, θα δεχόταν κάποια εταιρία που μπορεί να προκαλέσει κοινωνική αντίδραση; 


Το ρωτάω πραγματικά σαν προβληματισμό. Έχει ληφθεί το ζήτημα το αν ο Δήμος, όταν ζητάει χρήματα, δεν διαλέγει εταιρία με βάση το κοινωνικό κόστος και μπορεί να συνεργαστεί με όποια επιχείρηση θέλει ή θα αρχίσουν πιθανά προβλήματα όπως είναι το καζίνο ας πούμε, στο Λουτράκι, που θα μπορούσε εύκολα να κάνει εταιρική κοινωνική ευθύνη στην περιοχή; 


Κάτι άλλο που έχει σχέση με τον ρόλο των Δήμων ως στρατηγών και όχι πεζικάριων, που έλεγε ο Κώστας ο Γασπαρινάτος πριν. Μέσα σε αυτό το ευρύτερο πλαίσιο και εφόσον υπάρχει ζήτημα προσωπικού – που υπάρχει – έχουν εκπαιδεύσει οι Δήμοι στελέχη τους εξειδικευμένα για τον πολιτισμό; Από αυτούς που ήδη έχουν. Έχουν διαλέξει σκόρπια από τις Υπηρεσίες τους ποιοι μπορεί να είναι λίγο πιο ευαισθητοποιημένοι και να τους δώσουν ένα κίνητρο να εκπαιδευτούν ή να γίνουν όντως πολιτιστικοί διαχειριστές – γιατί υπάρχει το επάγγελμα – και να αναλάβουν κάποια πράγματα; Ή αν δεν έχουν, είναι έτοιμοι οι Δήμαρχοι, οι αιρετοί, τα Δημοτικά Συμβούλια, τα Διοικητικά Συμβούλια των Πολιτιστικών Οργανισμών, να απεμπολήσουν το ρόλο του γνώστη των πολιτιστικών πραγμάτων και να ζητήσουν βοήθεια ακόμα και από την αγορά ή τέλος πάντων από ιδιώτες που ξέρουν; Ή κρατούν την πολιτιστική στρατηγική στο επίπεδο ενός Διοικητικού Συμβουλίου και απλά ζητάνε από την αγορά εργολάβους για υλοποίηση; Ενώ το πιο λογικό θα ήταν το ανάποδο, να έχουν κάποιες γενικές γραμμές να διεκδικούν, να έχουν υποδομές και εργαλεία; Αλλά από εκεί και πέρα να βοηθούνται στην στρατηγική τους είτε από εξειδικευμένα στελέχη υπαλλήλους τους – το ιδανικό – είτε όταν δεν υπάρχουν, από ανθρώπους που υπάρχουν σε κάθε τοπική κοινωνία, αλλά που δεν μπλέκουν – εντός ή εκτός εισαγωγικών, γιατί φοβούνται ότι δεν θα μπορέσουν να πάρουν αποφάσεις, απλά θα πρέπει να κληθούν να υλοποιήσουν έτοιμες στρατηγικές, άγνωστο από ποιους και με ποια εξειδίκευση. 


Ευχαριστώ πολύ.

ΠΡΟΕΔΡΕΙΟ: Ο κύριος Σκαρμέας θέλει να ρωτήσει κάτι ή όχι; Πάω παρακάτω.


Θα κλείσουμε με δύο Δημάρχους, τον κύριο Σμυρνιώτη, από την Τρίπολη.

Ι. ΣΜΥΡΝΙΩΤΗΣ: Πρώτα από όλα, μια ερώτηση κυρίως στον κύριο Ζιώμα. Ξέρετε, ο Δήμος Τρίπολης ο καινούργιος, προέρχεται από συνένωση 8 Δήμων, ο ένας ήταν ο μεγάλος, οι άλλοι είναι μικροί καποδιστριακοί. Μεταξύ αυτών, κληρονομήσαμε ως χώρο περισσότερο, ένα χιονοδρομικό κέντρο στο Μαίναλο, το οποίο είχε ένα καθεστώς στην ιδιοκτησία του Ελληνικού Ορειβατικού Συλλόγου της Τρίπολης. Αυτό κάποια στιγμή είχε μισθωθεί σε εταιρία συμφερόντων, μην πω, μιας μεγάλης εταιρίας που ασχολείται με χιονοδρομικά, δυστυχώς δεν πήγε καλά και ήρθε σε εμάς όντας διαλυμένη η σύμβαση. Του Κλαουδάτου, έτσι; Προσπαθήσαμε, γιατί ουσιαστικά αποτελεί αναπτυξιακό πόλο της περιοχής, το δουλέψαμε με επιχορηγήσεις στον Ορειβατικό για 2 χρόνια, πήγε σχετικά καλά, βέβαια άρχισαν προσωπικές αντιπαλότητες μέσα στο Σύλλογο και τα λοιπά, με αποτέλεσμα το καλοκαίρι να έκαψαν και εν μέρει το σαλέ.


Το θέμα είναι, υπάρχει και ένα ερώτημα στον κύριο Ζυγούρη, προσπαθούμε να το μισθώσουμε ως Δήμος. Γιατί και αυτός είναι ένας Σύλλογος και σου λέει: εγώ έχω δραστηριότητα και πρέπει να έχω και κάποια χρήματα για να κάνω την δραστηριότητά μου. Δεν μιλάμε για μεγάλα ποσά, της τάξης των 20.000 € ετησίως θα είναι το μίσθωμα. 


Το ερώτημα είναι, αν δημιουργηθεί μία ΚΟΙΝΣΕΠ για να δουλέψει αυτό, μπορεί να κάνει προγραμματική σύμβαση; Και μιλάω προγραμματική σύμβαση του άρθρου 100, έτσι; Δεν μιλάω για να πάμε στα 24άρια, παροχή υπηρεσίας. Υπάρχει το θεσμικό καθεστώς αυτό που…

ΟΜΙΛΗΤΗΣ: (εκτός μικροφώνου)

Ι. ΣΜΥΡΝΙΩΤΗΣ: Ωραία. Ένα αυτό.


Ένα δεύτερο, πρέπει να δούμε με κάποιες δομές που δημιουργήθηκαν τις εποχές των παχιών αγελάδων, είχαμε και εμείς ένα Κέντρο Καλλιτεχνικής Πράξης γύρω στο ’95 – ’96, δημιουργήθηκε συγκεκριμένα και υπήρχε προγραμματική σύμβαση με το Υπουργείο και απλώς έχουμε γράψει ποτέ το Υπουργείο δεν πλήρωσε. Δεν ξέρω, οι οφειλές έχουν περάσει το 1 εκατομμύριο και απλώς τις γράφαμε. Πρέπει κάποια στιγμή να δούμε τι κάνουμε και με αυτά. Βέβαια πέρασε στην Κοινωφελή και εμείς λέμε το Υπουργείο ακόμα μας οφείλει και μας οφείλει.


Αυτά τα δύο πραγματάκια.


Και ένα δεύτερο. Επειδή ακούστηκε από τον πρώην Δήμαρχο Καρδίτσας – αν δεν κάνω λάθος – κάτι για Super League και επειδή το θέμα είναι αθλητισμός και πολιτισμός, κάποια στιγμή πρέπει να δούμε και την σχέση της Αυτοδιοίκησης με τον επαγγελματικό αθλητισμό. Μπορεί να είναι εξαίρεση, έχουμε ένα μάλλον καλό παράδειγμα εμείς στην Τρίπολη, με τον Αστέρα, αφού, δεν ξέρω τώρα, ήρθαν κάποιοι άνθρωποι στις αρχές τις δεκαετίας του 2000, έκαναν μια επένδυση, αυτή τη στιγμή η πόλη έχει περί τους 100 εργαζόμενους, θα έχει η ομάδα, συμπεριλαμβανομένου και των ποδοσφαιριστών, έχουν κάνει παράλληλα και μια επένδυση στον πρωτογενή τομέα με μια μεγάλη φάρμα και νομίζω ότι μπορεί να είναι εξαίρεση, αλλά υπάρχουν και θετικά παραδείγματα. 

Εν μέρει είναι εγκατεστημένη η ομάδα σε χώρο του Δήμου, βέβαια αγόρασε και άλλες περιοχές και προσπαθούμε και εκεί να τη στηρίξουμε, γιατί πήγε σε συναλλαγή με τον καθένα ο οποίος ζήταγε ότι ήθελε, γιατί μπορούσε ήδη να έχει γίνει ένα μεγάλο γήπεδο. Το γήπεδο έχει κατασκευαστεί και λείπουν 500 τετραγωνικά. Τώρα δεν ξέρω αν μπορέσει να την κάνει την επένδυση, να φέρει ένα καινούργιο γήπεδο να το στήσει εκεί, αλλά εν πάση περιπτώσει, σε χώρο του Δήμου έχουν πέσει πάνω από 2 – 3 εκατομμύρια. 

Και νομίζω ότι είναι και το θετικό παράδειγμα και πρέπει να δούμε και τις σχέσεις με τον επαγγελματικό αθλητισμό, υπό την έννοια ότι, στον τελικό του κυπέλου θα είδατε το αποτέλεσμα όλοι, αλλά νομίζω ότι έγινε μεγαλύτερη μετακίνηση φιλάθλων και εννοώ φιλάθλων, από την επαρχία, πάνω από 10.000 και ίσως  κάποια στιγμή και ο αθλητισμός ο επαγγελματικός πρέπει να πάει εκεί, αν θέλουμε να λέμε ότι υπάρχει επαγγελματικός αθλητισμός και δεν εξαντλείται στο τρίγωνο Ολυμπιακός, Παναθηναϊκός, άντε και ΠΑΟΚ. 

Ευχαριστώ.

ΠΡΟΕΔΡΕΙΟ: Και εμείς.


Ο συνάδελφος, Δήμαρχος Αγιάς. 

Α. ΓΚΟΥΝΤΑΡΑΣ: Αγαπητοί συνάδελφοι, κλείνοντας την σημερινή μας συνάντηση, θα ήθελα με δυο λόγια να σας παρουσιάσω μία καλή πρακτική, θέλοντας με αυτό τον τρόπο να δείξω ότι υπάρχει η δυνατότητα, αν εμπιστευτούμε την κοινωνία των πολιτών, αν απευθυνθούμε με ειλικρίνεια στους κατοίκους μας, να δημιουργήσουμε δράσεις οι οποίες είναι πάρα πολύ σημαντικές για τις περιοχές μας.


Είμαι Δήμαρχος του Δήμου Αγιάς, στην παραλιακή ζώνη του Νομού Λάρισας, η Λάρισα έχει θάλασσα, για όσους δεν ξέρουν, εάν έχουν ακόμα αυτό το ερώτημα, τα τελευταία χρόνια και μάλιστα πολλή θάλασσα. 

ΣΥΝΕΔΡΟΣ: (εκτός μικροφώνου)

Α. ΓΚΟΥΝΤΑΡΑΣ: Όχι, ο Πλαταμώνας ανήκει στο Νομό Πιερίας, είναι ένα λάθος που γίνεται από πολύ παλιά. Η Λάρισα έχει περίπου στα 60 χιλιόμετρα ακτογραμμής.


Εκεί λοιπόν – για να μην σας καθυστερώ – βρέθηκε ένα αρχαίο κάστρο, το οποίο εικάζεται ότι είναι το κάστρο της αρχαίας Μελίβοιας, του βασιλιά Φιλοκτήτη, ο οποίος συμμετείχε στον Τρωικό πόλεμο με 7 πλοία, η τραγωδία του Σοφοκλή «Φιλοκτήτης» και λοιπά. Εκεί λοιπόν έγινε το εξής απίθανο. Ο Δήμος δημιούργησε κάποιες υποτυπώδεις δομές, ουσιαστικά δηλαδή έκανε έναν ξενώνα περίπου των 30 κρεβατιών, δημιούργησε ένα χώρο σίτισης και ένα χώρο παρασκευής φαγητών. Ο ξενώνας έγινε με 3.000 €, 1.500 € τον αγοράσαμε από το Δασαρχείο της Καλαμπάκας, ξύλινος, για τον οποίο δώσαμε άλλες 2.000 περίπου και τον στήσαμε, εθελοντικά όλα αυτά. 


Ο Σύλλογος Γυναικών του χωριού ανέλαβε την σίτιση και τον καθαρισμό αυτών των ξενώνων. Πήραμε και μια χορηγία από το Ίδρυμα Ψίχα, η οποία μη φανταστείτε ότι είναι τεράστια, αλλά κάναμε την προμήθεια όλων των φαγητών και λοιπά, των πρώτων υλών και ανοίξαμε μια συνεργασία καταρχήν με το Πανεπιστήμιο της Θεσσαλίας, με τα τμήματα της Αρχαιολογικής Σχολής της Θεσσαλίας. 

Κάθε χρόνο λοιπόν, είναι η 4η χρονιά φέτος, φιλοξενούμε φοιτητές, αναλαμβάνουμε να τους μεταφέρουμε από το χωριό κάτω στην παραλία, οι γυναίκες κάνουν όλες τις ετοιμασίες, σιτίζουν τα παιδιά. Δεύτερη χρονιά φέτος συμμετέχει και το Πανεπιστήμιο της Θεσσαλονίκης και για πρώτη χρονιά φέτος είχαμε τα Πανεπιστήμια των Ιωαννίνων, της Θράκης και της Φλώρινας.

Κοιτάξτε, ένας σημαντικός αριθμός φοιτητών αλλά και καθηγητών, επισκέπτεται την περιοχή. Στο Δήμο, αυτή η δράση στοιχίζει ελάχιστα, τα παιδιά αυτά δουλεύουν στο κάστρο, κάνουν και την πρακτική τους άσκηση και νομίζω ότι είναι ένα παράδειγμα που μπορούμε να το ακολουθήσουμε. Πρέπει δε να σας πω, ότι πλέον υπάρχει μεγάλο ενδιαφέρον και από πανεπιστήμια της Ευρώπης, σε έναν χώρο τον οποίο τον φτιάξαμε με ελάχιστα χρήματα.

Με αυτό θέλω να καταδείξω ότι παρ’ όλο που βιώνουμε μια πάρα πολύ δύσκολη οικονομική κατάσταση, ότι έχουμε κρίση, η Τοπική Αυτοδιοίκηση έχει αστείρευτες δυνάμεις, αρκεί να τις αξιοποιήσει ανάλογα, να απευθυνθεί με τον σωστό τρόπο στην κοινωνία των πολιτών, να αναδείξει τα πλεονεκτήματά της και νομίζω ότι έτσι, αγαπητοί συνάδελφοι και αγαπητοί συνεργάτες, μέσα σε ένα τέτοιο πνεύμα συνεργασίας, μπορούμε να πετύχουμε.

Ευχαριστώ.

ΠΡΟΕΔΡΕΙΟ: Νομίζω ότι το μήνυμα του Δημάρχου είναι ο καλύτερος επίλογος και είναι σαφές ότι η φτώχεια μας θα μας κάνει όλο και πιο ευρηματικούς, όλο και πιο δημιουργικούς, για να μπορέσουμε να επιβιώσουμε.


Θα δώσω τον λόγο στους εισηγητές. Θα παρακαλέσω να μιλήσουν μόνο για το κομμάτι που τους αφορά, για να κρατήσουμε όλο τον κόσμο που έχετε κάτσει μέχρι αυτή την ώρα εδώ και πραγματικά σας ευχαριστούμε πάρα πολύ και από την Επιτροπή και από την ΚΕΔΕ, γιατί μένετε μέχρι τέλους για να κλείσουμε όλοι μαζί το συνέδριο.


Να πάμε και εδώ ανάποδα. Τελευταίος ομιλητής νομίζω ήταν ο κύριος Καρβούνης, ας ξεκινήσει πρώτος.

Α. ΚΑΡΒΟΥΝΗΣ: Παρότι δεν έγινε κάποια ειδική αναφορά στο κομμάτι των Ευρωπαϊκών Προγραμμάτων, αυτό που θέλω να πω είναι ότι υπάρχει δυναμικό, υπάρχει ένας προβληματισμός για το πολιτιστικό κεφάλαιο σε τοπικό επίπεδο, για το κοινωνικό κεφάλαιο. Από εκεί πρέπει να ξεκινήσουμε, εγώ συμφωνώ με τους περισσότερους ομιλητές, στο κομμάτι ότι ναι, αν δεν χτίσουμε, σε τοπικό επίπεδο, δεν μπορούμε, αν θέλουμε να κάνουμε κάποια έργα, να συντηρήσουμε κάποια έργα υποδομών, να κρατήσουμε κόσμο βασικά στους Δήμους μας και εννοώ στους μικρούς Δήμους, επομένως η αξιοποίηση των Ευρωπαϊκών Προγραμμάτων περνάει μέσα από εκεί. 

Δηλαδή αν οι συνεργασίες, οι εταιρικές σχέσεις  σε τοπικό επίπεδο δεν καλλιεργηθούν, σε υγιή βάση πάντα, με ειλικρίνεια και με συμμετοχή στον σχεδιασμό των δράσεων του Δήμου, των ίδιων των κατοίκων του, νομίζω ότι δεν μπορούμε να μιλάμε για Ευρωπαϊκά Προγράμματα. Τα Ευρωπαϊκά Προγράμματα από εκεί ξεκινάνε, όσο και αν ορισμένοι πιστεύουν ότι, μερικά γραφεία ας πούμε συμβούλων, πιστεύουν ότι με 5 – 6 εταίρους από το εξωτερικό, μπορούμε να στήσουμε μια δράση. Όχι, είναι λάθος. Είναι τελείως λάθος.

Εμείς κοιτάμε την βιωσιμότητα αυτών των δράσεων, αυτών των έργων που μένουν στο Δήμο και θα αξιοποιηθούν από τους κατοίκους και όχι για αρπαχτές.

Ευχαριστώ πολύ.

ΠΡΟΕΔΡΕΙΟ: Τον λόγο έχει ο κύριος Δροσίτης. 

Ι. ΔΡΟΣΙΤΗΣ: Νομίζω η ερώτηση σε εμένα είναι μία, το πώς συντηρούνται όλες αυτές οι εγκαταστάσεις. 

ΣΥΝΕΔΡΟΣ: (εκτός μικροφώνου)

Ι. ΔΡΟΣΙΤΗΣ: Να πω το εξής. Ουσιαστικά η μεγάλη εγκατάσταση και η πιο δαπανηρή, είναι το Παγκρήτιο Στάδιο, το οποίο κτίστηκε και εγκαινιάστηκε στην εποχή των παχιών αγελάδων, όπως είπαν και λέγεται, ήταν Ολυμπιακό έργο και απλώς πέρασε στο Δήμο Ηρακλείου μετά από διεκδίκηση. Άρα η κατασκευή του, ήταν ένα Ολυμπιακό έργο, από το Αθήνα 2004 και από τη Γενική Γραμματεία.


Το άλλο κλειστό το μεγάλο των 5.500 θέσεων, ήταν της Γενικής Γραμματείας, το οποίο είναι κλειστό, σκεπαστό, αλλά πραγματικά έμενε κλειστό για πολλά χρόνια και το διεκδίκησε ο Δήμος, πέρασε η λειτουργία και η συντήρησή του. Και ένα άλλο μεγάλο γυμναστήριο που υπάρχει εκεί, αυτό είναι ένα δημιούργημα του Δήμου Ηρακλείου.


Ουσιαστικά η εταιρία αυτή που έχει συσταθεί, διαχειρίζεται και λειτουργεί τα στάδια αυτά και η επιτυχία θα έλεγα, είναι στο γεγονός ότι όλοι όσοι το χρησιμοποιούν, συμμετέχουν σε αυτή τη διαδικασία, στην συντήρηση και λειτουργία του. Υπάρχουν αυτή τη στιγμή περίπου 24.000 μέλη στα 2 γυμναστήρια και το κολυμβητήριο, εκ των οποίων περίπου τα 2.500 με 3.000 είναι ενεργά, ένα πολύ μεγάλο έσοδο. 

Υπάρχει το κολυμβητήριο, να σκεφτείτε ότι δίπλα ακριβώς υπάρχει το κολυμβητήριο της Γενικής Γραμματείας Αθλητισμού, που κλείνει το χειμώνα γιατί δεν έχει να ζεστάνει το νερό με πετρέλαιο και όλα τα Σωματεία έρχονται σε εμάς. Απλώς η διαδικασία πλέον είναι ότι όλοι πληρώνουν αυτό που θα έπρεπε να πληρώνουν για να συντηρούνται αυτές οι εγκαταστάσεις. Υπάρχουν εκδηλώσεις, υπάρχουν συναυλίες, υπάρχουν μεγάλα γεγονότα. Πρόσφατα είχαμε αθλητικό τουρισμό, με περίπου 2.000 από όλο τον κόσμο, σε ένα Παγκόσμιο Πρωτάθλημα Πολεμικών Τεχνών. Όλοι αυτοί συμμετέχουν στην διαδικασία και μόνο έτσι μπορούμε να τα βγάλουμε σε πέρας. 

Βεβαίως, εάν υπάρξει μια μεγάλη ζημιά σε ένα στέγαστρο ή κάτι άλλο που δεν μπορούμε να το προβλέψουμε, εκεί τα πράγματα θα είναι δύσκολα. Για αυτό σας λέμε, ότι ακόμα  και τώρα δεν ξέρω πώς θα πετύχουμε στο μέλλον. 

Αυτή είναι η απάντηση.

ΠΡΟΕΔΡΕΙΟ: Εδώ θέλω να κάνω μια παρέμβαση μικρή…

Ι. ΔΡΟΣΙΤΗΣ: Να μου επιτρέψετε να πω, άκουσα και το Δήμαρχο της Τρίπολης, που έχει μια καλή εμπειρία από την συνεργασία του με τις επαγγελματικές ΠΑΕ. Έχουμε και εμείς την εμπειρία μας, πολλές φορές δεν είναι και τόσο καλή, γιατί είδατε ακριβώς τι συμβαίνει. 

ΠΡΟΕΔΡΕΙΟ: Μην το ανοίξουμε αυτό το θέμα.

Ι. ΔΡΟΣΙΤΗΣ: Θεωρώ όμως ότι αν όλοι οι χρήστες των εγκαταστάσεων που ανήκουν στο Δήμο, συμμετέχουν και είναι συνεπείς, η διαχείριση μπορεί να γίνει.

ΠΡΟΕΔΡΕΙΟ: Έλεγα λοιπόν ότι το 2000 η ΤΕΔΚΝΑ έκανε μία εκδρομή στη Βαρκελώνη, με Δημάρχους, για να δούμε την εμπειρία της Βαρκελώνης. Τότε λοιπόν η Βαρκελώνη μας είπε ότι τα 4 μεγάλα στάδια και του στίβου, αυτό που είχε κάνει το ρεκόρ η Πατουλίδου και λοιπά, τα έχει ο Δήμος σε μία Δημοτική Επιχείρηση που απασχολεί μόνιμο προσωπικό 40 ανθρώπων και δίδει στο Δήμο κάθε χρόνο 10 εκατομμύρια ευρώ από τη χρήση των σταδίων. 

Φυσικά αυτή η εμπειρία στην Ελλάδα, ούτε κατά προσέγγιση. Τα στάδια τα έδωσαν δεξιά και αριστερά, κανείς δεν μπορεί όχι να βγάλει κέρδος, να τα αξιοποιήσει δεν μπορεί, γιατί δεν έχει τον τρόπο να τα συντηρήσει, σε τελείως λάθος λογική και νομίζω ότι το παράδειγμα του Ηρακλείου είναι μια πολύ καλή πρακτική και μακάρι με τον ίδιο τρόπο να είχαν αξιοποιηθεί κυρίως στην Αττική αυτά τα ακίνητα, που πήγαν τζάμπα. 

Τον λόγο έχει η κυρία Ψωμιάδη.

Α. ΨΩΜΙΑΔΗ: Εγώ θα ήθελα να σας ευχαριστήσω για την δυνατότητα που μου δίνετε να απαντηθούν κάποια πολύ βασικά ερωτήματα και να βγάλουμε κάποια αγκαθάκια από την εταιρική κοινωνική ευθύνη.


Η ΕΚΕ είναι ένα εργαλείο. Έτσι λοιπόν, ανάλογα με το πώς θα το χρησιμοποιήσουμε, θα μας δώσει τα ανάλογα αποτελέσματα. Η εταιρική κοινωνική ευθύνη, θυμάστε την διαφάνεια που είχα με την μοδίστρα; Με το μέτρο, τη μεζούρα, τα υφασματάκια, τη δαχτυλήθρα, την βελόνα, το ψαλίδι; Αυτή, ακαδημαϊκά, έχουμε το άλλοθι να δημιουργήσουμε μία δική μας εταιρική κοινωνική ευθύνη ως Οργανισμοί Τοπικής Αυτοδιοίκησης, προκειμένου σαν στρατηγική να την εφαρμόσουμε.


Γιατί ξεκίνησα από εδώ; Η εταιρική κοινωνική ευθύνη την δεκαετία ’70 – ’80, μπήκε – απαντώ λοιπόν στον κύριο Παντσά τελικά από το Βόλο – από τις εταιρίες τις διαφημιστικές σαν ένα αμερικανικό προϊόν ή από τις εταιρίες PR. Μπήκε από αυτή την πόρτα. Οι διαφημιστικές εταιρίες το έριξαν στους πελάτες τους στις εταιρίες. Πώς το έριξαν, με τι μορφή; Με μορφή γκλαμουριάς, event και όχι ουσιαστικής κάλυψης αναγκών κοινωνικών ομάδων, ούτε τοπικών κοινωνιών. Έτσι λοιπόν διατηρήθηκε όλα αυτά τα χρόνια και η ψευδής αντίληψη ότι η εταιρική κοινωνική ευθύνη είναι απλά ένα event, μία δράση για διαφήμιση. 

Είμαστε όμως εδώ, ζωντανοί και είναι τώρα ευκαιρία να πούμε ότι η εταιρική κοινωνική ευθύνη η οποία μας εξασφαλίζει την βιωσιμότητα, όπως μίλησε και ο συνάδελφος, εξασφαλίζει την βιωσιμότητα γιατί μιλάμε για τις σχέσεις που έχουν οι εμπλεκόμενοι φορείς. Μιλάμε για τις σχέσεις με τα Σωματεία, με τους ανθρώπους, με τους φορείς, οι σχέσεις με τις επιχειρήσεις. Αυτή λοιπόν η εταιρική κοινωνική ευθύνη, είναι που οφείλουμε να προάγουμε.

Άρα συμφωνώ απόλυτα μαζί σας και μάλιστα είμαστε στην διαδικασία εδώ και 2 χρόνια, εκπαίδευσης στελεχών επιχειρήσεων, για να επαναπροσδιορίσουμε την εταιρική κοινωνική ευθύνη. Έχουν γίνει κάποια βήματα από κάποιες εταιρίες. Δεν μπορώ να πω. Επίσης η εταιρική κοινωνική ευθύνη δεν αφορά μόνο μεγάλες εταιρίες. Και ένας ελεύθερος επαγγελματίας, ένα μικρομάγαζο στον Πειραιά, σας φανερώνω ότι χτίζει σχέσεις με το κοινό του, γιατί; Θα είστε κάποιοι από εδώ έμποροι. Ο άνθρωπος αυτός πουλάει βαλίτσες και εκτός από βαλίτσες πουλάει καπελάκια, πουλάει και κλωστές. Τι κάνει λοιπόν μία φορά την εβδομάδα; No budget, χωρίς κόστος. 

Σας δίνω μία πρακτική που μπορεί να την χρησιμοποιήσετε στο κομμωτήριό σας, στο εμπορικό σας κατάστημα και τα λοιπά. Καλεί μία φορά την εβδομάδα τις γυναίκες ή τους άντρες που θέλουν να μάθουν πλέξιμο, που θέλουν να μάθουν πώς να μεταποιούν τα ρούχα τους με υλικά ανακύκλωσης και τα λοιπά και έτσι τι κάνει; Κλειστό το κατάστημα, έχει πελάτες, έχει κοινό, μπορεί να ψωνίσουν, μπορεί όχι, χτίζει τη σχέση του με το κοινό του, δεν θα πάνε στο διπλανό. Γιατί ο διπλανός μπορεί να είναι φτηνότερος, αλλά αυτός είναι που θα έχει αναπτύξει την προσωπική σχέση. Πληρώνει τίποτα; Όχι. Απλά έχει χρόνο και ανοίγει το μαγαζί του. Άρα λοιπόν, δεν είναι η εταιρική κοινωνική ευθύνη, σας ευχαριστώ πάρα πολύ, δεν είναι το event, δεν είναι η γκλαμουριά. 

Τώρα, σχετικά με το νόμο. Εάν μπείτε στο Google, θα δείτε πάρα πολλούς ορισμούς εταιρικής κοινωνικής ευθύνης. Ένας από αυτούς λοιπόν, έχει να κάνει με το να δίνουμε, να επιστρέφουμε στην κοινωνία – λάθος, γιατί η κοινωνία είσαι και εσύ που το λες, κύριε – να επιστρέφουμε τέλος πάντων στην κοινωνία το 10%, το 15%, το κάποιο ποσοστό από τα κέρδη μας. Αυτό δεν υφίσταται πλέον. Οπότε, εμείς σαν ΟΤΑ, εφαρμόζουμε και προτάσσουμε το δικό μας ορισμό. 

Η εταιρική κοινωνική ευθύνη – απαντώ πάντα στον κύριο Παντσά, δεν θέλω να μακρηγορώ αλλά πρέπει να σας εξηγήσω κάποια πράγματα – δεν είναι υποχρεωτική. Είναι μία εθελοντική δέσμευση των εταίρων. Δυστυχώς ακόμα και στην Ευρώπη, το μοναδικό κράτος που εφαρμόζει με νόμο την εταιρική κοινωνική ευθύνη, είναι η Δανία. Είναι πάρα πολύ μπροστά. Δυστυχώς δεν υπάρχει νόμος, όμως δεν θα ήθελα σε καμία περίπτωση να συγχέουμε την δωρεά ή την χορηγία, με την εταιρική κοινωνική ευθύνη, γιατί μπορεί να υπάρχει φορολογική απαλλαγή. Υπήρχε, όχι τώρα δεν υπάρχει. Υπήρχε φορολογική απαλλαγή σε θέματα δωρεών, χορηγιών και τα λοιπά. Τώρα δεν υφίσταται κάτι τέτοιο. Οι φοροτεχνικοί μας σύμβουλοι μπορούν να μας φωτίσουν περισσότερο το μονοπάτι προς αυτό.

Άρα απαντήθηκαν; Σας κάλυψα;

ΠΡΟΕΔΡΕΙΟ: Δεν ρωτάμε, δεν κουβεντιάζουμε. 

Α. ΨΩΜΙΑΔΗ: Δεν ρωτάμε, εντάξει. Συνεχίζουμε. Μου έχετε απευθύνει και άλλες ερωτήσεις.


Ο κύριος Παπαδόπουλος Γιώργος από την Κηφισιά, ένα εύλογο ερώτημα που έθεσε, πραγματικά εκφράζοντας την αγωνία της αντίδρασης του Σωματείου Εργαζομένων, που αυτό θα το συναντάτε πάντοτε όταν πάτε να τους αγγίξετε τους εργαζόμενους, φυσικά δεν είμαστε εχθροί, αυτό το γνωρίζουμε εμείς, αλλά δυστυχώς τα συνδικάτα εργαζομένων δεν γνωρίζουν ότι και οι φορείς που τους πληρώνουν, οι επιχειρήσεις, δεν είναι εχθρικοί.


Εδώ μιλάμε λοιπόν για σχέσεις προσωπικές ή για σχέσεις αμοιβαίου σεβασμού, για να πετύχουμε την βιωσιμότητα και είναι πολιτικό το θέμα πια και κάποιος πάνω από εσάς θα πρέπει να το διαχειριστεί σε αυτή την περίπτωση, γιατί εσείς δεν μπορείτε να κάνετε κάτι σε αυτό, αλλά μπορούμε κατ’ ιδίαν να δούμε πολιτικές τακτικές και επικοινωνιακές. Γιατί λες: κύριε τι θέλεις, να χάσεις τη δουλειά σου; Ή θέλεις να συνεχίσεις να πληρώνεσαι, με ρήτρα πάντοτε, με αυτά τα χρήματα, χωρίς να σου πειράξω τίποτα; Όπως εσείς. Θα συνεχίσετε να πληρώνεστε με τον ίδιο τρόπο, χωρίς να πειράξουμε. 

ΣΥΝΕΔΡΟΣ: (εκτός μικροφώνου)

Α. ΨΩΜΙΑΔΗ: Δεν το κρίνω. Σας είπα ότι δεν είμαι αρμόδια για τις Κοινωνικές Συνεταιριστικές. Την οραματίζομαι μία… Δεν είμαι αρμόδια για να το κρίνω αυτό, σας είπα όμως μία λύση για προβληματισμό. Δεν θα ήθελα να το συνεχίσουμε.


Και μία τελευταία που μου απεύθυνε ερώτηση ο κύριος Τσιλίρας Ανδρέας και σας ευχαριστώ για αυτό. Εάν πούμε ότι η εταιρική κοινωνική ευθύνη είναι αυτό που βλέπουμε τα τελευταία χρόνια από τις εταιρίες τις μεγάλες, Coca Cola που αναφέρετε και τα λοιπά, δεν είναι έτοιμοι οι Δήμοι να το δεχτούν και δεν θέλουμε να το δεχτούν.


Όμως, δεν είχα τον χρόνο να σας πω, συγνώμη, το δεύτερο σκέλος για το εργαλείο. Στο εργαλείο λοιπόν αυτό, αραδιάζουμε στο τραπέζι όλες τις ανάγκες και τις κάνουμε πακέτα. Έχουμε και ένα διπλανό τραπέζι για αυτό το εργαλείο. Το τραπέζι το διπλανό είναι η καταγραφή και το προφίλ όλων των επιχειρήσεων, θα πάμε στο διπλανό τραπέζι, βρίσκονται όλες οι επιχειρήσεις που είτε έχουν έδρα στον τόπο μας, είτε συνορεύουν ως έδρα με τον τόπο μας, είτε έχουν ενδιαφέροντα στον τόπο μας, στις κοινωνικές ομάδες του τόπου μας. Εκεί βρίσκονται σε αυτό το τραπέζι οι  ανάγκες και εκεί βρίσκονται παράλληλα, το προφίλ και τα στοιχεία κάθε επιχείρησης. Και έτσι γίνεται, μπαίνει στην ουσία ο ειδικός σύμβουλος του Δήμου, μπαίνει ο Δήμαρχος, πάντοτε ο Δήμαρχος μπροστά, προκειμένου να παντρέψει τις ανάγκες με το ταιριαστό προφίλ με την ταιριαστή εταιρία. Έγινε κατανοητό αυτό; Εμείς επιλέγουμε, οι Δήμοι επιλέγουν. 


Και ένα τελευταίο. Να επιβεβαιώσω και του κυρίου Γκουντάρα το εγχείρημα, και πάρα πολλοί Δήμοι έχουν να μας επιδείξουν κάτι τέτοιο, ότι πραγματικά και χωρίς κόστος, αυτό που έχει αποτέλεσμα είναι η ισχύς εν τη ενώσει. Αυτό, σαν τελικό αποτέλεσμα. 


Ωραία, σας ευχαριστώ πάρα πολύ, να είστε καλά.

ΠΡΟΕΔΡΕΙΟ: Ευχαριστούμε και εμείς.


Ο κύριος Ζιώμας έχει το λόγο.

Δ. ΖΙΩΜΑΣ: Για να μην υπάρξει κάποια σύγχυση, η εταιρική κοινωνική ευθύνη δεν είναι μέρος της κοινωνικής οικονομίας, έτσι; Είναι ένα εργαλείο ανεξαρτήτως κοινωνικής οικονομίας. Οι φορείς της κοινωνικής οικονομίας, θα πρέπει να αξιοποιήσουν την εταιρική κοινωνική ευθύνη. Όμως μη μπερδεύουμε την εταιρική κοινωνική ευθύνη με τις Κοινωνικές Συνεταιριστικές Επιχειρήσεις. Είναι καθαρό αυτό; Πρέπει να γίνει πολύ καθαρό.


Όταν μου ζητήθηκε το ’90 να γράψω τι ακριβώς γίνεται στην Ελλάδα – είχαν ζητήσει και από άλλες χώρες – με την εταιρική κοινωνική ευθύνη, εγώ το μόνο που μπορούσα να γράψω ήταν για τους διάφορους βιομηχάνους και εφοπλιστές, που ήταν τότε ευεργέτες μας. Εταιρική κοινωνική ευθύνη στην Ελλάδα δεν υπήρχε τότε, έτσι; 


Το ζήτημα λοιπόν της Κοινωνικής Συνεταιριστικής Επιχείρησης, κατά κάποιο τρόπο θεωρώ – ίσως να μην το διευκρίνισα αρκετά – είναι μία πρωτοβουλία που ξεκινάει από τα κάτω. Δεν έχει καμία σχέση με το κράτος, με τον δημόσιο τομέα, αλλά ούτε και με την Τοπική Αυτοδιοίκηση. Οργανικά δηλαδή, δεν υπάρχει καμία σχέση. Εάν θέλει το κράτος, είναι ένας ανεξάρτητος τομέας και πρέπει να παραμείνει. Ακόμα και το νομοθέτημα που έγινε, δεν θα έπρεπε να ξεκινήσει από πάνω. Θα έπρεπε να ήταν προϊόν διεργασιών από τα κάτω.


Για να σας δώσω να καταλάβετε, η Ιταλία ξεκίνησε πρωτοβουλίες τέτοιου τύπου την δεκαετία του ’70. Πώς συνδέθηκαν αυτές οι πρωτοβουλίες που πήραν τη μορφή κοινωνικών συνεταιρισμών; Συνδέθηκαν με διάφορα κινήματα. Ήταν το κίνημα της αποασυλοποίησης, δηλαδή να βγάλουν τους ψυχικά ασθενείς έξω από τα άσυλα και που έπρεπε να βρουν έναν τρόπο να τους εντάξουν και ήταν και το κίνημα των φυλακισμένων, που έπρεπε να τους δώσουν δικαιώματα και σε αυτούς να μπορούν να απασχολούνται.


Έτσι λοιπόν, ξεκίνησε από τη δεκαετία του ’70 πρωτοβουλίες, έφτιαξαν άτυπους κατά κάποιο τρόπο κοινωνικούς συνεταιρισμούς και ήρθε ο νόμος το ’91 να αναγνωρίσει και τυπικά κάτι που δεν μπορούσε να μην το αναγνωρίσει, γιατί είχε γίνει κινηματικό πλέον. Είχε λάβει σάρκα και οστά. Γινόταν και δεν είχε αναγνώριση. Εδώ δυστυχώς, δεν κάναμε κάτι τέτοιο. Η κοινωνία μας δηλαδή δεν δημιούργησε κάτι κινηματικό και ούτε βοηθήθηκε από τους εκπροσώπους της σε τοπικό επίπεδο να υποστηριχτεί, να πάει και να διεκδικήσει από την Πολιτεία ένα νομικό μόρφωμα που να κουμπώσει ακριβώς στις ανάγκες της. 


Επομένως έχουμε ένα καινούργιο θεσμικό πλαίσιο, το οποίο είναι ελλιπές. Επειδή είναι ελλιπές και επειδή δεν έχει τις πρόνοιες που θα έπρεπε να είχε, αρχίζει μια διαστρέβλωση κιόλας. Δηλαδή ψηφίστηκε χωρίς τη λεγόμενη χρηματοδοτική προίκα. Τι σημαίνει αυτό; Σημαίνει ότι όποια πρωτοβουλία πολιτών θέλει να ξεκινήσει κάτι επειδή πιστεύει σε αυτό που θέλει να κάνει και έχει σκεφτεί και έχει έναν ορίζοντα μπροστά της, δεν μπορεί να απευθυνθεί όπως μια ιδιωτική επιχείρηση στις τράπεζες και να πει: δώστε μου ένα δάνειο. Μα τι ιδέα έχεις; Ορίστε η ιδέα μου. Μα – της λέει – τι είσαι εσύ; Ούτε μπορεί να απευθυνθεί στις προδιαγραφές του αναπτυξιακού νόμου. Δηλαδή δεν τις έδωσε εναλλακτικά χρηματοδοτικά εργαλεία, όπως για παράδειγμα αυτό που κάνουν στην Ευρώπη. 

Μιλάμε, στην Ευρώπη, για 2.400.000 επιχειρήσεις του τομέα της κοινωνικής οικονομίας, μιλάμε για ένα σχεδόν ποσοστό 10% των επιχειρήσεων γενικά στην Ευρώπη, μιλάμε ότι όλα αυτά γίνονται και εμείς είμαστε μέρος της Ευρώπης και εδώ ακόμα δεν μπορούμε να ξεκινήσουμε την περπατησιά μας και περιμένουμε πώς η Τοπική Αυτοδιοίκηση, να βρει τρόπους για να, όχι βοηθήσει την ανάπτυξη της συλλογικότητας, αλλά να καλύψει ανάγκες τις οποίες δυστυχώς ήρθε το κράτος και της είπε: σου κόβω προϋπολογισμούς και δεν μπορείς να κάνεις κάτι. Δεν γίνεται έτσι. 

ΣΥΝΕΔΡΟΣ: (εκτός μικροφώνου)

Δ. ΖΙΩΜΑΣ: Μα και ο Δήμος Ηρακλείου έχει κάνει Κοινωνική Συνεταιριστική Επιχείρηση, είχε ανθρώπους με συμβάσεις, για να κάνει τη συντήρηση στους κήπους και λοιπά. Διαπίστωσε πλέον, έφυγαν οι συμβάσεις, ότι έπρεπε κάτι να κάνει. Πώς θα δουλέψουν; Μάζεψε αυτούς τους ανθρώπους που είχαν συμβάσεις και τους είπε: στήστε μια Κοινωνική Συνεταιριστική Επιχείρηση και εγώ θα σας κάνω μια προγραμματική σύμβαση. Και έχει μείνει ευχαριστημένος, γιατί στην προγραμματική σύμβαση προβλέπεται ένα κόστος «χι», «ψι», το οποίο έρχεται πολύ φτηνότερα από ότι είχε τις συμβάσεις, σύμφωνα με τα λόγια του Αντιδημάρχου τώρα, έτσι; Δεν λέω κάτι… Πραγματικά είναι ικανοποιημένος, όμως, Δήμαρχε, τι γίνεται εάν το Ελεγκτικό Συνέδριο σου πει – γιατί ακόμα τότε δεν ξέρω – ότι, άκυρη η προγραμματική σύμβαση. 


Και έρχομαι σε αυτό που είπατε, κύριε Δήμαρχε, δυστυχώς ο νόμος για τις Κοινωνικές Συνεταιριστικές Επιχειρήσεις, δεν εξειδικεύει το είδος των προγραμματικών συμβάσεων. Το αφήνει γενικά λέει, δεν εξειδικεύει. Επομένως είναι μια γκρίζα ζώνη και ούτε λαμβάνει υπόψη του το ευρωπαϊκό Δίκαιο και τις προβλέψεις εκεί, δυστυχώς.


Και έρχεται λοιπόν μια στιγμή, που το Ελεγκτικό Συνέδριο λέει: άκυρη. Ή έγκυρη μεν, αλλά ο Δήμος την άλλη χρονιά, καλή ώρα ο Δήμος στην Κω, ο οποίος νομίζω έχει τη δυνατότητα να βάλει ένα 10% - δεν ξέρω, εσείς τα ξέρετε καλύτερα από εμένα – των δημοσίων έργων και λοιπά, για να τα προσανατολίσεις προς άλλες διακοινωνικές, δεν ξέρω πώς ακριβώς τα έχετε στους Δήμους, οι 600.000 δηλαδή είναι ένα ποσοστό που μπορεί να το κάνει αναθέσεις με προγραμματικές συμβάσεις. Γύρω στις 600.000, είναι αυτά που έχω δει γραμμένα. 


Έρχεται λοιπόν και λέει ότι: δεν έχω άλλα χρήματα. Αυτή η Κοινωνική Συνεταιριστική Επιχείρηση που στήθηκε μόνο για αυτό, που δεν έλαβε υπόψη της τη βιωσιμότητά της, δηλαδή μια Κοινωνική Συνεταιριστική Επιχείρηση έχει ένα εύρος δραστηριοτήτων, δεν είναι μονοθεματική και μονοπελατιακή. Δεν γίνεται αυτό το πράγμα. Τότε δεν είναι Κοινωνική Συνεταιριστική Επιχείρηση. 

Όταν λοιπόν σταματήσει για τον άλφα ή βήτα λόγο, τι κάνει αυτή η Κοινωνική Συνεταιριστική Επιχείρηση και τι κάνουν αυτοί οι άνθρωποι που έστησαν αυτή την Κοινωνική Συνεταιριστική Επιχείρηση; Θα σας φέρω το παράδειγμα, που όλοι το ξέρετε, έστω και αν δεν είναι στα πολιτιστικά – αθλητικά, του «Βοήθεια στο Σπίτι». Επειδή έχω εμπλακεί σε όλη αυτή τη διαδικασία, ήμουν και στην Ευρωπαϊκή Κοινότητα, έγινε ένα ξεκίνημα ενός  προγράμματος για την κάλυψη πραγματικών αναγκών. Αν κάτι ήταν πραγματικά αναγκαίο, ήταν αυτό. Ευτυχώς διαπιστώθηκε μια ανάγκη και βρέθηκε ένας τρόπος να την καλύψουμε. Η ανάγκη, το ότι υπάρχουν τόσοι άνθρωποι που έχουν μια ανάγκη φροντίδας. 

Έτσι ήρθε λοιπόν το πρόγραμμα το 2002 ή 2003 το οποίο πρόγραμμα ήταν για 3 χρόνια, υπέγραψαν οι Δήμοι υπεύθυνες δηλώσεις, δεν ξέρων αν είναι κάποιος από εσάς, που έλεγε ότι με την ολοκλήρωση του προγράμματος, αναλαμβάνουμε εμείς τη συνέχεια του προγράμματος. 

ΟΜΙΛΗΤΗΣ: Για 2 χρόνια.

Δ. ΖΙΩΜΑΣ: Ναι, έτσι. 


Αυτή ήταν η δέσμευση, υπεύθυνες δηλώσεις. Ούτε δέσμευση της Πολιτείας, ούτε αν θα υπήρχαν τα χρήματα. Θα περίμενε κανείς ότι αυτό το εγχείρημα, που πραγματικά κάλυπτε ανάγκες, θα έπρεπε να γίνει μέρος των κανονικών Κοινωνικών Υπηρεσιών. Γιατί ήταν μια πάγια ανάγκη. Δεν μιλάω πάγια ανάγκη των εργαζομένων, πάγια ανάγκη της Υπηρεσίας.


Αυτό λοιπόν, όταν ήρθε το πλήρωμα του χρόνου, πέρα από το γεγονός – κάνω μία παρένθεση, με συγχωρείτε, κύριε Πρόεδρε – ότι αυτό το πρόγραμμα ήταν στοχευμένο στο να καλύψει ανάγκες των γυναικών οι οποίες δούλευαν και είχαν εξαρτημένα άτομα και όχι τους πάντες. Όταν έγινε ένας έλεγχος για παράδειγμα – έλεγχος από την Κοινότητα – και πήγαν στον παππού κυρ – Γιάννη και του είπαν: τι κάνει η κόρη σου; Λέει: ποια κόρη μου; Δηλαδή διαπιστώθηκε στη συνέχεια ότι ένα κομμάτι αυτών δεν ήταν και επιλέξιμες δαπάνες. Τέλος πάντων, συμβιβαστήκαμε…

ΣΥΝΕΔΡΟΣ: (εκτός μικροφώνου)

Δ. ΖΙΩΜΑΣ: Όχι, τα άλλαξαν τα κριτήρια τώρα τελευταία, που δόθηκε η παράταση.


Για να σας δώσω να καταλάβετε, φτάσαμε στο 2010 και δεν είχε λυθεί το ζήτημα του «Βοήθεια στο Σπίτι» και για να σας δώσω να καταλάβετε πάλι, ότι αυτό το συγχρηματοδοτούμενο μέχρι το 2011, για ένα χρόνο, 14 μήνες που δόθηκε στο «Βοήθεια στο Σπίτι», έγινε στη βάση ενός πρωτοκόλλου, συμφώνου μεταξύ της κυρίας Κατσέλη και του Επιτρόπου, όπου μέσα εκεί είπε μεταξύ άλλων ότι: θα προχωρήσετε το θεσμικό πλαίσιο για την κοινωνική οικονομία και μάλιστα, προβλέπει και ορισμένες βασικές αρχές, που τις έλαβε ο νόμος υπόψη. Για να σκεφτείτε τι γίνεται.


Θέλω να πω, φτάνουμε στο σημείο δηλαδή να δούμε ότι δυστυχώς δεν υπήρξε το αίτημα από τα κάτω για την ανάγκη ενός θεσμικού πλαισίου το οποίο να διευκολύνει την ανάπτυξη οργανωμένων δραστηριοτήτων, για να αξιοποιήσει αυτό το κοινωνικό κεφάλαιο. 

Το κοινωνικό κεφάλαιο δεν βρίσκεται μόνο σε μεγάλες πόλεις πάνω των 10.000 και κάτω των 10.000. Όταν συστάθηκε ο Κοινωνικός Συνεταιρισμός Περιορισμένης Ευθύνης στην Λέρο, είχε 7.000 άτομα, 400 τόσοι οι εταίροι. Οι εργαζόμενοι 43. Σημαίνει όλοι είδαν την ανάγκη τι θα κάνουν αφού θα κλείσει το ψυχιατρείο, πρέπει να βρούμε εναλλακτικούς τρόπους ανάπτυξης του νησιού. Μήπως αυτή είναι μια ευκαιρία; 

Επομένως, η Τοπική Αυτοδιοίκηση σε πιο μικρούς Δήμους το μόνο που μπορεί να κάνει, είναι να ενημερώσει, να διευκολύνει, να υποστηρίξει, να ζητήσει να της έρθει τεχνογνωσία. Δεν μπορεί να πάρει από το χέρι έναν άνθρωπο και να του πει: έλα να φτιάξουμε κάτι. Θέλουμε να αναπτυχθεί, να αναδειχθεί αυτή η ανάγκη της συμμετοχικότητας, σε ένα συλλογικό πλαίσιο, να βγουν οι ιδέες προς τα έξω και να έρθει ο Δήμος να τις αγκαλιάσει, να τις υποστηρίξει.

Το τελευταίο που ήθελα να πω, ειπώθηκαν διάφορα, επομένως τα ζητήματα πρόσληψης μέσω ΚΟΙΝΣΕΠ, μην τα συζητούμε, δεν είναι τέτοιο ζήτημα.

Τα ΤΟΠΕΚΟ είναι άλλο ένα παράδειγμα. Κάποιος μου είπε για τα ΤΟΠΕΚΟ. Τα ΤΟΠΕΚΟ προβλέπουν ότι θα στηθούν «χι» Κοινωνικές Συνεταιριστικές Επιχειρήσεις. Να σκεφτείτε ότι και στην Κοινοτική Πρωτοβουλία «Equal», είχε προβλεφθεί ότι θα γίνουν Κοινωνικές Επιχειρήσεις, χωρίς να υπάρχει θεσμικό πλαίσιο. Τελείωσε η Κοινοτική Πρωτοβουλία «Equal» και δεν έγιναν Κοινωνικές Επιχειρήσεις, αφού δεν υπήρχε θεσμικό πλαίσιο. 

Τώρα έχουμε θεσμικό πλαίσιο, αλλά τι προβλέπουν τα ΤΟΠΕΚΟ; Να δοθούν χρήματα συμβουλευτικής, άντε έχει μέσα και κατάρτιση και λοιπά, προκειμένου να βοηθήσει κάποιες ομάδες να στήσουν Κοινωνικές Συνεταιριστικές Επιχειρήσεις. Όταν φτάσουν να τη στήσουν ή πριν, όταν τους μιλάς, είχαμε κάτι τέτοια σεμινάρια στην Κρήτη για αυτά τα θέματα και πραγματικά είναι δύσκολο, σου λένε: και τα χρήματα; Ωραία, με βοηθάς να τη στήσω. Από πού θα έχω τα χρήματα για να ξεκινήσω, πού θα απευθυνθώ, τι θα κάνω; 

Έχουμε στο υπάρχον Εθνικό Στρατηγικό Πλαίσιο Αναφοράς 60 εκατομμύρια δεσμευμένα για την κοινωνική οικονομία, τελειώνει το 2015, μάλλον δεν θα μπορέσουν να τα απορροφήσουν γιατί θα έπρεπε να βγουν τα προγράμματα τα σχετικά για αυτό, θα έπρεπε να έχει στηθεί το Ταμείο Κοινωνικής Οικονομίας, μέρος αυτού ήταν να πάει, για να δώσει.

Και ένα τελευταίο. Ξέρετε τι κάνουν οι άλλες οι χώρες στην περίπτωση ας πούμε των Δήμων ή των Περιφερειών; Χρησιμοποιούν αυτό που λέμε vouchers, κουπόνια, Πρόγραμμα Κατανάλωσης Υπηρεσιών. Έχω παραδείγματα συγκεκριμένα, έχω πάει σε χώρους. Δηλαδή ο Δήμος έχει ανάγκη να καλύψει ανάγκες, ευπαθείς ομάδες. Να τους δώσει την ευκαιρία, για παράδειγμα να τους καθαρίσουν το σπίτι αλλά με λιγότερο κόστος. Τι καλύτερο να υπάρχει μια Κοινωνική Συνεταιριστική Επιχείρηση και να της πει: έλα εδώ, σου αγοράζω υπηρεσίες από τώρα και οι  δημότες μου έχουν κουπόνια, δηλαδή απαλύνεις και τον δημότη, γιατί πληρώνει λιγότερα και δεσμεύεις και το κράτος να σου δώσει στα 2 € το 1 €. Το κάνουν οι άλλες χώρες. 

Μετά άλλες χώρες τι έχουν; Προκηρύσσουν διάφορα μεγάλα έργα. Βάζουν τις λεγόμενες κοινωνικές ρήτρες εκτέλεσης συμβάσεων. Δηλαδή, η σύμβαση που προκηρύσσεται, ο διαγωνισμός, αφορά τους πάντες. Τους λέει όμως από πριν, όποιος πάρει αυτό το μεγάλο έργο, να έχει υπόψη του ότι όταν θα το εκτελέσεις, το 10%, υπεργολαβία, θα πάει σε Κοινωνικές Επιχειρήσεις ή θα προσλάβεις τόσα από ευπαθείς ομάδες. Δεν υπεισέρχεται στον ανταγωνισμό. Ξέρει ο άλλος ότι όποιος το πάρει το έργο, δηλαδή δεν αποτελεί κάτι που πρέπει να… Έχει δέσμευση από πριν. 

Να τέτοια πράγματα που μπορούμε να τα κάνουμε και στην Ελλάδα. Γιατί να μην μπορούμε; Να τι μπορεί να διεκδικήσει η Τοπική Αυτοδιοίκηση από τα πάνω για τους κάτω. Αυτή είναι η δική μου… Με συγχωρείτε που είμαι έτσι, αλλά έχουμε αργήσει. Με την ΚΕΔΚΕ, είχαμε στήσει στο πλαίσιο της Κοινοτικής Πρωτοβουλίας «Equal» – και δεν ξέρω αν το ξέρει αυτό ο Πρόεδρος – το ΕΚΚΕ, το Εθνικό Κέντρο Κοινωνικών Ερευνών. Το λέω επίτηδες για να μην μπερδεύεστε. Και (…) η ΚΕΔΚΕ, είχαμε το φόρουμ για την κοινωνική οικονομία. Ήταν μεταξύ άλλων, ένα από αυτά που έφερε στο τραπέζι, ήταν και μια πρόταση για το θεσμικό πλαίσιο. Ήμασταν με την ΚΕΔΚΕ σε αυτή την ιστορία. Γιατί θεωρούμε ότι πρέπει να παίξει έναν ρόλο, να εκπροσωπήσει τους από κάτω, να βοηθήσει να υποστηρίξει.

Ευχαριστώ.

ΠΡΟΕΔΡΕΙΟ: Σεβαστές οι παρατηρήσεις.

Να δώσουμε τον λόγο και στον τελευταίο ομιλητή, τον κύριο Γασπαρινάτο, για να κλείσουμε. 

Κ. ΓΑΣΠΑΡΙΝΑΤΟΣ: Δήμαρχέ μου, σε ευχαριστώ πολύ.


Χρησιμοποιώ για τον πολιτιστικό διαχειριστή μία κουβέντα που είχα πριν από χρόνια με την Αρβελέρ. Μου λέει: τι δουλειά κάνετε, κύριε Γασπαρινάτε; Λέω: πολιτιστικός διαχειριστής. Μου λέει: κοινόχρηστα βγάζετε; 


Ξέρετε, είναι δύσκολο αυτό που λένε cultural manager, να το μεταφράσεις εδώ. Δηλαδή έξω υπάρχει ο cultural manager, o cultural animator, ο εμψυχωτής και τα λοιπά. Ο ρόλος εδώ στην Αυτοδιοίκηση, να σας πω μόνο ένα λεπτό, όχι παραπάνω, δημιουργήθηκε – ανεξάρτητα αν παίζουμε αυτό το ρόλο – υπάρχει ένα δίπολο, ο αιρετός και καλλιτέχνης, στις πολιτιστικές δράσεις της Αυτοδιοίκησης. Ανάμεσα σε αυτούς τους δύο, χρειάζεται ένας τρίτος πόλος ο οποίος θα συνθέσει, γιατί αυτά τα πράγματα πολλές φορές έχουν αντιθετικές λειτουργίες, θα συνθέσει και θα δημιουργήσει. Δηλαδή πρέπει να παίξει ένα ρόλο και εμψυχωτή και διαχειριστή και το οτιδήποτε. Τώρα το κατά πόσο η Αυτοδιοίκηση έχει όλους αυτούς τους καταρτισμένους ανθρώπους, είναι μια άλλη ιστορία. 


Στον Αντιδήμαρχο. Τώρα φαντάσου τον κύριο Ιωακειμίδη να πει ότι: υπογράφω ένα μνημόνιο κοινωνικής συνοχής. Δεν θα ξαναβγεί. Άστο τώρα, δεν είναι. Σύμφωνο κοινωνικής συνοχής. Μνημόνιο είναι, αλλά τώρα είναι φορτισμένος ο όρος. 


Δήμαρχε, τελειώνοντας, θέλω να μου επιτρέψεις να κάνω μια – δυο προτάσεις στο Προεδρείο και στην Επιτροπή.


Θεωρώ ότι πρέπει να βγουν συμπεράσματα, κύριε Πρόεδρε, διότι και ως ερευνητής, έτσι πώς είδαμε τα συμπεράσματα στα προηγούμενα, πρέπει να έχουμε κάποια συμπεράσματα. Εγώ και με τον Γιάννη τον Ιωαννίδη και τα λοιπά, είμαστε διατεθειμένοι, τουλάχιστον στο κομμάτι του πολιτισμού, να κάτσουμε να δουλέψουμε και μετά το Προεδρείο να το δει και όπως πολύ καλά ειπώθηκε, να δοθούν στους Δήμους το τι ειπώθηκε εδώ και να δοθούν πέντε κατευθύνσεις. 


Έμειναν κάποια πράγματα τα οποία θα χρειαστεί να ξαναδούμε, παράδειγμα το ζήτημα της νομικής εκπροσώπησης. Πνευματικό Κέντρο ή όχι; Επιχείρηση πολιτιστική κοινωφελής ή όχι; Ή οι νέες προσεγγίσεις του πολιτισμού, γαστρονομία και τα λοιπά. Όμως θεωρώ ότι μπορούμε να τα δούμε.


Πάντως, καλά περάσαμε. Να είστε καλά.


Με συγχωρείτε πάρα πολύ, ένα λεπτό. Μου έδωσε ο φίλος μου ο Γιάννης ο Ιωαννίδης, μία κουβέντα, μου πέρασε μια διαφάνεια. Θέλω να το πω. Κλείνει ως εξής: συλλογική δράση δεν γίνεται μόνο με συναίσθημα, αλλά και χωρίς συναίσθημα δεν συντελείται δράση και σε τόπους που δεν γνωρίζουμε, θα περάσουμε από δρόμους που αγνοούμε. Ως κλείσιμο.

ΠΡΟΕΔΡΕΙΟ: Να σας ευχαριστήσουμε πρώτα από όλα που ήσασταν εδώ.


Να πω ότι το κομμάτι ΚΟΙΝΣΕΠ είναι τεράστιο, απλώς το αγγίξαμε. Και δεν είναι μόνο δικό μας, ως Επιτροπή Πολιτισμού – Αθλητισμού. Αφορά κοινωνικές δομές, αφορά τα πάντα. Όμως θα ήταν καλό να συστήσουμε στην ΚΕΔΕ, στην επόμενη περίοδο τουλάχιστον – γιατί δεν θα προλάβει – να κάνει μία ειδική ημερίδα με μόνο αυτό το κομμάτι. Είναι πάρα πολύ μεγάλο και αφορά το μέλλον των Δήμων και μπορεί να το δει κανείς από διαφορετικές οπτικές γωνίες.


Δεν ξέρω αν θέλει ο Πρόεδρος να κλείσει. 

Ι. ΘΕΟΔΩΡΑΚΟΠΟΥΛΟΣ: Θέλουμε να σας ευχαριστήσουμε πάρα πολύ, πραγματικά ήταν κάτι που και για εμάς ήταν μια ευχάριστη έκπληξη αυτό το διήμερο, γιατί όπως είπε και ο κύριος Ιωακειμίδης, η ΚΕΔΕ τα τελευταία χρόνια δεν έχει κάνει κανένα θεματικό συνέδριο. Ήταν λοιπόν μία πρωτοβουλία της Επιτροπής μας και νομίζω ότι δικαιώθηκε.


Συμπεράσματα θα έχουμε και ευχαριστούμε και για την πρόταση συνεργασίας να βοηθήσετε σε αυτό. Το κομμάτι το αθλητικό ήδη το δουλεύουν αυτοί που έφυγαν ήδη, που ήταν χθες, άρα λοιπόν τις επόμενες μέρες θα έχουμε.


Και θέλω να σας πω ότι μίλησα με τους ειδικούς της ΚΕΔΕ για να φτιάξουμε ένα  ηλεκτρονικό δίκτυο, επειδή το ακούσαμε από εδώ, ώστε μέσα από αυτό να μπορέσουμε να έχουμε ένα φόρουμ ας πούμε που θα μπαίνουν προτάσεις, καλές πρακτικές και λοιπά, εμείς λέμε το δικό μας κομμάτι. Θέλω να ελπίζω στην επόμενη θητεία της Διοίκησης θα απλωθεί παντού, γιατί η ΚΕΔΕ θα πρέπει να είναι μια ομπρέλα για όλα τα θέματα. Εδώ βγήκαν πράγματα. 


Εγώ θα ήθελα μόνο όσους είναι εδώ στο τραπέζι, να τους έχω μισή ώρα. Ντράπηκα να κάνω ερωτήσεις, γιατί και εγώ είμαι επικεφαλής της αντιπολίτευσης στην Πεύκη και θέλω να ξέρω τι γίνεται και για αυτό το λόγο νιώθουμε αυτή την ανάγκη. 


Άρα λοιπόν το προχωράμε, μου είπαν σε 2 μήνες μπορεί να βγει, θα το δούμε καλά και νομίζω ότι θα το αρχίσουμε. Τα στοιχεία σας τα έχουμε. Θεωρώ ότι αν πούμε ότι αρχίζουμε μια ωραία συνεργασία, τουλάχιστον εμείς που ήμασταν εδώ αυτό το διήμερο, θα φανεί και η συνέπεια η δική μας, η δική σας ακόμα όχι. Πρώτα εμείς πρέπει να είμαστε συνεπείς σε αυτό που λέμε.


Λοιπόν, αυτή η προσπάθεια θα γίνει, σας ευχαριστούμε πάρα πολύ, να είμαστε καλά. 

